
CUVÂNT ÎNAINTE 


Când cunoscutul ziarist Corneliu Vlad („om de presă”, 
cum se autodefineşte el cu modestie) a luat hotărârea de a 
strânge într-un volum acele articole pe care le-a publicat în 
presa vremii, dedicate Revoluţiei Române din Decembrie 1989 
şi altor evenimente ce au avut loc în societatea românească şi 
în lume în perioada imediat următoare (1990-1991), a făcut un 
gest ce dovedeşte temeritate şi onestitate. Temeritate, dacă 
luăm în considerare pasiunile dezlănţuite în viaţa publică (şi nu 
numai!) odată cu victoria revoluţiei, pasiuni care aveau drept 
protagonişti o parte însemnată a societăţii româneşti. Am în 
vedere acei oameni muncitori, liniștiți şi ascultători, foşti „con- 
structori ai socialismului” până atunci, şi cărora revoluţia le-a 
redat brusc demnitatea, făcându-i pe unii dintre ei (puţini!) să 
se ruşineze de faptul că până atunci tăcuseră resemnaţi (nu 
spune românul Emil Cioran că românii sunt cel mai resemnat 
popor din lume?), pe alţii să redescopere subit setea de luptă 
împotriva odiosului regim şi a dictatorului Nicolae Ceauşescu, 
care tocmai îşi dăduse duhul, şi nu puţini au fost cei care au 
căutat să profite de haosul acelor zile şi să tragă ceva foloase; 
or, aceste pasiuni, concretizate între timp la unii dintre ei în 
interese, nu au dispărut cu totul sub cenuşa anilor scurşi de 
atunci, speranţele multora s-au dovedit neîntemeiate, decepţi- 
ile sunt mari, iar numărul celor care se cred nedreptăţiţi (şi 
mulţi dintre ei chiar sunt!) a crescut permanent. În aceste con- 
diţii, opiniile ziaristului, exprimate în chiar toiul luptei, senti- 
mentele izvorâte din entuziasmul acelor zile cărora le-a dat o 
formă atât de frumoasă Corneliu Vlad de la vechea „Românie 
Liberă” — devenită chiar din 22 decembrie 1989 noua 

„Românie Liberă” —, modul în care el a receptat întâmplările ce 
se derulau în faţa lui atât în ţară, cât şi în plan internaţional, 
atitudinea lui faţă de confruntările politice din anii 1990-1991, 
judecăţile exprimate de el asupra unor evenimente, hotărâri, 
persoane, partide etc. pot trezi încă şi astăzi resentimente, 
chiar dacă între timp aceste aprecieri puteau fi — şi unele chiar 
au fost nuanţate de către ziarist. 


Şi ajungem astfel la onestitatea ziaristului Corneliu Vlad, 
pe care am evocat-o, el publicând articolele din acea perioadă 
fără retuşuri, aşa cum le-a gândit atunci, aşa cum le-a simţit în 
clipele acelea de entuziasm în care le-a scris; aceeaşi onesti- 
tate pe care o dovedeşte şi atunci când vorbeşte de deziluziile 
simţite de el şi de români, că intrarea în normalitate a durat 
prea mult (oare s-a încheiat?), că accesul în lumea liberă de 
care fusesem atâtea decenii despărțiți a fost ani de zile blocat 
pentru ţara noastră. Onestitate arătată şi atunci când mărturi- 
seşte că a sperat într-un „plan Marshal!” al Occidentului pentru 
Europa de Est, iar ceea ce a urmat a fost departe de semnifi- 
caţia şi rolul „planului Marshal!” pentru Europa distrusă de răz- 
boi. Enumerarea ar putea continua... 


Cartea aceasta este un gest de onestitate şi atunci când 
Cormeliu Vlad vorbeşte de revoluţia română, de „acele zile glo- 
rioase, cum rar se întâlnesc în viaţa unui popor”, când Româ- 
nia s-a aflat „cu adevărat în centrul atenţiei mondiale”. Pentru 
Corneliu Vlad, Revoluţia Română a fost „cea mai pură din isto- 
ria de până acum a lumii”, „cea mai curată, mai fragedă, mai 
nevinovată, mai îndreptăţită”. Aş încheia aceste gânduri ale 
ziaristului Corneliu Vlad despre Revoluţia Română cu un frag- 
ment dintr-un articol publicat de el în ultima zi a anului 1989. 
„Revoluţia română nu a fost în nici un fel pregătită - afirmă 
Corneliu Vlad. Sau, mai nuanţat spus, a fost meticulos pregă- 

tită. Şi chiar de ceauşeşti (fiul meu, în vârstă de 15 ani, este 
cel ce m-a îndemnat să le scriu numele cu literă mică). Revo- 
luţia — spunea un ziarist străin oarecare, prezent în aceste zile 
la Bucureşti, în România — încolţea, germina, în fiecare din 
noi. Noi toţi, în România pregăteam Revoluţia. Revoluţia lucra, 
ne lucra, de fapt, în subconştient. Până când s-a produs. Şi ea 
nu a fost o lovitură de palat. Nu a fost nici un complot 
organizat cu complicitatea sau sprijinul unor puteri străine. A 
fost o revoluţie care nu a avut nevoie de nimic, dar de absolut 
nimic din partea altcuiva. Nici măcar de un militar străin, nici 
măcar de un cartuş pe care să scrie ceva într-o altă limbă. Nu 
e de prisos să spunem că marile puteri şi în general statele 
care au un cuvânt de spus în dialogul internaţional au deschis 
o mare dezbatere teoretică atunci când revoluţia română se 
afla într-un moment de cumpănă. Pentru că, ştim cu toţii, a 
existat şi un asemenea moment. Şi marile puteri s-au tot 
gândit atunci cum ar putea fi salvată democraţia născândă din 
România, de ce ar avea nevoie România nouă. Discuţii, ca de 
obicei, interminabile pe această temă. Să intervenim în 
favoarea forţelor binelui, ale luminii, în România, să nu 
intervenim? Până la urmă, revoluţia română a tranşat totul. 
Câştigând. Astăzi România este cu adevărat liberă. Şi, ca să 
ajungă aici, ea n-a avut nevoie nici de muniții şi arme străine, 
nici de consilieri şi experţi străini (bunăoară în lupta 
antiteroristă), nici de nimic. Românii au făcut revoluţie şi atât. 
Să-l ferească cel de sus pe istoricul prezentului şi viitorului 
care s-ar încumeta să spună că revoluţia română n-a fost 
decât un fenomen de mimetism la ce s-a întâmplat în alte ţări 
din Europa răsăriteană în aceste luni furtunoase ale anului 
1989. Nu, noi n-am imitat pe nimeni, noi n-am maimuţărit pe 
nimeni. Noi am plătit cu sânge tânăr într-o revoluţie care a fost 
a noastră şi numai a noastră. lon Iliescu le-a spus-o cât se 
poate de clar mai marilor lumii. Noi, ca ziarişti, putem s-o 

spunem şi mai de-a dreptul, pentru că nu suntem supuşi 
rigorilor diplomaticeşti. Domnilor şi tovarăşilor, revoluţia am 
făcut-o noi, neapelând la nimeni din afară. Decât la 
neintervenţia dumneavoastră. Vom fi prieteni, dacă vreţi, prie- 
teni foarte buni, aveţi cu ce să ajutaţi la propăşirea României, 
dar lăsaţi-ne, pentru Dumnezeu, să ducem la bun sfârşit ceea 
ce am început, noi şi doar noi. Revoluţia română. Să-şi bată 
capul istoricii viitorului, să explice revoluţia miraculoasă a 
noastră. Noi, deocamdată, n-avem decât s-o ducem mai de- 
parte, pe drumul ei”. 


Corneliu Vlad este un cronicar fidel al evenimentelor 
care au avut loc în România în anii 1989, 1990 şi 1991, al 
luptelor politice mutate din băncile Parlamentului în stradă şi în 
pieţe, el vorbeşte de „evenimentele cumplite şi absurde din 
Piaţa Universităţii”, de mineriade, atrage atenţia asupra unor 
manifestări revizioniste la Budapesta, vorbeşte despre privati- 
zare, despre vizita regelui Mihai în România, se entuzias- 
mează la proclamarea independenţei Basarabiei şi critică 
„condamnabila pasivitate” a guvernului român etc., dar atenţia 
principală a ziaristului „externist” se îndreaptă şi asupra anali- 
zei situaţiei internaţionale, a evenimentelor mai importante ce 
au influenţat evoluţiile pe plan mondial: criza din Orientul Mij- 
lociu, dispariţia Tratatului de la Varşovia şi a CAER-ului, 
destrămarea Iugoslaviei, dezmembrarea Uniunii Sovietice etc. 


însă, partea leului din comentariile lui Corneliu Vlad este 
rezervată prezenţei României în plan internaţional. El observă 
cu surprindere şi durere izolarea internațională în care s-a aflat 
România, inclusiv în raporturile cu fostele ţări socialiste din Eu- 
ropa răsăriteană, curând după victoria Revoluţiei şi în special 
după fenomenul Piaţa Universităţii şi prima mineriadă. (Era 
vorba oare de nedelimitarea încă a sferelor de influenţă? Sau 

este vorba de tradiţia românească nefastă de a însoţi lupta 
politică intemă cu pâra la Țarigrad? Oare cât a contribuit lupta 
politică din ţară şi mineriadele la crearea unei astfel de situa- 
ţii?). Indiferent de cauzele care au dus la această situaţie, în 
atmosfera internaţională profund nefavorabilă României exis- 
tentă atunci, în toamna anului 1990 s-a produs participarea 
preşedintelui lon Iliescu la cea de-a 45-a sesiune a Adunării 
Generale a ONU şi la conferinţa mondială la nivel înalt consa- 
crată protecţiei copiilor. Participant la acest eveniment, făcând 
parte din grupul de ziarişti ce l-a însoţit pe preşedinte, Corneliu 
Vlad califică prezenţa preşedintelui României la New York în- 
tre 28 septembrie - 5 octombrie 1990 drept „cea mai impor- 
tantă acţiune publică de politică externă a instituţiei prezidenţi- 
ale” după 1989, în timpul căreia preşedintele lon Iliescu s-a 
manifestat „prin excelenţă, ca om al dialogului”. 


Imaginea pe care Corneliu Vlad ne-o dă asupra Revolu- 
tiei şi perioadei imediat următoare este în mod fericit comple- 
tată de o anexă, cu câteva articole publicate în anii 2008, 2009 
şi 2010, „în timp, despre revoluţie” şi de o extrem de intere- 
santă „Notă lămuritoare asupra cărţii”, cu pronunţat caracter 
memorialistic; de fapt, o importantă contribuţie la cunoaşterea 
unor aspecte mai puţin (sau deloc) cunoscute din istoria Re- 
voluţiei Române din Decembrie 1989 şi a primilor ani postre- 
voluţionari. 


prof. univ. dr. lon Calafeteanu 

DE CE ACEASTĂ CARTE 


Cartea Revoluţiei Române nu a fost încă scrisă. Dar cărţi 
scrise despre sau pe alături de Revoluţia Româna, cărţi sincere, 
apologetice sau denigratoare, alcătuiesc de acum o literatură. Istoria 
Revoluţiei Române urmează să o consemneze într-o lucrare ştiinţi- 
fică de sinteză Institutul Revoluţiei Române din Decembrie 1989 - 
căci de fapt aceasta este şi menirea să - dacă Institutul nu va fi su- 
primat, cum se încearcă insistent de către feluriţi. După mai mult de 
două secole de la Marea Revoluţie Franceză, nobila, subtila, scep- 
tica şi cârcotaşa istoriografie a ţării cu o cultură care a primit şi con- 
sacrat generos mari contestatari ai lumii, între care şi românii Cioran, 
Eliade, lonescu, nu renegă Revoluţia de la 1789, ba chiar continuă 
să o analizeze în mersul şi consecinţele sale, cu bune şi cu rele. lar 
Ciu Enlai, el însuşi fruntaş al unei mari revoluţii a secolului XX, cea 
chineză, spunea, după două secole, că e încă prea devreme pentru 
a se pronunţa asupra sensului Revoluţiei Franceze. Nici sovieticii 
sau ruşii n-au scos mumia îmbălsămată a lui Lenin din Mausoleul 
care tronează în Piaţa Roşie şi nu au dat un verdict definitiv sau mă- 
car oficial asupra Revoluţiei bolşevice din 1917. Hoitarii Revoluţiei 
Române se străduiesc, însă, ca şi prin anihilarea Institutului ei să 
îngroape amintirea celui mai dramatic şi mai înălţător moment din 
istoria contemporană a României, procedând aşa cum îşi îngroapă 
pisica necurăţenia. Dar Revoluţia Română rămâne curată prin idea- 
lurile ei, împlinite sau nu, dincolo de pleava şi abjecţiile prinse în tu- 
multul revoluţionar. O Revoluţie curată prin idealurile urmărite, sfântă 
prin jertfa supremă a martirilor şi victimelor ei nevinovate. Necurăţe- 
nii sunt hoitarii şi denigratorii de toate extracţiile ai Revoluţiei. 

Pentru a i se scrie adevărata istorie, Revoluţia Română are 
nevoie de cât mai multe mărturii. Generaţia protagoniştilor şi a mar- 
torilor ei se împuţinează, iar cei încă în viaţă au datoria să mărturi- 
sească, dacă nu au făcut-o până acum sau nu au făcut-o până la 
capăt. 

lată de ce apare şi această carte a unui autor ziarist care, din 
decembrie 1989 şi încă peste două decenii de atunci a consemnat, 
mai întâi în ziarul “România liberă”, apoi în alte gazete, momentul 
revoluţionar şi postrevoluţionar. Textele aflate în carte adună 

aproape întreaga această producţie jurnalistică atingătoare de Re- 
voluţia Română, fără a ambiţiona să reprezinte o cronică propriu-zisă 
a evenimentului; sunt doar consemnările unui om de presă. Pot fi 
mărturii despre cum s-a scris în ziare în timpul Revoluţiei, cu cât pa- 
tos şi speranţă, cu câtă libertate de exprimare abia dezmorţită, dar şi 

Să pui într-o carte, după două decenii, texte scrise “sub presi- 
unea evenimentelor” (era şi o rubrică numită aşa în pagina externă a 
“RI”, de care mă ocupam) e un gest temerar şi riscant. În ce tensiune 
şi nesiguranţă se scria atunci, cât de detaşat, de lucid şi de exigent 
poți citi azi! Mi-am asumat însă riscul de a propune cititorului de azi 
textele de atunci. Sunt, cel puţin, probe de istorie trăită şi consem- 
nată pe moment. Şi, de aceea, poate, utile şi atunci când vrei să iei 
pulsul unei clipe istorice încărcate. 

Ca externist de când practic gazetăria, am scris în ziarele din 
1989-1990-1991, din care este alcătuită această selecţie, preponde- 
rent despre ce se întâmpla în lume atunci, despre interacţiunea, sau 
nu, a României cu acea lume, despre politica externă a noii Puteri de 
după 1989. România încerca şi începea să se regăsească, după o 
vreme căreia i se potriveşte versul lui Arghezi “Ce noapte neagră, ce 
noapte grea!”. Lumea era, şi ea, buimăcită după prăbuşirea siste- 
mului suprastatal al sovietismului şi încheierea războiului rece. O 
realitate - şi românească şi mondială - cu totul nouă, incertă, definită 
de incertitudini şi căutări, care nu ştia încotro şi cum să se îndrepte. 
incertitudine în ţară, incertitudine în lume, ca să parafrazăm o spusă 
a lui Kemal Ataturk. 

Şi atunci, cu ce era de început de scris din clipa când se putea 
scrie liber? Cu, desigur, “greaua moştenire” lăsată de regimul Ceau- 
şescu. Şi pe relaţia României cu lumea, şi pe imaginea acestei ţări în 
presa şi conştiinţa lumii. 

După instaurarea noii Puteri de la Bucureşti, Washingtonul, 
Parisul, Berlinul, Bruxellesul nu s-au grăbit să ia legătura cu noul şef 
al statului; contacte telefonice la nivel înalt au avut loc doar cu Mos- 
cova şi alte capitale din state învecinate. Ceauşescu era “convocat” 
sau evitat de sovietici, curtat de americani şi vest-europeni, în dialog 
susţinut cu statele lumii a treia, până când a fost pus la index pe plan 
mondial, dar urmaşul său la cârma României le apărea, pentru înce- 
put, occidentalilor ca un interlocutor care mai trebuia să confirme 
înainte de a fi abordat. Izolarea României în viaţa politico-diplomatică 
a lumii nu s-a spulberat peste noapte după fuga lui Ceauşescu. Bu- 
cureştiul oficial întârzia să fie recunoscut ca partener în dialogul in- 

ternaţional, chiar dacă solidaritatea mondială de suflet cu poporul 
român a izbucnit şi s-a exprimat spontan. Cu Uniunea Sovietică - 
relaţii reci, încordate, cu Vestul - pic de dialog, cu ţările vecine (altele 
decât URSS) relaţii de suspiciune reciprocă. 

Politica şi diplomaţia Bucureştiului se aflau aşadar total izolate 
imediat după victoria Revoluţiei din decembrie 1989, iar nouă Putere 
era confruntată cu o mare sfidare. 

Recitesc, după două decenii, cele scrise atunci despre mersul 
lumii şi mi se întăreşte ideea că în acel moment de mare răvăşire, de 
fapt mai nimeni din marile capitale ale lumii nu ştia ce se întâmplă în 
România şi încotro se vor îndrepta lucrurile. lar dacă în această dez- 
orientare mondială era totuşi cineva care să vadă mai clar, acest ci- 
neva nu putea fi decât centrul de putere de la Moscova care a iniţiat, 
declanşat şi orientat - atât cât a putut - răsturnările, răscolirile şi rea- 
şezările din statele Europei Răsăritene de la confluenţa deceniilor 
1980-1990. Occidentul a fost luat prin surprindere de înlocuirea re- 
gimurilor comuniste din Estul Europei, aşa cum l-a găsit apoi sur- 
prins şi nepregătit destrămarea URSS. Fără variante de acţiune 
pentru neaşteptată situaţie, Occidentul a stat o vreme în expectativă 
prudentă, ba chiar era muncit de o certă preocupare. Entuziaste şi 
naive, democraţiile est-europene născânde credeau că vor fi primite 
peste noapte, cu braţele deschise, în lumea normală a democraţiei, 
“în Europa”, în NATO şi (pe atunci) Piaţa Comună, iar asupra lor se 
va revărsa generos ploaia de dolari a unui nou “Plan Marshal!” atât 
de dorit în partea de lume care a fost forţată ca timp de aproape ju- 
mătate de secol să-şi ducă viaţa decuplată şi desincronizată de 
structurile, valorile şi civilizaţia Occidentului. Un Occident ai cărui 
lideri postbelici au fost şi ei, în mod evident, răspunzători pentru 
această dramatică distorsionare a istoriei. 

La începutul anilor 1990, după triumful Revoluţiei, românii 
aveau să trăiască cel puţin două mari deziluzii. Prima, că intrarea în 
normalitate, după tributul de sânge tânăr plătit pentru libertate, întâr- 
zie să se producă, a doua, că accesul la lumea liberă şi instituţiile ei 
se va produce firesc şi fără probleme. N-a fost să fie aşa. Europa 
Răsăriteana eliberată n-a fost, de la început, un copil dorit al Occi- 
dentului. Ca şi celelalte ţări din zonă, România a trebuit să se des- 
curce o vreme de una singură. Fosta alianţă impusă prin Tratatul de 
la Varşovia şi CAER se pulverizase, relaţiile cu Moscova erau un 
mare semn de întrebare, legăturile bilaterale dintre fostele state so- 
cialiste îşi căutau noi formule, dar mai ales fiecare dintre aceste ţări 
încerca să se integreze pe cont propriu, şi chiar în competiţie unele 

cu altele, în structurile lumii dezvoltate. Occidentul le privea însă 
distant şi precaut, lumea a treia se temea că noile democraţii est-eu- 
ropene vor deveni preferatele Occidentului ca parteneri ce trebuie 
ajutaţi iar fostul Est şi Vestul se vor coaliza lăsând Sudul planetei în 
subdezvoltare. 

În a doua jumătate a secolului XX, România a trecut prin şo- 
curi istorice profunde. Etichetată înfrântă într-un război al cărui sfârşit 
a găsit-o totuşi de partea învingătorilor, a fost ocupată şi înglobată în 
sfera de influenţă a Moscovei comuniste, care i-a impus un regim 
represiv, din care a început de la un moment dat să se desprindă şi 
să se liberalizeze timid, în paralel cu detaşarea treptată de sub tutela 
puternicului aliat dominator de la Răsărit; a început să se manifeste 
tot mai independent şi mai distinct în viaţa intemaţională, întinzând 
punti către Vest şi Sud - moment astral pentru imaginea ţării şi a po- 
liticii sale în lume, după care a început să fie izolată şi s-a izolat ea 
însăşi - de Est, dar şi de Vest, s-a smuls din această stare singulară 
tot mai intenabilă printr-o Revoluţie sângeroasă şi cu multe orcane, 
pentru a deveni, pentru foarte scurt timp, din nou, copilul răsfăţat al 
lumii, a fost, iarăşi, victima feluritelor acţiuni de subminare şi deni- 
grare instrumentate şi din Est, şi din Vest, pentru a reîncepe, încă o 
dată, drumul spre poziţia care i s-ar cuveni în lumea de azi. 

Despre această istorie, cu suişuri, coborâşuri, stagnări şi im- 
pasuri vorbesc şi textele din paginile ce urmează. Revoluţia Română 
s-a produs nu numai în cuprinsul hotarelor României, ci şi în relaţiile 
României cu lumea. Pe ambele direcţii, cu victorii şi dezamăgiri. 

Se spune că articolele de ziar nu trăiesc mai mult de o zi. A le 
publica din nou, într-o carte, după ani şi ani, este oare insolenţă? 
Sunt texte scrise “pe viu”, despre fapte în plină desfăşurare, într-o 
vreme tulbure, când şi România, şi echilibrul mondial se aflau în in- 
stabilitate şi căutări. Maniera de abordare şi tonul discursului juma- 
listic, oricât de sobru şi de riguros s-a dorit a fi ele, nu au putut evita 
întotdeauna emoţionalitatea şi patetismul. Conştient de aceste - 
eventuale - păcate, autorul textelor le publică, totuşi. Mai serios ar 
putea fi altceva: că unele aprecieri şi judecăţi formulate atunci pot 
apărea azi prea aspre sau chiar nedrepte. Uneori, acţiunile sau inac- 
ţiunea preşedintelui lon Iliescu, atunci lider suprem, dar şi 
paratrăsnet suprem pentru fulgerele tuturor nemulțumirilor şi frustră- 
rilor populare, sunt sancţionate gazetăreşte cu vehemenţă. lar în 
prestaţia, ca prim-ministru, a lui Petre Roman se pune poate prea 
multă speranţă. Dumitru Mazilu şi Gelu Voican Voiculescu, protago- 
nişti, şi ei, din linia întâi, ai Revoluţiei sunt trataţi necruţător (în texte 


15 


Corneliu Vlad 


de ziar incluse sau nu în carte). Judecate peste ani, atitudinile tran- 
şante de atunci ale ziaristului pot fi discutate. Dar pentru a le înțelege 
aşa cum se cuvine, trebuie aşezate în atmosfera tensionată din zilele 
Revoluţiei şi de după. Nu trebuie uitat nici faptul că “România liberă” 
era atunci nava amiral a presei româneşti libere, principalul ziar in- 
dependent al ţării, cel mai important organ de presă al opoziţiei - nu 
al opoziţiei de partid, ci al opoziţiei populare faţă de o Putere care nu 
mai justifica aşa cum s-ar fi dorit speranţele şi aşteptările oamenilor. 

Incapacitatea de a obţine încrederea Occidentului; acţiunea 
întârziată, ezitantă sau absentă în ce priveşte apropierea faţă de in- 
stituţiile europene, euroatlantice, occidentale; perfectarea pripită a 
Tratatului cu URSS; poziţia - şi azi controversată - a Bucureştiului 
oficial faţă de noua situaţie geopolitică din spaţiul postsovietic care a 
dus şi la proclamarea independenţei R. Moldova, dar nu şi la reîntre- 
girea României; comportamentul discutabil al FSN faţă de Mihai | şi 
partidele “istorice”; mineriadele, cu efectele lor catastrofale şi în viaţa 
țării, şi în ce priveşte brandul României în lume, dar şi alte fapte cu- 
prinse în procesul revoluţionar declanşat în decembrie 1989 sunt 
prezentate şi tratate în clipa producerii şi consumării lor, la cald, în 
climatul emoţional al momentului istoric. 

Rândurile de mai sus nu sunt disculpare tardivă, ci precizare 
necesară pentru aşezarea unor atitudini în contextul lor real, pentru a 
înlesni o dreaptă judecată asupra unei istorii încă nesedimentată, ba 
chiar încă neelucidată şi nefixată în date esenţiale. 

Institutul Revoluţiei Române are de îndeplinit misiunea sa ca- 
pitală prin alcătuirea Istoriei Revoluţiei Române din Decembrie1989, 
iar directorul general al Institutului, Claudiu Iordache, ne încredin- 
ţează că s-a început lucrul la acest proiect. 

1989-1990-1991 


Şi totuşi, Revoluţia Română 


“ASTĂZI LUMEA NE CUNOAŞTE, 
ROMÂN ZICE, VITEAZ ZICE!” 


România este, iată, într-adevăr liberă! Nunta de argint otrăvit a 
dictatorului cu ţara n-a mai apucat să se producă. România îşi arată 
din nou lumii adevărata, preacurata, îndurerata sa înfăţişare. Ne-a 
încercat pe fiecare dintre noi o ruşine tot mai insuportabilă pentru 
chipul pângărit de tiranie al acestei ţări pe care-l arătam omenirii. lar 
cel ce se pretindea că vorbeşte în numele ţării avea nemăsurata ne- 
ruşinare să declare că are prieteni pe toate meridianele, că niciodată 
în trecutul nostru glorios, prestigiul ţării şi al lui n-a fost atât de mare. 

Acum avem într-adevăr prieteni pe toate meridianele. Româ- 
nia înnoită pe care o vom clădi de acum înainte îşi dobândeşte, de la 
un ceas la altul, nu un pretins prestigiu, după cum râvnea cel ce im- 
pusese a i se spune Conducătorul, ci locul ei de drept, în demnitate 
şi cinste, egală printre egali, în concertul naţiunilor lumii. 

Omenirea salută acum cu sinceră bucurie şi sinceră admiraţie 
marea operă făptuită sub ochii noştri de națiunea română cu preţ de 
sânge şi de vieţi omeneşti. 

Un val înnoitor cutreieră astăzi Europa şi lumea. România s-a 
aflat printre primele pe creasta acestui val, dar angrenajul tot mai 
oprimant care a prins ca un cancer realităţile ţării în ultimele câteva 
decenii a înfundat tot mai mult ţara în foamete, frig, trogloditism in- 
telectual, izolare şi impas pe marea scenă a lumii. Emil Cioran de- 
clara de curând unui săptămânal internaţional de mare răspândire, 
că” românii sunt poporul cel mai resemnat din lume”. Resemnat? Nu! 
Ci răbdător, în înţelepciunea sa de totdeauna. Şi nici laş, cum încer- 
cau să acrediteze, unii, aserţiunea, peste hotare. Laş, un popor care 
a plătit atât de greu, în aceste zile, clipe eliberării şi demnităţii sale? 

Suntem aşadar un popor din nou şi cu adevărat liber şi fără a 
ne aroga - asemenea Conducătorului de tristă şi dureroasă amintire, 
pretenţia de a fi "cei mai...” din lume, înţelegem să ne aducem pro- 
priul grăunte de contribuţie la clădirea unei lumi paşnice, sigure şi 
prospere pentru toţi. Vrem să trăim cu adevărat în pace şi bună con- 
vieţuire cu ţările vecine, cu care a reuşit să ne învrăjbească cel dis- 
părut de la cârma destinelor noastre naţionale, vrem să avem bune 

relaţii cu toate statele acestei lumi, în dramatică frământare spre mai 
bine. 

Cândva, într-un alt mare moment de încercare din viaţa popo- 
rului român, poetul spunea inspirat: "Astăzi lumea ne cunoaşte, / 
Român zice, viteaz zice!” 

Să dăm aşadar cuvântul lumii, să vorbească ea despre ceea 
ce gândeşte şi simte asupra acestor clipe unice din existenţa popo- 
rului român. 


22 decembrie 1989 


Şi totuşi, Revoluţia Română 


CEL ADEVĂRAT, CEL DE TOTDEAUNA 


După cum constataţi, stimaţi compatrioți, cititori ai noștri, înce- 
pând cu acest număr, din pagina externă a ziarului nostru a dispărut 
una dintre cele mai ruşinoase şi lamentabile rubrici impusă săptă- 
mână de săptămână, ani de-a rândul, tuturor cotidienelor româneşti. 
Rubrica aceasta, în al cărei titlu trebuiau să se întâlnească obligato- 
riu numele sfânt al scumpei noastre patrii şi cel al odiosului ei dicta- 
tor, trebuia să reflecte pretinsul înalt prestigiu pe plan internaţional al 
tiranului. 

Ca o pecingine a minciunii celei mai sfruntate se lăţea, şi în 
această pagină, avalanşa de osanale ridicate sinistrului personaj, 
chipurile, de întreaga presă mondială. Care erau îndeobşte ziarele 
citate? Nu marile publicaţii ale lumii! Multă vreme nu se mai regă- 
seau în această rubrică, nici măcar prin texte trunchiate sau contra- 
făcute, titluri de ziare şi reviste de autoritate binecunoscute în lume şi 
a căror opinie este de luat în seamă, ci doar nume ale unor publicaţii 
obscure sau ale unor pretinse publicaţii. Este vorba, în mare parte, 
de o maculatură ordinară, imundă, plătită cu toptanul sau cu articolul 
de samsari în străinătate ai clanului Ceauşescu, cu bani grei, în va- 
lută forte, storşi din truda, din foametea, sărăcia, frigul, privaţiunile de 
tot felul îndurate de poporul român. Texte propagandistice abundând 
în formulări bombastice, mincinoase şi linguşitoare ticluite la Bucu- 
reşti sau de umili simbriaşi ai condeiului de peste hotare erau publi- 
cate, adesea în mod expres ca texte-reclamă (deci contra cost) în 
diversele publicaţii străine şi apoi retraduse şi reproduse în presa 
română articole scrise, chipurile, sub girul autenticităţii şi probităţii de 
alţii despre noi. Multe din ele erau doar fiţuici cu o existenţă efemeră, 
de numai câteva numere sau chiar cu apariţie unică şi într-un tiraj 
derizoriu, dar ele erau prezentate opiniei publice din România drept 
"cunoscutul ziar...” sau "cunoscuta revistă...” dintr-o ţară sau alta 
care s-ar întrece în a polei în faţa lumii sinistra faţadă tot mai jalnică 
şi mai deteriorată a angrenajului de putere Ceauşescu. Diabolicul ins 
care, cu ajutorul unei camarile de descreieraţi, a acaparat sub pute- 
rea sa o întreagă ţară avea suprema neruşinare de a pretinde că, 
mulţumită lui, România ar fi tot timpul în centrul atenţiei lumii. 

În aceste zile glorioase, cum rar se întâlnesc în viaţa unui po- 
por, România este cu adevărat în centrul atenţiei mondiale. Nu o 
spunem noi, o spune o lume întreagă. Nu ne-am fi dorit o asemenea 
celebritate, clădită cu preţul sângelui şi al vieților omeneşti jertfite pe 
altarul libertăţii patriei şi poporului. Dacă ne asumăm totuşi această 
celebritate, este pentru a înfăţişa conştiinţei generale lumii imaginea 
operei eroice pe care o săvârşeşte în aceste clipe istorice poporul 
nostru spre a deveni el însuşi, cel adevărat, cel de totdeauna: un 
popor liber şi demn, frate bun cu toate popoarele lumii. Un popor 
care vrea să muncească şi să trăiască în pace şi înţelegere cu toţi, 
un popor care vrea să trăiască într-adevăr mai bine - pentru că me- 
rită cu prisosinţă - în bună convieţuire şi conlucrare cu toate naţiunile 
globului. 


25 decembrie 1989 


Şi totuşi, Revoluţia Română 


VORBEŞTE LUMII ADEVĂRATA ROMÂNIE! 


În sfârşit, de ieri vorbim la trecut nu numai despre "Epoca Ni- 
colae Ceauşescu” ci şi de pârâţii de un întreg popor, în faţa Tribu- 
nalului istoriei, Ceauşescu Nicolae şi Ceauşescu Elena. 

Sentința de condamnare la moarte şi-o semnaseră de mult 
chiar ei. Noi toţi nu făceam decât să ne-o reamintim iarăşi şi iarăşi. 
Mai întâi în gând, apoi pe şoptite, mai tare, din ce în ce mai tare. 
Până ce totul a devenit un asurzitor strigăt de durere şi revoltă al 
unei întregi naţii care consona cu tumultul uriaş în sprijinul nostru, a 
unei întregi omeniri. 

„Ce noapte oarbă, ce noapte grea!” Noaptea era a "anilor-lu- 
mină” în care se cufunda ţara. Un hău de beznă înghiţea într-un ritm 
demential tot ce aveam mai bun. Pe harta lumii, ţara apărea aseme- 
nea găurilor negre” în univers. 

E greu de făcut în câteva cuvinte aici şi acum, la căpătâiul erei 
proaspăt defuncte, necrologul politic al Ceauşeştilor. Acest necrolog 
îl va face, la vremea de cuviinţă, fiecare dintre noi, o ţară, o lume, 
istoria. Să spunem acum doar că în cea mai ruşinoasă clipă a istoriei 
sale, România fusese condamnată prin acţiunile descreierate, tot 
mai iresponsabile, ale clanului doborât, la a fi un paria al omenirii. O 
ţară însingurată şi izolată, demnă de compătimit şi compătimită de 
oamenii de bine de pretutindeni, o ţară care nu-şi mai putea arăta 
lumii adevăratul ei chip din spatele măștii groteşti, strident colorate, 
de mucava, pe care i-o înfipsese adânc în carne tiranul. 

Locul lui în istorie l-au fixat pentru vecie tinerii care au ieşit în 
stradă în aceste zile şi au scris pe ziduri, cu preţul vieţii numele “Hi- 
tler, Stalin, Ceauşescu”. Dar nici măcar Hitler nu şi-a condamnat la 
moarte propriul popor cum a făcut-o Ceauşescu care ne pregătea cu 
satanică minuţie o ultimă şi desăvârşită ctitorie a sa: transformarea 
României într-o imensă baie de sânge. 

Şi chiar Stalin, când ucidea cu zecile de milioane, o făcea to- 
tuşi în numele unui ideal. Ideal demenţial, e adevărat, dar politic. 
Idealul clanului de la noi era, în ultimă instanţă, să devină miliardar. 
Şi a devenit. În dolari, în franci elveţieni, în aur. Din sudoarea şi sân- 
gele propriului popor, din vieţile noastre chinuite şi zdrobite. Fali- 

mentara societate socialistă multilateral dezvoltată era de fapt mult 
prea lucrativa societate secretă pe acţiuni Ceauşescu and Co, dotată 
cu cele mai draconice şi mai nemiloase legi de funcţionare. Mafia 
are, fără îndoială ce invidia. Şi nu va atinge probabil niciodată cifrele 
de afaceri ale firmei Ceauşescu. Dar care erau prietenii cei mai buni 
de pe toate meridianele, cum îi plăcea să spună, ai patronului? În 
popor se spune: cine se aseamănă, se adună. Aşadar Ceauşescu al 
României (cum s-ar mai fi încoronat şi el rege!) era prieten bun cu 
însetatul de sânge Mohammad Reza Pahlavi al Iranului, mâncătorul 
de copii Bokassa, imbecilul asasin Idi Amin Dada al Ugandei, familia 
despotică Marcos a Filipinelor sau alţi dictatori incompetenţi, de un 
dogmatism vecin cu moartea societăţii ca Todor Jivkov şi Erich Ho- 
necker. lar dacă n-ar fi fost prea bun prieten personal cu marele 
conducător Kim Ir Sen şi cu iubitul conducător Kim Giong II al 
R.P.D.Coreene, ar fi fost desigur un la fel de bun prieten cu fostul 
dictator al Coreii de Sud Pak Cijan Hi, răpus de furia populară. 

Cine avea pretenţia de a obţine Premiul Nobel pentru Pace? 

Cel ce avea să declanşeze cel mai sângeros război terorist, 
viclean, mârşav, de o cruzime fără margini, împotriva propriului po- 
por, împotriva copiilor şi tinerilor ţării care l-au răsturnat de la putere. 

Cel care făcea spume la gură clamând că stările litigioase dintre 
state trebuie soluționate exclusiv prin mijloace paşnice, îşi soluţiona 
“litigiul” cu propriul popor înfundându-i gura cu pumnul sau cu gloanţe. 

Cel care susţinea sus şi tare că trebuie “asicorate” drepturile 
fundamentale ale omului, încălca în picioare, în ţara pe care o subju- 
gase, cele mai elementare drepturi ale fiinţei umane: la hrană, la căl- 
dură, la exprimare liberă, la cultura şi civilizaţia secolului. 

Cel care repeta mereu şi mereu că doreşte să dezvolte bune 
relaţii cu toate statele şi în primul rând cu ţările vecine, a făcut parcă 
totul pentru a ne învrăjbi şi a ne învenina relaţiile cu toţi. Şi cu Unga- 
ria, şi cu Iugoslavia, şi cu Bulgaria şi cu Uniunea Sovietică. Ba chiar 
şi cu ultimul vecin al nostru cu care mai rămăsesem în relaţii cât de 
cât bune: Marea Neagră, pe care a otrăvit-o cu miasmele scurse în 
industria poliizoprenică stereospecifică din care ieşeau fierturile pre- 
parate în cazanele academicianului doctor inginer analfabet. 

Cel ce se declara împotriva oricărui sfat din afară nu scăpa 
nici un prilej pentru a da el însuşi sfaturi, pe un tot aproape de po- 
runcă, altor state, conducătorilor lor politici, iar cel ce se pronunţa 
împotriva oricărui model străin încerca să impună altora modelul 
monstruos al propriului regim, ieşit din închipuirea minţii sale bol- 
nave. 

Cel ce... 

Dar să ne oprim, deocamdată, aici. Suntem prea aproape de 
clipa istorică a prăbuşirii despotului şi a bandei sale pentru a le putea 
judeca pe toate la rece. 

Mai devreme sau mai târziu, toţi tiranii care a domnit în vre- 
mea noastră, prieteni ai lui Ceauşescu, aveau să fie măturaţi de pe 
arena istoriei, de către propriile popoare, atât de batjocorite şi de îm- 
pilate. Trebuia să vină şi rândul lui Ceauşescu. Şi a venit. România 
devine acum ea însăşi, dea de totdeauna, în faţa lumii. 

“Ce noapte oarbă, ce noapte grea! A bătut la uşa lumii ci- 
neva”. Batem la uşa lumii să se deschidă larg porțile în faţa acelei 
ţări are în aceste zile este împodobită de steaguri tricolore prin al 
căror cerc din mijloc trece acest neasemuit de senin cer de decem- 
brie. 

Cu fruntea sus, România vorbeşte lumii cu propria-i voce, care 
nu mai e nici răguşită, nici gângăvită, nici isterizată. 


27 decembrie 1989 

REVOLUŢIA LA ROMÂNI ŞI LUMEA 


Sensul revoluţiei române în istoria contemporană a lumii ră- 
mâne încă spre desluşire. Un alt Bălcescu ar trebui să lămurească 
pentru omenire înțelesurile celor petrecute în puţinele zile de la sfâr- 
şitul acestui an care au zguduit România şi lumea. 

Nu încercăm aici şi acum a ne asuma asemenea copleşitoare 
misiune. Suntem prea aproape de eveniment şi totul, dar absolut 
totul, e în mişcare. Dezbaterea politică din România este însă, dacă 
nu moartă, oricum mortificată. Democraţia se află de-abia la primele 
sale gângureli de prunc dulce şi neştiutor. De aceea şi credem că 
până în aprilie e prea puţin timp pentru o mare şi responsabilă opţi- 
une politică. lar de după colţ, din subsol sau de pe acoperiş ne mai 
ținteşte, pe oricare dintre noi, ţeava aducătoare de moarte a vreunei 
arme ultrasofisticate, cu lunetă sau infraroşii, sau amintirea lor tortu- 
rantă. Pe ţevile şi în cartuşierele sceleraţiilor de ultimă oră mai sunt 
gloanţe. Momentul nu e, prin urmare şi prin excelenţă, al filozofării, al 
despicării firului în patru. Va veni însă, de bună seamă, şi acest mo- 
ment. 

Numai că sfârşitul unui an şi mai ales triumful unei revoluţii 
cum n-a cunoscut lumea ne obligă la reflecţie. Fie ea oricât de 
scurtă. Oricât de fugărită şi terorizată de circumstanţe. 

„.. Aşadar, adolescenţii şi copiii din România au făcut o revolu- 
ţie. Care a triumfat. Deplin şi definitiv. În epoca armelor ultrasofisti- 
cate şi în ţara celui mai polițienesc regim din câte s-au cunoscut, tru- 
puri tinere şi minţi care s-au păstrat nepervertite s-au dovedit a fi o 
uriaşă forță politică. Ea a sfărâmat ca pe un castel de cărţi de joc 
una din cele mai odioase, mai meticulos gândite şi ticluite dictaturi 
din istorie. Cum a fost oare posibil acest miracol? Încă nu o ştim prea 
bine, dar s-a putut! O să ne explicăm mai târziu, avem tot timpul, ce 
şi de ce s-a întâmplat. Ceea ce putem spune deocamdată, 
eliberându-ne de toate” fenomenele secundare”, cum se spune în 
farmaceutică, fenomene inerente, parcă oricărei post-revoluţii, este 
că revoluţia română are într-adevăr ceva de spus lumii. 

Şi o spune. 

Revoluţia noastră a surprins, poate, lumea. Cu atât mai rău 

pentru lume, deşi are îndreptăţite circumstanţe atenuante. Dar nu-i 
mai puţin adevărat că lumea întreagă aştepta ca în România să se 
producă ceva. Lumea avea senzaţia iminentului. Nu ştia ce se va 
întâmpla, cum, dar ştia, simţea, credea, că se va întâmpla, în Româ- 
nia, ceva. Acest ceva avea să fie mirifica noastră revoluţie. A tineri- 
lor, a adolescenților, a copiilor. Revoluţia cea mai pură din istoria de 
până acum a lumii. Cea mai curată, mai fragedă, mai nevinovată, 
mai îndreptăţită revoluţie din câte se ştie. Dar, spunând aceasta, 
vom fi probabil învinuiți că iarăşi ne considerăm „buricul pământului”, 
primii în orice. Cei ce gândesc aşa, n-au decât să o facă, noi ştim 
însă că revoluţia noastră, a românilor e unică. E, până acum, cel pu- 
ţin, singulară. 

Nu prea multă lume, pe acest pământ a avut groaznica ne- 
şansă de a trăi sub o asemenea dictatură ca aceea care intenţiona 
să anihileze însuşi spiritul, însăşi fiinţa unui popor. Trebuie să fii ne- 
apărat român pentru a putea înţelege măreţia unei asemenea revo- 
luţii care s-a făptuit la noi. Dar şi ca străin, şi ca ne-cetăţean al Ro- 
mâniei poţi realiza un lucru. Şi anume: că în lumea aceasta, care 
febricitează să întâmpine un nou secol şi un nou mileniu, nu se 
poate trăi oricum. Şi că tinerii români, care au sesizat sfidarea, au 
acţionat în consecinţă. 

Revoluţia română nu a fost în nici un fel pregătită. Sau, mai 
nuanţat spus, a fost meticulos pregătită. Şi chiar de ceauşeşti (fiul 
meu, în vârstă de 15 ani, este cel ce m-a îndemnat să le scriu nu- 
mele cu literă mică). Revoluţia - spunea un ziarist străin oarecare, 
prezent în aceste zile la Bucureşti, în România - încolţea, germina, în 
fiecare din noi. Noi toţi, în România pregăteam Revoluţia. Revoluţia 
lucra, ne lucra, de fapt, în subconştient. Până când s-a produs. Şi ea 
nu a fost o lovitură de palat. Nu a fost nici un complot organizat cu 
complicitatea sau sprijinul unor puteri străine. A fost o revoluţie care 
nu a avut nevoie de nimic, dar de absolut nimic din partea altcuiva. 
Nici măcar de un militar străin, nici măcar de un cartuş pe care să 
scrie ceva într-o altă limbă. 

Cât de naționaliști mai sunt românii, ar putea exclama unii. N- 
au decât. Să o zică. Adevărul nostru, care se confundă cu adevărul 
general valabil, acelaşi rămâne. 

N-am apelat, pentru a ne face revoluţia, nici la puteri străine, 
nici la ONU. Am făcut-o noi. Şi am făcut-o bine, repede, temeinic, 
româneşte. Adică aşa cum face orice bunul nostru popor atunci când 
e pus la ambiţie. 

Ce aveam noi de pierdut, făcând o asemenea revoluţie? Nu 

lanţurile, cum ar fi spus Marx, ci vieţi tinere. Multe din aceste vieţi 
tinere, în faţa cărora ne vom înclina în veci, s-au pierdut. Pentru ve- 
cie. Altele, supraviețuitorii cei mai tineri ai revoluţiei, sunt printre noi. 
Cum sunt cei care au ocupat sediul fostului Comitet Central al parti- 
dului, partid din care făceau parte unul din cinci cetăţeni cu” viaţă 
activă” ai României. 

Nu e de prisos să spunem că marile puteri şi în general statele 
care au un cuvânt de spus în dialogul internaţional au deschis o 
mare dezbatere teoretică atunci când revoluţia română se afla într- 
un moment de cumpănă. Pentru că, ştim cu toţii, a existat şi un ase- 
menea moment. Şi marile puteri s-au tot gândit atunci cum ar putea 
fi salvată democraţia născândă din România, de ce ar avea nevoie 
România nouă. Discuţii, ca de obicei, interminabile pe această temă. 
Să intervenim în favoarea forţelor binelui, ale luminii, în România, să 
nu intervenim? Până la urmă, revoluţia română a tranşat totul. Câşti- 
gând. 

Astăzi România este cu adevărat liberă. Şi, ca să ajungă aici, 
ea n-a avut nevoie nici de muniții şi arme străine, nici de consilieri şi 
experţi străini (bunăoară în lupta antiteroristă), nici de nimic. Românii 
au făcut revoluţie şi atât. 

Să-l ferească cel de sus pe istoricul prezentului şi viitorului 
care s-ar încumeta să spună că revoluţia română n-a fost decât un 
fenomen de mimetism la ce s-a întâmplat în alte ţări din Europa ră- 
săriteană în aceste luni furtunoase ale anului 1989. 

Nu, noi n-am imitat pe nimeni, noi n-am maimuţărit pe nimeni. 
Noi am plătit cu sânge tânăr într-o revoluţie care a fost a noastră şi 
numai a noastră. lon Iliescu le-a spus-o cât se poate de clar mai ma- 
rilor lumii. 

Noi, ca ziarişti, putem să o spunem şi mai de-a dreptul, pentru 
că nu suntem supuşi rigorilor diplomaticeşti. Domnilor şi tovarăşilor, 
revoluţia am făcut-o noi, neapelând la nimeni din afară. Decât la ne- 
intervenţia dumneavoastră. Vom fi prieteni, dacă vreţi, prieteni foarte 
buni, aveţi cu ce să ajutaţi la propăşirea României, dar lăsaţi-ne, 
pentru Dumnezeu, să ducem la bun sfârşit ceea ce am început, noi 
şi doar noi. Revoluţia română. 

Să-şi bată capul istoricii viitorului să explice revoluţia miracu- 
loasă a noastră. Noi, deocamdată, n-avem decât s-o ducem mai de- 
parte, pe drumul ei. 


31 decembrie 1989 

ROMÂNIA ŞI VECINII SĂI 


Din prima clipă a existenţei sale, în primul său mesaj adresat 
României şi lumii, noua putere a ţării a ţinut să stabilească jaloanele 
esenţiale ale politicii externe ce va fi urmată de aici înainte, pentru ca 
totul să fie clar şi limpede de la bun început, pentru a se preîntâm- 
pina diversele speculaţii ce riscă să se nască în asemenea mo- 
mente. 

S-au spus atunci câteva adevăruri mari şi simple (căci marile 
adevăruri nu pot fi decât simple): relaţii bune cu vecinii, cu toate tă- 
rile lumii, apartenenţa la casa comună europeană, valabilitatea an- 
gajamentelor ce ne incumbă ca membru al Tratatului de la Varşovia. 

În zilele ce au urmat, noua diplomaţie românească a excelat şi 
prin acţiuni în sfera relaţiilor bilaterale, cu vecinii noştri de frontieră. 
Nu avem şi nu am avut state şi popoare ostile nouă, împrejurul ţării. 
Dar nu este mai puţin adevărat că, în felurite modalităţi, regimul răs- 
turnat adusese ţara într-o situaţie de îngrijorătoare izolare în imedi- 
ata noastră apropiere geografică şi în general pe plan internaţional, 
deteriorase serios legăturile cu ţările vecine. Regimul contractase 
parcă un adevărat complex faţă de aceste ţări şi vroia să ne facă a 
crede că toţi din jur sunt de fapt împotriva noastră şi nu urmăresc 
altceva decât dezmembrarea României, sperietoarea agitată de altfel 
de jalnicul dictator şi în ultimele cuvinte pe care istoria i-a oferit 
şansa a le spune. Nici atunci, în al doisprezecelea ceas, ceasul 
dreptei judecăţi, n-a putut renunţa la naționalismul său primitiv şi 
agresiv, pe care-l luase tot timpul ca un aliat în non-dialogul cu pro- 
priul popor. 

În pericol de dezmembrare, de fapt, ne adusese chiar el. Eram 
debusolaţi în cel mai strict sens al cuvântului. Priveam la emisiuni de 
televiziune transmise de dincolo de hotarele ţări, încercând să ne 
mai ţinem cât de cât racordaţi la ce se întâmplă prin lume. Fusese- 
răm pur şi simplu „arondaţi” de dictator: cei din Moldova şi Bucovina 
la televiziunile din Chişinău, (unde începuse să se vorbească tot mai 
mult limba cea mai cunoscută de noi) sau la televiziunea centrală din 
Moscova; cei din Muntenia şi Oltenia cu ochii la televiziunea bulgară, 
străduindu-ne să pricepem câte ceva din limba vecinilor noştri; cei 

din Banat prinzând Novi Sadul (şi în română) sau Belgradul; cei din 
Transilvania şi Crişana fixând pe post Budapesta. 

Toată stima şi consideraţia pentru vecinii noştri care, voit sau 
nu, încercau să suplinească lipsa noastră totală de informare. Dar nu 
însemna asta oare un proces profund şi lent de dezagregare, de 
dezmembrare a înseşi conştiinţei naţionale a unui popor năpăstuit? 

Ca o reparaţie parcă, din partea istoriei, reparaţie plătită cu 
sânge tânăr de popor, aceste televiziuni aveau să se branşeze ore şi 
zile în şir pe emisiunile Televiziunii Române Libere. lar între posturile 
de radio Europa Liberă, sau Vocea Americii, sau BBC, sau Parisul şi 
Radio Bucureşti, alegerea compatrioţilor noştri a devenit mult prea clară 
în favoarea postului aflat sub focul continuu al disperaţilor teroriști. 

Deci, cine vorbea de dezmembrare? Cine dădea vina pe veci- 
nii noştri de planuri diabolice de împărţire a României, când el însuşi 
ne obligase să întoarcem ochi şi să plecăm urechea către alte 
puncte cardinale? 

Se crease o atmosferă de suspiciune, neîncredere, animozi- 
tate, teamă reciprocă, se răscoleau şi se exacerbau episoade nu 
dintre cele mai luminoase din istoria convieţuirii poporului român cu 
popoarele din jur. Vina pentru toate acestea nu era, evident, numai a 
regimului de la Bucureşti, dar nu este acum momentul de a încerca 
să împărţim responsabilitatea. 

Privirile noastre sunt îndreptate în acest moment nu spre tre- 
cut, ci spre ceea ce va veni. 

Reconcilierea cu vecinii s-a produs spontan şi firesc, în pri- 
mele ore ale revoluţiei noastre. De fapt, nici nu e vorba de o reconci- 
liere; ca popor, n-am fost niciodată certaţi cu ei. 

Acum, una din priorităţile de politică externă românească este 
capitolul relaţiilor cu vecinii. În această arie se desfăşoară o intensă 
activitate politico-diplomatică. 

lon Iliescu a convorbit telefonic şi cu Gorbaciov, şi cu Mlade- 
nov, iar ministrul de externe ungar a conferit la Bucureşti cu liderii 
noii noastre puteri, se realizează contacte pe diferite planuri cu toate 
ţările vecine. Barierele artificiale, perdelele de fum, sursele de înve- 
ninare se dizolvă treptat în dorinţa comună de a aduce înţelegerea şi 
conlucrarea, buna vecinătate în sensul cel mai larg, acestei zone 
atât de zbuciumate, altădată, a continentului. Casa comună euro- 
peană nu se poate lipsi de acest efort şi România este pe deplin 
pregătită, în ce o priveşte, să-l depună. 


4 ianuarie 1990 


Şi totuşi, Revoluţia Română 


DAR REGELE? 


Democraţia românească ce se naşte în aceste zile are de luat 
în seamă şi tradiţiile vieţii democratice ale ţării. Este, de altfel, cât se 
poate de fiesc să fie aşa. De bună seamă că nimeni - sau mai nimeni 
- nu se gândeşte că noua noastră democraţie trebuie să ia ca o 
translare peste timp structurile vieţii politice interbelice sau din vre- 
mea regelui Carol |, ori cele din zbuciumata perioadă 23 august 1944 
- 30 decembrie 1947, pentru că acest lucru nu e nici posibil, nici ne- 
cesar. Mai ales că structurile democratice care s-au succedat - cu 
intermitențe - în ultimul secol din istoria României au fost departe de 
a constitui un model în această privinţă. Dar experienţa democraţiei 
româneşti nu poate fi nesocotită acum, când trebuie rediscutat şi ju- 
decat totul. De aceea, toţi cei ce au fost protagoniştii structurilor de- 
mocratice ale ţării din trecut, care se simt îndreptăţiţi să-şi spună cu- 
vântul astăzi în agora, sunt slobozi să o facă. 

Din sumedenia de probleme care se nasc pe acest câmp în- 
tins de idei şi de acţiuni politice şi democratice din care se ridică 
România nouă, probleme vitale sau de o importanţă subalternă, pre- 
sante sau care mai pot aştepta, adevărate sau false, de fond sau de 
formă, să ne aplecăm acum, doar pentru câteva clipe, asupra even- 
tualităţii restaurării monarhiei şi asupra rolului ce i-ar mai putea re- 
veni fostului rege Mihai în viaţa de azi şi de mâine a societăţii româ- 
neşti. 

Rămâne la dreapta judecată a fiecăruia să se gândească, 
acum sau mai târziu, sau eventual deloc la aceasta. Unii au şi făcut- 
o, de altfel. În rândul embrioanelor de formaţiuni politice care în- 
cearcă acum să se înfiripe în ţară apare ici-colo şi câte o referire la 
posibilitatea revenirii la un regim monarhic. Şi chiar fostul suveran, 
care la 30 Decembrie 1947 semna Actul renunţării la tron, prin care 
se angaja să abdice în numele său şi al urmaşilor săi şi să renunțe, 
în numele său şi al lor, la toate prerogativele de care el dispunea ca 
rege al României, după o lungă, foarte lungă tăcere, în care s-a re- 
tras, abţinându-se de la orice declaraţie sau manifestare publică în 
legătură cu stările de fapt din România, a considerat cu cale să rein- 
tre în arenă. Mai întâi, prin luări de atitudine de condamnare a dicta- 

turii, apoi prin a-şi oferi în mod direct serviciile poporului român, apoi, 
făcând un pas îndărăt, prin a preciza că este disponibil, dacă i se va 
cere, să joace un rol în viaţa României. 

Nu putem, de aceea, să nu ne gândim, fie şi în treacăt, la ce 
ar putea însemna, la ce ar putea aduce reîntoarcerea monarhiei şi 
revenirea lui Mihai Hohezollern în fruntea statului român. Ar folosi o 
asemenea variantă de putere României de azi? Să lăsăm deocam- 
dată întrebarea fără răspuns şi să ne întrebăm ce mai înseamnă 
acum pentru omul de rând din România monarhia şi regele Mihai. 
Credem că ideea regalității - mai ales reprezentată de Mihai - este 
practic de neluat în seamă pentru corpul nostru electoral. Sondajele 
de opinie ce se vor organiza în această privinţă vor putea-o proba 
riguros, în procente. Cei ce au apucat domnia lui Mihai nu par, în 
majoritatea lor covârşitoare, prea entuziaşti de idee. Nici măcar în 
rândurile fruntaşilor „partidelor istorice” nu există un curent unitar în 
această privinţă. Cât despre generaţiile mai tinere, despre tineretul 
român de azi, opţiunea lor e cât se poate de clară. 

Şi, în sfârşit, o întrebare mai degrabă din sfera anecdoticului. 
Ce l-a făcut, în sfârşit, pe fostul suveran, după decenii întregi în care 
a fost complet rupt de realităţile ţării şi n-a făcut absolut nimic în ce-l 
priveşte faţă de ea, să se declare dintr-o dată gata de a se manifesta 
bun român? 

Românii din ţară şi din exil, străinii atenţi la fenomenul româ- 
nesc, cu care am discutat în această perioadă, au răspuns la 
această întrebare în două feluri: sau fostul cap încoronat întrezăreşte 
o posibilitate de a reveni pe tronul unui viitor regat al României, după 
o proprie analiză a situaţiei, ori, după cum l-au sfătuit cei din secreta- 
riatul său, sau factori politici din Statele Unite ori din alte ţări vestice 
i-au sugerat acest demers. 

Nu exprimăm deloc o opinie singulară afirmând că problema 
monarhiei sau reapariţia lui Mihai Hohenzollern în prim-planul scenei 
politice româneşti este departe de a se afla în rândul marilor priorităţi 
ale momentului. 


10 ianuarie 1990 


Şi totuşi, Revoluţia Română 


„VALEURS ACTUELLES” GREŞEŞTE 


Despre revoluția română şi semnificaţiile sale se exprimă 
aprecieri şi opinii, astăzi, pretutindeni şi, indiferent de concepții filo- 
zofice sau convingeri politice, ele sunt străbătute de o mare şi sin- 
ceră aderare la cauza poporului român atât de greu încercat în anii 
dictaturii. Nu am putea suspecta pe nimeni de rele intenții, chiar dacă 
uneori, din păcate, asemenea procese de intenție se pot naşte. Cum 
este, bunăoară, cazul unui articol apărut în numărul din 8-14 ianuarie 
al publicației pariziene „Valeurs Actuelles”, ce anunță chiar pe co- 
perta sa: „Jocul românesc à la Gorbaciov”. Să exprimăm mai pe larg. 
Sub titlul articolului: „Moldova este una din cheile revoluției române, 
aceasta aţâţă acum naționalismul românesc: în URSS chiar”. 

Se acreditează, în cuprinsul articolului, semnat de dl. Frederic 
Pons, cel puţin două idei care sunt pe cât de neadevărate pe atât de 
riscante. Una: că procesele de profundă renaştere naţională care se 
desfăşoară în RSS Moldovenească şi de altfel nu numai în această 
republică unională sovietică), s-ar datora în bună parte şi eveni- 
mentelor istorice petrecute în România. Cât se poate de neadevărat, 
fie şi numai pentru faptul că evoluţiile salutare (ca de altfel şi cele 
mai puţin salutare) din Moldova sovietică au început să se manifeste 
de mai mulţi ani, îndeosebi în contextul cursului intens pozitiv al pe- 
restroikăi. Pentru oricine este deosebit de clar: ce se întâmplă azi de 
o parte şi de cealaltă a Prutului reprezintă fenomene distincte, izvo- 
râte fiecare din ele din realităţile distincte ale fiecăreia din cele două 
entităţi teritoriale. O disociere deci absolut necesară. 

A doua precizare ce trebuie neapărat făcută. Articolul din 
„Valeurs Actuelles” începe cu această frază: „Revendicând Moldova 
sovietică, Ceauşescu şi-a semnat condamnarea la moarte, după 
cum explicam în precedentul număr al publicaţiei noastre, înainte de 
a detalia lovitura de stat orchestrată de KGB”, în România. Nu avem 
la îndemână acest precedent număr al revistei franceze, dar aserţiu- 
nea despre care aflăm incidental că a făcut obiectul unui întreg arti- 
col este deosebit de gravă şi de periculoasă. A afirma că revoluţia 
română, făcută de români şi numai de ei, ar fi fost de fapt o „lovitură 


de stat orchestrată de KGB” înseamnă cel puţin o totală necunoaş- 

tere a realităţilor, cel puţin o reeditare a unor vechi clişee, după care, 
în tot ce-i rău pe lumea asta se vede „mâna roşie a Moscovei”. 

Nemaivorbind nici de faptul că fostul dictator, cum pretinde zi- 
aristul francez, n-a revendicat Moldova sovietică. Cel puţin, judecând 
după argumentul adus în sprijinul alegaţiilor sale - cunoscutul pasaj 
din raportul la congresul al XIV-lea privind necesitatea condamnării 
şi anulării tuturor acordurilor încheiate cu Germania hitleristă. 

Este iresponsabil deci să susţii că revoluţia română a fost de 
fapt o injoncţiune străină şi că această revoluţie română va aţâţa spi- 
ritele în RSS Moldovenească. 

Realităţile sunt mult mai complexe iar cei ce se încumetă să le 
explice sau să le comenteze ar trebui mai întâi să le cunoască aşa 
cum sunt. Şi la Bucureşti, şi la Chişinău, şi la Moscova ar găsi în 
această privinţă interlocutorii cei mai potriviţi pentru a-i scoate dintr-o 
confuzie ce ar putea avea efecte catastrofale dacă cineva le-ar lua în 
serios. 


12 ianuarie 1990 


Şi totuşi, Revoluţia Română 


REVOLUŢIA ROMÂNĂ NU ARE NIMIC DE ASCUNS 
- O precizare pentru colegii de la „Le Figaro Magazine” - 


Nu avem nimic împotriva faptului senzaţional în presă. Şi cu 
atât mai mult atunci când realitatea depăşeşte, în această privinţă, 
imaginaţia. Revoluţia română este un asemenea eveniment iar isto- 
ria ei adevărată, ceas şi ceas, minut cu minut, urmează abia a fi 
scrisă. Este adevărat, în câteva zile s-au produs răsturnări specta- 
culoase, inimaginabile, de situaţie. Mersul revoluţiei n-a fost pe un 
drum neted şi la lumina reflectoarelor. Şi totuşi, aşa cum spune o 
lume întreagă, această lume a putut vedea pentru prima dată în isto- 
rie, stând comod în propriul fotoliu, pe ecranul televizorului, desfăşu- 
rarea dramatică a revoluţiei române. Românii însă n-au făcut revolu- 
ţie în casă, în faţa televizorului. Tinerii români au luptat înarmaţi, nu 
atât cu puşti, ci mai ales cu ura împotriva dictaturii şi cu setea de li- 
bertate şi au murit fără şovăire pentru cauza revoluţiei. Ce poate fi 
mai dramatic, mai senzaţional (pentru cei ce doresc cu orice chip 
acest lucru) dar şi mai limpede ca lumina zilei, decât acest sacrificiu 
curat şi suprem pentru triumful cauzei unui între popor? 

Spuneam, însă, că revoluţia română a fost urmărită în direct şi 
simultan, în lume, ore şi zile întregi, de oricine şi de oriunde, doar 
răsucind butonul unui aparat afiat la îndemâna oricui. 

Dar este dreptul şi este datoria, este meritul oricărui ziarist - şi 
au fost mulţi în aceste zile în România, de pretutindeni - de a încerca 
a pătrunde (unii, chiar cu preţul vieţii!) şi „în culisele revoluţiei”, cum 
îşi intitulează publicaţia franceză „Le Figaro Magazine” secţiunea 
consacrată în numărul său din 6 ianuarie evenimentelor furtunoase 
din România. Ne încearcă, pe toţi cei din ţară, un sentiment de amă- 
răciune să descoperim chiar pe coperta publicaţiei o imagine deloc 
de bun augur pentru ce ne-am aşteptat să aflăm în cuprinsul acestei 
apreciate reviste: un tricolor românesc de pe care a fost smuls în- 
semnul unei republici a dictaturii, drapelul nostru de stat instituit prin 
decretul sfânt, emis şi aplicat de omul de pe stradă în zilele Revolu- 
tiei. Dar tocmai în acest loc, prin tehnica atât de bine cunoscută 
nouă, a colajului, a fost lipit un portret al lui M.S. Gorbaciov. Să fim 
bine înţeleşi, la „Le Figaro Magazine”, pentru că probabil numai aici 

nu suntem înţeleşi: ne-am bucurat din inimă şi am salutat sincer 
când am văzut chipul conducătorului sovietic pe coperta numărului 1 
din 1990 a săptămânalului american „Time” ca Om al deceniului, 
pentru meritele sale în faţa istoriei, pe care le ştie oricine. Dar colajul 
fotografic de pe coperta publicaţiei pariziene duce în cu totul altă 
parte. Şi nu e vorba doar de căutarea senzaţionalului cu orice preţ. 
De fapt, e vorba de o asemenea căutare, dar cu un anumit substrat. 
Să nu anticipăm însă... 

Unul din trimişii speciali ai lui „Le Figaro Magazine” la Bucu- 
reşti este domnul Victor Lupan, recomandat călduros cititorilor de 
redacţie pentru că „ştie limba şi problemele româneşti ca puțini zia- 
rişti occidentali”. Şi ni se explică de ce: „Este originar din Moldova 
Sovietică. Deci, el însuşi pe jumătate român” (afirmaţie pe care, în 
treacăt fie spus, oricum ai lua-o, nu este adevărată). 

Domnul Lupan începe prin a se (şi a) întreba: „Cine a vrut re- 
voluţia română?”. Răspunsul i-l dăduseră românii. Dumnezeu. Ne- 
dumerirea domniei sale continuă, totuşi: „Dumnezeu sau Gorbaciov?” 

Şi di Lupan ţine să clarifice însuşi dilema pe care singur a 
creat-o. Se hazardează, deci, în tot felul de culise (reale sau imagi- 
nare) ale revoluţiei noastre. „Toată lumea îşi pune această întrebare: 
mâna Moscovei este oare aceea care a tras sforile revoltei ro- 
mâne?”. Orice om de bună credinţă nu şi-ar mai pune o asemenea 
întrebare. De ce şi-o pune însă dl Lupan şi alți confraţi de-ai săi, în- 
deosebi din presă franceză? Pentru că i s-a părut „ceva neclar” într-o 
secvenţă de filmuleţ prezentată pe canalul de televiziune francez 
F.R.3 dar şi la televiziunea română. Clarificarea în această privinţă 
avea să se producă şi pe loc, de premierul român, şi mai apoi, de 
generalul Militaru ca şi de alţi reprezentanţi ai noii noastre puteri. 
Actualul Front al Salvării Naţionale s-a născut în primele ore de după 
doborârea tiraniei şi numai atunci. lar dacă s-a vorbit de un front cu 
un asemenea nume şi în urmă cu circa jumătate de an, nu este alt- 
ceva decât o pură coincidenţă. Nu mai desfăşurăm aici toate argu- 
mentele în materie, care s-au dat pe îndelete celor în nedumerire, 
dar considerăm că acum problema este definitiv clarificată. 

Pe di Lupan îl mai torturează însă şi alte întrebări. Bunăoară: 
„Problemă gravă: cine i-a înarmat pe băieţi? Şi în ce scop”. Băieţii 
fiind nu cei la care ne gândim noi, ci tinerii din gărzile patriotice, ini- 
moşii noştri adolescenţi, cărora ştie un întreg popor cine le-a dat 
arme, de unde şi în ce scop. Domnul „pe jumătate român” ar fi putut- 
o afla de la orice om de pe stradă, care s-a simţit întotdeauna mai în 
pază atunci când s-a aflat în apropierea lor, care ne asigurau liniştea 

şi viaţa în clipele cumplite pe care ni le-au creat teroriștii. DI Lupan 
mai vorbeşte de “veritabilul show războinic organizat de armată la 
Bucureşti şi în oraşele de provincie, de curioasa asprime a luptelor 
fără adversar vizibil” etc. Etc. Dar eroii noştri, onorabile domn, şi-au 
jucat atât de bine acest rol, încât, într-adevăr, au devenit eroi post- 
mortem, cei mai mulți dintre ei. 

„Totul a fost făcut - continuă imperturbabil di Lupan - pentru a 
umila şi teatraliza o intervenţie desigur salvatoare”. Intervenţie a 
Moscovei, nu e aşa, dle Lupan? Vă mai amintiţi precizările Bucureş- 
tiului şi ale Moscovei făcute în momentele cele mai rele ale revolu- 
tiei, că nu se pune problema unei intervenţii armate, nici măcar a 
unui ajutor militar din partea URSS în sprijinul cauzei poporului ro- 
mân? 

Ce mai consemnează dl Lupan, între altele, din revoluţia ro- 
mână? La Timişoara, de pildă, unde atrocitățile comise le-au depăşit 
prin monstruozitatea şi tragismul lor pe cele de la Auschwitz, ar fi 
fost vorba, de fapt, de o „macabră punere în scenă”... La Sibiu, că 
„două prostituate au ieşit cu un mic revolver” dintr-un hotel. Cum 
puteţi domnule Lupan să priviţi cu asemenea ochi realitatea drama- 
tică a acestei revoluţii fără prihană care este revoluţia română? Cui 
servesc aserţiunile dumneavoastră? Cui, domnule Lupan? 

Scrieţi în încheierea reportajului: „Este înspăimântătoare bă- 
nuiala de manipulare care începe să întunece revolta românilor”. 
Revolta românilor, să ştiţi şi dumneavoastră ce ştie toată lumea: a 
fost o revoluţie. Cine sunt cei ce încearcă să o manipuleze, să o ter- 
felească, ar trebui, într-adevăr, să reflectaţi. 


PS. Fidel până la capăt prezumţiilor sale, di Lupan aflat în faţa lui lon 
lliescu a lansat o întrebare cu care era probabil sigur că taie 
năpraznic nodul gordian: „lon Iliescu, sunteţi omul lui Gorbaciov?”. 
Răspunsul a sunat clar, simplu şi definitiv: „Nu înţeleg întrebarea 
dumneavoastră”. Noi înţelegem însă pe deplin delicateţea cu care 
lon Iliescu a răspuns unei asemenea întrebări căreia ne abţinem să-i 
dăm calificativul meritat. 


13 ianuarie 1990 

DIALOG 


„ROMÂNIA LIBERĂ“ — „LE FIGARO MAGAZINE“ 


Ne-a vizitat la redacţie dl Victor Lupan, trimisul special al re- 


vistei "Le Figaro Magazine” la Bucureşti, în legătură cu articolul pu- 
blicat în nr. din 13 ianuarie a.c. al "României libere” privitor la o co- 
respondenţă a domniei sale. Autorul articolului, Corneliu Vlad a pur- 
tat o discuţie cu ziaristul şi oaspetele francez pe această temă. S-a 


convenit ca stenograma discuţiei să apară atât în "România liberă 


cât şi în "Le Figaro Magazine”. Noi o facem acum. 


Stimate domnule Vlad, aş vrea să încep prin a preciza că, în 
fond, dacă aş fi fost un simplu ziarist francez, poate n-aş fi venit 
la dv. ca să ciarificăm lucrurile. Dacă am venit, este pentru că 
mă simt şi eu român şi mă doare sufletul pentru poporul acesta, 
pentru suferinţele lui. Mi s-a părut că replica publicată în "Ro- 
mânia liberă”, sub titlul "Revoluţia română nu are nimic de as- 
cuns”, mă atacă în special pe mine... 

Nu vă atacă, exemplificam dintr-o corespondenţă a dv. şi din re- 
vista dv. 

Eu am luat-o ca un atac, ca pe ceva injust. 

În nici un caz, vă asigur. 

Pentru că oricât de curios s-ar părea, insistaţi pe întrebări pe 
care mi le-am pus doar, întrebări pe care şi le pun de altfel 
foarte mulţi dintre cititorii noştri. 

Întrebările ca întrebările, dar răspunsurile... 

Replica dv. din ziar nu se referă la toate afirmaţiile din reportajul 
meu, întru totul favorabil răscoalei populare care a doborât un ti- 
ran îngrozitor. 

Nu aş zice întru totul, chiar dacă n-a fost poate în intenţia dv. 
Cititorii noştri cunosc articolele pe care le-am publicat cu ani în 
urmă - şi despre Basarabia şi despre tiranul Ceauşescu. E bine 
deci, ca cititorul român să aibă şi punctul meu de vedere. Şi do- 
resc să fac anumite precizări... 

Vă rugăm. Dar mai înainte aş face şi eu o precizare absolut 
necesară. Articolul meu s-a referit, de fapt, la nişte idei vehicu- 

late prin unele ziare. Este poate ghinionul dv. că prima revistă 
ce mi-a căzut în mână din cele care insinuează că Revoluţia 
română ar fi de fapt un complot al KGB a fost” Le Figaro Maga- 
zine”, la care m-am referit în articolul meu. Din păcate, ulterior 
aveam să citesc şi alte articole pe această temă, unele cu nea- 
devăruri flagrante sau chiar revoltătoare. Oricum, pe noi, româ- 
nii, ne încearcă amărăciunea când se pun la îndoială autentici- 
tatea şi spontaneitatea Revoluţiei române. Şi unde? În presa din 
Franţa, ţara pe care am simţit-o în aceste zile cel mai aproape. 
Eu nu am afirmat nicăieri şi niciodată în reportajul meu că a fost 
un complot montat de KGB şi nici că răscoala populară a fost 
acționată de el. Dimpotrivă, am accentuat că a fost o răscoală 
spontană, populară. 

Dar punând şi întrebarea: Cine a voit această revoluţie? 
Dumnezeu sau Gorbaciov? lar în acelaşi număr al revistei dv. 
citim un titlu "KGB ţin frânele: lovitură de stat, lovitură de maes- 
tru”. De copertă nu mai vorbim, am scris în articolul respectiv. 
Fiecare ziarist are dreptul la opinia sa şi răspunde numai de 
ceea ce semnează el. 

Întru totul de acord. Să vorbim deci doar despre ce aţi scris dv. 
Întrebările pe care mi le pun eu se referă la rolul armatei şi nimic 
mai mult. N-aş vrea să mă autocitez, dar eu spun la un moment 
dat că răscoala autentică a unui popor mult prea umilit de un ti- 
ran anacronic poate fi diminuată prin exagerări voite sau nu şi 
transformată în cu totul altceva. Şi precizez în articol că ar fi ab- 
solut fals, pentru că poporul român şi mai ales tineretul au dat 
dovadă de o abnegaţie de care lumea îi credea incapabili. ÎI ci- 
tam şi pe Mircea Dinescu care spunea că” înainte eram bolnavi 
de frică iar acum am deveni bolnavi de curaj”. Dv. trebuie să re- 
zolvaţi de pildă urgent şi pe deplin problema diverselor cifre. 

Nu se poate spune cea mai urgentă, dar sigur se va rezolva. 

Aş vrea să vă cred, pentru că asta alimentează multe speculaţii 
şi dubii. 

Vorbiţi apoi de “veritabilul show”, realizat la Bucureşti. Miile de 
morţi de la Bucureşti sunt oare un “veritabil show?” 

Eu nu vorbeam de morţi. DI lon Iliescu mi-a declarat într-un 
interviu că nu toată Securitatea a luptat împotriva armatei şi a 
poporului, ci un grup de o mie de oameni. O mie de oameni 
contra unei armate de 200.000 de soldați, plus tancuri, plus ar- 
tileria. 

Ce-ar însemna deci, show, după dv., în cazul” Revoluţiei ro- 

mâne”? 

- De pildă, disproporţia. l-am văzut pe toţi şefii militari în momen- 
tul în care erau ridicaţi în grad. Şi mi s-a părut că armata îşi 
autocelebrează victoria. 

ə Dar întotdeauna în război, în situaţii excepţionale, sunt ridicări în 
grad. Şi mai spuneţi: totul a fost făcut pentru a umfla şi teatraliza 
o intervenţie, desigur salvatoare. A cui? 

- A armatei. 

e Înţeleg că apreciaţi că armata a vrut să joace un rol mai impor- 
tant decât l-a avut în realitate. Dar în fond, armata română a şi 
jucat un asemenea rol. Ea a consolidat noua putere într-un 
moment critic, un rol exagerat al armatei ar fi fost, de pildă, o lo- 
vitură de stat. Sau o dictatură militară. Ceea ce nu s-a întâm- 
plat. 

-  Slavă Domnului, cel puţin, până acum nu. Dar de o asemenea 
posibilitate se cam vorbeşte - şi destul de mult - în Occident. 

e Din grijă pentru bunele relaţii româno-franceze, care acum să 
sperăm că nu mai sunt o vorbă din "limba de lemn” să pornim 
de la premisa că articolul dv. a fost bine intenţionat. Mai ales 
după această discuţie. 

- far articolul dv. din” România liberă” îl vom publica în "Le Figaro 
Magazine”. 

e Ar fi pentru prima oară, când un ziarist român se poate exprima 
liber, prin scris, şi în presa occidentală. Şi nu ca dizident, ci ca 
om care scrie la un ziar legal din România. Pe dv. personal, pe 
colegii dv., vă vom primi oricând cu cea mai mare prietenie şi 
solicitudine. Pentru a putea cunoaşte bine şi scrie corect despre 
realităţile româneşti. 

- Apreciez faptul că am ocazia să mă exprim în ziarul dv. care, în 
sfârşit, a devenit o ziar de opinie şi vreau să-i asigur pe toţi cei 
care au citit sau nu articolul dv. că sentimentele mele faţă de 
poporul român şi faţă de lupta lui pentru libertate şi democraţie 
au fost şi rămân cele mai călduroase, cele mai frăţeşti. 

ə Deosebit de profitabilă această discuţie a noastră. Care este şi 
ea o premieră în presa română liberă. Coloanele ziarului nostru 
vă stau oricând la dispoziţie. 


20 ianuarie 1990 

POLITICA EXTERNĂ A ROMÂNIEI 
- Primele jaloane, primii paşi - 


Calendarul ne aminteşte că a trecut o lună de la instalarea noii 
noastre puteri. Asemenea ocazii îndeamnă de obicei la aprecieri şi la 
bilanţuri. Dar o lună e totuşi un răstimp prea scurt pentru a îngădui 
formularea unor judecăţi cu caracter mai general. În Statele Unite, 
bunăoară, o nouă Administraţie începe de regulă să fie analizată mai 
în profunzime abia după încheierea primelor o sută de zile ale sale. 
Şi să nu uităm că ea acţionează într-un cadru constituţional, instituţi- 
onal, democratic, cu solide temeiuri şi îndelungate tradiţii. Şi că ea 
are în faţă aproape patru sau chiar opt ani de guvernare. La noi însă 
actualele structuri ale puterii, instalate pe un vid al puterii, au de acţi- 
onat decisiv, de fapt în interiorul acestor (circa) 100 de zile, adică 
până la alegeri. Şi, ţinând seama, printre multe altele, şi de preconi- 
zata scadenţă electorală. Poate de aici şi nerăbdarea opiniei publice, 
şi graba - până la pripeală uneori - a autorităţilor de a face cât mai 
mult într-un timp atât de scurt. De unde şi tentaţia unor prime bilan- 
turi, la capătul primei luni de muncă a Frontului şi guvernului, inclusiv 
în câmpul politicii externe. 

Aici trebuie început prin a observa că încă din prima suflare s- 
au făcut la Bucureşti câteva puneri la punct absolut necesare. În 
primul rând, s-a afirmat dorinţa României de a avea relaţii optime cu 
vecinii, mai ales că nivelul lor de deteriorare devenise de-a dreptul 
preocupant pentru toţi. Prin contacte directe, prin convorbiri telefo- 
nice la nivel înalt, prin diverse alte modalităţi oferite de instrumentele 
politicii şi canalele diplomaţiei, prin deschiderea frontierelor, într-un 
cuvânt prin tot ce s-a putut, s-au depus strădanii de către fiecare 
dintre părţi pentru restabilirea încrederii şi relansarea conlucrării şi 
colaborării între România şi toţi vecinii săi. Contactele directe la cel 
mai înalt nivel încep abia să se prefigureze pe agenda domnului lon 
Iliescu. 

S-a mai făcut cunoscut, tot de la bun început, ataşamentul 
României faţă de obligaţiile ce-i revin ca stat membru al Tratatului de 
la Varşovia. Reafirmarea clară şi explicită a acestei opţiuni, decur- 
gând din evoluţii istorice bine cunoscute şi din prezenta stare de fapt 
din Europa şi din lume, era absolut necesară, pentru a se pune capăt 

sau preîntâmpina diversele speculaţii în această privinţă. lar reuniu- 
nea CAER de la Sofia a permis exprimarea punctului de vedere ofi- 
cial românesc şi asupra acestui organism, într-un moment în care el 
trece printr-o perioadă de mari căutări şi când ţărilor membre nu le 
este prea clar încă ce ar fi de făcut în viitor. 

În sfârşit, tot din primul moment s-a accentuat asupra angajării 
României în eforturile de ridicare a Casei comune europene şi asu- 
pra apartenenţei noastre fireşti la comunitatea naţiunilor lumii, unde - 
şi într-un caz, şi în celălalt - ţara noastră tinde să devină tot mai mult 
nu numai o prezenţă formală, ci şi un sâmbure dur al conservatoris- 
mului şi obtuzităţii. 

Măsuri înfăptuite şi acte cu putere de lege privitoare la viaţa 
intemă a României - şi se vorbea cu deosebire de cele din domeniul 
drepturilor omului - s-au adăugat valului uriaş şi spontan de simpatie, 
compasiune şi solidaritate care s-a ridicat în lume în sprijinul României 
greu încercate şi eroice, pentru a sfărâma cercul tot mai sufocant ce se 
strângea în jurul ţării oprimată de ceauşism şi care o condamnase la o 
izolare internaţională nedreaptă, ruşinoasă şi îngrijorătoare. 

Aceste câteva mari opţiuni principiale au fost judecate şi în 
ţară şi în afară, ca fiind înțelepte, realiste şi prioritare. 

Ar mai fi de observat că, în domeniul politicii sale externe, 
noua putere din România pare să prefere o politică pragmatică dez- 
bărată de dogme şi frazeologie, de veleităţi mesianice, grandomanie 
şi naționalism ridicol. Ceea ce nu înseamnă însă că în România şi în 
lume nu se aşteaptă şi un plus de explicitare, de detaliere a acestei 
politici, ca şi prezentarea strategiei de ansamblu cu care România 
porneşte să-şi recâştige locul ce-i revine într-o lume în uluitoare 
prefacere. Va trebui să ştim, mai devreme sau mai târziu, cum ne 
situăm faţă de marile curente politice care traversează lumea, va 
trebui să ne stabilim mai nuanţat poziţia în câmpul de forţe ce actio- 
nează pe eşichierul mondial. România şi tendinţele de integrare 
economică şi politică europeană (sau pentru început doar est-euro- 
peană) România faţă de fiecare din cele două superputeri, faţă de 
raporturile Est-Vest şi Nord-Sud, faţă de problemele dezarmării - iată 
doar câteva din marile probleme asupra cărora este de reflectat şi în 
care trebuie menţionat mâine şi în perspectivă. 

Dezbaterea aprinsă, în desfăşurare, asupra soartei comunis- 
mului în România, are nu numai implicaţii interne, ci şi internaţionale, 
mai ales dată fiind situaţia noastră geopolitică. Toate vor trebui însă 
privite în finalitatea asigurării cadrului internaţional cel mai favorabil 
pentru consolidarea şi progresul României noi şi cu grijă păstrării 
echilibrului european şi mondial. 

E drept că noua noastră structură de putere democratică are 
foarte multe de făcut, în toate privinţele, pentru această ţară. Şi în 
dialogul nostru cu lumea, multe îşi mai pot aştepta rândul până a fi 
stabilite mai precis sau puse în operă. Câteva jaloane s-au fixat, câ- 
tiva paşi s-au făcut. Şi este bine că dictonul celor vechi Primum nil 
nocere (mai întâi să nu dăunezi) se aplică şi demersurilor intemaţio- 
nale de până acum ale noii conduceri de la Bucureşti. 


23 ianuarie 1990 

UN SINGUR CUVÂNT 


Relaţiile româno-franceze merită a avea o evoluţie infinit mai 
bună. Dar pentru a preîntâmpina orice fel de interpretări eronate, 
care pot duce la situaţii nedorite la niciuna din părţi - şi aici este 
vorba şi de România, şi de Franţa, şi de Ungaria - sunt necesare 
câteva precizări. 

Articolul publicat în ziarul nostru din 24 ianuarie ca şi Declara- 
tia Rompres privitoare la cele expuse de preşedintele François Mit- 
terrand la Budapesta au ca bază o depeşă a Agenţiei France 
Presse, care vorbeşte la un moment dat de "privarea” Ungariei de 
două treimi a teritoriului de care dispunea. 

În paragraful respectiv din textul oficial, aşa cum arătam şi în 
numărul de ieri al ziarului nostru, este vorba însă nu de priver, ci de 
retrancher (du peuple hongrois...). 

Ce înseamnă retrancher? 

Să căutăm în dicţionarul Larousse: retrancher = a îndepărta 
ceva dintr-un întreg; a elimina, a suprima, a tăia, a scoate, a sus- 
trage (cu referinţă la opere literare, la situaţii cotidiene). 

lar Petit Robert ne lămureşte la rândul său: retrancher = a lua 
dintr-un tot (o parte, un element), a suprima (un element), a tăia, a 
elimina, a înlătura, a sustrage etc. Etc. 

Deci, la oricare din aceste sensuri am apela, este vorba, în 
esenţă, de a scoate o parte dintr-un întreg. 

Mai este oare necesar să precizăm care este, în declaraţia 
preşedintelui Republicii Franceze întregul şi care este partea ce i s-a 
sustras, suprimat, tăiat, înlăturat etc.? 

De aici, ideea că, în respectiva situaţie concretă, s-ar fi comis 
o acţiune de suprimare, tăiere etc. Şi tot ce se mai poate înţelege în 
limba franceză prin retrancher. 

Orice comentarii în plus ni se par de prisos. 


26 ianuarie 1990 


Şi totuşi, Revoluţia Română 


PRECIZĂRI ALE DOMNULUI AMBASADOR AL 
FRANŢEI LA BUCUREŞTI 


În legătură cu comentariile care au fost făcute în România şi în 
special de către” România liberă”, privind afirmaţiile dlui Frangois 
Mitterrand, la o conferinţă de presă de la Budapesta, din 18 ianuarie, 
ambasadorul Franţei în România, Jean-Marie Le Breton este autori- 
zat să facă următoarea declaraţie: 

Poziţia Franţei în problema frontierelor în Europa este foarte 
clară. Franţa nu acceptă în nici un fel ca frontierele Europei să fie 
puse în discuţie. Este poziţia de principiu a Franţei, care a fost rea- 
mintită de mai multe ori de preşedintele Republicii. Orice altă inter- 
pretare a afirmațiilor sale nu poate decurge decât dintr-o neînţele- 
gere. 

Ambasadorul adaugă că Franţa a participat la negocieri şi a 
semnat Actul Final de la Helsinki, care prevede, între principiile sale, 
inviolabilitatea şi intangibilitatea frontierelor existente. Franţa a 
subscris şi continuă să subscrie la aceste principii. 

Franţa, mai puţin decât oricine altcineva, n-ar putea fi sus- 
pectată de a vrea să repună în discuţie frontierele Europei, şi în spe- 
cial pe acelea ale României. 

Cu titlu personal, ambasadorul exprimă amărăciunea sa că au 
fost formulate atacuri împotriva persoanei dlui Mitterrand despre care 
nu e necesar, după părerea sa, a se aminti că a fost printre primii are 
au condamnat, şi foarte clar, regimul de represiune a cărui victimă a 
fost România. 


Nota redacţiei. În legătură cu aceste precizări ale domnului 
ambasador al Franţei, precum şi cu precizările făcute anterior de 
domnia sa la o emisiune a Televiziunii Române Libere dorim să 
facem cunoscut, la rândul nostru, următoarele: 

Nimeni, în România, nu a pus nici un moment la îndoială pozi- 
ţia clară a Franţei, a preşedintelui Mitterrand, în problema respectării 
frontierelor existente în Europa în procesul de negociere şi adoptare 
a Actului final de la Helsinki. Condamnarea fermă de către preşe- 
dintele Frangois Mitterrand a fostului regim de represiune de la Bu- 

cureşti este bine cunoscută şi apreciată de către opinia publică din 
România şi fiecare din cetăţenii acestei ţări îi sunt recunoscători în 
această privinţă Franţei şi conducătorilor ei. 

După cum, în ţara noastră toată lumea cunoaşte marele sprijin 
de ordin umanitar pe care Franţa l-a acordat şi îi acordă poporului 
român în aceste momente de mari încercări şi dificultăţi pentru el. 

Tocmai de aceea, un pasaj, mai precis un cuvânt - care poate 
da naştere unor interpretări de nimeni dorite - conţinut în intervenţia 
preşedintelui Franţei la Conferinţa de presă amintită a produs în 
România consternare. Cuvântul retrancher (din ale cărui multiple 
sensuri am reprodus în numărul de ieri a ziarului nostru) putând fi 
interpretat numai în sensul de scoatere a unei părţi dintr-un întreg. 
Se ştie prea bine de ce fel de parte şi de ce fel de întreg e vorba în 
contextul precis determinat al intervenţiei în cauză. 

Precizările oferite publicului românesc de domnul ambasador 
al Franţei nu s-au referit, din păcate, nici măcar incidental la acest 
“amănunt”, singurul care a provocat, de fapt, consternare generală în 
rândul opiniei publice din România. Din păcate, se verifică încă o 
dată cât de adevărat este proverbul francez "Diavolul se ascunde în 
detalii”. 


27 ianuarie 1990 

DE PATRU ORI MAI BOGAŢI, 
DE 10 ORI MAI REŢINUŢI! 


Relaţiile româno-americane merită desigur - şi numai din 
punct de vedere românesc - o discuţie mai aprofundată. Mai ales 
relaţiile dezvoltate după primul război mondial. Adică, din momentul 
în care Statele Unite au devenit - rămânând până astăzi şi cu per- 
spective mari de aici încolo - un factor important în desfăşurarea 
evenimentelor pe continentul european, iar poporul român a realizat 
Marea Unire a ţării sale. 

Relaţiile româno-americane prezintă aşadar interes particular - 
din unghiuri de vedere specifice, desigur - pentru fiecare din părţi. Şi 
pentru SUA, care desfăşoară o politică globală, şi pentru România, 
care de mai multe ori în istoria ei modernă, a fost obligată la o poli- 
tică de supravieţuire. 

Într-un moment cum este cel de acum, când Bucureştiul este 
obligat să-şi vadă, să-şi reevalueze şi să-şi reconstruiască poziţia în 
lume, relaţiile cu Statele Unite n-ar mai putea rămâne - ca atâta 
vreme - într-un plan subaltern, Oricine e conştient de aceasta - şi în 
cancelariile politico-diplomatice din Bucureşti, şi în cele de la Was- 
hington, şi în cele din alte capitale. Dar şi omul de pe stradă din Ro- 
mânia, care însă se întreabă simplu: De fapt, ce zic americanii? Ce 
fac ei? În ce ne priveşte, desigur (prin americani înţelegându-se în 
vorbirea comună mai degrabă Casa Albă şi Congresul decât presa, 
finanţele sau opinia publică). 

Şi ce au constatat românii, din lectura ziarelor, în această pri- 
vinţă? Că de la răsturnarea dictaturii încoace, mai mulţi membri ai 
Congresului sau ai Administraţiei au vizitat România, unde au avut 
cuvinte foarte frumoase de spus la adresa celor ce s-au făcut aici, că 
Statele Unite sunt gata să sprijine triumful democraţiei şi în România, 
că în relaţii bilaterale sunt perspective bune de evoluţie, că... etc etc. 

Să ne înţelegem. Nu e vorba în primul rând de un ajutor uma- 
nitar masiv de urgenţă (care, de altfel, avea să vină - în valoare de 80 
de milioane de dolari, la care s-au adăugat şi alte ajutoare). În acelaşi 
timp însă, şi în alt fel s-a manifestat ajutorul de la Washington: s-a 
emis, în mod oficial, ideea - în zilele de cumpănă ale revoluţiei române 

- că dacă noua putere ar avea nevoie de sprijin din exterior, Moscova 
o poate face fără nici un risc că Statele Unite ar avea ceva împotrivă. 
lar acest „foc verde” avea să fie dat şi din alte capitale ale unor ţări 
aliate ale SUA. De o asemenea „mână liberă” n-am avut însă nevoie, 
după cum n-am avut nevoie nici de ajutorul respectiv. Din fericire. 

Dar revoluţia română - complexă, eroică, sublimă, tragică, a 
trecut. Acum suntem „pe pace” - cum ar spune Eminescu. 

Ce are de gând de acum încolo, în mod concret, America în 
ce priveşte România şi poate nu neapărat România cât, în general, 
ţările din Est? Nu ştim prea bine. N-avem de unde şti. Prezenţa 
domnului secretar al Departamentului de Stat Baker a fost prea ful- 
gurantă printre noi pentru a ne fi permis a ne face o idee mai temei- 
nică în materie. Drept care, nu ne rămâne decât să apelăm la nişte 
certitudini. Care, pentru orice american, înseamnă în primul rând ci- 
fre. Mai ales - şi aici nu vrem să fim cu orice preţ răutăcioşi - dacă 
aceste cifre exprimă dolari. 

Să dăm deci cuvântul cifrelor. Apelăm la cele furnizate şi co- 
mentate de di. Michael Kinsley în săptămânalul „Time”, publicaţie 
mai mult decât respectabilă. Domnul Kinsley ne ia ceața de pe ochi, 
cu mâna cum se spune, atunci când ne pune în faţă următoarea si- 
tuaţie. În 1947, când produsul naţional brut al SUA era de 235 mili- 
arde de dolari (adică 1400 de miliarde la banii de acum), pentru „re- 
vitalizarea capitalismului şi asigurarea democraţiei” în Europa de 
Vest, s-au dat 13,6 miliarde (adică, la valoarea actuală, aproape 80 
miliarde). Între timp - ne atrage atenţia dl. Kinsley - America a deve- 
nit de patru ori mai bogată. Dar în acelaşi „între timp”, cealaltă parte 
a Europei a supravieţuit cum a putut sub o teroare greu de descris şi 
a făcut sacrificii greu de povestit, şi a obţinut victorii greu de imaginat 
în tot tragismul lor, pentru a putea ajunge şi ea la un statut democra- 
tic. Statut care însă nu se poate instaura, din păcate, de la sine. El 
ţine în primul rând de factori interni - politici, economic, de mentali- 
tate etc. Dar, nu în ultimul rând, şi de contextul internaţional. În fie- 
care din aceste compartimente sunt nişte monştri care trebuie răpuşi 
- prin eforturi imense. Dar totul se va face. Nu neapărat însă cu spri- 
jin american. Neapărat însă cu sprijin - sau măcar cu bunăvoință - 
din partea sovieticilor. Dar aceasta este poate o altă problemă. 

Să revenim însă la ce ne spune di Kinsley. În 1990, Statele 
Unite au pus la bătaie doar ceva mai multe de 300 de milioane de 
dolari „pentru a completa treaba începută în 1947, pentru a chema 
Europa de Est la capitalism şi democraţie”. DI. Kinsley - pe care, 
mărturisim, îl admirăm foarte mult pentru cum prezintă problemele - 

ne mai atrage atenţia asupra următoarelor lucruri: în 1947, cetăţea- 
nul american a dat, în medie, 94 de dări pe an pentru democraţie în 
Europa (adică, 553 de dolari în moneda actuală). Dacă i s-ar mai fi 
solicitat un sacrificiu echivalent şi acum (când America este de patru 
ori mai bogată), ar fi fost vorba de 1200 de dolar/per capita ai contri- 
buabililor americani. Ştiţi însă care a fost sacrificiul pentru democra- 
ţie (care dealtfel ar putea la fel de bine să nu dea nici un cent pentru 
democraţia altora)? Patru virgulă optzeci de dolari. 

Deci: nu 553 (ca în 1947), ci 4,80 (ca în 1990). 

Dacă ne referim acum la aceste cifre nu o facem pentru a in- 
sinua cumva că entuziasmul american pentru democraţie în Europa 
a scăzut în decurs de circa patru decenii de peste 100 de ori. Nu 
vrem să spunem nici că acest entuziasm scăzut se îndreaptă - cel 
puţin deocamdată - în principal asupra Poloniei şi Ungariei (unde 
merg banii care au intrat în calculele domnului Kinsley). 

Să spunem doar că e aici ceva ce nu înţelegem, cu toate că, 
de fapt, parcă pricepem câte ceva (vorba lui Brecht: „E aici ceva care 
lipseşte”) 

Onorabilii congresmeni şi stimatele oficialități ale Casei Albe 
ştiu prea bine - iar dacă nu ştiu are cine să le aducă la cunoştinţă - 
ce s-a întâmplat şi ce se întâmplă în ţările est-europene în aceste 
patru decenii în care SUA făceau politică globală şi ne tratau ca „na- 
ţiuni captive” sau „tări satelite” într-un joc planetar ai căror protago- 
nişti au fost şi sunt. Noi nu ştim astăzi nici dacă mai suntem în sfera 
de influenţă a cuiva, nici dacă - în general - e bine sau nu să fii în 
sfera de influenţă a cuiva. Să lăsăm, de aceea deoparte folclorul po- 
litic al laltei sau Maltei, să zicem că lumea, de fapt, nu s-a împărţit în 
două, într-un mod premeditat, după al doilea război mondial. Dar să 
ni se demonstreze şi nouă din partea factorilor de răspundere ai ce- 
lei mai democratice şi mai bogate puteri din lume că ea este - şi că 
face ceva concret - pentru democraţie în lume. 

Cu sau fără Europa de Est, America tot superputere este. Ori- 
cum însă, e de remarcat că dacă în anii 50 unii oameni mai supra- 
vieţuiau pe la noi cu speranţa: „vin americanii”, în sensul că atunci 
totul ar putea intra în normal în această ţară, de data aceasta nimeni 
nu s-a mai gândit la acest campion al democraţiei care este America. 
Dar acest lucru nu trebuie să dea neapărat de gândit factorilor de 
decizie de la Washington. România e o ţară prea mică, Statele Unite 
sunt o ţară prea mare. 


28 februarie 1990 

UN PLAN MARSHALL ŞI PENTRU 
EUROPA DE EST? 


În ziua de azi, totul se poate exprima în cifre. Chiar lucruri care 
ţin de „dacă”. Aşadar, dacă ţările din Europa de Est ar fi să ajungă la 
o viaţă normală pentru reconstrucţia structurilor lor post-comuniste, 
cât ar costa o asemenea lucrare faraonică ? Experții consideră că 
suma necesară ar fi cam de 160-150 miliarde dolari pe an, timp de 
un deceniu. Este greu de crezut că o asemenea sumă ar putea pro- 
veni din sectorul occidental privat. Până la începutul acestui an, ţările 
ex-comuniste est-europene n-au reuşit să atragă nici trei miliarde de 
dolari ca investiţii directe din străinătate. Soluţia ar fi, de aceea, ca 
bugetele statelor occidentale cele mai importante să preia această 
sarcină fără precedent, ceea ce teoretic este posibil. 

Cercetătorul francez Bernard Cassen a făcut un calcul simplu: 
dacă s-ar prelua criteriile de finanţare a Planului Marshall (1,2 la sută 
din bugetul SUA), care a permis refacerea şi relansarea economică 
postbelică a ţărilor vest-europene, suma s-ar putea strânge. Franței 
i-ar reveni 13 miliarde de dolari, Japoniei 37 miliarde, Marii Britanii - 
10 miliarde, Statelor Unite - 64 miliarde etc. În realitate însă, din pă- 
cate, lucrurile nu sunt chiar atât de simple. SUA au un deficit bugetar 
de 250 miliarde dolari, Germania consacră circa 90 miliarde pe an 
modernizării fostei RDG, „cei 12” au de făcut faţă sfidării Maastricht- 
ului şi propriilor lor probleme economice şi sociale, Japonia nu se 
prea arată dispusă la o asemenea „investiţie”. 

Şi totuşi, multă lume, în Occident, avertizează că ar fi şi în in- 
teresul acestuia să sprijine procesele reformatoare, de tranziţie, din 
Europa de Est şi fosta URSS. N-ar fi deloc vorba de un ajutor filan- 
tropic, complet dezinteresat. Exemplul cel mai evident îl oferă valul 
de migrații masive de populaţie din ţările est-europene în vestul con- 
tinentului, mai ales în Germania, care s-a şi grăbit de altfel să aloce 
o sumă, chiar dacă nu foarte mare, pentru repatrierea solicitanţilor 
de azil români. 

In acest context se vorbeşte, de atâta vreme, şi despre un 
eventual al doilea Plan Marshall. „Guvernele occidentale - apreciază 
Morgan Stanley - vor trebui să joace un rol mult mai important acolo 

unde capitaliştii occidentali se tem să pună piciorul. Şocul generat de 
trecerea la economia de piaţă e inevitabil, dar o versiune modificată 
a keynesianismului sau chiar un Plan Marshal sunt necesare pentru 
absorbirea ineluctabilei creşteri a şomajului”. 

Deocamdată, din cele 100-150 miliarde dolari câte ar fi nevoie 
pe an, programul PHARE, de asistenţă pentru reconstrucţia econo- 
miei în Europa de Est, a oferit în 1990-1992 circa 5-6 miliarde dolari. 
lar capitalul BERD de la Londra este de 10 miliarde dolari. 

Până una-alta, România va primi o a treia tranşă din cadrul 
aranjamentului stand-by încheiat cu FMI, în valoare de 75 milioane 
de dolari. Una din florile cu care ar trebui să se facă, şi în Est, primă- 
vară. 


28 februarie 1990 

PE UNDE S-O LUĂM SPRE EUROPA? 


În preajma reuniunii general europene de la Paris, scenariile 
pentru securitatea continentului abundă. Între cele două concepte 
care au făcut carieră - cel al Europei „confederate”, lansat de preşe- 
dintele Mitterrand şi cel al „Casei Comune Europene”, susţinut de 
Gorbaciov - este suficient spaţiu pentru interpretări şi meditații pe 
tema realităţilor continentale. O opinie este, însă, unanim împărtă- 
şită: Europa se află în faţa unei tranziţii istorice. Spre ce fel de secu- 
ritate? Procesul început la Helsinki, acum 15 ani, trăieşte o a doua 
tinereţe? Sau va trebui abandonat pentru un drum nou, cu obiective 
noi? Este Europa în măsură să-şi clădească unitatea din cărămizile 
vechiului edificiu continental sau va trebui să-şi inventeze un nou 
material de construcţie? 

Prăbuşirea regimurilor comuniste din Est, autodizolvarea 
Pactului de la Varşovia, ca entitate militară, progresele palpabile la 
negocierile de dezarmare de la Viena, unificarea Germaniei, coope- 
rarea sovieto-americană, presiunile conflictelor din afara Europei, 
precum criza din Golf, dezechilibrele de dezvoltare între Vestul şi 
Estul continentului, riscul apariţiei şi proliferării unor noi probleme 
litigioase, jocul incipient al alianțelor regionale - sunt, acestea, teme 
pe care apropiata reuniune de la Paris nu le va putea ocoli. De felul 
în care vor fi ele abordate depinde perspectiva europeană. Diversi- 
tatea punctelor de vedere trădează deruta în faţa avalanşei de 
schimbări în geografia politică a Europei sau o fertilitate creatoare de 
noi începuturi? 

Fantomele naţionalismului încep treptat, treptat, să se risi- 
pească în Europa. Şi, ceea ce e mai important pentru noi, chiar în 
Europa de Est, renumită altădată (şi chiar de curând) pentru perfor- 
manţele sale maligne în materie. 

Tot mai multă lume îşi dă seama, pe continent, că viitorul este 
al unui sistem de securitate politică şi militară, al unei viziuni şi acţi- 
uni macro în economie. Precum şi de faptul că aceasta nu înseamnă 
- sau nu ar trebui să însemne - renunţarea la o istorie, o tradiţie, o 
limbă, o cultură şi o civilizaţie proprie unui popor. 

A sosit şi pentru România momentul desprinderii de naţiona- 

lismul anacronic, ridicol şi gregar. Sunt tot mai puţini conaţionalii 
noştri care mai cred în sloganul troglodit „Nu ne vindem ţara”. Cu alte 
cuvinte, că ne-am putea dezvolta, mai precis spus că am putea rea- 
liza un reviriment al dezvoltării noastre economice tot ca până acum, 
adică închistaţi într-o coajă tricoloră, când toată lumea ştie că altfel 
decât prin cooperare nu se poate merge în pas cu lumea. 

România trebuie să se pună şi ea în pas cu lumea. După o 
altă expresie - pe care ne abţinem să o calificăm mai dur decât im- 
proprie - noi trebuie „să intrăm în Europa”. De fapt, ceea ce trebuie 
este să fim şi noi măcar disponibili, pentru început, dacă nu se poate 
de pe acum şi competitivi, în schimburile de valori cu alţii, pe plan 
mondial, continental şi regional. 


Balcanii, deja-vu? 

Când e vorba de regional, problema e reductibilă, în general, 
în ce ne priveşte, la Balcani şi Europa Centrală. În virtutea unei tra- 
diţii sau poate şi a unei inerţii, puterea de la Bucureşti pare-se că 
merge mai degrabă cu prioritate pe varianta Balcanilor. E o idee fru- 
moasă, generoasă, pe care a construit-o, în care a crezut, sau mă- 
car a sperat încă Titulescu în urnă cu mai bine de o jumătate de se- 
col. Din păcate, prea mult nu s-a putut face atunci, prin Înțelegerea 
balcanică, pentru ţările mai mici din zonă în faţa presiunii uriaşe a 
totalitarismelor imperialiste stalinist şi hitlerist. Este adevărat că prea 
mult nu s-a putut face atunci nici prin Mica Înţelegere (dintre Româ- 
nia, lugoslavia şi Cehoslovacia). Dar ideea de comunicare - acţiune 
regională, pe o direcţie sau alta - între cele două războaie, a prins 
rădăcini. Şi este reconfortant să constatăm astăzi că alianțelor inter- 
belice evocate aici de noi, care erau prin excelenţă politice şi mili- 
tare, tind acum să li se substituie grupele preponderent economice. 

Deci, pe ce direcţie prioritară ar fi să mergem acum, pe Bal- 
cani sau pe Europa Centrală? 

La recenta reuniune ministerială a ţărilor balcanice de la Ti- 
rana s-au exprimat speranţe că în noua situaţie..., în noile condiţii... 
etc. etc., aici se pot face, în sfârşit, lucruri mari spre binele tuturor 
celor din zonă în diverse câmpuri ale cooperării. Ar s-a mai remarcat 
- mai ales la nivel neoficial - şi faptul că lucrurile în regiune nu sunt 
chiar atât de simple nici acum, în contextul european salutar, dez- 
voltat în ultimii câţiva ani. Că între diversele ţări balcanice sunt încă 
suficiente fricţiuni, iar drumurile pe care s-au angajat fiecare, politic, 
economic sau militar, le-au îndepărtat şi mai mult unele de altele. 
Unii sunt în Piaţa Comună, alţii în agonizantul CAER, alţii niciunde. 
Unii în NATO, alţii în Tratatul de la Varşovia, alţii niciunde. 

Gândindu-se poate la acestea, dar în mod sigur şi la tensiunile inter- 
etnice, secretarul general al NATO a mers până acolo încât a decla- 
rat că, din punctul de vedere al Alianţei Nord-Atlantice, această regi- 
une, numită cândva „butoiul cu pulbere al Europei” este una din zo- 
nele de risc al lumii. 


Dar Europa Centrală? 

Între timp, Europa centrală, Mitteleuropa, cum se spune, printr-un 
termen consacrat în limbajul politic de factură germană, îşi 
aprofundează propriile căutări. Care, uneori, în România sunt privite cu - 
de ce să nu o spunem - oarecare suspiciune. Adică: N-o fi cumva vorba 
de o reanimare a fostului Imperiu Austro-Ungar? Şi n-ar însemna acest 
lucru, oare, o desprindere a Transilvaniei de România? 

Să fim calmi şi să nu luăm lucrurile chiar aşa, înainte de a ve- 
dea despre ce ar putea fi vorba. A se judeca la rece - cum ar fi spus 
Caragiale. Oricum, este evident că, dincolo de graniţele vestice ale 
României, se ventilează tot felul de idei de cooperare regională în 
acest areal. 

Demolarea lagărului comunist şi perspectiva atât de dorită a 
lichidării Tratatului de la Varşovia, şi impasul CAER-ului, au dat 
aripi unor proiecte noi sau... tradiţionale. 

Despre Europa Centrală, ca noţiune geopolitică, a reînceput 
să se vorbească încă din anii 70, pentru prima dată, adică după ma- 
rea schismă planetară şi continentală de după război, când bătrânul 
continent nu putea fi conceput decât ca o Europă de Vest şi una de 
Est, tranşant delimitate şi ireconciliabile. Conceptul de europă Cen- 
trală a revenit atunci cu prudenţă şi discreţie, treptat, mai ales graţie 
unor intelectuali - dizidenţi - din zonă, care au reînviat un mit nostal- 
gic, bun pentru legănarea multor iluzii nutrite în ascuns. Iluzii la acea 
vreme frumoase, întinzându-se de la viziunile social-democrate până 
la suspinele mai mult sau mai puţin disimulate după imperiul austro- 
ungar. Dar toate aceste viziuni traduceau, de fapt, dorinţa comună 
de eliberare din cătuşele totalitarismului instalat în această parte a 
Europei (şi nu numai aici). 

Discursul despre Europa Centrală avea să devină oficial abia 
după marile răsturnări din ultimul an. La scurt timp după instalarea 
sa ca şef al statului cehoslovac, Vaclav Havel declara cu entuziasm: 
„Avem pentru prima oară o şansă istorică reală de a umple marele 
vis politic creat în Europa Centrală după dezagregarea Imperiului 
habsburgic. Avem o şansă de a face din Europa Centrală, care a 
rămas până acum., înainte de toate, un fenomen istoric şi spiritual, o 
realitate politică... Putem forma, începând cu aceste state, o grupare 

distinctă, capabilă de a se apropia de Europa Occidentală, mai bo- 
gată, dar nu ca o rudă săracă. În acelaşi sens, dar poate chiar mai 
puternic şi mai pragmatic, s-au exprimat şi se exprimă multe voci - 
oficiale sau nu - şi la Budapesta. lar reacţiile - la Bucureşti dar şi în 
alte capitale vecine - de asemenea oficiale sau nu - au fost uneori nu 
dintre cele mai favorabile. De la suspiciune şi până la veştejirea ve- 
hementă, bazându-se în proiectele de reînviere a „monarhiei dună- 
rene” o nouă formă, mascată, de dislocare, bunăoară, a Transilvaniei 
din teritoriul României, a Sloveniei din statul iugoslav etc. 

Nu vom stărui, aici şi acum, asupra acestei probleme, mult 
prea serioasă pentru a fi - spre validare sau nu - expediată în câteva 
fraze. Să spunem doar că, oficial, şi guvernul ungar, ca toţi semnata- 
rii Actului final de la Helsinki, asigură că nu intenţionează să încalce 
principiul inviolabilităţii teritoriale. 

Semnificativ însă - şi, dealtfel, logic - este că declaraţiilor des- 
pre proiectata Europă Centrală, ca o grupare economică sub-euro- 
peană, le-au urmat demersuri concrete. în primăvară, la Bratislava s- 
a desfăşurat o întâlnire la vârf, la care, alături de preşedinţii Poloniei, 
Cehoslovaciei şi Ungariei, au participat şi miniştrii de externe ai Aus- 
triei, Italiei şi lugoslaviei. Uniunea a relevat, în primul rând, comple- 
Xitatea problemelor pe care le-ar pune structurarea, într-o formă sau 
alta, a unei grupări economice sau/şi de altă natură în centrul Euro- 
pei. Reuniuni similare la eşaloane inferioare şi cu participare varia- 
bilă aveau să se desfăşoare în continuare şi ele au o agendă pro- 
iectată în viitor. Deocamdată, însă, se poate vorbi mai degrabă de 
speranţe, decât de progrese concrete. 

Intre timp, apar şi alte scenarii. Fostul consilier prezidenţial 
american Zbigniew Brzezinski a readus în atenţie un proiect de tri- 
unghi Polonia-Cehoslovacia-Ungaria care - consideră el - ar permite 
acestor ţări ca, printr-o colaborare mai strânsă, să intre tustrele mai 
lesne în organismele comunitare europene. S-a relansat şi mai vechiul 
proiect de federaţie polono-cehoslovacă, dar fără prea multe şanse. 

În schimb. liderul sindical polonez Bronislaw Geremek a dez- 
voltat un „Europlan” propriu, care - pornind de la premisa că Polonia 
aparţine, de fapt, comunităţii nordice scandinave, pe când Ungaria şi 
Cehoslovacia sunt orientate mai degrabă câte Sud (Italia, Austria şi 
lugoslavia) - pledează pentru o formulă de integrare economică şi 
vamală a Varşoviei cu ţările nordice. „Ţările sărace - spune Geremek 
- caută în mod evident un partener bogat şi Polonia trebuie să înţe- 
leagă logica Cehoslovaciei sau a Ungariei. Ea însăşi trebuie să-şi 
dezvolte activ contactele cu bogată Scandinavie”. 

Scenarii, scenarii 

Alt scenariu. Ceva similar pentru ţările mediteraneano-adria- 
tice, în care scop a şi avut loc, de curând, o reuniune la care Româ- 
nia n-a fost invitată. 

În sfârşit un alt proiect, atingător într-un fel la zona Europei 
Centrale, şi, prin reverberaţii mai îndepărtate, la România: un alt 
triunghi, Paris - Berlin - Viena. Într-o publicaţie numită „Nouvelle 
Solidarite”, cineva desfăşoară pe trei pagini de format tabloid, cu 
hărţi şi grafice, o argumentaţie în sprijinul unui asemenea proiect, pe 
care-l califică, chiar din titlu, drept „locomotiva unei relansări econo- 
mice mondiale”. 

Scenarii, deci, pentru Europa Centrală sunt şi vor mai fi, iar 
demersuri politico-diplomatice pentru concretizarea unora dintre ele 
au şi început să se facă. 


Dar noi, ce facem? 

România nu pare însă implicată - cel puţin în mod oficial sau 
direct - în ele. Este oare bine? Puterea de la Bucureşti nu s-a expri- 
mat până acum deloc public în această privinţă. Oricum însă, ase- 
menea proiecte încep să-şi ducă viaţa şi - mai ales - asemenea pro- 
iecte nu ne pot lăsa indiferenți, fie că ne-am implica sau nu în ele. 

Am putea spune şi noi, la fel de bine ca politologa sovietică 
Marina Pavlova - Silvanskaia, la capătul unui articol în care se refe- 
rea la unele din aceste proiecte: „URSS nu poate rămâne indiferentă 
la formarea de alianţe în apropierea frontierei sale occidentale. Di- 
plomaţia sovietică va trebui să se arate deschisă la idei noi. Diferitele 
variante de integrare regională în Europa Centrală, de Nord şi de 
Sud sunt o Terra incognito diplomatică. Atâta timp cât ideile noi vor fi 
cristalizate la acest capitol, va trebui să adoptăm o poziţie rezonabilă 
şi constructivă la proiectele propuse, pentru a păstra, pe cât posibil, 
raporturile amicale cu vecinii noştri şi a prezerva propriile noastre 
interese, evitând mai ales să divizăm Europa printr-o nouă cortină”. 

Poziţie, spuneam, perfect valabilă şi în ce ne priveşte. Dar Bu- 
cureştiul oficial mai mult tace. S-ar putea ca, atunci când vom vrea, 
în sfârşit, să intrăm şi noi în dialog, să fie cam târziu. Aşadar, de in- 
trat în Europa, vrem să intrăm. Dar cum? Singuri sau cu alţii aseme- 
nea nouă? Şi care ar fi aceşti parteneri ai noştri în lungul şi anevoio- 
sul drum spre ceea ce numim noi, în acest context, Europa? 


16-23 noiembrie 1990 

ULTIMUL SUVERAN AL ROMÂNIEI 
IŞI EXPRIMĂ OPINIILE 


În strădania generală de a cuprinde în acest ziar toate punc- 
tele de vedere semnificative, am solicitat, facem publice şi propunem 
spre reflecţie şi opiniile împărtăşite nouă de fostul suveran al Româ- 
niei. Publicând acest interviu, nu cedăm deci nici unei tentaţii spre 
senzaţional, după cum nu facem nici o pledoarie pentru cauza mo- 
narhică. Nota apărută în numărul din 10 ianuarie al ziarului nostru, 
care se referea la şansele monarhiei în România şi la perspectivele 
politice în această ţară ale celui dintâi care le întruchipează astăzi, a 
fost urmată de o avalanşă de scrisori din partea cititorilor care, ex- 
primând cele mai diferite judecăţi, manifestă oricum un interes cert 
faţă de această problemă, indiferent dacă ea este sau nu socotită 
drept una din cele mai stringente şi mai importante din câte stau în 
faţa tinerei noastre democraţii. 

Aşteptăm deci opiniile dv, în scris, ca invitaţi la dialogul pro- 
pus, cu rugămintea de a fi cât mai concişi în argumentaţie şi cât mai 
puțin emoţionali - într-un sens sau altul. Rugăm de asemenea ca 
scrisorile să poarte pe plic menţiunea „Pentru rubrica "leri - Azi - 
Mâine”. 


4 februarie 1990 


«România liberă» a publicat la 4 februarie 1990 primul interviu acor- 
dat de Majestatea Sa Mihai | presei din ţară, după deceniile în care a 
fost forțat să trăiască în străinătate, în exil, iar opiniile sale nu au 
putut fi cunoscute de romani interviul a fost acordat de Mihai I cores- 
pondentului ziarului la Paris, Mircea Fodoreanu şi a fost însoţit, la 
publicare, de nota de mai jos, semnată C.V. În perioada care a ur- 
mat, pe adresa redacţiei au sosit aproape o mie de reacţii de la citi- 
tori, de toate vârstele: opinii pro şi contra, poezii, cântece, desene, 
caricaturi etc. Toată această corespondenţă a fost predată de redac- 
ţie lui Mircea Fodoreanu, care urma să o prezinte Majestății Sale, să 
o şi prezinte în paginile ziarului, dar sfârşitul neaşteptat al colabora- 
torului nostru a lăsat proiectul nefinalizat. 

UN NEÎNŢELES FOARTE ÎNŢELEPT 


Aşadar, domnul Silviu Brucan se retrage. Ar putea părea clar 
ca bună ziua. Dar nu-i chiar aşa. Pentru că de fapt doar din conduce- 
rea Frontului se retrage. Rămânând mai departe oricând disponibil 
să-l servească în continuare. E o nuanţă, nu? 

Apoi, misiunea domniei sale o consideră îndeplinită. Dar tot 
domnia sa consideră că în viaţa politică mai sunt însă minimum trei 
slăbiciuni. Să înţelegem oare de aici că în misiunea domniei sale n- 
ar putea intra şi eforturile, după putinţă, de înlăturare a acestor slăbi- 
ciuni? 

În sfârşit, domnul Brucan îşi exprimă îngrijorarea că „în cam- 
pania electorală care a început” (noi nu ştim să se fi declanşat o 
asemenea campanie în mod oficial, dar domnia sa pare a şti şi de 
astă dată mai mult şi mai repede ca noi toţi că aşa este), accentul 
cade mai curând asupra „incriminărilor personale şi compromiterii 
adversarilor”. Un paragraf mai jos, din acelaşi text difuzat de Rom- 
pres, tot domnul Brucan vorbeşte de cineva care „s-a erijat”, care „a 
fost desemnat de dictator”, care „a reuşit să manipuleze” şi „să preia 
conducerea”. 

Cum rămâne atunci cu dezavuarea „incriminărilor personale şi 
compromiterii adversarilor” la care ne povăţuieşte chiar domnia sa? 
Nu ştim dacă domnul Brucan a declarat într-adevăr ziarului britanic 
„The Independent” că românii „nu l-ar înţelege” în ce exprimă. Fapt 
este însă că „neînţeles” fiind oricum, domnul Brucan a decis să se 
retragă înţelepţeşte. Adică, mai pe înţelesul tuturor, nu de tot. 


6 februarie 1990 


Şi totuşi, Revoluţia Română 


URSS ŞI EUROPA DE EST 


Doi politologi sovietici îşi exprimă în săptămânalul american 
„Newsweek” opiniile asupra inimaginabilelor, consternantelor mutații 
ce se petrec în această parte a lumii în care se află şi România. 
Analiza făcută de ei asupra unei situaţii de o complexitate aproape 
descurajantă e remarcabilă deopotrivă prin rigoare şi bun simţ. Să 
spicuim câteva idei. 

Cu şase luni în urmă, URSS, „fratele mai mare”, era mult mai 
în faţă pe calea reformelor decât „frăţiorii mai mici”. Acum e invers (şi 
în domeniul economic, şi în cel politic). lar dacă o asemenea ten- 
dință continuă, atrag atenţia cei doi autori, Uniunea Sovietică riscă 
să devină tot mai izolată de Europa de Est. 

Pentru afaceri, pentru asistenţă tehnologică, pentru sfaturi 
politice, ţările est-europene ar fi, în mod explicabil, tentate să se 
orienteze mai degrabă către Vest. Ce poate oferi, bunăoară, URSS 
acestor ţări din punct de vedere economic sau tehnologic pentru a le 
atrage, în comparaţie cu ce ar putea ele obţine în respectivele 
domenii din Occident? Sau, mai rămâne pentru ele glasnost-ul 
singura formă de democraţie posibilă sau demnă de luat în 
consideraţie? 

Să vedem acum de ce a rămas URSS în urmă faţă de vecinii 
ei est-europeni. Pentru că, prin proporţiile sale, manifestă mai mult 
inerție şi rezistenţă la schimbări. Din cauza - factor mai important - 
diversităţii etnice şi culturale a ţării. Fiindcă aici stalinismul e mai 
adânc implantat, de peste 70 de ani, nu doar de circa patru decenii, 
în Europa Răsăriteană. În plus, pentru sovietici stalinismul apare 
ca un produs crescut din propriul ogor, nu importat cu forţa, ca în 
cazul „fraţilor mai mici”. 

Cum au primit sovieticii evenimentele din ţările est-europene? 
Cu satisfacţie, nelinişte şi speranţă. Conservatorii din PCUS au fost, 
de bună seamă, iritaţi. Cum adică, noi i-am împins pe calea refor- 
melor şi acum tocmai nouă ne întorc spatele? Radicalii din partid, 
însă, văd în revoluțiile est-europene un proiect de relansare a pere- 
stroikăi. 

Pe scurt, o analiză cinstită, pe de-a dreptul făcută şi pe care 

ne-am permis să o rezumăm şi repovestim fără nici o intenţie de a-i 
trăda vreunul din sensuri. 

Să trecem acum la problema „Ce-i de făcut”, ca să împrumu- 
tăm celebra formulă a lui Lenin. Mai întâi, consideră cei doi autori, 
trebuie ca URSS să recunoască deschis şi oficial crimele comise 
împotriva popoarelor din Europa de Est de către Stalin, Hruşciov şi 
Brejnev. Apoi, între URSS şi aceste ţări trebuie să se construiască 
noi relaţii, care să fie bazate nu pe teamă sau ideologie, ci pe adevă- 
ratele interese naţionale ale tuturor partenerilor. Ceea ce, spre 
exemplu, ar putea însemna: 1. reformarea CAER şi crearea unei pi- 
eţe comune bazată pe preţurile mondiale; 2. transformarea Tratatului 
de la Varşovia dintr-un pact militar într-o organizaţie politică; 3. stabi- 
lirea unor relaţii normale - de la stat la stat, parlamentare - în locul 
compromiselor relaţii dintre „partide frățeşti”; 4. crearea, eventual, a 
unui Parlament est-european, de tipul Parlamentul european de la 
Strasbourg. 

Altfel, declară cei doi cercetători sovietici - Alexei Iziumov şi 
Andrei Kortunov, de la Academia de Ştiinţe din Moscova - există ris- 
cul ca Uniunea Sovietică să devină, pe continent şi în lume, mai izo- 
lată chiar decât pe vremea lui Hruşciov şi Brejnev. Paradoxal, nu? - 
am observa. 

Ce am mai putea adăuga noi, în România, la toate acestea? 
Revoluţia Română a explodat mult mai târziu, dar mult mai puternic 
şi mai tragic decât în celelalte ţări est-europene. Încercând să ne 
construim o adevărată democraţie, nu putem să nu ţinem seama şi 
de ce e în jurul nostru. Pentru că, pe lângă problemele comune ale 
tuturor celor din CAER şi Tratatul de la Varşovia, există şi probleme 
specifice, care privesc fiecare ţară, după cum există şi probleme 
specifice din sfera relaţiilor bilaterale, respectiv între „fratele mai 
mare” şi fiecare dintre „frăţiori”. Revoluţia Română n-a fost o acţiune 
a lui Gorbaciov sau a KGB-ului, o ştim cu toţii şi în România, şi în 
URSS, prea bine. Dar nu este mai puţin adevărat nici faptul, deloc 
lipsit de importanţă, că fără Gorbaciov la Kremlin, toate cele câte s- 
au întâmplat şi se întâmplă - nu numai în România, dar oriunde între 
Elba şi Vladivostok şi chiar în alte zone ale lumii - n-ar fi fost posibile 
sau n-ar fi avut şanse de supravieţuire. 


9 februarie 1990 

DE CE SĂ FIM NOI „ŢARA ZVONURILOR”? 


Circulă prin Bucureşti o foaie xeroxată care reproduce un arti- 
col apărut în „Le Quotidien de Paris” la 2 februarie 1990. lată-ne 
aşadar nu numai „ţara zvonurilor”, cum suntem numiţi din păcate, în 
unele ziare din străinătate, ci şi ţara „xeroxatelor”... Acum vrem să 
spunem doar că reproducând în esenţă conţinutul articolului respec- 
tiv nici nu divulgăm un secret de stat, nici nu atentăm la liniştea şi 
stabilitatea în ţară. 

Aşadar: articolul porneşte de la ideea că „pentru a recupera 
insurecția populară şi a încerca să facă să se uite că în ajun a tras 
asupra mulţimii, armata, supusă noii puteri, s-a dedat de la 22 de- 
cembrie unei bătălii simulate împotriva misterioşilor «terorişti» făcând 
noi victime şi producând numeroase pagube materiale în centrul 
Bucureştiului. Misiune reuşită, Frontul Salvării Naţionale ...” etc. etc. 

După care, autorul articolului dezvoltă pe această bază un 
scenariu, potrivit căruia acum se profilează „realizarea unei a doua 
lovituri de stat, comuniste, proiectată în România”. 

Respingem cu toţii în România un asemenea scenariu. Nici nu 
ne-am putea închipui că aşa ceva s-ar mai putea produce sau că ar 
exista cineva care şi-ar imagina o asemenea evoluţie catastrofală a 
evenimentelor. Să luăm deci scenariul ziaristului francez tot ca un 
zvon, ca atâtea altele, din cele mai năstruşnice şi mai alarmiste câte 
circulă prin Bucureşti şi prin ţară. Dar când se naşte zvonul? Când 
nu se spune adevărul sau când e spus doar pe jumătate. Să înce- 
pem, de exemplu, prin a afla răspuns clar şi complet, neîntârziat şi 
neechivoc, la întrebarea care se naşte după lectura primelor fraze în 
articolul menţionat: 

Cine şi câţi au fost teroriştii, care e soarta lor acum? 

Doar astfel - încercând să răspundem în faţa ţării şi a lumii la 
toate întrebările care plutesc de atâta timp în aer, înmulţindu-se mereu, 
amplificându-se mereu fără a fi elucidate şi alimentând doar zvonuri, 
speculaţii şi scenarii - vom putea arăta lumii în întreaga sa înfăţişare 
realitatea României, a revoluţiei sale şi a noii sale democraţii. 


18 februarie 1990 

S-O LUĂM ÎNCETIŞOR 


Am citit - şi, mărturisim, nu numai o singură dată - o relatare a 
agenţiei MTI asupra declaraţiei făcute de di. Gyula Horn, ministrul de 
Externe al Ungariei, în legătură cu eventualitatea participării acestei 
țări la NATO. Cu mâna pe inimă, spunem că n-am înţeles chiar totul. 

Este clar de pildă că: principiile Conferinţei de la Helsinki tre- 
buie dezvoltate în continuare; 

- discrepanţa între Europa Răsăriteană şi Centrală şi Europa Occi- 
dentală nu poate creşte în continuare. Este necesar să creăm o 
Europă unită, democrată; 

- în viitorul apropiat, ar fi posibilă crearea unui sistem de securitate 
europeană colectivă; 

- acest proces nu presupune doar o treaptă. Stabilirea de legături 
strânse cu diferite organizaţii ale NATO este posibilă numai pe etape. 

Mai puţin clare ni s-au părut însă următoarele declaraţii: 

- să nu fie exclusă nici chiar posibilitatea participării Ungariei la NATO; 
- calea spre acest obiectiv presupune, între altele, întărirea colaboră- 
rii Ungariei cu diferite organizaţii, în primul rând politice, ale NATO. 

Deci, recapitulând: dezvoltarea principiilor Conferinţei de la 
Helsinki, crearea unei Europe Unite, democrate, a unui sistem de 
securitate europeană colectivă, prin „reorganizarea atât a Tratatului 
de la Varşovia cât şi a blocului Atlanticului de Nord ar putea include, 
între altele, ca o posibilitate, şi participarea Ungariei la NATO. 

Nu ştim însă dacă aceasta ar presupune: 

1. participarea simultană a Ungariei şi la Tratatul de la Varşovia, şi 
la NATO. 

2. eventuala ieşire a Ungariei din Tratatul de la Varşovia, pentru a 
participa la NATO. 

3. altă variantă. 

Poate domnul ministru Horn a fost mai explicit în această pri- 
vinţă în declaraţiile făcute, dar din relatarea MTI nu reiese. 

Şi o ultimă nedumerire: Europa Unită, democrată, sistemul eu- 
ropean de securitate colectivă, ar urma să menţină actualele blocuri 
militare (eventual cu ţări care să fie şi colo şi colo sau să treacă dintr- 
un bloc într-altul), or, aceste grupări politico-militare se vor desfiinţa. 


24 februarie 1990 

PE BARBA CUI? 


Este de domeniul evidenţei că politica şi bărbile sunt legate, şi 
la figurat, prin mii de fire. Să despicăm, deci, din lipsă de spaţiu şi de 
timp, doar câteva din aceste fire, în patru. Vom trece peste perioa- 
dele mai vechi - Antichitate, Evul Mediu şi chiar de mai încoace - 
pentru că de multă vreme mai toată lumea întâmpină dificultăţi în a 
se rade şi o barbă nu era, prin sine însăşi, de relevanţă politică, ci 
doar un fel de n-avem încotro. Dar marii revoluționari din toate timpu- 
rile au arborat bărbi fluturând în vântul prefacerilor înnoitoare, chipul 
lor hirsut rămânând pentru totdeauna astfel întipărit în conştiinţa isto- 
riei. Din cei patru mari dascăli ai marxism-leninismului, trei pătrimi au 
rămas cu barbă până la sfârşit. Al patrulea din cvartet, cel mai în- 
dreptăţit poate să o poarte, fost seminarist, pe nume losif 
Djugaşvili, a renunţat la un moment dat, optând pentru o mustață nu 
mai puţin, de altfel, de întipărit în minte pentru totdeauna. De ce o fi 
făcut-o: oare pentru că, ambiţionând să-l imite în multe pe Petru cel 
Mare, care făcea din barbă un simbol al vechiului şi băga nemilos 
foarfeca în „măturoaiele” boierilor retrograzi, a optat el însuşi - Stalin 
adică - pentru „barba-rade”? 

în China, la fel, s-a trecut la tăierea instituţionalizată a „bărbilor 
posterioare” ale bărbaţilor (adică a cozilor) din aceleaşi raţiuni, după 
revoluţia burghezo-democratică. Relaţia dialectică perdaf-înnoire 
câştiga astfel, prin secole, teren serios în două din cele mai mari na- 
ţiuni ale lumii. Şi astfel se face că, de la o vreme, odată cu progresul 
omenirii, bărbile s-au mai rărit printre politicieni. Mai ales după in- 
stalarea lui Stalin ca frizer şef al Rusiei Sovietice. Acesta avea să 
adopte o formulă întrucâtva mai radicală: decât să tai barba, mai 
bine tai de tot ce e sub barbă, adică tot ce e de la bărbie în jos. Prin- 
tre credincioşii săi colaboratori mai rămăseseră doar pe ici pe colo 
câte un bărbos - de-alde Bulganin, figură ştearsă, care însă poate 
tocmai de aceea şi avea o barbă ştearsă, rară, neconcludentă. Ceea 
ce avea să se întâmple şi pe la noi: Voitec, bunăoară, barbă blândă, 
oportunistă, de social-democrat care şi-a trădat partidul pentru a-şi 
salva, trecând la comunişti, barba, dar mai ales pielea. (Unde e 
barba ascuţită a lui Dzerjinski, demnă prin forma sa de ideea ascuţirii 

luptei de clasă, atât de scumpă ctitorului instituţiei de reprimare a 
contrarevoluţionarilor!). 

O nouă generaţie, tot mai năpâriită, de bărboşi, după al Doilea 
Război Mondial - a apărut în ţările est-europene. Walter Ulbricht, 
într-un singur glas duios alintat de întreaga naţiune est-germană cu 
apelativul Ţapul şi al cărui semn particular a inspirat un florilegiu de 
bancuri politice de tipul: „Care e ferma zootehnică cea mai săracă 
din RDG?. Guvernul, că n-are decât un singur Ţap”. Şi vocea lui - 
mai ziceau gurile rele - era subţire şi răguşită, ca de capră behăită. 
Dezvăluiri ale unui agent al CIA exemplifică, odată mai mult, relaţia 
complexă dintre barbă şi politică. Devenit tot mai incomod pentru 
vecinul mare din nord, dar dându-i-se, totuşi, şanse, Fidel Castro ar 
fi urmat să fie nu anihilat, ci numai discreditat şi făcut de râs în faţa 
mulțimilor. Adică, să i se răspândească în odaie un gaz care avea ca 
efect căderea părului de pe corp până la ultimul fir. Un Fidel Castro 
fără barbă ar mai fi fost oare un Fidel Castro? - îşi ziceau, cu ironie 
răutăcioasă, cei de la CIA. Din fericire, planul a fost dejucat la timp 
de „barbudos”-ii revoluţiei cubaneze. 

Avem şi noi acum o tangenţă între barbă şi politică. Huliganii 
care au pătruns în Palatul Victoriei şi l-au molestat pe dl. viceprim- 
ministru Gelu Voican Voiculescu - n-au pregetat, după propriile 
mărturisiri făcute la televiziune, să-l tragă chiar şi de barbă. Aici, într- 
adevăr, nu mai e de glumit, pentru că e vorba de istoria imediată şi 
un asemenea gest trebuie condamnat cu toată hotărârea. Dar noi tot 
nu ne putem împiedica să ne gândim: ce-o fi fost în capul lor? Cre- 
deau, oare, că procedând asemenea Dalilei, ce-i tăiase părul lui 
Samson pentru a-i lua „toată puterea”, cum zice poetul, ar obţine 
acelaşi efect atentând la barba domnului viceprim-ministru? 

Deci, politica şi bărbile. Un subiect asupra căruia se mai poate 
încă medita, mai ales că, din păcate, este de stringentă actualitate. 


P.S. Toate cele de mai sus n-au, totuşi, nimic de-a face cu „a trage 
bărbi” în politică. 


3 martie 1990 

„LIBERATION” CONCHIDE 


Ni se pare interesant a semnala dintr-un serial de articole 
semnate de Serge Jules în ziarul francez „Liberation” sub genericul 
„Încotro se îndreaptă Estul”, un fragment privitor la inviolabilitatea 
frontierelor în Europa. Deci: 

„Problema rămâne pretutindeni arzătoare, aşa după cum o 
mărturisesc învolburările produse în rândul populaţiei României de 
declaraţia lui Frangois Mitterrand în timpul călătoriei sale oficiale în 
Ungaria. El a evocat acordurile de la Trianon şi „tăierea (ca urmare a 
acestora - n.n.) a două treimi din teritoriile de care ea dispunea (Un- 
gariay. 

Această frază, lucrată totuşi astfel încât să menajeze suscep- 
tibilităţile, a pus pe foc opinia publică românească, ea văzând în 
aceasta în mod spontan o legitimare de către Franţa a drepturilor 
Ungariei asupra Transilvaniei. Neînţelegerea s-a risipit, dar ea a fost 
simptomatică pentru o sensibilitate naţională gata să fiarbă în orice 
clipă”. 

Cu aceasta, sperăm că lucrurile sunt, într-adevăr clare pentru 
toată lumea şi că nu e în interesul nimănui să se trezească iar din 
somn monștrii unui trecut de tristă amintire. 


4 martie 1990 


Corneliu Vlad 


ÎN ZONA BALCANILOR, ACUM 


Într-adevăr, la răscruce de vânturi, această zonă a lumii pe 
care o numim a Balcanilor! Între Europa şi Asia (dar şi aproape de 
Africa) la loc de întrepătrundere a ortodoxiei cu catolicismul, lângă 
arabi şi israelieni, teren de confruntare - şi aici - între capitalism şi 
comunism, mai nou între Nord şi Sud, câteva ţări în care, supuse 
legilor mai marilor istoriei, s-au trezit fie în NATO, fie în Tratatul de la 
Varşovia, fie - dacă au reuşit, dar cu ce sacrificii? - în afara lor. 

Şase ţări, fiecare din ele cu problemele ei atât de complexe, 
fiecare din ele cu relaţii speciale cu vecinii cei mai apropiaţi. Suntem 
însă oare, noi, cei din această zonă a Europei şi a lumii - mai cârco- 
taşi decât alţii, mai puşi pe sfadă, mai ireconciliabili ? 

S-a bătut monedă că am fi butoiul de pulbere al Europei şi că 
dacă primul război mondial s-a produs, vina ar fi fost a noastră. 
Folclor politic. Nu noi am fost cei care au aruncat lumea în primul 
carnagiu la scară planetară. Noi am fost cei „manipulaţi”, cum se 
spune cu un termen de mare frecvenţă acum. Noi am fost, de fapt, 
un pretext pentru motivarea unor mişcări pe eşichierul global mult 
mai subtile ale protagoniştilor vieţii politice a Europei şi a lumii. Şi 
înainte de primul, şi înainte de al război mondial, şi mai aproape de 
zilele noastre. Ştiam, cu toţii, că suntem vrând-nevrând nişte pioni pe 
un eşichier dominat de mâini străine, dar ce se putea face? Cu ce 
ne-am ales după ce am servit ca pretext sau ca teatru de operaţiuni 
pentru răfuieli ale altora (şi pe seama noastră), a fost, între altele, şi 
atitudinea distantă persiflatoare, paternalisto-dispreţuitoare a mai 
marilor lumii faţă de noi. S-a zis, ori de câte ori intervenea oriunde în 
lume, o problemă mai încâlcită, între naţionalităţi, ce vreţi să vă bal- 
canizaţi? (adică să vă bateţi între voi, la nesfârşit, fără noimă, cum 
fac cei din Balcani?) „Balcanizarea” s-a instalat ca termen cu sens 
peiorativ în dicţionarul politic al acestui secol pentru a desemna fe- 
nomenul de luptă „toţi contra taţi” în numele unor interese proclamat 
naţionale. 

lar „balcanici” eram, pentru alţii din afara zonei, nu numai ca 
aparţinători ai unei anume zone geografice, eram şi în sensul de 
parteneri de categoria a doua, de oameni şi de ţări cu care se cuvine 

să tratezi cu o doză suficientă de suspiciune, de condescendenţă, de 
prea puţin disimulat dispreţ. 

Balcanizare şi balcanici e ce ne-au putut oferi pe plan lingvistic 
şi mult mai departe dincolo de tărâmul acestei discipline, cei ce au 
dat tonul, în acest secol care se sfârşeşte, în politica mondială. 

Spunem - de fapt reamintim - toate acestea pentru că azi, în 
capitala Greciei, se deschide o reuniune a adjuncţilor miniştrilor de 
externe din ţările balcanice - Albania, Bulgaria, Grecia, Iugoslavia, 
România şi Turcia. 

Reuniuni interbalcanice au mai fost şi vor mai fi. Dar cea care 
începe azi - şi care va dura trei zile - merită o atenţie întrucâtva mai 
mare în contextul în care şi în acest colţ de lume „timpul nu mai are 
răbdare”. Şi aici s-au produs - iar după toate semnele se vor mai 
produce încă - elemente spectaculoase. Dar diplomaţii care se 
aşează azi în negocieri vor avea de tratat în primul rând lucruri con- 
crete. „Participanţii - ne comunică sobru şi exact agenţiile de presă - 
vor proceda la un larg schimb de vedere şi vor elabora un program 
de activitate vizând adâncirea cooperării balcanice în domeniile eco- 
nomic, comercial, turistic şi al combaterii terorismului”. 

Demn de reţinut şi de salutat, fiind vorba şi de cea concret, pe 
care ar urma să-l simtă, în viaţa de zi cu zi, şi cetăţeanul de rând, 
„balcanicul”, cum ar fi să-i zicem. Dar reuniunea va mai avea şi „un 
caracter pregătitor în vederea conferinţei miniştrilor de externe din 
ţările balcanice, programată pentru luna octombrie la Tirana”. 

Nici una din ţările balcanice nu are în acest moment al deveni- 
rii sale o istorie neinteresantă, ca să nu-i spunem altfel. Dimpotrivă. 
Şase ţări, şase destine zbuciumate. Aproape fiecare are câte ceva 
cu vecinii de graniţă, dacă nu de discutat, măcar de tratat, de clarifi- 
cat. Nu mai vorbim de ce s-ar putea face în sfera cooperării. Dar 
auspiciile sub care începe reuniunea de azi de la Atena sunt mai 
bune, mult mai bune decât, paradoxal, e situaţia din aproape fiecare 
din aceste ţări. Afirmând aceasta, nu traducem în practică politica 
struţului, făcându-ne adică a uita dosare voluminoase. Cipru ... 
Egee... Macedonia ... Kosovo ... turcii din Grecia şi grecii din Tur- 
cia... minoritatea albaneză din lugoslavia, cea turcă din Bulgaria... 

Şi iarăşi o să fim bănuiţi că vrem să scoatem România în faţă 
şi să o lăudăm în faţa lumii, spunând că ţara noastră n-are probleme 
acute cu alte ţări din Balcani. Că nu toate sunt încă perfecte nici în 
această privinţă, este însă la fel de adevărat. Situaţia minorităţii ro- 
mâne în Iugoslavia sau eventual a celor turce sau bulgare în Româ- 
nia, relaţiile bilaterale ale României cu fiecare din ţările participante 


67 


Corneliu Vlad 


la reuniune nu merg chiar ca pe roate. Dar oricum, nu e vorba de 
probleme explozive. 

La reuniunea de la Atena, diplomaţii români nu mai merg, ca 
până acum, speriaţi şi ruşinaţi că au de afirmat un mandate rigid şi 
absurd şi că nu ştiu pe unde să scoată cămaşa. Sperăm că din par- 
tea Ministerului de Externe şi a CPUN li s-au dat toate cele necesare 
- inclusiv împuternicirile - pentru a se manifesta activ şi eficient. Re- 
uniunea de la Atena trebuie să o pregătească pe cea de la Tirana, 
care le rândul ei trebuie să o pregătească pe cea de la Bucureşti. 
Prima, cea de acum, la nivel de adjuncţi ai miniştrilor de externe, ur- 
mătoarea - a şefilor diplomaţiilor, a treia, ca încununare - reunind şefi 
de stat şi de guvem din cele şase ţări balcanice. „Reuniune la vârf” 
pe care România trebuie să facă să o merite nu prin faptul că a fost 
propusă de ea, ci prin aceea că România poate servi ca teren optim 
al dialogului interbalcanic la cel mai înalt nivel. 


7 martie 1990 

Un est-european la Atena 


DEMOCRAŢIA NU ÎNSEAMNĂ 
POLITICIANISM ÎNGUST 


Un est-european la Atena în aceste zile descoperă, cu oarecare 
uimire, că şi în Grecia ceva se mişcă în viaţa politică. Mai exact spus, 
că şi această ţară aşteaptă - şi îşi pregăteşte - noi opţiuni, desigur, în 
prea puţine puncte comparabile cu cele din ţările din Europa de Est. 

Oricum, această nouă stafie care bântuie în Europa, stafia 
alegerilor, îşi face simțită - şi încă cum! - prezenţa şi pe pământul 
unde s-a rostit pentru prima oară în istorie cuvântul democraţie. 

Alegerile, dacă sunt libere, înseamnă exercitarea democraţiei. În 
ţările membre ale Tratatului de la Varşovia, asemenea alegeri urmează 
a se desfăşura pentru prima oară după decenii de democraţie simulată 
şi de farse electorale. Şi ele trebuie să marcheze o renaştere 
democratică reală şi de anvergură în aceste ţări. În Grecia, alegerile nu 
au - nici n-ar putea avea - aceeaşi semnificaţie. Grecia înaintează pe 
calea spinoasă a democraţiei dintr-un sens opus celui pe care-l 
urmează ţările est-europene. Grecia vine spre democraţie nu dinspre 
stânga, ci dinspre dreapta. Nu pe terenul Tratatului de la Varşovia, ci pe 
terenul NATO. În plus, Grecia, care se îndreaptă spre democraţie tot 
după înlăturarea unei dictaturi („dictatura coloneilor”) e angajată pe 
acest drum de mai multă vreme, de 17 ani. Aici alegerile libere nu mai 
sunt o premieră. Dimpotrivă. Şi nici rezultatul lor nu e aşteptat să ducă la 
schimbări spectaculoase în cel mai bun caz, vor duce la o mai mare 
stabilitate şi la o înnoire a unor structuri existente. 

Oricum, experienţa elenă arată, şi ea, că drumul spre demo- 
craţie nu este nici neted şi nici nu se poate parcurge chiar atât de 
repede. Ar lua prea mult spaţiu să descriem aici, chiar şi pe scurt, 
tribulaţiile din aceşti ani ale tinerei democraţii greceşti. Să amintim 
doar că în decurs de un an viaţa politică a ţării cunoaşte trei alegeri 
generale (18 iunie şi 5 noiembrie 1989, 8 aprilie 1990) şi că alegerile 
prezidenţiale, în curs de desfăşurare, se dovedesc anevoioase. E 
oare acesta un semn de stabilitate? De bună seamă că nu. După 
alegerile din noiembrie trecut, singura formulă de guvernământ la 

care s-a putut ajunge a fost un fel de „mare coaliţie”, grupând princi- 
palele formaţiuni politice ale ţării: Noua Democraţie, PASOK şi Coa- 
liţia stângii şi progresului. Consensul realizat de ele în scopul guver- 
nării a fost însă minim şi actualul guvern de tranziţie („ecumenic” - 
cum i s-a zis, format din personalităţi non-politice) al profesorului 
Xenophon Zolotas n-a putut face mare lucru în domeniul economic şi 
social, în ciuda bunelor sale intenţii. Cu marja redusă de acţiune pe 
care a avut-o, cabinetul s-a descurcat totuşi onorabil. Şi aceasta e 
părerea generală. 

Luni, parlamentul s-a dizolvat, iar campania electorală a fost 
proclamată oficial. Liderii politici s-au dezlănţuit într-o bătălie acerbă 
pentru câştigarea alegătorilor. Liderul Noii Democraţii, Konstantin 
Mitsotakis, ambiţionează să obţină o victorie concludentă, care să-i 
permită o majoritate confortabilă pentru un guvern singur. "Avem ne- 
voie de un guvern puternic” - a declarat el zilele trecute. Guvem, de- 
sigur, al Noii democraţii. Mai puţin tranşant în privința viitoarei sale 
formule de guvernare, liderul PASOK Andreas Papandreu, şi-a înce- 
put campania prin a critica Noua Democraţie pentru că aceasta ar 
propune o „modernizare conservatoare”, având grijă în acelaşi timp 
de a nu rupe punţile cu celelalte partenere de coaliţie guvernamen- 
tală. Coaliția stângii şi progresului. 

În sfârşit, liderul acesteia, Harilaos Florakis, a declarat că obi- 
ectivul electoral al formaţiunii sale nu va fi obţinerea majorităţii în vi- 
itorul Parlament ci sporirea numărului său de mandate astfel încât să 
se evite monopolizarea puterii politice de către un singur partid. 

Fapt este însă că toţi grecii, indiferent de opiniile lor politice, 
doresc stabilitate şi înnoire, redresarea economică şi aprofundarea 
politice sunt criticaţi deopotrivă pentru faptul că de atâta vreme nu 
reuşesc să răspundă aşa cum trebuie acestor aspirații. 

Între timp, în ţară se acumulează tot felul de probleme - după 
cum remarcă săptămânalul de limbă engleză „Greece'Weekly” - „dar 
politicienii şi sindicalişti par să se comporte ca şi cum n-ar trebui să 
se gândească la nimic altceva pentru naţiune decât la propriile lor 
interese. Ei s-ar simţi însă foarte ofensaţi şi indignaţi dacă cineva le- 
ar sugera că-şi trădează ţara într-un moment de nevoie. Ei toţi do- 
resc să se creadă despre ei că sunt patrioţi”. O formulare poate cam 
aspră, dar întru totul explicabilă. Pentru că nici în Grecia, nici în altă 
parte, democraţia nu trebuie să însemne politicianism îngust. 


16 martie 1990 

Un est-european la Atena 


ÎNTREBĂRI, ÎNTREBĂRI... 


Nu e deloc lipsit de înţeles că în seara zilei când s-a declanşat 
campania electorală pentru alegerile din 8 aprilie, liderii principalelor 
trei formaţiuni politice ale Greciei, Noua Democraţie (Konstantin 
Mitsotakis), Andreas Papandreu (PASOC) şi Coaliția stângii şi pro- 
gresului (Harilaos Florakis) s-au reunit în faţa micului ecran în jurul 
unei mese rotunde, nu pentru a dezbate o temă direct legată de 
competiţia pentru voturi, ci pentru o temă intitulată "Evoluţii în Bal- 
cani şi politica externă a Greciei”. Să fi fost oare vorba doar de o „în- 
călzire” pentru viitoarele lor confruntări directe din timpul campaniei, 
care se anunţă îndârjită sau doar de o primă tatonare între protago- 
niştii duelurilor electorale ce se profilează? 

Poate să fi fost vorba şi de una şi de alta, dar oricum, cele ce 
se întâmplă în Estul Europei, nu-i pot lăsa indiferenți nu numai pe 
oamenii politici, dar nici opinia publică, în general, din Grecia. lar 
opinia publică este şi cea care va trebui să hotărască soarta 
alegerilor. 

Cel ce a trecut în aceste zile prin Atena ar putea rămâne cu 
impresia că, prinşi într-o viaţă politică tumultoasă, de mai multe luni 
(cu două alegeri generale consumate şi o a treia ce bate la uşă, în 
mai puţin de un an), grecii n-ar mai fi dispuşi să acorde suficientă 
atenţie şi evoluţiilor din Balcani, din Europa de Est. Ar fi însă o im- 
presie falsă, pentru că Grecia e prea aproape de ţările în care s-a 
întâmplat sau se aşteaptă a se întâmpla „ceva important”. lar acest 
„ceva” nu-i poate fi străin Greciei. 

Că este aşa o dovedeşte şi acest mic incident. Către sfârşitul 
lui februarie, săptămânalul „Oikonomikos Tachidromos” dezvăluia, 
citând surse de încredere, că doi din partenerii Greciei în Piaţa Co- 
mună, au prezentat memorandumuri confidenţiale altor membri al 
CEE, prin care au cerut blocarea accesului Greciei în comunitate. 
Prezenţa Greciei, ar fi spus „cei doi” din „cei 12”, ar fi „inacceptabilă” 
în UE. „Expulzarea” Greciei din Piaţa Comună, s-ar fi spus într-unul 
din memorandumuri, ar fi de dorit pentru ca CEE să poată efectua o 

deschidere mai largă către ţări ca Ungaria şi Polonia. Acestor dez- 
văluiri, neconfirmate ulterior de nimeni, le-au urmat dezminţiri cate- 
gorice şi din partea oficialităților de la Atena şi din partea CEE. lar 
purtătorul de cuvânt al guvernului elen Prokopis Papoulos a ţinut să 
declare că Grecia se pronunţă pentru „orice sprijin din partea CEE în 
favoarea ţărilor est-europene după recentele evoluţii, pentru consoli- 
darea şi completarea reformelor democratice în aceste ţări”. 

Interesante sunt şi remarcile făcute de liderul Noii Democraţii, 
Mitsotakis, după vizitele făcute în câteva ţări est-europene. După ce 
şi-a exprimat satisfacția faţă de evoluţiile spre pluralism politic, ale- 
geri libere, piaţă liberă, într-un cuvânt spre democraţie în aceste ţări, 
el a ţinut să observe o diferenţă între evoluţiile rapide în ţările Estului 
Europei şi evenimentele din Grecia, spunând că Grecia nu mai poate 
continua cu o politică economică „goală”. Aşa, de pildă, a exemplifi- 
cat el, Germania de Est şi-a schimbat structurile într-un ritm rapid, în 
contrast cu Grecia, şi a făcut-o în mod realist. Andreas Papandreu s- 
a raportat şi el la evoluţiile în Europa de Est, atunci când a opinat că 
acestea, ca şi procesul de integrare economică est-europeană, im- 
pun un efort concertat din partea tuturor grecilor pentru moderniza- 
rea în toate sectoarele. 

Mai direct şi fără menajamente se exprimă însă oamenii de 
afaceri. Mulţi dintre ei împărtăşesc temerea că evoluţiile mai mult 
sau mai puţin previzibile din Estul sau Vestul continentului găsesc 
Grecia nepregătită din punct de vedere economic. Rata inflaţiei e 
acum de 1 la sută, deficitul public de aproape 17 la sută din produsul 
naţional brut iar datoria externă depăşeşte 20 de miliarde de dolari. 
În aceste condiţii, avertizează Dimitrios Germides, guvernatorul Băn- 
cii Naţionale a Greciei (cea mai mare bancă comercială a ţării), „a 
apăsat pe acceleraţie către integrarea monetară europeană ar în- 
semna a apăsa pe pedală când ştii bine că te îndrepţi spre o prăpas- 
tie. lar ca rezultat al ajutorului masiv al Vestului către ţările Europei 
de Est - continua el - Grecia va avea dificultăţi în atragerea de inves- 
titori străini şi în menţinerea investitorilor ei greci. Posibilităţile de 
afaceri vor fi aici (în ţările est-europene - n.n.) şi nu încă, dificila, 
prost temperata şi sensibila Grecie”. 

Aproximativ la fel vede situaţia şi reprezentantul permanent al 
Greciei la OCDE, D. Coulourianos, când spune că actualele evoluţii 
europene „găsesc economia Greciei cu multe dezechilibre, slăbiciuni 
structurale şi o atitudine anacronică”. Şi el e preocupat de dificultăţile 
cu care va avea a se confrunta economia ţării sale, „care a rămas în 
urmă, în ce priveşte adaptarea structurală şi dezvoltarea faţă de 

economiile celorlalte ţări membre ale OCDE”, la întâlnirea cu schim- 
bările din anii 1990. 

Să înţelegem oare de aici că Grecia ar privi cu mai mult entu- 
ziasm marile mutații de pe continent şi îndeosebi cele din partea sa 
estică? În nici un caz. Dar, spirit pragmatic prin excelenţă de totdea- 
una, om al realului, elenul nu poate să nu analizeze pe toate feţele 
posibilele implicaţii ale schimbărilor politice şi economice şi din Vest, 
şi din Est, şi în problema germană. Şi este firesc să o facă. 

Cât priveşte poziţia de principiu a Atenei faţă de evoluţiile din 
Estul Europei, să ne oprim aici, din multele luări de poziţie exprimate 
în ultima vreme, la cuvintele şefului diplomaţiei elene, Georgios Pa- 
poulias, pe care le-am consemnat la deschiderea recentei reuniuni 
interbalcanice. „Aceste evenimente fără precedent vor duce foarte 
probabil la remodelarea continentului nostru. Încrederea reciprocă şi 
înţelegerea constituie condiţii prealabile pentru adoptarea de măsuri 
care să ducă la o colaborare mai strânsă între ţările europene în 
domeniile economic şi tehnologic”. 

Fapt este că şi în Grecia, ca şi în celelalte ţări cuprinse - într-o 
măsură mai mare sau mai mică - de valul schimbărilor ce cutreieră 
Europa, lumea e conştientă că orice schimbare presupune şi bătaie 
de cap. Soluţii în avantajul tuturor trebuie însă găsite. lar grecii, slavă 
Domnului, numai de lipsă de idei n-ar putea fi învinuiți. 


18 martie 1990 

Un est-european la Atena 


TRIBULAŢIILE PRIVATIZĂRII 


Problema este politică. Soluţia sa este totuşi simplă, şi asupra 
ei toată lumea e de acord. De câtva timp deja, toată lumea e conşti- 
entă că o parte importantă a deficitului public mereu crescând e ge- 
nerată de întreprinderile de stat nerentabile. 

Toţi suntem conştienţi şi de faptul că soluţionarea acestui fel 
de probleme pretutindeni în lume - în lumea întâi, a doua, a treia, 
Est, Vest, Nord şi Sud - este una şi aceeaşi, chiar dacă poartă dife- 
rite nume noi forme de finanţare, schimbarea proprietarului, deznaţi- 
onalizare etc. Dar în esenţă, fiecare dintre ele şi toate la un loc, în- 
seamnă acelaşi lucru: privatizare. 

Cine a spus cele de mai sus? Vreun economist român, ungur, 
polonez, bulgar etc.? Nicidecum! A spus-o editorialistul săptămâna- 
lului elen „Grece's Weekly”. Care ne povesteşte - parcă spre luare 
aminte celor care avem urechi de auzit, să auzim - cele întâmplate în 
ultimele luni în Grecia. 

Deci, primul care a preluat ideea a fost ministrul industriei 
Kostas Papanaiotou (PASOK), care şi-a asumat costul politic al în- 
ceputului implantării procesului de privatizare. Dar el a fost oprit de 
alegerile din iunie trecut. 

Succesorul său la minister, Michalis Papa Constantinou (Noua 
Democraţie), deşi a avut voinţa politică şi nu s-a îngrijorat mai puţin 
de costul politic, n-a făcut nici el nimic, pentru că partenerul guver- 
namental de atunci (comuniştii), nu primiseră încă veşti de la Mos- 
cova şi interpreta schimbările din Est mai degrabă ca propagandă 
occidentală. După alegerile din noiembrie, noul ministru al industriei, 
Grigori Yannaros (eurocomunist) a avut curajul - din cauză că în 
Grecia orice iniţiativă novatoare necesită curaj şi presupune cost 
politic - de a trece la privatizarea întreprinderilor de stat cu probleme, 
asigurând în acelaşi timp locuri de muncă cât mai mult posibil salari- 
aţilor lor. Dar şi Grigori Yannaros a părăsit postul în februarie 1990 şi 
ne-am întors înapoi de unde am plecat. 

Credem - mai spune publicistul grec - că primul ministru 

Xenophon Zolotas are un prilej unic de a face un pas semnificativ, 
primul real, spre reforma societăţii greceşti. Toate curentele bat favo- 
rabil pentru un asemenea pas. Toate partidele politice sunt de acord 
acum asupra privatizărilor. Unele, ca Noua Democraţie, prin ideolo- 
gie. Altele, ca PASOK şi comuniştii, din necesitate... 

Există, într-adevăr, o cale pentru a ajuta ţara. Începerea pro- 
cesului de privatizare prin începerea vânzării unei părţi ale întreprin- 
derilor controlate de stat pe piaţa liberă. Este un lucru care nu are 
nevoie nici de aprobarea parlamentului, nici de cea a liderilor politici, 
pentru că toată lumea a căzut de acord. Şi aceasta poate începe 
chiar cum: numai dacă prof. Xenophon Zolotas aparţine celor doi la 
sută din grecii care mai cred în proprietatea de stat. 

Noi adăugăm: prof. Zolotas n-a putut începe, nici el, procesul 
de privatizare, aşa cum de fapt toată lumea în Grecia ar fi dorit-o 
(minus cei doi la sută) din diverse motive care pentru noi, ne-grecii 
prezintă poate mai puţin interes. 

Dar din această amară experienţă elenă a tărăgănării privati- 
zărilor, într-un context de instabilitate guvernamentală (trei alegeri 
generale în mai puţin de un an) şi dificultăţi economice (un serios 
deficit public, o rată a inflaţiei de 17 la sută - cea mai mare din CEE, 
datorii externe de peste 20 de miliarde de dolari), cei ce se ştiu pasi- 
bili de avataruri asemănătoare ar trebui să înveţe şi să nu mai pre- 
gete de la acţiune 

Altfel, mâine, poimâine n-am avea decât să republicăm cuvânt 
cu cuvânt editorialul din care am reprodus copios mai sus înlocuind 
doar nume de miniştri, de partide, de date calendaristice şi cifre cu 
altele, dar lăsând restul neschimbat, pentru că este pe deplin valabil. 

Dar vrea cineva aşa ceva în România? 


20 martie 1990 

BIETUL FRANZ JOSEF, DRĂGUŢU'! 


Domnul ministru de Externe al Ungariei, Gyula Horn, se bu- 
cură - şi domnia sa, ca toată lumea pe continent - că „pentru prima 
dată în istoria mondială a apărut posibilitatea creării unei Europe 
Unite”. Se bucură-se bucură dar nu prea, pentru de îndată ob- 
servă că „prefacerile iniţiate au pus în evidenţă mai multe probleme 
serioase, între care cea a securităţii Ungariei”. 

Să înţelegem de aici că o Europă Unită ar ameninţa securita- 
tea Ungariei? Nu ştim ce să răspundem. 

Apoi: „În urma primului război mondial, Ungaria a pierdut două 
treimi din teritoriul şi populaţia sa”. Probabil că în populaţia „pierdută” 
- de ordinul milioanelor - se includ şi cei din Europa occidentală, şi 
cei de peste mări, nu numai cei din jur. Ce-i de făcut cu ei? Cu cei 
din SUA de pildă. Facem o Regiune Autonomă Maghiară şi în SUA, 
în frunte eventual cu părintele bombei cu hidrogen, Edward Teller? 

Domnul ministru se bucură deci de perspectiva Europei Unite, 
dar tare-i pare rău că „aceste pierderi” au fost confirmate de Tratatul 
de Pace încheiat după al doilea război mondial. Cu un ochi râdem, 
cu altul plângem. Omeneşte, nimic de spus! „Probabil că nici noile 
acorduri internaţionale nu vor fi în interesul ungurilor” - îl încearcă pe 
domnul ministru o sumbră bănuială. Nu ştim prea bine de ce-o fi 
vorba, Dar sincer ne-ar părea rău să fie aşa. Probabil, zicem noi, 
domnul ministru se referă la ce spune mai ales în textul la care ne 
referim - o cuvântare rostită la o conferinţă studenţească internaţio- 
nală. Adică, la faptul că în timp ce Germania se va unifica, „este în- 
doielnic că ungurii vor căpăta această posibilitate”. E culmea dom- 
nule, e strigător la cer! Adică cum, Republica Federală Ungaria nu se 
va putea uni cu Republica Democrată Ungară ? Ei nu, că mai mare 
nedreptate în Europa şi pe lumea asta nici că se poate ! 

În sfârşit (şi aici domnul ministru e mare într-adevăr), deşi Eu- 
ropa va fi poate unită, n-ar fi rău dacă în ea „s-ar găsi loc pentru o 
confederație a Italiei, Austriei, Ungariei şi Cehoslovaciei”. Cu alte 
cuvinte, unită-unită dar o confederație, mai mică, acolo ... 

Italienii, după câte ştim noi, abia aşteaptă o asemenea confe- 
deraţie. De cehoslovaci, ce să mai vorbim? Dar de ce ne place nouă 

cel mai mult şi mai mult de domnul Horn, în sfârşit din toată inima 
(dacă aşa o fi într-adevăr) e că domnia sa nu include în acest plan 
cu totul şi cu totul original şi o Transilvanie, ceva. Că aşa, numai cu 
ce ne-a zis dânsul, ar fi o Austro-Ungarie nu chiar atât de perfectă pe 
cum o ştim cu toţii. Oricum, drăguţul de împărat Franz Josef s-ar su- 
păra peste poate dacă ar mai trăi şi ar vedea că domnul Horn nu-şi 
duce - cel puţin deocamdată - până la capăt gândul ce-l frământă. 

Dar ce pe departe le spune domnul ministru pe toate, că, 
adică, nimeni n-ar pricepe unde vrea să ajungă de fapt. Politichie, 
domnule, nevoie mare. 


22 martie 1990 


Corneliu Vlad 


Un est-european la Paris 


SECOLUL XX S-A ÎNCHEIAT ÎN DECEMBRIE 1989 
ÎN ROMÂNIA 


În puţine alte locuri de pe glob se aude atât de bine respiraţia 
lumii ca la Paris. Parisul funcţionează ca un punct vital pentru circu- 
laţia informaţiei de tot felul pe glob. 

Marile mutații din Europa de Est sunt receptate aici prin cel 
puţin trei filtre: ca parte a marilor mutații la scară planetară (îndeo- 
sebi de coordonatele Est-Vest, URSS-SUA), ca element tot mai de 
luat în seamă în context european (Piaţa Comună, „Casa comună” a 
lui Gorbaciov, Confederație europeană a lui Mitterrand etc.) şi în 
sfârşit ca fenomen naţional. Specific fiecăreia din ţările regiunii. 

S-a scris, de pe acum, şi la Paris, o întreagă literatură despre 
ce se întâmplă în Europa de Est. lar operaţiunea nu este decât la 
începuturi. Francezii par mai sensibili, într-un fel, la aceste evoluţii 
decât, bunăoară, germanii, mai preocupaţi în acest moment de pro- 
pria unificare, sau decât britanicii, fideli splendidei lor izolări - relative 
- de totdeauna (eventual în compania consângeanului american) sau 
decât alţii cu mai puţine veleităţi de prim rang în politica europeană. 
Franţa, mai mult ca alţii, ştie că este direct interesată în ce se întâm- 
plă acum în estul continentului şi că procesele declanşate în această 
zonă sunt de importanţă istorică şi o privesc direct în multe privinţe. 

La Palais de Luxembourg, sediul Senatului Francez, s-a ţinut 
de curând un colocviu despre presa din ţările de est. În raportul său 
final, de sinteză a dezbaterilor, Robert Decout, preşedintele Asocia- 
tiei redactorilor şefi din Franţa, spunea la un moment dat: „Numai 
două secole ne despart de revoluţia franceză, dar ce secole! Dacă 
nu ne preocupăm prea mult de calendar, am putea spune că secolul 
XX a început în 1914 şi a cunoscut războaiele cele mai cumplite şi 
totalitarismele cele mai sinistre din toate timpurile”. 

O frază care, desigur, pe noi românii nu ar putea să nu ne 
emoţioneze până la lacrimi. Să ne grăbim, de altfel, să o facem, 
pentru că, din păcate, sunt atâtea alte lucruri - şi reacţiile de la Paris 
consemnate în această suită de corespondențe o vor dovedi - care 

nu mai situează Bucureştiul în rândul protagoniştilor de primă mă- 
rime ai istoriei europene (sau est-europene) la zi. Să nu anticipăm, 
însă. Şi să spunem că opinia distinsului nostru confrate francez nu 
este singulară, cum s-ar putea crede. La fel s-a exprimat de pildă şi 
principalul editorialist al serioasei publicaţii a cercurilor de afaceri 
„L'Expansion”, ca şi mulţi alţii, ştiuţi sau nu de noi. La Paris este deci 
un adevăr cvasigeneral, un loc comun aproape, că dramaticul secol 
XX se încheie, cel puţin pentru Europa, cu Revoluţia Română. Este 
cel mai emoţionant omagiu care s-a adus bicentenarului Revoluţiei 
franceze, care a deschis o pagină nouă în istoria universală - au 
scris ziarele franceze. Care, dealtfel, a mai desprins şi alte semnifi- 
caţii de interes larg ale Revoluţiei Române. De pildă: cea dintâi re- 
voluţie care a putut fi urmărită, secundă cu secundă, în direct, de o 
lume întreagă. (De aici, o altă premieră, din păcate nu însă tot atât 
de flatantă pentru noi: s-a constatat cu acest prilej că informare şi 
comunicare, prin mass-media, nu înseamnă acelaşi lucru. Despre 
Revoluţia Română s-a informat, nu întotdeauna s-a şi comunicat. În 
sensul că, urmărind totul la televizor, nu înseamnă în mod automat 
că devii deţinătorul adevărului asupra respectivelor evenimente). 

Revoluţia Română - remarca un interlocutor - s-a desfăşurat în 
perioada Crăciunului - sărbătoarea naşterii lui lisus a coincis cu 
naşterea noii democraţii româneşti. Revoluţia română i-a permis lui 
Emil Cioran, după opinia unanimă cel mai mare stilist al limbii fran- 
ceze, să redevină român, el care glosa mereu cu totală amărăciune 
că îi este ruşine de a aparţine poporului care l-a dat lumii. Şi i-a per- 
mis lui Samuel Becket să treacă în neființă aşa cum şi-ar fi dorit, pe 
nesimţite, neştiut de nimeni, pentru că toate lumea era prinsă de cele 
ce se întâmplau în România. 

Multe sunt semnificaţiile de ordin general ale Revoluţiei Ro- 
mâne. Şi presa franceză, frenetică, scormonitoare, întrebătoare, sâ- 
câitoare, mereu în mişcare, incomodă, maliţioasă, carteziană, cău- 
tând mereu să descopere dacă nu se mai ascunde totuşi ceva în 
spatele evidenţelor, dacă nu cumva eroii nu sunt chiar atât de puri, 
această presă franceză, ferment al conştiinţei secolului, a pus în lu- 
mină multe din semnificaţiile europene şi mondiale ale Revoluţiei 
Române. Într-o măsură mult mai mare decât s-a dovedit - să o recu- 
noaştem - însăşi presa română. În presa franceză s-a scris, de 
exemplu, că verdictul definitiv de faliment total al „socialismului real”, 
al ideologiei comuniste, ca model de construire a unei societăţi, s-a 
dat la Bucureşti în decembrie 1989. 

Revoluţia Română a mai produs şi alte revelații. Bunăoară, că 

românii nu sunt laşi, cum au crezut şi au spus atâţia peste hotare. 
Că dacă nu au făcut mai devreme ceea ce aveau să facă, a fost 
pentru că doreau să preîntâmpine pe cât posibil o vărsare de sânge 
şi ştiau că preţul de plătit pentru aceasta trebuie să fie mare şi dure- 
ros, dar dacă au trebuit să o facă au făcut-o, indiferent de preţ. 

O altă remarcă, la care s-au referit absolut toţi interlocutorii: 
revelaţia României ca ţară europeană, mai mult decât atâtea altele, 
pentru francezi. O ţară în care fiecare din cei întâlniți vorbeşte fran- 
ceza. DI. Henri Marcellin, directorul Editurii Denoel, în care a apărut 
albumul „Libertate Roumanie”, una din marile cărţi ale anului în 
Franţa, ne spunea că la un moment dat, surprinzător, devenise nu 
faptul că românii vorbesc toţi franceza, dar că uneori câte un interlo- 
cutor al televiziunii franceze nu răspundea în franceză. Cu alte cu- 
vinte, nu era de conceput ca un român, oricare ar fi el, luat la întâm- 
plare, să nu vorbească franceza. 

Dar toate acestea aparţin tot mai mult trecutului, istoriei. Altele 
sunt problemele şi întrebările la zi, mult mai acute şi mai importante 
pentru moment şi, din păcate, mult mai dificile. 

Despre ele, în corespondențe viitoare de la Paris. 


18 aprilie 1990 


Şi totuşi, Revoluţia Română 


Un est-european la Paris 


PAŞTELE REGELUI ÎN PRESA FRANCEZĂ 


Presa franceză n-a trecut sub tăcere anularea vizitei proiec- 
tate a lui Mihai de Hohezollern în România, de Paşte. Dar a prezen- 
tat evenimentul în datele sale stricte, abţinându-se în general de la 
comentarii. Oricum, tonul e diferit de cel la care s-a recurs în ultima 
vreme când s-a vorbit - în general în presa occidentală - despre 
„monarhii şomeri” din Europa de Est. S-a renunţat, adică, la tonul 
maliţios şi ironic, pentru a se intra într-un registru mai grav. Excepţie, 
poate, „France Soir” care începe prin a exclama: „Bietul Mihai al 
României! Nu va face Paştele în fostul său regat. Comentatorul lui 
Antene II a găsit o formulă mai acroşantă, dar şi mai comodă: a vor- 
bit în direct mai întâi cu Mihai la Geneva (abia venit de la Zurich, de 
unde trebuia să ia avionul spre România) iar apoi cu premierul Ro- 
man, la Bucureşti. Remarcile lui au fost incitante pentru fiecare din 
cei doi interlocutori. 

Pentru Mihai: „Nu e totuşi o vizită particulară, pentru că nu 
sunteţi un cetăţean oarecare şi oricum aţi declarat că vă pronunţaţi 
pentru o monarhie constituţională în România”. La care, cel întrebat 
a răspuns până la urmă că, într-adevăr, crede că pentru România 
ideală ar fi o asemenea formă de guvernământ. Să mai spunem, 
cum ne informează presa franceză, că în această „vizită particulară” 
Mihai ar fi urmat să fie însoţit de vreo 80 de ziarişti şi că, remarcă 
„Liberation”, „întoarcerea regală este departe de a face unanimitate 
la Bucureşti cu cinci săptămâni înainte de primele alegeri libere din 
ultimii 43 de ani”. 

Pentru premierul Roman, de la acelaşi comentator al Antenei 
2: „Dacă monarhismul nu mai e îmbrăţişat de români, de ce totuşi nu 
i s-ar permite să vină la Bucureşti. Timişoara etc.?” Premierul răs- 
punzând că, de fapt, e vorba de o decizie a Biroului Executiv şi că, 
de fapt, e vorba de funcţionarea democraţiei în luarea deciziei. 

Presa franceză nu ascunde că monarhia nu are mari şanse în 
România. La Otopeni, scrie „Liberation”, s-ar fi adunat doar 300 de 
persoane pentru a-l primi pe eventualul oaspete, iar „decepţionaţii” 

de anularea vizitei care au manifestat în faţa Intercontinentalului nu 
au fost mai mult de 100 (e vorba de ziua anunţată a începerii vizitei). 
Ar fi fost, eventual, „un succes de curiozitate faţă de acest monarh 
pe care mulţi nu-l cunosc”. E ceea ce a spus, de altfel, şi Mihai, pe 
aeroportul din Geneva, unde a poposit, înainte de a se întoarce 
acasă, în mica localitate elveţiană Versoix, aflată la câţiva zeci de 
kilometri de oraşul cu vocaţie internaţională. Gilles Schiller de la „Li- 
beration” s-a grăbit a zice că refuzul în extremis al vizitei „riscă de a 
fi luat ca un semn suplimentar al slăbiciunii actualului regim, care 
pare a fi cuprins de panică la cea mai mică ocazie”. Desigur, o exa- 
gerare şi aici, ca în multe alte privinţe. Presa franceză nu e nici ea la 
adăpost de asemenea riscuri. Fapt e că, o spune „Le Figaro”, „cu- 
plului regal nu i s-a interzis în fond venirea în România. Bucureştiul îi 
cere doar să-şi mai amâne vizita.” Se va vedea până când - mai 
scriu ziarele franceze. 

În ce-l priveşte, Mihai a răspuns, ca de obicei, laconic la între- 
bările puse de ziariştii frenetici, prezentând camerelor de luat vederi 
paşaportul său britanic şi însoţindu-l cu explicaţia: „Mi s-a spus că 
monarhia s-a sfârşit şi că sunt doar un simplu cetăţean român”. Ce 
să înţelegem de aici? 

Şi mai zice „France Soir” „suferinţele lui Mihai nu se ter- 
mină aici. Înainte de sfârşitul lunii, cuțitul i se va mai răsuci o dată în 
rană. Un alt descendent al Regelui Carol al II-lea, va veni în Româ- 
nia - şi pentru a treia oară”: prinţul Paul Phillippe, „cvadrigenar cu 
înfăţişare juvenilă”, care „se consacră integral viitoarei sale patrii, 
prin intermediul Fundaţiei Franţa-România”, pe care a creat-o şi care 
trimite medicamente şi îmbrăcăminte”. 

Pe scurt, un subiect care „merge” în presa franceză, dar care 
nu intră în rândul marilor probleme ce torturează azi conştiinţele în 
România. 


18 aprilie 1990 


Şi totuşi, Revoluţia Română 


Un est-european la Paris 


„TIMPUL MONDIAL” 


Pentru profesorul francez Zaiki Laidi, „prăbuşirea ideologică a 
URSS nu va fi de ajutor Statelor Unite să împiedice propriul lor declin”. 

Construcţia teoretică propusă de profesorul Laidi pentru lumea 
care se remodelează acum exclude ideologia şi strategia ca para- 
metri de bază ai evoluţiilor din viaţa internaţională. Pe ce se structu- 
rează totuşi această lume? Răspunsul său: „Ierarhia economică 
apare astăzi ca singura tipologie aproape incontestabilă a puterii. 
Nici un stat nu va mai putea, de acum înainte, să umple sau să mas- 
cheze vulnerabilitatea sa economică printr-o opţiune politică originală 
sau printr-un activism diplomatic ori militar”. 

Primatul factorului economic în viaţa societăţii umane nu e, 
desigur, o descoperire a profesorului francez şi marxiştii vor fi cei 
dintâi care, triumfători, să ne amintească - dacă mai e nevoie - cine a 
impus acest adevăr fundamental. Dar el, prin definirea acestui „timp 
mondial” de natură prin excelenţă economică şi nu ideologico-strate- 
gică, are cel puţin meritul, pentru politica imediată a fiecăruia (şi tă- 
rile din Est ar fi oarbe şi surde dacă nu ar sesiza-o) că dincolo de 
orice raţiuni şi ambiţii ideologice sau strategice, esenţialul este con- 
struirea unei economii viabile. 

Să fi fost oare, în discursul său asupra semnificaţiilor pe un 
plan mai larg al marilor mutații din Europa de Est profesorul Zaiki 
Laidi influenţat de faimoasa idee a politologului american (de origine 
japoneză, e bine să o precizăm, pentru a nu crea nedumeriri), Fran- 
cis Fukuyama privind „sfârşitul ideologiilor”? 

În vara anului trecut, Fukuyama, pe atunci director adjunct la 
Departamentul de Stat, publica un eseu cu un mare răsunet, intitulat 
„Sfârşitul Istoriei?”, în care previziona triumful ideilor libertăţii şi de- 
mocraţia în lume asupra ideologiilor oprimante iar, prin aceasta, şi 
„sfârşitul istoriei”, ca răboj al războaielor şi conflictelor de tot felul. Când 
Fukuyama îşi scria eseul, amploarea mişcărilor din Est era departe de a 
fi percepută. Cursul evenimentelor avea să-i dea însă pe deplin dreptate 
şi este pasionant să ştim cum vede el acum starea lumii. Aflăm aceasta 

tot aici, la Paris, unde acuitatea percepţiei a ce se petrece în lume nu se 
dezminte nici de această dată. (Din păcate, pentru noi, românii, dar nu 
numai pentru noi, această acuitate politică se va dezminţi atunci când va 
fi vorba de interpretarea sensurilor celor ce s-au petrecut şi se petrec din 
decembrie 1989 încoace în România.). 

Francis Fukuyama începe prin a mărturisi că nu a fost surprins 
de prăbuşirea comunismului în 1989 în Europa de Est - şi avem 
toate motivele să-l credem. „Căderea regimurilor polonez, ungar, est- 
german, cehoslovac şi român, spune el (noi am adăuga şi bulgar) 
este consecinţa directă a morţii marxism-leninismului în patria de 
origine a proletariatului mondial, Uniunea Sovietică. Nu este vorba 
aici de moartea unor instituţii complete, ci de moartea unei idei, şi 
aceasta participă la un fenomen mai amplu: în două secole, în jurul 
liberalismului s-a construit un consens remarcabil, liberalismul fiind 
considerat azi în politică şi în economie ca un sistem viabil şi de do- 
rit. Această adeziune la democraţia liberală, ca formă ultimă de gu- 
vernământ, am numit-o eu Sfârşitul Istoriei”. 

lată un prilej de a cunoaşte mai în detaliu ce înţelege Francis 
Fukuyama prin acest concept, care s-a impus cu atâta forță şi repe- 
ziciune încât chiar autorul său, după cum s-a destăinuit, a rămas 
surprins. lar această idee nu este de fapt originală. Instigatorul ei cel 
mai celebru a fost Karl Marx. Convins că revoluţia istorică are un fi- 
nal, el vedea încununarea ei în realizarea utopiei comuniste. De fapt, 
însă, această construcţie - consideră Fukuyama - s-a petrecut în 
statele liberale şi democratice, rezultate din revoluțiile franceză şi 
americană şi fondate pe principiile libertăţii şi egalităţii. 

În secolul care se încheie, remarcă politologul american, libe- 
ralismul, a fost confruntat cu două sfidări: fascismul şi comunismul. 
Fascismul a fost aruncat peste bord, ca ideologie, după cel de-al 
Doilea Război Mondial. Comunismul a constituit o ameninţare redu- 
tabilă într-un alt fel. 

Pentru Marx, societatea liberală se bazează pe contradicţia 
fundamentală care opune capitalul muncii. De atunci însă, principalul 
cap de acuzare împotriva liberalismului s-a schimbat. În prezent 
lupta de clasă e depăşită. Egalitarismul din America de azi întruchi- 
pează în marile sale linii societatea fără clase la care visa Marx (vor- 
beşte serios sau e glumeţ di Fukuyama? Poate şi una şi alta). 

Discursul intelectual al politologului american este demn de 
întreg interesul în Europa de Est, cu deosebire. 


19 aprilie 1990 


Şi totuşi, Revoluţia Română 


Un est-european la Paris 


O LUME MULT MAI PREOCUPATĂ DE ECONOMIE 
DECÂT DE POLITICĂ 


Opinia unor politologi occidentali, între care şi Francis Fukuyama, 
este că evenimentele din Uniunea Sovietică datorate lui Mihail 
Gorbaciov „au pecetiuit soarta marxism-leninismului”. Alţi analişti nu 
se grăbesc însă chiar atât de mult să prohodească sfârşitul nu numai 
al acestei ideologii, dar nici măcar al regimurilor având la bază 
ideologia comunistă. Şi nu e vorba doar de oameni politici sau 
comentatori de presă cu vederi de stânga. În „Le Figaro”, de pildă, 
Vladimir Volkov întreabă şi se întreabă: „Când comunismului i se ia 
comunismul, ce mai rămâne?” Unul din posibilele răspunsuri (cel 
optimist): nimic. Alt posibil răspuns: marxism-leninismul, care, consi- 
deră Volkov, nu e o doctrină, ci o strategie. O opinie, desigur, dia- 
metral opusă celei împărtăşite de Fukuyama şi ceilalţi teoreticieni ai 
„sfârşitului ideologiei”. 

Relevând semnificaţia demolării „principiilor sacre ale stalinis- 
mului în URSS”, Fukuyama ezită totuşi să aşeze deocamdată Uniu- 
nea Sovietică între ţările liberale sau democratice, „deşi mari paşi 
înainte au fost făcuţi anii trecuţi. dar, spune el, pentru sfârşitul istoriei 
nu este necesar ca toate societăţile să fie democraţii liberale împli- 
nite: e suficient ele să înceteze a pretinde că reprezintă forme 
diferite şi mai elevate ale societăţii”. 

Şi atunci, ne întrebăm, dacă nu vor mai fi ideologii în confrun- 
tare pe arena mondială, dacă se va ajunge la sfârşitul ideologiilor şi 
al Istoriei, lumea va fi oare mai bună peste noapte, lupul se va înfrăţi 
subit cu mielul, peisajul vieţii internaţionale va fi unul idilic, ireal de 
bun pentru toată lumea? Francis Fukuyama nu-şi face deloc iluzii în 
această privinţă. În lume - spune el - nu se vor petrece, totuşi, multe 
schimbări. Sub învelişul ideologic se ascunde miezul tare al poftei de 
putere, născătoare de competiţie şi conflicte între state. De altfel, 
remarcă el, secolul XIX n-a fost o perioadă de confruntări ideologice, 
dar câte conflicte şi războaie nu l-au marcat! Şi apoi, mai observă el, 
„riscurile violenţelor extremiste şi naţionaliste sunt ridicate. Palestini- 

enii, kurzii, sickhş-ii, tamilii, catolicii irlandezi, valonii, armenii, azerii, 
numeroase răni sunt în continuare deschise... Terorismul nu va în- 
ceta, nici războaiele de eliberare naţională”. Dar important este că 
„un conflict de mare amploare, presupunând implicarea unor state 
importante”, ar urma să fie exclus din viaţa lumii. 

Cum va fi totuşi lumea de mâine? De pildă, după Fukuyama. 
În orice caz, crede el, „mult mai preocupată de economie decât de 
politică sau de strategie”. Politologul american ţine să remarce că 
noua gândire politică lansată de Gorbaciov „descrie o lume dominată 
de preocupări economice, lipsită de motive ideologice pentru con- 
flicte majore între naţiuni şi în care, drept urmare, recursul la forţa 
militară şi-ar pierde legitimitatea”. Ceea ce, desigur, ar constitui un 
mare câştig pentru omenire. Pentru că, spune Fukuyama, „nici un 
stat de o anumită importanţă (în viaţa internaţională - n.n.) n-ar mai 
avea pretenţia de a fi în avangarda istoriei”. 

Spuneam, însă în corespondenţa de ieri că nu e deloc lipsit de 
interes să cunoaştem şi opinia cuiva care este bunăoară secretarul 
general al PC Francez, Georges Marchais despre ce se întâmplă 
acum în Europa de Est. Aici, la Paris, tocmai i-a apărut un eseu inti- 
tulat „Democraţie”, din lectura căruia se vede prea bine că analiza pe 
care se străduieşte să o facă evoluţiilor din Europa de este puternic 
marcată de raţiuni de partid şi electorale. O şi recunoaşte de altfel 
atunci când spune: „Că sunt lucruri care ne jenează în aceste evolu- 
ţii, este evident. Când sunt interzise celulele Partidului Comunist în 
întreprinderi, când dreapta iese victorioasă în alegeri sau când se 
pune în practică o politică de austeritate, noi nu putem fi, evident, 
satisfăcuţi. Dar - revine Georges Marchais - cât priveşte progresul 
libertăţii, în mod cinstit, nu văd de ce n-ar corespunde opţiunilor pe 
care le-am făcut de 20-25 de ani sau mai înainte”. 

E drept că Georges Marchais nu mai vorbeşte acum, în 
1979, de „bilanţul globalmente pozitiv, al „socialismului real” (adică al 
țărilor - pe atunci - socialiste), dar nici nu se dezice total de respec- 
tiva apreciere. „În aceste ţări - n-are el cum să nu recunoască - mulţi 
oameni identifică acum socialismul cu decenii de constrângere şi cu 
mediocritatea la care au fost condamnaţi. atracţia către lumea occi- 
dentală este aici evidentă. Partizanii capitalismului au şanse bune, în 
aceste condiţii, să provoace adeziunea la programele lor, fie ele libe- 
rale sau social-democrate”. 

Şi totuşi, ce gândeşte azi Georges Marchais despre ce se în- 
tâmplă şi se va mai întâmpla în Est? Povara nefericitei formule a 
„bilanţului globalmente pozitiv" de care vorbea în 1979 îl marchează 

evident. Drept care, declară: „În 1979 nu fusese nici criza poloneză, 
nici eşecul formulei arhaice a socialismului în Europa de Est şi Tien 
Anmen, nici Timişoara”. Bun, de acord, dar astăzi? Astăzi: Aprecie- 
rea noastră de azi ţine, bineînţeles seama de toate acestea - spune 
el. Dar a conchide că bilanţul socialismului în ţările din Europa de Est 
e pur şi simplu negativ .... Unele din popoarele acestor ţări doresc şi 
încep să facă experienţa răspunsurilor capitaliste la problemele lor. 
Dacă aceste răspunsuri le vor permite să garanteze mai bine locul 
de muncă, justiţia, progresul social, accesul tuturor la formare şi 
cultură, securitatea şi solidaritatea, voi conveni asupra faptului că 
bilanţul socialismului lor a fost negativ. Dar tare mi-e teamă pentru 
ele să nu treacă de la un socialism al lipsurilor la un capitalism al 
exploatării”. Pentru liderul comunist francez aceste ţări ar fi supuse 
unei operaţiuni de „recucerire politică, economică, militară” din par- 
tea Vestului. Georges Marchais vorbeşte de „presiunile instituţiilor 
financiare intemaţionale”, care sunt „deja foarte puternice”. Din pä- 
cate, domnule Georges Marchais, am putea spune noi, cei din Eu- 
ropa de Est, nu-s deloc chiar atât de „puternice” acţiunile de sprijin 
economic şi financiar ale Vestului pentru ţările din Est ce aspiră la 
libertate şi la o economie sănătoasă. O asemenea „recucerire” este 
departe de a căpăta proporţii chiar atât de îngrijorătoare, pe cum ne 
lăsaţi a înţelege. 

„Trebuie să vedem viitorul doar în negru?” - se mai întreabă 
Georges Marchais. În ce-l priveşte, nu-l vede chiar aşa, fiind convins 
„de o manieră generală că în aceste ţări există forte care sunt ata- 
şate valorilor solidarităţii proprii socialismului şi care se vor opune 
opţiunilor capitaliste”. Să ne rezumăm, deocamdată, la a observa că 
până acum alegerile care au avut loc în ţările din Est - Polonia, RDG, 
Ungaria, îl îndreptăţesc pe secretarul general al PC Francez să vadă 
viitorul în negru din punctul de vedere, desigur, al domniei sale. 


20 aprilie 1990 


87 


Corneliu Vlad 


Un est-european la Paris 


MODELELE DE CONDUCERE DIN ŢĂRILE DE EST 
TREBUIE BAZATE PE TRADIȚIE 
- Gilles Martinet, preşedintele Asociaţiei pentru 
Comunitatea culturală europeană, ambasador al Franţei - 


Schimbările intervenite în Uniunea Sovietică şi în ţările Euro- 
pei Răsăritene, sunt „încă fragile, nesigure”, se apreciază într-o pu- 
blicaţie a Asociaţiei în fruntea căreia se află dl Gilles Martinet, cu- 
noscută personalitate a vieţii publice din Franţa. Totodată, există 
convingerea că „amploarea crizei care afectează sistemele econo- 
mice constituite după modelul sovietic, ca şi forţa aspirațiilor demo- 
cratice ce se manifestă, vor conduce mai devreme sau mai târziu la 
o profundă transformare a acestor societăţi şi la stabilirea unor noi 
echilibre europene”. 

- Şi, în acest context, v-aţi gândit, pe bună dreptate, că facto- 
rul cultural nu trebuie neglijat ... 

- Asociaţia noastră a fost înfiinţată anul trecut, într-o perioadă 
în care marile evoluţii nu atinseseră nici R.D. Germană, nici Cehoslo- 
vacia, nici România, dar în care deja în Polonia se înregistrau miş- 
cări ce creau presentimentul unor schimbări. Desigur, nimeni nu pu- 
tea şti exact ce se va întâmpla. Ne-am gândit că trebuie constituită o 
organizaţie neguvernamentală care să se ocupe în special de relaţii 
culturale cu diferitele ţări aflate pe calea acestor schimbări. Vrem să 
favorizăm o coordonare - ce nu există din păcate până în prezent - 
contribuind la circulaţia informaţiilor şi încercând să intervenim acolo 
unde se manifestă, într-adevăr, o lacună a prezenţei franceze. Nu 
vrem să facem nimănui concurenţă. Ştim că acum reuniunile inter- 
naţionale sunt numeroase, dar gândim că trebuie să desfăşurăm cu 
răbdare, o acţiune metodică, deoarece, dacă dramatismul eveni- 
mentelor, amploarea schimbărilor pasionează cu uşurinţă opinia pu- 
blică europeană şi franceză, nu este cert că în câteva luni nu ne vom 
afla într-o situaţie diferită. 

- Nu credeţi că optica a şi început să fie alta? 

- Văd, de exemplu că deja prietenii noştri polonezi îşi exprimă 
neliniştea că vor fi puţin uitaţi, în profitul Germaniei de Est, bunăoară. 

Apoi evoluţii care se profilează arată că interesele comerciale, eco- 
nomice, nu sunt aceleaşi pentru diferite ţări. Deci, trebuie construit 
ceva durabil, care să nu fie legat de conjuncturi. Ca atare, ne-am 
propus acţiuni diversificate. De pildă, am organizat „o zi de reflecţie”, 
pentru industriaşii şi bancherii francezi care lucrează în Est; vom ini- 
ţia, în colaborare cu polonezii, la Varşovia, un colocviu care va trata 
posibila dezvoltare a unor mişcări populiste şi naţionaliste. Am dori 
de asemenea să organizăm ceva şi la Bucureşti. Am făcut propuneri 
membrilor Grupului pentru Dialog Social. Un colocviu a cărui temă 
centrală ar fi tentativele de ieşire din sistemul comunist, deci evo- 
când experienţele dintr-o serie de ţări, şi tentativele din Vest de cre- 
are a unei economii mixte, adică de ieşire dintr-o logică denumită 
capitalist-liberală. Cred că va fi interesantă o confruntare de opinii, 
incluzând desigur reprezentanţi şi din alte ţări din Est. 

- Cum aţi sintetiza viziunea Occidentului privind viitorul 
Estului? 

- În această viziune asupra evenimentelor în România, desi- 
gur, dar şi din ansamblul ţărilor Europei Răsăritene - o lume care 
depindea de Uniunea Sovietică sau care adaptase sisteme de tip 
sovietic - ne apare imposibilă o revenire la ceea ce a fost, către 
forme de stalinism, către vechiul sistem, să zicem. Ceea ce nu în- 
seamnă că este exclusă perspectiva de instaurare a unor sisteme de 
tip autoritar. Dar credem mai mult în creşterea populismului, a naţio- 
nalismului, decât într-o revenire la un regim comunist, aşa cum l-am 
cunoscut până acum. Chiar dacă într-o mişcare populistă - ca şi într- 
una democratică de altfel - se află mulţi care înainte au fost comu- 
nişti. Explicabil, dacă ne gândim că jumătate din populaţia activă fă- 
cea parte din Partidul Comunist. 

- Ce înţelegeți prin mişcare populistă? 

- Mă gândesc, dacă luăm ca punct de reper situaţia interbe- 
lică, la mişcări cum a fost pilsudskismul, în Polonia. Şi aş face toto- 
dată o comparaţie, poate greşită, cu ceea ce s-a petrecut anii trecuţi 
în America Latină. Când te găseşti într-o situaţie în care un veritabil 
capitalism liberal nu poate funcţiona fără a crea distorsiuni sociale 
enorme şi când instalarea unui sistem comunist este de asemenea 
de neconceput, se caută o altă cale, care poate fi una autoritară, dar 
făcând apel la demagogie şi, mai ales, reclamându-se dintr-o tradiţie 
naţională. Mi se pare - revenind la continentul nostru - că avem cu- 
rente democratice ce se consideră totalmente europene, dar şi oa- 
meni care - sub diferite forme, inclusiv cea religioasă - evocă şi in- 
sistă asupra identităţii naţionale, asupra particularităţilor, asupra 
faptului că - ţara nu este de tip occidental şi că trebuie făcut apel la 
tradiţiile populare pentru a încerca mobilizarea populaţiei. Un ase- 
menea sistem poate, totuşi, să nu fie unul totalitar. Să luăm de 

exemplu peronismul - există multe elemente de demagogie, dar şi 
unele libertăţi. Eu nu confund populismul cu fascismul, cu totalitaris- 
mul. În acelaşi timp, cred, nici liberalismul, cum este el în Europa 
occidentală, nici social-democraţia nu pot fi preluate identic, repro- 
duse identic. 


Interviu realizat de Crina Sârbu şi Corneliu Vlad 
4 mai 1990 

Un est-european la Paris 


GURA LUMII DESPRE ROMÂNIA 


Ce se mai vorbeşte, cum se mai vorbeşte, cum se mai aduce 
vorba, ca să zicem aşa, de România în lume? Ambiţioasă întrebare! 
Să încercăm a ne menţinem totuşi în vastul cadru al posibilului ei 
răspuns ajutându-ne cu o soluţie pusă la îndemână de o pură întâm- 
plare. Dar o soluţie totuşi suficient de relevantă. Să răsfoim, adică, 
cel mai recent număr al săptămânalului ilustrat de mare circulaţie 
„Paris Match”. Atât de recent încât - graţie procedeului antedatării - 
are înscris ca zi de apariţie 10 mai 1990. Cum a scris şi mai ales 
cum a înfăţişat prin imagini fotografice revista „Paris Match” drama- 
tica realitate românească de la confluenţa anilor 1989-1990 se ştie. 
Sunt câteva numere din „Paris Match”. care se constituie într-un 
adevărat imn întru gloria celor ce s-au făptuit şi al celor care au făp- 
tuit sub semnul libertăţii în România. 

Dar acum, ce scrie „Paris Match” despre România în numărul 
pe care îl avem sub ochi, de pildă, şi în care - întâmplător sau expli- 
cabil - e faptul românesc e parcă mai prezent ca în săptămânile sau 
lunile precedente. 

În primul rând, un mare reportaj fotografic (pe 6 pagini) intitulat 
„Misterul Iliescu”, prezentat astfel: „Pretutindeni în România, multi- 
mile îi aclamă sau îl huiduiesc. Cu 15 zile înainte de alegeri, reporte- 
rii noştri l-au urmat pe acest preşedinte - candidat cu trecut prea 
greu şi viitor nesigur”. Apoi, un interviu cu ambasadorul României la 
Paris, Alexandru Paleologu, „cel mai puţin diplomatic şi cel mai rega- 
list dintre românii de la Paris”. Câteva fragmente: „- Consideraţi oa- 
menii actualei puteri ca moştenitori ai Revoluţiei? - Succesori şi nu în 
mod obligatoriu moştenitori legitimi. - Cum vedeţi alegerile de la 20 
mai? - Cred că e prea devreme pentru alegeri! Partidele de opoziţie 
nu vor avea nici timpul, nici mijloacele pentru a se face cunoscute. 
Scrutinul va fi probabil corect, dar eu nu sunt sigur, date fiind condiţi- 
ile prealabile ale acestor alegeri, că ele vor garanta o adevărată 
echitate electorală. - Ce a devenit Securitatea? - Orice guvern are 
nevoie de servicii speciale. Nu se pot forma, în câteva zile, cadre 

noi. Este deci normal că vor trebui păstraţi unii din aceia care sunt 
hotărâți să servească loial guvernul. Nu trebuie respins un om de 
valoare pentru că a fost membru al Partidului Comunist. Dacă nu a 
făcut parte din nomenclatură, dar tocmai, Petre Roman şi lon Iliescu 
au fost membri ai nomenclaturii. - Numai tatăl lui Petre Roman; în 
ce-l priveşte pe lon Iliescu, el n-a făcut parte decât câtva timp. Şi 
aceasta cu mult timp în urmă, astfel încât acum poate fi considerat 
eliberat de trecutul său comunist. Îl cunosc bine: e un om deschis la 
spirit şi în mod sigur nu e unul dintre rinocerii fostei cirezi de guver- 
nămân”. 

Pe aceeaşi pagină, un alt interviu cu Jacques Seguela, cunos- 
cut expert francez în arta prezentării publice a oamenilor politici şi 
care, cu prilejul vizitei la Paris, în ianuarie, a premierului Roman, „a 
căzut în faţa farmecului omului de la Bucureşti”. La acea vreme, 
scrie Roger Aneque, „Petre Roman are de gând însă să se prezinte 
la primele alegeri democratice din România. Directorul de cabinet al 
primului ministru român, Cristian Unteanu, îi telefonează publicistului 
francez şi îi anunţă imediat culoarea: „Veniţi la Bucureşti, vă veţi 
ocupa de comunicaţi în campanie. Fie de Petre Roman, fie de lon 
Iliescu”. La început, Seguela se ambalează. „Eram pe cale de a lucra 
pentru candidaţi la alegerile din Ungaria şi Bulgaria; doream să 
adaug în palmaresul meu Revoluţia Română. Acestea fiind zise, 
dezinformarea privind masacrul de la Timişoara, parodia procesului 
soţilor Ceauşescu şi executarea lor m-au răcit întrucâtva”. După o 
matură chibzuinţă, Seguela, în îndoială, preferă să se abţină. „Tot ce 
s-a întâmplat de atunci încoace în România mă întăreşte în refuzul 
meu. Nu poţi face din vechi nou. Am primit cel puţin 20 de telefoane 
din partea conducătorilor români prin care mi se cerea să dezmint 
public că au avut loc contacte între noi”. 

Mai întoarcem câteva pagini şi dăm de alte referiri, mai mult 
sau mai puţin directe la cele ce s-au întâmplat şi se mai întâmplă în 
România, în ţările de Europa de Est. Tot interviuri. 

lată ce răspunde preşedintele Mobutu reporterului care îl în- 
treabă: „După recentele evenimente din România, aţi declarat: „Pe- 
restroika nu priveşte Zairul”. La 24 februarie 1990, aţi instalat a treia 
republică zaireză şi un multipartitism în trei, făcând propria dv. pere- 
stroika. Ce v-a făcut să vă schimbaţi atât de repede părerea?”. 

Răspunsul prezidenţial este, desigur, cum se cuvine: „Schim- 
bările care tocmai s-au făcut sunt produsul voinţei poporului meu ...” 
etc. etc. Şi se exprimă temerea „Europa de Vest a arătat prea 
multă solidaritate faţă de ţările din Europa de Est, care şi-au schim- 

bat înfăţişarea lor politică. Vestul n-a făcut-o niciodată pentru fostele 
sale colonii din Africa. El n-a creat niciodată o Bancă de Dezvoltare 
pentru Africa. lată de ce suntem surprinşi şi ne întrebăm asupra viito- 
rului relaţiilor noastre cu Europa occidentală”. 

Aşadar, până acum, în numărul din „Paris Match” la care ne 
referim, despre România: „Misterul Iliescu”, paradoxalul Paleologu, 
deziluzionatul Seguela, dezavantajatul Mobutu. Cu toţii, nume so- 
nore ale momentului. Cărora li se mai adaugă, în final, încă un nume 
celebru. Brigitte Bardot! Întrebată fiind „Se pare - şi am vrea să veri- 
ficăm zvonurile - că vi s-a propus rolul Elenei Ceauşescu într-un se- 
rial televizat american”, răspunde: „Da, ştiu. Ideea este a unui nebun 
curios; Mai întâi, n-am nici un chef să întruchipez o asemenea târâ- 
tură, care mai şi purta mantouri de blană (B.B, fiind se ştie infatiga- 
bilă protectoare a animalelor - n.n.). Şi, în al doilea rând, nu mai 
vreau să fac film”. 

Încheind lectura acestui număr de revistă, ne-am putea în- 
treba: ce să înţeleagă, aşadar, lumea, ce să înţelegem noi că înţe- 
lege lumea din această explozie informaţională în paginile unui nu- 
măr dintr-o publicaţie - din noianul existent - care participă la forma- 
rea unei opinii asupra unei ţări, a unui proces în desfăşurare, în res- 
pectiva ţară? Să spunem, iarăşi, din comoditate, pentru simplificare 
deci, că „misterul Iliescu” este de fapt „misterul România”? Să râdem 
înţelepţeşte sau să ne întristăm nu mai suntem înţeleşi de altii, 
aşa cum ne-am dori atât de mult? Dar ce facem noi pentru a ne face 
înţeleşi de alţii, când noi - nu numai între noi, dar poate nici măcar 
atâţia dintre noi în forul său interior - părem a nu mai înţelege nimic? 
Putem pretinde oare lumii să ne descifreze, să ne dea ea cheia or- 
canelor realităţii româneşti de azi, sau e de datoria noastră să ieşim 
noi înşine din această ambiguitate care, de fapt, nu serveşte nimă- 
nui, nici măcar celor care o întreţin, pentru că ea riscă să devoreze 
rapid imensul credit de solidaritate şi simpatie pe care ni l-am do- 
bândit cu un preţ pe care doar noi îl ştim? 

Nimeni nu pretinde că „Paris Match” este oglinda-oglinjoara 
din poveste care ne spune exact cine şi cum e în lume sau că este 
alfa şi omega înţelepciunii politice de azi. Dar ar fi cel puţin impru- 
dent să dăm atenţie imaginii tot mai inexplicabile prin care România 
se arată lumii. ŞI, în cele de mai sus, (fiind vorba de o publicaţie care 
în general nu-şi propune să ridice lectorilor săi probleme după care 
te doare capul) nu se regăsesc nici pe departe mari taine şi mari di- 
leme ale României de azi. Dacă nu vrem să ajungem o ciudăţenie a 
Europei - cum vor unii şi cum lucrează de altfel să fim - avem a lua 

aminte. lar asupra acestui risc real, de a fi luaţi de alţii, chiar de bună 
credinţă, dar dezinformaţi, drept o ciudăţenie, suntem obligaţi a 
gândi. Până a nu (re)deveni, deci, din nou, în ochii Europei, un mis- 
ter sau o ciudăţenie. 
Ar fi cumplit şi ar fi de neiertat. 

P.S. Ar fi oare potrivit, după toate cele, să ne întrebăm, cum o facem 
atât de des în ultimele luni, dacă „Paris Match” e cu noi? Dar noi 
suntem, oare, întotdeauna cu noi? 


8 mai 1998 

FEDERICO MAYOR, 
DIRECTORUL GENERAL AL UNESCO: 
EUROPA TOTALĂ IMPLICĂ ŞI DIALOG 

ÎNTRE CULTURI 


DI. Federico Mayor, directorul general al UNESCO, nu face 
parte din tagma înalţilor demnitari onusieni care spun banalităţi pre- 
sei. Dinamic, tânăr, inteligent, de mare cultură, romantic dar şi lucid, 
a venit la începutul acestei luni la Bucureşti pentru a lansa de aici un 
apel în favoarea refacerii şi modemizării Bibliotecii Centrale Univer- 
sitare, lăcaş de cultură pe care a căzut pacostea „desfăşurării eve- 
nimentelor” în zilele fierbinţi ale Revoluţiei noastre. Adresându-se 
asistenței aflate în Aula BCU, domnia sa a recurs la un tulburător 
citat din Victor Hugo, unde se vorbeşte de arderea unei Biblioteci ca 
de unul din cele mai mari sacrilegii, ca de una din cele mai mari tra- 
gedii din câte i se pot întâmpla unei colectivităţi. dar şi umanităţii ca 
tot. Discuţia noastră, pe care o vom reda în continuare, a avut loc în 
ziua următoare. 

- Pornind de la semnificaţia acestui moment foarte important şi 
emoţionant pentru noi, românii, aş vrea să vă pun mai întâi o între- 
bare în legătură cu alte posibilităţi în ce priveşte reintegrarea Romă- 
niei în UNESCO. Ce proiecte concrete aveţi, care ar fi domeniile de 
colaborare? 

- Cred că există cel puţin trei asemenea domenii concrete. Cel 
mai important ar fi informatizarea întregului sistem de învăţământ. Este 
vorba de un plan foarte amplu, care în general e de realizat în mai multe 
etape. Noi dorim însă, dacă se poate, să eliminăm o serie de etape în 
procesul de recuperare a sistemului educaţional. Am putea astfel plasa 
foarte rapid România pe o poziţie favorizată într-un nou sistem 
educaţional, care să fie mult mai eficient decât cel din trecut. 

Un al doilea domeniu îl reprezintă colaborarea în toate pro- 
blemele referitoare la mediul înconjurător. Se ştie că acesta este un 
motiv de foarte mare îngrijorare pentru România de mai mulţi ani. 
Situaţia poate fi calificată aproape catastrofală; în special tot ce are 
legătură cu Delta Dunării prezintă o deosebită importanţă. Trebuie să 
declar că autorităţile au reacţionat în această privinţă într-o manieră 

foarte rapidă. Atât de rapidă încât, în câteva zile au semnat şi ratifi- 
cat Convenţia din 1972 privind patrimoniul naturii, ceea ce permite 
Delta Dunării să poată fi declarată Rezervaţie a Biosferei. Este un 
pas important şi aş vrea să-l evidenţiez în mod deosebit. În acelaşi 
timp, există multe alte aspecte care trebuie abordate acum: contami- 
narea apelor, contaminarea atmosferei şi a pădurilor etc. 

Şi, în sfârşit, un al treilea domeniu: învăţământul superior. 
Europa total recâştigată ar trebui să aibă un sediu al învățământului ei 
superior care să constituie realmente un centru de documentare şi de 
informare, un loc de focalizare a iniţiativelor, de corelare şi reciclare 
optimă a tuturor activităţilor în materie. Un asemenea punct nodal poate 
fi tocmai Centrul European pentru Învăţământ Superior (CEPES) cu 
sediul la Bucureşti. El a desfăşurat o activitate foarte utilă şi în trecut. Să 
amintim fie şi numai faptul că multe persoane nu vor uita niciodată că au 
putut obţine libertatea şi graţie CEPES. Cu toate acestea, Centrul nu a 
putut avea dimensiunea europeană pe care ar fi trebuit să o aibă. Se 
ştie prea bine din ce cauză. Acum are într-adevăr prilejul să devină 
astfel şi încă într-un foarte scurt timp. Mi-aş dori ca în mai puţin de un an 
să aibă loc aici, la Bucureşti, o mare reuniune a universităţilor europene 
şi cred că prin aceasta s-ar conferi CEPES întreaga importanţă pe care 
în prezent este chemat să o aibă. 

- Pentru că aţi abordat problema colaborării în Europa în do- 
meniul învățământului, aş dori, cu permisiunea dv. să lărgim puţin 
discuţia. Să ne vorbiti, adică, despre preocupările de ansamblu ale 
UNESCO pe plan general european, într-un moment când şi în 
Vestul, şi în Estul continentului au loc evoluţii rapide, evoluţii pe care 
UNESCO le urmăreşte cu atenţie. 

- Există deja o iniţiativă şi anume aceea privind Universitatea 
popoarelor din Europa, lansată în 1988 la Reuniunea miniştrilor în- 
văţământului din Europa. Răstimpul care a trecut a permis să se în- 
trevadă mai bine cum ar putea arăta această instituţie, dacă ea, bu- 
năoară, ar trebui să reprezinte un centru sau o reţea de centre, care vor 
fi implicaţiile pentru studenţii ei etc. Toate acestea au fost discutate la 
diferite reuniuni şi acum aş zice că a sosit momentul unor noi paşi în 
acest sens, să conferim, eventual, CEPES din Bucureşti calitatea unuia 
dintre marile centre în care se va întrupa această Universitate. 

O a doua iniţiativă a fost desfăşurarea la sediul UNESCO din 
Paris a unei reuniuni a ziariştilor din Est şi Vest, în februarie, pentru 
stabilirea de contacte personale şi instituţionale. La scurt timp după 
aceea, a avut loc reuniunea specialiştilor în mass-media audiovizual 
- radio, TV - ceea ce atestă că UNESCO a reacţionat rapid la evolu- 

tiile din Europa. Simultan a avut loc o reuniune a rectorilor universi- 
tăţilor din ţările riverane Dunării, cu scopul de a gândi şi sprijini un 
mare proiect al UNESCO privind Dunărea. Este vorba de a reda flu- 
viului culoarea apei cântate de muzicieni. 

O altă iniţiativă - reuniunea oamenilor de ştiinţă din Europa, ti- 
nută la Berlin în septembrie. O altă reuniune, culturală, se va ţine 
anul viitor; locul nu este încă stabilit. Mi-ar plăcea ca această reuni- 
une, ca şi o alta, privitoare la aspecte sociologice, să aibă loc în tă- 
rile din Est. 

- Cred că ar fi bine să remarcăm, în cursul acestei discuţii, că 
aplecându-se tot mai mult asupra situaţiei din Europa, UNESCO, 
organizaţie cu vocaţie universală, nu abdică de la preocupările sale 
tradiţionale din sfera relaţiilor Nord-Sud. 

- Îmi amintesc mereu de o inscripţie pe care o văd când 
călătoresc cu trenul prin Spania sau prin alte părţi. Şi care averti- 
zează că este periculos să te apleci în afară. Referitor la Europa, 
cred că trebuie să gândim exact invers. Deci, că nu este periculos să 
te apleci în afară. Dimpotrivă. Pretutindeni ar trebui să fie o aseme- 
nea plăcuţă indicatoare - în toate cabinetele ministeriale, în toate 
ţările din Europa. Toate popoarele, mai ales cele din ţările mai puţin 
dezvoltate, speră în final la solidaritatea Nordului. Nordul are obliga- 
ţie morală faţă de Sud, după cum există şi o datorie a Sudului faţă de 
Nord, inclusiv cea formulată adesea în termeni pur financiari, de da- 
torie externă. Cred, de aceea, efectiv, că Europa trebuie să se des- 
chidă spre exterior, să privească spre Sud, în special spre Africa şi 
America Latină. 

- În concepţia dv, pe care am auzit-o exprimată şi în aceste 
zile, nu se pot asigura cu adevărat drepturile omului fără cultură, tot 
aşa după cum nu poate fi vorba de o dezvoltare plenară a culturii 
prin nesocotirea drepturilor omului. 

- Este o idee a mea, dar este şi una din marile teme ale 
UNESCO. Este, încă, o temă controversată, de ce să n-o spunem. 
Dar personal, sunt convins că în anii viitori toate ţările din Europa vor 
putea înregistra o dezvoltare economică interesantă. Europa va fi 
unul din cei trei poli ai unei serioase creşteri economice. Dar proble- 
mele care se nasc şi se vor naşte de aici trebuie incluse şi într-un 
dialog intercultural, care să ţină seama de diferenţele etnice, de o 
reală convieţuire. 

Rolul efectiv al UNESCO constă tocmai în promovarea dialo- 
gului între popoare, a dialogului între culturi. 


11 mai 1990 

EXISTĂ ANTISEMITISM ÎN ROMÂNIA? 


Nedeclinându-şi identitatea, un confrate de la ziarul „Azi”, de 
ieri 15 mai, nominalizează altfel autorul unui articol din „România 
liberă” (zicând: „DI Vlad selectează spicuiri din presa internaţio- 
nală...” etc., deşi materialul respectiv e semnat Mirela Diaconescu) 
şi reproşează ziarului nostru că nu a „selectat spicuiri”, eventual 
„alegând”, şi dintr-un alt articol, apărut într-un alt număr, ulterior, al 
lui „Newsweek”. Pentru că nu i-ar fi convenit lui dl Vlad”. Mulţumindu- 
i sincer colegului de breaslă pentru sugestia dată, dl Vlad, fără a mai 
pregeta să se întrebe dacă îi convine sau nu, „selectează” (fără „spi- 
cuiri”) în cele ce urmează întregul pasaj privitor la România din lun- 
gul articol din care „Azi” „selectează (cu) spicuiri” doar câteva fraze. 
Aşadar: 

„În timpul revoluţiei de anul trecut, poliţia secretă, Securitatea, 
şi-a ars complet arhivele, pentru a distruge documentele. Nu a reuşit 
însă pe deplin. Săptămâna trecută un vechi comunist i-a arătat unui 
vizitator o filă dintr-un dosar aproape carbonizat. El a luat o pagină 
din acesta. Era un raport care îl incrimina pe lon Puiu, actualul vice- 
preşedinte al PNC, cea mai importantă grupare de opoziţie, ca fă- 
când cândva parte din membrii Gărzii de Fier. Ca toate dosarele ne- 
prelucrate ale Poliţiei, nici acesta nu demonstra nimic. Dar posibilită- 
tile erau interesante. În timpul ocupaţiei naziste, Garda de Fier a 
spânzurat în cârlige cadavrele evreilor din ghetoul Bucureştiului sub 
o pancartă pe care era scris: „Came Kusher'. După război, unii din 
aceşti membri s-au îndreptat către aripa de extremă dreapta a Parti- 
dului Naţional Ţărănesc, care nu s-a mai epurat niciodată. Chiar şi 
acum, în mijlocul campaniei electorale, partidul este bântuit de anti- 
semitism. 

Cele două ţinte principale ale atacurilor Partidului Naţional Ţă- 
rănesc sunt Petre Roman, primul ministru al guvernului provizoriu şi 
Silviu Brucan, teoreticianul Frontului Salvării Naţionale. Amândoi au 
părinţi evrei, deşi niciunul nu se consideră evreu. 

Pe pereţii Bucureştiului se poate citi „Roman nu este român”. 
Un articol al ziarului Partidului Naţional Ţărănesc îl acuză pe Brucan, 
împreună cu alţi şase proeminenţi comunişti evrei de „organizarea 

genocidului poporului român” în perioada postbelică. Partidul este 
sensibil la imaginea pe care o oferă Vestului; el neagă orice legături 
cu antisemitismul. Uneori o face persuasiv, alteori nu. „Niciodată nu 
am făcut astfel de declaraţii radicale ca: evreii au adus comunismul 
în România”, spune loan Lup, secretarul general al Partidului Naţio- 
nal Ţărănesc. Şi totuşi, ziarul partidului face tocmai asemenea afir- 
maţii, însoţindu-şi chiar unul din articole de o caricatură reprezentând 
un evreu ca pe un drac. Nimeni, însă, nu poate scăpa amănuntul că 
partidul şi-a transformat numele în Partidul Naţional Ţărănesc Creştin. 

„Antisemitismul nu este mascat, acum el este deschis”, spune 
Mozes Rosen, Rabinul Şef al României, care a fost criticat de o co- 
laborare prea apropiată cu fostul regim Ceauşescu în cumpărarea 
libertăţii evreilor de a emigra în Israel. În studiile sale, el a eliminat un 
capitol intitulat „Comunismul este evreiesc” şi un altul „Ocupaţia lumii 
de către evrei”. Acestea pot fi uşor găsite. Nu există cărţi româneşti 
definitive despre evreii români. Până acum câteva luni, era o crimă 
să posezi cărţi occidentale despre Holocaust”. 

Acesta este textul publicat de „Newsweek" în contextul unui alt 
articol despre temerile produse de antisemitism în Europa de Est şi 
Uniunea Sovietică. Am citit. Am tradus. Am reprodus. Am informat. 
Am dat oare satisfacţie colegului neştiut de noi de la „Azi"? 

Să mai adăugăm, în final, că pentru o singură pagină de ziar 
(sau cam la fiecare două zile, chiar mai puţin) e absolut imposibil să 
selectezi din tot ce s-ar putea publica spre informarea publicului ro- 
mânesc ceea ce se consideră, după opiniile unuia sau altuia, ce ar 
avea prioritate la reprodus. Dar ca ziarişti care ştim că azi doar auto- 
cenzura din lipsă de spaţiu este sau ar trebui să fie singura formă de 
cenzură - să sperăm că vom depăşi cât mai curând şi această ser- 
vitute - ar fi loial să nu ne facem unii altora procese de intenţii. Cum, 
dealtfel, ziarul „Azi”, într-un număr mai vechi, l-a făcut secţiei externe 
a ziarului nostru, numind-o tot „ceauşistă”. Preferăm a lăsa cititorii să 
judece ei înşişi în această privinţă. Colegilor de la „Azi”, le vom fi în 
continuare recunoscători dacă ne-ar semnala şi alte „selectări spicu- 
ite” care, după opinia domniilor lor, ar merita a fi reproduse în 
această pagină. Rezervându-ne însă, eventual, la rândul nostru, 
dreptul de a o face, întru o reală reciprocitate. 


6 mai 1990 

Un est-european la Paris 


„TĂRI CONVERTIBILE”? 


Interlocutorii - oameni avizaţi sau ca oricare - şi ziarele, îmi 
lasă desigur fără voia lor un sentiment de amărăciune. România nu 
se regăseşte acolo unde s-ar fi cuvenit. Nu preferenţial, ci firesc. 
Adică măcar în rând cu toţi ceilalţi, dacă nu în primele lor rânduri - 
este vorba de ţările din Est - atunci când e vorba de marea mişcare 
europeană şi internaţională în domeniul - pentru că ne referim acum 
în special la el - al cooperării economice. 

S-a întors, tocmai, de pe malurile Balatonului cineva care a 
participat la o reuniune a consilierilor comerciali francezi în ţările Eu- 
ropei de Est şi a unor înalţi funcţionari din Direcţia relaţiilor econo- 
mice externe (DREE) unde s-au dezbătut stadiul şi perspectivele 
investiţiilor franceze în aceste ţări. Trecem peste necazul Parisului, 
care se vede reprezentat în materie, în zonă, doar cu un procent de 
7 la sută faţă de eternul competitor vest (încă) german, omologat cu 
30 la sută. Trecem peste constatarea, de asemenea deloc reconfor- 
tantă (apreciere făcută tot pe malurile Senei), că în comerţul exterior 
al Franţei, ţările din Est ocupă un loc puţin spus modest (2,5 la sută 
la exporturi, 2,8 la sută la importuri). Trecem peste acestea - ele ti- 
nând de prerogative franceze - pentru a lua notă de ce declară di 
Desponts, director al DREE, că „această zonă”, adică ţările din Est 
nu reprezintă „o piaţă omogenă”. Franţa, consideră domnia sa, ar 
trebui să se uite cu prioritate către RDG, Cehoslovacia şi Ungaria, 
ţări pe care le consideră „cu un puternic potenţial”. Nici Polonia, con- 
sideră domnia sa, „nu trebuie subestimată, în ciuda îndatorării sale, 
din cauza manei financiare de care ar beneficia”. Despre România, 
nimic. După cum, nici un oraş românesc nu se află pe lista noilor 
„contoare” diplomatico-economice pe care Franţa îşi propune să le 
deschidă în „zonă”: Leningrad, Kiev, Cracovia şi Leipzig. 

Aşadar, în ce priveşte RDG, Ungaria, Cehoslovacia, şi, „într-o 
oarecare măsură Polonia”, există „perspective sigure”. În schimb, 
remarcă „Le Quotidien de Paris”, „persistă incertitudini pentru ţările 
din zona sovietică”. lată un aspect asupra căruia merită să ne oprim 

puţin, chiar dacă în acest spaţiu intenţionăm să ne ocupăm de alt- 
ceva. Să vedem, bunăoară ce mai putem afla în această privinţă de 
la di Desponts. „Nu mai este o Cortină de fier, ci o Cortină de fum 
asupra situaţiei din această zonă”. Situaţia e de aşa natură încât, 
deşi am fi vrut să continuăm cu ce se întâmplă în câmpul economic, 
suntem nevoiţi să ne referim - măcar tangenţial - şi la sfera politicu- 
lui. Ar exista deci cel puţin din punctul de vedere al unui înalt dem- 
nitar francez, o „zonă sovietică” în Europa de Est. Vom încerca să 
fim cât mai riguroşi cu putinţă şi să o definim cum putem. Deci, nu 
RDG, nu Ungaria, nu Cehoslovacia, nu („chiar”) Polonia. Ce rămâne. 
România, Bulgaria, să zicem şi Iugoslavia? Sau Albania? Oricum, în 
ce ne priveşte, pare a fi clar. Cel puţin din punctul de vedere al di- 
rectorului Direcţiei relaţiilor economice exteme a Franţei, care nu e 
deloc o persoană particulară şi ale cărui spuse nu pot fi luate drept 
vorbe în vânt. Un om de comerţ nu se joacă cu vorbele. Am fi deci, 
după „o Cortină de fum”, „într-o zonă sovietică”. 

În această privinţă, trebuie spus că şi şeful diplomaţiei fran- 
ceze s-a exprimat cât se poate de franc, chiar în primele zile de după 
căderea dictaturii de la Bucureşti, când declara că, dacă ar crede de 
cuviinţă, Moscova ar putea interveni oricum în România - în favoarea 
noii democraţii (desigur) - şi că Vestul nu s-ar formaliza de un ase- 
menea act. 

Acestea fiind spuse - de fapt confirmate - mai merită oare să 
ne aplecăm asupra suferințelor comerţului exterior al Franţei pe rela- 
ţia Europa de Est? 

Mai cuminte şi mai echitabil este poate să ne referim acum tot 
la cum văd Parisul şi Occidentul în general şansele colaborării eco- 
nomice cu ţările cărora pe vremuri li se spunea socialiste, după pro- 
pria terminologie, sau comuniste, (sau ţări cu regimuri comuniste, 
termen mult mai exact) de către occidentali. Şi cărora li se spune 
acum ţările din Est sau ţările din Estul şi Centrul Europei pentru mai 
multă precizie (deşi pentru o şi mai mare precizie ar trebui să li se 
spună ţările din Estul şi Estul Centrului Europei. În sfârşit, se ştie 
prea bine despre ce este vorba de fapt). 

Dar tot vorbind mereu despre aceste ţări şi nemaiştiind cum să 
le mai spunem: ţări foste socialiste; ţări unele - încă - altele - aproape 
- deloc socialiste ş.a.m.d. şi fiind vorba de starea şi perspectivele lor 
în domeniul economic, le-am numit în faţa interlocutorilor mei fran- 
cezi „țări neconvertibile”. Au luat-o cu oarece amuzament, deşi eu 
am spus-o cu evidentă mâhnire. Convertibile sau chiar pe cale de 
convertire politică şi militară par mult mai curând, unora, aceste ţări 

decât din punct de vedere economic. În sensul şanselor de trecere 
relativ rapidă şi fără sacrificii prea mari la o economie de piaţă 
viabilă. 

Problema e atât de complicată şi de pasionantă, dar mai ales 
stringentă, încât toată lumea o dezbate. Noi să începem prin a ne 
referi chiar la aspectul - prea edificator de altfel - al convertibilităţii 
sau nu a monedelor din Est. În Franţa, ca peste tot în Occident, sunt 
cel puţin două păreri în materie. Unii, asemenea profesorului de la 
Harvard, Jeffrey Sachs, care sfătuieşte acum guvernul polonez, ple- 
dează pentru convertibilitate imediată. După o fază dură, de mari 
eforturi şi sacrificii, dar relativ scurtă, apreciază el, miracolul econo- 
mic de piaţă s-ar săvârşi. Alţii - şi în primul rând cei de la FMI - sunt 
pentru operarea unor reforme şi abia apoi pentru convertibilitatea 
monedelor. Patrick Bourdeau de Fontenay, de pildă, directorul ad- 
junct al Departamentului Europa al FMI, crede că trebuie instaurată 
mai întâi o convertibilitate limitată la schimburile comerciale. „Ur- 
genţa, spune el, constă mai întâi în restabilirea încrederii în mone- 
dele naţionale. Aceasta trece prin reechilibrarea finanţelor publice şi 
reducerea inflaţiei, condiţii indispensabile pentru fixarea unui curs de 
schimb realist pentru stăvilirea fugii de capitaluri şi a tranzacţiilor la 
negru cu devize străine”. 

Unii oameni de afaceri - se remarcă la Paris - nu stau să ur- 
mărească însă rezultatul unor asemenea discuţii teoretice. Ei se în- 
treabă de pildă la ce bun Iugoslavia a instituit convertibilitatea dina- 
rului, dacă inflaţia e galopantă. Dar - aşa cum declară cei de la firma 
Saint-Gobain sau Siemens - asta nu-i împiedică pe unii oameni de 
afaceri occidentali să facă comerţ cu aceste ţări fie în devize forte, fie 
în compensație. Firma Bull, care-şi propune să vândă ordinatoare în 
Est, a şi semnat un acord în Ungaria cu Societatea Videoton (care 
exportă de pe acum circa 60 la sută din producția sa în ţări din 
CAER). Bull e hotărâtă să-şi reinvestească pe loc, în Ungaria, câşti- 
gurile, în aşteptarea vremurilor când le va putea „repatria” în forinţi 
convertibili. „E o chestie de răbdare - comentează revista „Fortune”. 
Şi, de o viziune pe termen lung”. 

Oricum, în cercurile de presă de la Paris se remarcă faptul că 
faţă de alţi întreprinzători occidentali în ţările est-europene, francezii 
sunt mai puţin activi, mai puţin temerari, după unii. 


18 mai 1990 

LUMEA ARABĂ ŞI SCHIMBĂRILE DIN LUME 


Preşedinţi şi regi, şeici şi prinți, adică şefi de stat sau repre- 
zentanţi ai lor din ţările arabe (mai precis din ţările din Liga Arabă, cu 
excepţia Siriei şi Libanului) s-au angajat la începutul aceste săptă- 
mâni într-o dezbatere - ce urmează să ajungă şi la hotărâri concrete 
- asupra problemelor comune ce confruntă lumea arabă într-o lume 
remodelată de mari schimbări. Presa ţării gazdă califică evenimentul 
drept „vârful conferinţelor la vârf” arabe de până acum (adică de 45 
de ani), un ziar din Bahrein o numeşte „Conferinţa securităţii arabe” 
analogă CSCE, iar suveranul haşemit o defineşte drept „cea mai cri- 
tică şi mai importantă” reuniune de acest fel. 

Care ar fi justificările pentru astfel de aprecieri? Lumea arabă - 
se spune aici - traversează un moment al adevărului impus de marile 
schimbări pe plan mondial, inclusiv în ţările est-europene şi în 
relaţiile Est-Vest şi Nord-Sud. 

Ordinea de zi a conferinţei, comentată de agenţia de presă 
irakiană INA, e lămuritoare în această privinţă. Aplecându-se asupra 
temei perene care este perpetuarea nerezolvării problemei palestini- 
ene şi a conflictului arabo-israelian, liderii arabi trebuie să se pro- 
nunţe asupra continuării revoltei palestiniene în teritoriile arabe ocu- 
pate şi asupra demersurilor pe plan internaţional în această privinţă. 
S-a stăruit şi asupra „amenințărilor împotriva Irakului şi Libiei” (iar 
regele Hussein avea să adauge şi „împotriva Iordaniei”) ca şi asupra 
„impactului infiltrării israeliene în Africa”. „Dosarul libanez” pregătit de 
un grup special, a fost pus la dispoziţia participanţilor, urmând ca ei 
să hotărască dacă îl vor dezbate sau nu. Un nou subiect devenit pri- 
oritar pe agendă: exodul masiv al cetăţenilor de origine evreiască din 
URSS şi țările est-europene către Israel. Cu o zi înainte de începe- 
rea conferinţei, la lerusalim se anunţa că începând din această vară 
lunar vor sosi din URSS în medie circa 20.000 de imigranţi, adică 
mult mai mult decât în trecut, via România şi Ungaria (căi devenite 
tradiţionale), dar şi pe alte itinerarii, noi, între care confirmată oficial 
este deocamdată Finlanda. Palestinienii şi alţi arabi sunt preocupaţi 

de faptul că mulţi din aceşti imigranţi se vor stabili în teritoriile arabe 
ocupate. S-a pregătit în acest sens şi o scrisoare care va fi trimisă 
liderilor SUA şi URSS, care se vor întâlni în curând (de altfel acest 
eveniment a şi determinat, între altele, întrunirea acestei reuniuni la 
Bagdad acum). 

Un alt punct inedit pe agenda discuţiei: „amenințările împotriva 
dreptului ţărilor arabe de a utiliza ştiinţa şi tehnologia în folosul dez- 
voltării” (formulare, din nou, a agenţiei INA). Se referă, aşa cum re- 
iese din intervenţiile din cadrul conferinţei, la diversele declaraţii şi 
comentarii, oficiale şi de presă din Israel şi ţările occidentale după 
care Irakul ar proiecta să devină ţară deţinătoare de armă nucleară. 
Preşedintele Irakului, Saddam Hussein, ca şi alţi şefi de stat arabi 
prezenţi aici au ţinut să sublinieze în mod explicit că în condiţiile 
când Israelul deţine arma nucleară, Bagdadul şi în general lumea 
arabă au îndreptăţirea de a dispune de mijloace similare de „distru- 
gere totală”. 

Irakul face din importanta reuniune pe care o găzduieşte în 
capitala sa - unde pe acoperişuri mai veghează formaţiuni de apă- 
rare antiaeriană, deşi ostilitățile cu Iranul au încetat de aproape doi 
ani - o acţiune de mare prestigiu politico-diplomatic în lumea arabă şi 
în lume iar în luările de cuvânt ale vorbitorilor la conferinţă aprecierile 
elogioase la adresa ţării gazdă depăşesc cadrul strict protocolar 
aproape obligatoriu în asemenea împrejurări, pentru a conferi Iraku- 
lui un rol activ de prim rang în lumea arabă. Discursul inaugural al 
preşedintelui Saddam Hussein este în această privinţă „de linie”. De 
linie mai degrabă dură, cum se comentează aici, fiind structurat pe 
necesitatea mobilizării tuturor capacităţilor naţiunii arabe de a res- 
pinge prin unitate „amenințările din partea Israelului şi a sprijinitorilor 
săi”, între care nominalizate au fost doar Statele Unite. Documentele 
finale ale conferinţei, dacă asemenea documente vor fi adoptate sau 
făcute publice, ar fi de natură să indice dacă linia de conduită 
panarabă avansată de preşedintele Irakului va sta la baza viitoarei 
strategii arabe. 


30 mai 1990 

LIBERTATEA MEA ŞI LIBERTATEA CELORLALŢI 


Mutaţiile de adâncime în care sunt angajate URSS şi ţările din 
Estul Europei antrenează fenomene din cele mai diverse şi mai im- 
previzibile dincolo de hotarele acestor ţări iar Conferinţa la nivel înalt 
a ţărilor arabe este şi ea relevantă în această privinţă. 

Una din cele câteva teme inedite ale reuniunii din capitala Ira- 
kului, temă care s-a impus rapid ca prioritate a momentului, o con- 
stituie exodul masiv de cetăţeni de origine evreiască, îndeosebi din 
Uniunea Sovietică, spre Israel, se spune mai corect spre şi în Israel 
pentru că, aşa cum se constată, în majoritate aceşti imigranţi iau 
calea mai ales a teritoriilor arabe ocupate. Ceea ce, se remarcă şi la 
această reuniune, este de natură să provoace „o modificare demo- 
grafică destabilizatoare într-o zonă dintre cele mai sensibile ale Ori- 
entului Mijlociu”. 

Acest „fenomen secundar” al marilor mutații din Estul euro- 
pean şi URSS, observă participanţii la Conferinţă, este o consecinţă 
firească şi salutară în sine a afirmării drepturilor omului în aceste ţări 
şi faptul, ca atare, este departe de a fi privit cu ostilitate în lumea 
arabă. În acelaşi timp însă, după cum au ţinut să adauge, între alţii, 
preşedintele statului palestinian şi regele Iordaniei, trebuie avut în 
vedere că acest exod masiv (circa 20.000 de oameni pe lună, înce- 
pând din această vară, faţă de 140 000 în tot anul 1989) aşa încât să 
nu afecteze drepturile omului ale populaţiei arabe din regiunile res- 
pective. Liderii arabi au mai remarcat că la această situaţie preocu- 
pantă contribuie în mare măsură faptul că mulţi din aceşti candidaţi 
la imigrare nu au posibilitatea, datorită rigorilor legii americane, să se 
stabilească în SUA, ceea ce, subliniază ei, reprezintă tot o încălcare 
a drepturilor omului. 

A fost recepționat cu interes, la conferinţă, mesajul adresat 
participanţilor de preşedintele URSS Gorbaciov, în care se recu- 
noaşte că influxul de evrei sovietici în teritoriile arabe ocupate este 
de natură să prejudicieze relaţiile sovieto-arabe. Liderul sovietic con- 
vine la rândul său asupra faptului că acest fenomen reprezintă o vi- 

olare a legii internaţionale şi că el exacerbează situaţia şi aşa deli- 
cată din Orientul Mijlociu. Drept care, preşedintele Gorbaciov face 
cunoscut că la apropiata întâlnire cu preşedintele Bush va pune pe 
tapet între altele şi problema restricţiilor de intrare a evreilor sovietici 
în SUA. 

O nouă problemă, deci, în încâlcitul ghem de probleme din 
Orientul Mijlociu, care confirmă şi ea, dacă mai era nevoie, că liber- 
tatea şi drepturile mele nu trebuie să însemne vătămarea drepturilor 
libertăţii şi drepturilor celorlalți. 


31 mai 1990 

ÎN CĂUTAREA ECHILIBRULUI 
ÎN ORIENTUL MIJLOCIU 


În condiţii - inerente - de securitate deosebită, Palatul Confe- 
rinţelor din Bagdad a găzduit, la începutul acestei săptămâni, timp de 
trei zile, reuniunea numită aici a „securităţii naţionale arabe”. Adică, 
întâlnirea la nivel înalt a ţărilor arabe, devenită tradiţională, iar înce- 
pând de acum şi cu o periodicitate precisă. În luna noiembrie a fiecă- 
rui an. E şi acesta probabil un indiciu al intenţiei participanţilor de a 
întări posibilitatea ţărilor arabe, dincolo de poziţiile lor diferite asupra 
unora sau altora din numeroasele probleme comune. Solidaritate 
care se vrea cât mai concret exprimată în contextul unei lumi mar- 
cată de mari schimbări. Mutaţiile la scara planetei, „cu consecinţele 
lor pozitive şi negative” - cum le califică documentul final al reuniunii 
- „impun azi mai mult ca oricând naţiunii arabe să conteze pe propri- 
ile sale mijloace” într-o lume pe cale a se reconstrui pe baze noi. 

Cele 17 pagini dense în idei şi succinte ca formulare ale do- 
cumentului final sunt şi ele o dovadă că s-au dezbătut probleme 
multe, felurite şi complexe. Încercând a reduce la o expresie con- 
centrată cele convenite, să enumerăm între ele: angajamentul de a 
acorda şi în viitor întregul sprijin pentru continuarea şi extinderea 
revoltei palestiniene în teritoriile arabe ocupate; afirmarea caracte- 
rului „urgent şi imperativ” al conferinţei internaţionale, sub egida 
ONU, pentru Orientul Mijlociu, în prezenţa tuturor părţilor, inclusiv a 
OEP şi în condiţii de egalitate, solidarizarea cu Irakul, Iordania, Libia, 
Sudanul şi Somalia, precum şi cu OEP, ţări care, după aprecierea 
participanţilor, sunt într-un fel sau altul obiectul unor presiuni sau 
campanii ostile din exterior; sprijinirea poziţiei şi demersurilor Irakului 
în eforturile de soluţionare a conflictului dintre Irak şi Iran; intensifica- 
rea acţiunilor pentru curmarea tragediei libaneze; asigurarea acce- 
sului real al ţărilor arabe la ştiinţa şi tehnologia modernă, fără discri- 
minări şi condiţionări; necesitatea încheierii de acorduri care să ducă 
la eliminarea tuturor armelor de distrugere în masă în zona Orientului 
Mijlociu. 

Multă atenţie s-a acordat implicaţiilor exodului masiv de imi- 
granţi evrei din Uniunea Sovietică şi din alte ţări în această zonă atât 
de sensibilă şi îndeosebi în teritoriile arabe ocupate, fapt apreciat ca 
o „operaţiune concertată şi organizată”, cu grave consecinţe pentru 
poporul palestinian şi pentru lumea arabă în general. De aceea, s-a 
hotărât adoptarea „tuturor măsurilor necesare pentru apărarea 
drepturilor poporului palestinian şi a securităţii naţionale arabe”, in- 
clusiv „evaluarea relaţiilor cu alte state în lumina poziţiilor lor” în pro- 
blema respectivă, iar în mod concret convocarea în următoarele 
două luni a unei reuniuni arabe ministeriale care să facă recoman- 
dări corespunzătoare în acest domeniu viitoarei conferinţe la nivel 
înalt a ţărilor arabe prevăzută să aibă loc în noiembrie în acest an în 
Egipt. 

Opiniile exprimate la Centrul de presă de la hotelul Rashid, 
aflat peste drum de locul de desfăşurare a conferinţei, converg în 
general, după o primă lectură, rapidă, a documentului final, spre 
aprecierea că el exprimă o poziţie comună relativ ponderată dar sufi- 
cient de fermă în ce priveşte modalităţile de acţiune ale lumii arabe 
faţă de probleme cu care se confruntă. Se mai remarcă aici rolul ac- 
tiv al Irakului la această reuniune şi în general în cadrul lumii arabe. 
„Discursul preşedintelui Saddam Hussein - ne spune directorul gene- 
ral din Ministerul Informaţiilor şi Culturii al ţării gazdă, di Salah 
Mokhtar - exprimă intenţia Irakului de a se menţine un echilibru în 
actuala situaţie creată în Orientul Mijlociu”. 

Un echilibru care dacă va putea fi într-adevăr asigurat va fi în 
interesul tuturor celor din zonă, arabi sau israelieni şi în general al 
lumii noastre, atât de zbuciumată în aceste clipe. 


3 iunie 1990 

POLITIC ŞI EMOȚIONAL ÎN ORIENTUL MIJLOCIU 


Stăm de vorbă, cei nouă ziarişti români aflaţi la Bagdad pentru 
a scrie despre Conferinţa arabă la nivel înalt, cu domnul Salah 
Mokhtar, directorul general pentru informaţii din Ministerul Irakian al 
Informaţiilor şi Culturii. „Am avut şi în trecut relaţii bune cu România. 
Acum vrem să avem relaţii şi mai bune, să le dezvoltăm”. Demnitarul 
irakian ne face această declaraţie ca răspuns la remarca mea că 
ziariştii din România sunt, după cei din ţările arabe, cei mai mulţi, 
probabil, la Centrul de presă al conferinţei, stabilit la parterul 
ultraluxosului hotel Rashid. 

Este oare această declaraţie doar un act protocolar, de poli- 
tete? Probabil că nu. Relaţiile româno-irakiene, ca de altfel în gene- 
ral relaţiile României cu ţările arabe, au fost în trecut bune. Cu unele 
din aceste ţări chiar foarte bune. Şi pe plan politic, şi pe plan econo- 
mic. România desfăşoară în Irak o cooperare economică de am- 
ploare (îndeosebi în domeniul construcțiilor şi al îmbunătăţirilor fun- 
ciare), situându-se din acest punct de vedere pe o poziţie mai avan- 
tajoasă faţă de multe alte ţări din Europa de Est. Dar este la fel de 
adevărat că, în timpul războiului dintre Irak şi Iran, poziţia echidis- 
tantă a fost primită cu o anumită rezervă - pentru a nu spune mai 
mult - la Bagdad şi acest lucru a dus la o anumită răcire în relaţiilor 
politice. 

Acum, acest impediment nu mai există. Este, de asemenea, 
adevărat că şi în cooperarea economică există probleme, unele chiar 
serioase, iar ele ar putea impieta asupra renumelui partenerilor ro- 
mâni din Irak. Cum ar fi, de pildă, amânarea cu mult peste termenele 
stabilite a dării în folosinţă a unor obiective construite de români. 
Vina nu este însă a muncitorilor şi specialiştilor noştri, care participă 
efectiv la realizarea lor şi care lucrează în condiţii inimaginabil de 
grele, făcând chiar dovada unui eroism demn - de ce să nu o spu- 
nem - de o cauză mai bună. Este de aceea bine că de câtva timp 
autorităţile din ţară, la diverse niveluri, manifestă mai multă recepti- 
vitate faţă demersul treburilor noastre economice în Irak şi câteva 

măsuri pentru îmbunătăţirea situaţiei s-au şi luat. Mai rămân însă 
foarte multe de făcut şi în această privinţă. 

Şi mai există ceva, asupra căruia a ţinut să stăruie, într-o dis- 
cuţie, ambasadorul nostru în Irak. Aspiraţia noastră „de a intra în Eu- 
ropa”, atât de firească şi de necesară, presantă de fapt, nu trebuie 
să însemne dezangajarea sau retragerea României de pe nişte pieţe 
extraeuropene, cum este de pildă zona arabă, pieţe tradiţionale şi cu 
o anume structură, în favoarea altor pieţe, noi, „europene”. O opera- 
ţiune de translare automată ar fi şi simplistă, şi păgubitoare, şi ris- 
cantă, şi - în multe privinţe - ...imposibilă. 

lată de ce, între multe altele, este de receptat mesajul de bu- 
năvoinţă al demnitarului irakian, ale cărui cuvinte se cuvin luate de 
bune la Bucureşti. Mai ales acum, într-un moment când în general 
relaţiile dintre ţările arabe şi ţările din Estul Europei trec printr-o fază 
de mare complexitate, de mari căutări, reevaluări şi schimbări. 

Conferinţa de la Bagdad a fost şi ea relevantă în acest sens, 
chiar dacă aici lucrurile au fost privite în general dintr-un unghi spe- 
cific. Acela al consecinţelor, pentru palestinieni şi pentru arabi în ge- 
neral, ale exodului masiv de imigranţi evrei din URSS şi ţările est- 
europene din Israel şi mai ales în teritoriile arabe ocupate. Liderii 
arabi au declarat clar că, dincolo de faptul că această mişcare de 
persoane reprezintă un drept firesc al fiecăreia dintre ele, fenomenul 
apare în ansamblu, în capitalele arabe, ca o operaţiune concertată, 
bine gândită, cu o finalitate precisă şi de aceea ei o califică nici mai 
mult nici mai puţin decât „o nouă agresiune împotriva palestinienilor 
şi a securităţii naţiunii arabe”, în care sunt implicate, într-un fel sau 
altul, pe lângă Israel (care prin aceasta şi-ar duce mai departe planul 
de creare a „Marelui Israel”), pe lângă Statele Unite, principalul spri- 
jinitor politic militar şi financiar al Israelului (şi care, după aprecierea 
arabilor, special nu-i primesc pe imigranții evrei în SUA, pentru ca ei 
să se concentreze în Israel şi teritoriile arabe ocupate), şi ţările din 
care pleacă aceşti imigranţi (în primul rând URSS), şi ţările cuprinse 
în filiera de deplasare a acestor cetăţeni în Orientul Mijlociu, în con- 
diţiile în care un „pod aerian” direct între URSS şi Israel nu există 
(cel puţin deocamdată), ţări care sunt, în mare parte, est-europene. 

Să recunoaştem că termenul de „agresiune”, folosit în acest 
context, este destul de dur. Dar mai necesar este poate să remar- 
căm că reacţia arabă, stabilită în comun la conferinţa de săptămâna 
trecută, faţă de această nouă problemă cu care se confruntă acut de 
câtva timp este de „reevaluare” a politicii ţărilor arabe faţă de ţările 
est-europene ca şi faţă de alte ţări de altfel în funcţie de poziţia 

acestora în problema palestiniană şi în general în problemele Ori- 
entului Mijlociu. Mai ales că în ultima vreme, multe din aceste ţări au 
restabilit sau au anunţat că vor restabili relaţiilor diplomatice cu Isra- 
elul. Un moment deci întrucâtva mai delicat - chiar dacă, să sperăm, 
pasager - în relaţiile dintre est-europeni şi arabi, moment de care, din 
fericire, România este absolvită. 

Într-un asemenea context, analiza impactului marilor transfor- 
mări din Europa de Est, din Europa în general şi din lume asupra 
ţărilor arabe, scrutarea perspectivelor dezvoltării relaţiilor dintre Eu- 
ropa de Est şi lumea arabă, poartă o evidentă pecete emoţională. 
Dar se poate oare desprinde politica de sub robia emoţionalului, 
ceea ce, de atâtea ori, ar fi necesar? 

Revenind însă la reuniunea de la Bagdad, să observăm aici că 
în ce priveşte mutaţiile din Europa şi din lume s-au făcut cunoscute, 
în cadrul Conferinţei, puncte de vedere interesante, indiferent dacă 
ele intră sau nu şi sub incidenţa emoţionalului. 


5 iunie 1990 

Un est-european la Bagdad 


ESTUL, VESTUL ŞI ARABII 


În zilele Conferinţei arabe la nivel înalt, cotidianul de limbă en- 
gleză „Baghdad Observer” scria într-un editorial: „Liderii arabi, ţinând 
seama de actuala situaţie internaţională, simt nevoia de a-şi strânge 
rândurile într-o lume care devine tot mai o mică, în care superputerile 
trăiesc o eră a destinderii, Europa de Est se îndreaptă spre o schim- 
bare radicală iar Europa de Vest se apropie de unitate”. O lume, 
deci, în care totul se mişcă şi în care se impune ca şi partea sa 
arabă să facă ceva. Acest ceva, figurând pe frontispiciul Conferinţei 
de la Bagdad, este solidaritatea arabă care, după opinia participan- 
ţilor, trebuie să fie mai concretă şi mai eficientă decât oricând în tre- 
cut. În discursul inaugural al conferinţei, preşedintele Saddam Hus- 
sein al Irakului ţinea să remarce faptul că în ultimele decenii „con- 
flictul dintre cei doi mari (superputerile) şi diviziunea lumii în funcţie 
de sferele lor de influenţa şi interese au afectat națiunea arabă, soci- 
etatea arabă şi lumea în general”. Rezultatul - constata el - a fost „un 
mare prejudiciu pentru națiunea arabă, căci o mare parte a puterii 
sale a fost dirijată între influenţa, interesele şi strategiile fiecăreia din 
superputeri. Drept care, arabilor le-a fost dificil să-şi formeze o poli- 
tică şi o atitudine comună ”. 

Evoluţiile din lume sunt oare acum mai favorabile promovării 
intereselor şi obiectivelor ţărilor şi lumii arabe? Este de observat că 
schimbările din lume sunt privite nuanţat în capitalele arabe. Ziarul 
irakian citat la început vorbeşte de o lume în care „superputerile tră- 
iesc o eră a destinderii”. Preşedintele Irakului, în discursul său inau- 
gural, subliniază şi „efectele negative ale unor asemenea evoluţii 
bruşte”, iar comunicatul final al Conferinţei de la Bagdad, salutând 
procesul de destindere internaţională, de cooperare între state, de 
încetare a cursei înarmărilor, de îndepărtare a spectrului conflictelor 
devastatoare şi de edificare a unei platforme pentru securitate şi 
pace în lume pe baza echilibrului între interesele comune, a respec- 
tului reciproc, a suveranităţii şi independenţei, adaugă că aceste 
mutații au „consecinţe pozitive şi negative”. 

Sunt aprecieri asupra cărora merită să ne oprim pentru a pu- 
tea înţelege mai bine raţiunile care stau la baza prudenţei, rezervelor 
sau chiar a preocupărilor manifestate în lumea arabă faţă de marile 
schimbări care se petrec azi în lume. (Pentru a nu fi greşit înţeleşi, 
să spunem că poziţii prudente, rezervate sau de preocupare faţă de 
diversele mutații din lume se manifestă pretutindeni, nu numai în ca- 
pitalele arabe.) 

Lămuritoare în acest sens sunt aprecierile făcute în cadrul re- 
uniunii de regele Hussein al Iordaniei. Suveranul haşemit consideră 
că încheierea războiului rece şi schimbările fundamentale din Uniu- 
nea Sovietică şi Europa de Est ar fi de natură să ducă la „o integrare 
treptată a Estului şi Vestului Europei”. O asemenea schimbare 
structurală - continuă analiza - va avea ca rezultat firesc şi reorienta- 
rea politicii externe a unor mari puteri. Competiţia militară dintre ac- 
tualele blocuri va dispărea, ca şi competiţia economică dintre Est şi 
Vest. 

Este o evoluţie salutară - apreciază şi regele Hussein - căci ea 
substituie cooperarea şi competiţia paşnică cursei înarmărilor şi 
confruntării. lar aceasta nu poate fi decât de bun augur pentru salv- 
gardarea sistemului ecologic al globului. 

Dar aceste implicaţii pozitive - declară regele Hussein - „nu pot 
fi o sursă de satisfacţie deplină pentru noi dacă luăm în consideraţie 
interesele noastre legitime”. (Din acest punct de vedere, exemplul 
cel mai citat în prezent este procesul de imigrare masivă a evreilor 
din Uniunea Sovietică spre Israel şi îndeosebi în teritoriile arabe 
ocupate. În această pivniţă, Hamid Algabid, secretarul general al Or- 
ganizaţiei Conferinţei Islamice declara la reuniunea de la Bagdad: 
„Ca o consecinţă a libertăţii democratice apărute în Europa de Est, 
evreii din această regiune a lumii au posibilitatea de a se bucura de 
toate drepturile lor, inclusiv de dreptul la imigrare, care s-a dorit a fi 
acordat cu mare pompă, ei putându-şi permite să-şi aleagă liber 
destinaţia lor, în afară de orice constrângere sau bursă neagră. 
Exercitarea unui asemenea drept nu trebuie totuşi făcută prin ignora- 
rea şi negarea drepturilor altora, respectiv a drepturilor fundamentale 
istorice ale poporului palestinian pe pământul Palestinei. 

Fenomenul de convergenţă Est-Vest de care vorbeşte regele 
lordaniei pune, după părerea sa, lumea arabă în faţa unei opţiuni 
istorice. O lume care în trecut „a fost capabilă să se adapteze la riva- 
litatea Est-Vest, în care aliaţii, prietenii şi inamicii puteau fi identificaţi 
cu uşurinţă, la nivel politic, economic sau militar”. Acum, situaţia este 
cu totul nouă şi ţările arabe trebuie să adopte în consecinţă, la rândul 

lor, o poziţie cu totul nouă. în ce sens? La modul general, în sensul 
ca lumea arabă - să se bizuie pe ea însăşi, cum sună formularea din 
comunicatul final al reuniunii de la Bagdad. Sau, cum spune regele 
Hussein, să se creeze „cadrul unui bloc unificat, în vederea menține- 
rii existenţei noastre, a asigurării viitorului nostru şi pentru menține- 
rea rolului nostru vital în lume”. 

Mergând mai departe în concret, preşedintele Irakului Saddam 
Hussein declară că „arabii vor trebui să folosească toate resursele 
lor reunite, incluzând apele lor teritoriale, spaţiul aerian, pământurile, 
strâmtorile, mările şi canalurile” toate acestea urmând a fi utilizate în 
orice împrejurare în care ţările arabe ar fi confruntate cu o sfidare la 
adresa „securităţii naţiunii arabe”, ca şi în demersurile pentru „recâş- 
tigarea a ceea ce s-a pierdut”. Poziţia de principiu a preşedintelui 
Irakului în privinţa modului de acţiune a ţărilor arabe ca un tot în spa- 
tiul medio-oriental şi în lume exclude orice echivoc. 

Cum se va traduce aceasta în fapt, rămâne de văzut. Textul 
cel mai relevat pentru perioada imediat următoare îl va constitui, 
poate, reacţia arabă la imigrația masivă a evreilor din Uniunea Sovi- 
etică în zonă. 


12 iunie 1990 

DEPINDE NUMAI DE NOI 


Evenimentele cumplite şi absurde desfăşurate la jumătatea 
lunii iunie în capitală şi care au ultragiat societatea românească con- 
tinuă să fie comentate amplu şi în ţară, şi în presa lumii. În Vest, ca 
şi în Est, imaginea României a avut de suferit enorm, aşa după cum 
o arată cât se poate de clar şi articolele reproduse în acest număr al 
ziarului nostru din săptămânalul sovietic „Moskovskie Novosti” şi zia- 
rul elveţian „24 Heures Lausanne”. Şi, probabil că o asemenea dure- 
roasă şi pe nedrept dezonorată imagine nu se va putea şterge chiar 
atât de uşor din conştiinţa generală a lumii. 

Depinde însă numai de noi, de noi toţi - adică de autorităţile 
cele mai înalte ale statului, de guvern, de celelalte instituţii oficiale, 
de partidele politice dinăuntrul şi din afara Parlamentului, de mineri şi 
de studenţi, de opinia publică în general şi de întreaga suflare româ- 
nească, ştergerea acestui stigmat traumatizant şi injust care mar- 
chează adânc chipul acestei ţări atât de greu încercată, şi în atâtea 
feluri, în acest moment al istoriei sale. 


3 iulie 1990 

ROMÂNIA ÎNCEPE UN NOU CALVAR 
- De la ajutor umanitar la sancţiuni economice - 


Dureroasă şi descurajantă, pentru noi, această spectaculoasă 
răsturnare de situaţie! Până mai ieri, către România se îndreptau 
ajutoarele umanitare şi de alte feluri din toate colţurile lumii. Acum, 
asupra ţării noastre încep să curgă sancţiuni economice şi diverse 
alte măsuri care numai la ieşirea din marasmul general în care ne 
aflăm nu ajută. 

Zilele trecute, la Bruxelles, cele 24 de state puternic industria- 
lizate ale lumii au decis să extindă programul lor de ajutor economic 
pentru Polonia şi Ungaria, prin includerea şi a altor „democraţii est- 
europene”: Cehoslovacia, Bulgaria, lugoslavia şi Germania de Est. 
„Acţiunea de azi - transmitea din Bruxelles Thomas Friedman de la 
„New York Times” - pare a fi mai importantă pentru semnificaţia sa 
politică, decât pentru cea economică”. Cu alte cuvinte, spun comen- 
tatorii occidentali, începe să se materializeze - acesta fiind primul 
pas - politica Administraţiei Bush faţă de Europa de Est, după crite- 
riul „diferenţierii democratice”. 

Conform acestei politici, explică „New York Times”, ţările din 
Est vor beneficia de ajutor şi sprijin occidental în funcţie de nivelul la 
care înfăptuiesc reforme şi respectă drepturile omului. Declaraţia 
oficială a „celor 24” informează că România a fost exclusă de la pro- 
gramul de ajutor „din cauza modului violent în care au fost înăbuşite 
luna trecută demonstrațiile în Bucureşti”. 

România începe, aşadar, un nou calvar. Pe umerii ei, abia 
despovăraţi - şi nu întru totul - începe să apese o nouă şi tot mai 
grea cruce. România este făcută să pătimească, parcă, pentru cum 
nu înţeleg unii dintre noi ca ţara să meargă cinstit şi deschis pe calea 
democraţiei. 

În decembrie 1989, în numai câteva zile, ţara aceasta reuşise 
să devină o a doua patrie, de inimă, pentru o imensitate de semeni 
de-ai noştri de pe Terra. Ne redobândeam atunci o demnitate în faţa 
contemporanilor noştri de pretutindeni, demnitate pe care noi am 
avut-o de fapt din totdeauna. Tributul pentru a ne înfăţişa din nou cu 
fruntea sus în faţa lumii, a fost cumplit şi nedrept. Sângele tânăr al 

naţiunii. Eroii noştri l-au plătit fără şovăire, până la jertfa supremă. lar 
Europa şi lumea s-au grăbit să ne primească unde ni se cuvine şi 
aşa cum i se cuvine unui fiu rătăcitor nu din vina lui. Au fost atunci 
zile din cele mai înălţătoare din întreaga istorie a poporului român. 

Să credem, deci, acum, aşa cum se zice, că la noi minunile nu 
ţin decât trei zile? Ţara din Estul Europei care a mers mai departe 
decât oricare în sfărâmarea angrenajului totalitar şi a ideologiei sale - 
şi asta numai într-o clipită de istorie - avea să se lase îngenunchiată 
a neputinţă pe altarul propriei victorii. 

Vedem şi auzim cu toţii cum se vorbeşte acum despre Româ- 
nia în lume. Este de neînchipuit, este îngrozitor cât de adânc am 
putut fi cufundaţi - iarăşi într-un răstimp foarte scurt - în nedumerirea, 
indiferența, desconsiderarea generală. 

România are, aşadar, pe umeri, o nouă cruce. O cruce a umi- 
linţei. A ajuns să se spună despre noi că n-am fi în stare să trăim în 
democraţie, că suntem o naţiune care ar trebui să fie condusă spre 
bine cu biciul, de o conducere autoritară luminată, bine intenţionată. 
Se spune asta în străinătate - de către unii - dar, lucru şi mai grav, şi 
în ţară. Şi nu numai pe la colţuri de stradă ci şi în spaţii unde pluteşte 
un aer de mare responsabilitate politică. 

Că alergăm cât putem de tare pentru a ieşi din Europa şi din 
lume îi e prea clar oricui. O spun pe şleau chiar şi preşedintele ţării şi 
primul ministru. Domniile lor se arată - şi e bine că se arată - îngrijo- 
raţi de această deteriorare rapidă a imaginii noastre în oglinda lumii. 
Dar e destul doar a se arăta preocupaţi, îngrijoraţi, de faptul că ne 
aflăm pe un tobogan care duce vertiginos către smârcurile dispreţului 
mai mult sau mai puţin disimulat? Ale compasiunii, mai mult sau mai 
puţin sincere? 

Domnul prim-ministru s-a hotărât, acum câteva zile, să ia tau- 
rul de coarne şi arate străinătăţii cine suntem de fapt noi (prin noi 
înţelegând-se toată suflarea acestei ţări, guvernanţi şi guvernaţi), ce 
avem de gând să facem mai departe, cum de n-a înţeles o lume în- 
treagă ce s-a întâmplat în zilele de lugubră amintire de la jumătatea 
lunii iunie. La o reuniune dintr-o localitate elveţiană, în faţa unui au- 
ditoriu internaţional, ca şi în dialogul cu care a onorat presa, domnul 
prim ministru, cu rigoare şi cutezanţă, şi-a prezentat pe larg punctul 
de vedere. 

Nu ştim dacă „cei 24” au luat cunoştinţă de expunerile de mo- 
tive ale domnului prim ministru dar peste numai câteva zile ei aplicau 
un prim verdict, tranşant şi nemilos, României. Toată Europa Răsă- 
riteană va fi ajutată în eforturile ei de a trece prin purgatoriul mai mult 

decât infernal de la economia pe care am avut-o la cea de piaţă. Dar 
nu şi România. Polonia şi Ungaria mai întâi, iar de acum şi Bulgaria, 
Iugoslavia, Cehoslovacia şi Germania de Est vor primi exact ce ne 
lipseşte şi nouă: valută convertibilă, tehnologie, hrană. Noi, nu. De ce? 

„România n-a fost invitată la reuniune şi nu va fi inclusă în 
Programul de ajutor din cauza represiunilor violente, de luna trecută, 
asupra demonstranţilor din Bucureşti”, relata laconic, din Bruxelles, 
ziarul „International Herald Tribune”. 

Să fim bine înţeleşi. România nu stă cu mâna întinsă la ni- 
meni. Nici spre Est, nici spre Vest. Nu suntem o naţiune cerşetoare. 
După cum, nici cei ce ne-ar fi dat bani n-ar fi ieşit neapărat în pa- 
gubă. Ei ştiu prea bine asta. Nu trebuie deci să avem complexul că 
mergem cu săru-mâna pe la mari porţi împărăteşti (în cazul de faţă 
„Grupul celor 24”, Piaţa Comună sau oricare din statele occidentale). 
Căci din decolarea, aşa cum trebuie, a economiei româneşti ar avea 
de câştigat şi ei, slavă Domnului. Dar - spun străinii - cum să faci 
toate astea în România? Unde minerii, oameni din cei mai năpăstuiţi 
din câţi au putut exista în România, au venit în capitala ţării să dea 
compatrioţilor lor cu ciomegele în cap, ca în preistorie? Ce poate 
gândi lumea despre noi, când la noi se petrec, şi nu oriunde ci în ca- 
pitala ţării, nişte lucruri care ţin de conduita pitecantropului? Este 
oare poporul român un popor de sălbatici care nu-şi poate modela 
structurile democratice altfel decât cu lovituri de ciomag în moalele 
capului? Asta pe de o parte. Dar mai e una. O problemă care s-a 
discutat şi se discută mult, inclusiv în această redacţie a ziarului 
„România Liberă”, cu zeci şi zeci de diplomaţi şi ziarişti străini care s- 
au tot perindat pe aici în aceste luni. O problemă şi de principiu, ne- 
fiind vorba deci în mod obligatoriu de România: o ţară care după 
opinia unora (indiferent dacă e sau nu aşa) suferă şi este apăsată de 
propriul regim represiv, trebuie să mai sufere şi din cauza sancțiuni- 
lor economice aplicate din afară? Oprimarea trebuie, deci, ridicată la 
pătrat? Să gândească şi să decidă, aşadar, liderii Occidentului dacă 
poporul român mai trebuie să sufere şi de pe urma sancţiunilor eco- 
nomice, dincolo de sancţiunile de ordin politic aplicate Bucureştiului. 

Între timp, noi începem urcuşul pe Golgota sancţiunilor eco- 
nomice. 


7 iulie 1990 

14 IULIE, ZI A SPERANŢEI 


România n-a putut slăvi, aşa cum s-ar fi cuvenit, în vara tre- 
cută, împlinirea a 200 de ani de la Revoluţia Franceză. Ne apăsa pe 
toţi un ucaz poruncitor, nescris, să trecem cât mai pe neobservate 
peste cea mai importantă aniversare istorică şi mondială a anului, 
aşa cum în temeiul unui ucaz asemănător ni se poruncea să nu-l 
plângem şi să nu-l pomenim pe Eminescu la 100 de ani de la slobo- 
zirea sa ca nefericit pământean. Dictatura era în apogeul ofensivei 
sale totale asupra memoriei noastre, după ce, - credea - ne îngenun- 
chease pe toate celelalte planuri ale existenţei. 

Trebuia să expediem prin câteva fraze penibile dubla semnifi- 
caţie a lui 14 iulie şi pentru că Franţa trebuia umilită, tratată cu indife- 
renţă şi amendată (o să simtă ea!) pentru atitudinea sa oficială şi de 
opinie publică marcată de stupoare faţă de ce se întâmpla în Româ- 
nia. Pentru că Libertate, Egalitate, Fraternitate suna în România de 
până la 21 decembrie ca unul din cele mai periculoase sloganuri. 

Avem noi, acum, inima să slăvim în acest an aşa cum ar trebui 
ziua de 14 iulie? Astăzi, nimeni nu ne mai împiedică să o facem. Şi 
ar trebui să o facem fie şi numai ca o reparaţie morală pe care o da- 
torăm Europei şi nouă înşine. (Deşi, această reparaţie, într-un fel, s- 
a săvârşit. Au recunoscut-o chiar autori francezi, când au scris că 
omagiul cel mai dramatic adus bicentenarului revoluţiei din 1789 a 
fost acela al copiilor şi adolescenților români care şi-au dăruit viaţa în 
însângeratul Decembrie 1989). 

Aducem deci Franţei prinosul nostru de ziua ei şi de ziua li- 
bertăţii, egalităţii şi fraternității, din toată inima. Dar dintr-o inimă grea 
şi încărcată de îndoieli. Nici relaţiile cu Franţa nu au ajuns să fie atât 
de bune pe cât ar fi meritat, nici libertatea, egalitatea şi fraternitatea 
nu şi-au redobândit depline drepturi în sufletul şi în societatea noastră. 

14 iulie este, de aceea, în acest an pentru noi, mai presus de 
orice, o zi a speranţei. În ambele înţelesuri pe care le-am pomenit. 

Să reproşăm oare Franţei că, după ce a fost alături de noi şi a 
plâns pentru noi şi ne-a primit cu braţele deschise, începe acum să 
se îndepărteze, să îşi pună tot mai multe întrebări în ce ne priveşte, 
să-şi exprime rezerve, să se arate circumspectă sau chiar să acţio- 

neze în plan oficial într-un mod care, pe de o parte, dezavuează o 
politică a Bucureştiului, dar, pe de altă parte, aduce prejudicii popu- 
laţiei dacă ne gândim asupra cui apasă, la urma-urmei povara sanc- 
ţiunilor economice? Problema este mult mai complexă şi nu e mo- 
mentul a stărui aici şi acum asupra ei. 

Vom spune doar că, pentru a ne integra într-adevăr în Europa, 
ar fi absurd să trecem peste sprijinul logistic şi de inimă pe care ni-l 
poate acorda şi Franţa. În trecut, am fost în Europa înainte de orice, 
prin noi înşine, dar în mod evident şi prin sprijin francez. Acum, posi- 
bilităţile sunt mai multe, dar filiera franceză rămâne o cale regală. 

Într-un moment festiv ca acesta nu-şi au rostul consideraţii 
asupra răspunderii care revine uneia sau alteia din părţi privind faptul 
că relaţiile româno-franceze nu sunt optime. Ele vor fi cu siguranţă 
astfel odată şi odată. lar spre binele reciproc, cu cât mai repede, cu 
atât mai bine. lată de ce noi celebrăm azi, 14 iulie, ca zi a speranţei. 
Este, poate, cel mai sincer omagiu pe care-l putem aduce în acest 
moment poporului francez, pe care-l simţim atât de aproape. 


14 iunie 1990 

OPINII IRESPONSABILE 


La Budapesta, cineva pledează şi îndeamnă, într-o publicaţie 
legală, la o politică a zăngănitului de arme la adresa României. Ori- 
cât de insignifiant în viaţa publică sau de iresponsabil pe cont propriu 
ar fi di Babos Andras, autorul respectivului articol, apărut în nr.6/ 
1990 al publicaţiei „Kapu”, peste spusele sale nu se poate trece 
uşor. 

Axându-se pe „Apărarea minorităţii maghiare şi Armata un- 
gară” (este chiar titlul articolului), autorul menţionat începe prin a 
evoca „una din alternativele extreme”, cum o numeşte el cu pudoare, 
care, pomind de la situaţia de fapt, urgentează - în cazul unui presu- 
pus (în parte confirmat) pericol - un ajutor imediat, direct: efectiv şi 
transport de arme”. Din Ungaria, adică, în România, în cazul „unei 
ameninţări la adresa entității naţionale (maghiare - n.n.) situate în 
afara graniţelor ţării”. 

Am dori în modul cel mai sincer să credem că această vari- 
antă sinucigaşă îi aparţine în exclusivitate celui ce o invocă sau că 
ea nu este împărtăşită în orice caz decât de o mult prea infimă mino- 
ritate, văduvită de simţul realităţii. De altfel, chiar cel ce avansează 
această periculoasă enormitate se grăbeşte să o califice discreditată 
şi „încercare nereuşită de soluţionare a crizei”. 

Pe di Babos îl torturează totuşi gândul ce poate face armata 
ungară pentru maghiarimea din România în condiţiile în care „orice 
intervenţie armată, directă sau indirectă, constituie o ameninţare cu 
pericolul unui război”. În treacăt fie spus, o asemenea cugetare e la 
îndemâna oricui, doar „autorului” ei îi poate părea un ou de aur pro- 
dus de o găină a înţelepciunii (respectiv dânsul). Se mai poate oare 
cineva îndoi că nu numai „în această situaţia psiho-socială”, cum o 
califică respectivul, dar oricând şi oriunde, orice intervenţie armată n- 
ar putea fi decât o ameninţare cu pericolul unui război? Bine, totuşi, 
că di Babos a făcut şi el această descoperire şi încă mai bine ar fi să 
ia aminte mereu la ea. lar la nevoie, s-o spună şi altora. 

Ce i-ar rămâne atunci de făcut armatei ungare faţă de Româ- 
nia? Bunăoară - zice acelaşi - să dezvolte o vastă campanie de into- 
xicare şi dezinformare a opiniei publice mondiale. Pentru că ce alt- 

ceva poate să spună fraza următoare: „Relaţiile internaţionale şi 
prestigiul de care se bucură armata ungară (unde? din partea cui? 
pe baza căror merite honvezeşti? - n.n.) creează posibilităţi pentru 
informarea reală a opiniei publice internaţionale prin difuzarea unor 
analize speciale asupra politicii de securitate, care prezentând, pe 
baza unor fapte, pericolele potenţiale ce ameninţă Republica Un- 
gară, ar putea atrage atenţia asupra faptului că situaţia maghiarimii 
din Transilvania poate deveni punctul nevralgic al securităţii euro- 
pene”. 

Ne-am permis să cităm atât de mult pentru că este vorba de 
una din piesele de bază ale unei autentice strategii a dezinformării, 
profund ticluită şi consecvent dirijată: situaţia din Transilvania ar 
risca, vezi Doamne, să dea peste cap tot ce se face bine în planul 
general al securităţii europene iar vinovată pentru aceasta ar fi - cine 
altcineva decât - România. În această idee, di Babos nu e deloc ori- 
ginal şi faptul că inclusiv în presa ungară sau în ce spun oficial ori pe 
la colţuri diplomaţii Budapestei se bate multă monedă pe ea, arată 
că eforturile de dezinformare şi calomniere ce-şi au sălaşul pe sub 
poalele dealului Gellert se desfăşoară după un plan deloc la voia 
întâmplării. 

Şi ce ar mai putea face armata ungară, după acelaşi domn? 
„Menţinută la cele mai înalte cote de pregătire de luptă, ea oferă în- 
totdeauna pondere şi importanţă iniţiativelor de politică externă ale 
guvernului ungar”. Direct spus, adică, o politică şi o diplomaţie ba- 
zate pe „ponderea” armelor. Adică, o politică şi o diplomaţie tot mai 
urâte astăzi pretutindeni şi care au dus de atâtea ori Ungaria la fali- 
ment naţional de anvergură istorică. Este politica pe care la începutul 
secolului contele Tisza, preşedintele Consiliului de miniştri al Unga- 
riei, o numea „a ochiului ascuţit şi a mâinii care pedepseşte şi apără 
statul maghiar”. Cum au apărat acest ochi şi această mână Ungaria 
Mare se ştie prea bine. Ar mai avea oare o ultimă şansă o asemenea 
politică tocmai acum, când în relaţiile dintre state forţa dreptului are 
şanse de a deveni tot mai prevalentă în faţa dreptului forţei? 

n Europa centrală şi răsăriteană - mai scrie sus-numitul - 
„forţa armată este un factor de stabilizare care deocamdată nu poate 
fi înlocuit cu altceva”. Şi, în final: „Forţa armată are un rol de neînlo- 
cuit în realizarea paşilor diplomatici, politici, juridici şi umanitari, paşi 
nemilitari, dar presupunând o infrastructură militară, care să ser- 
vească eficient interesele întregii maghiarimi”. Acest obsesiv „de 
neînlocuit” rol al armatei de care tot vorbeşte autorul articolului ar 
urma să se exercite într-un fel de Europă făcută praf şi pulbere, după 

cum profeţeşte di Babos. O Europă a „dezmembrării autarhice”. O 
Europă presupunând „apariţia unei Slovacii, Ucraine sau Serbii par- 
tial sau total independente”, bunăoară. De ce nu şi cu o „Transilvanie 
autarhică"? DI. Babos e un delicat (s-a văzut prea bine până acuma), 
nu atacă subiectul. 

lar un asemenea rol „de neînlocuit”, unde ar trebui oare să se 
exercite el dacă nu după planurile oficiale ale Budapestei, şi în ca- 
drul NATO, către care cercurile oficiale tânjesc de mama focului? 
(Probabil că în Tratatul de la Varşovia un asemenea rol „de neînlo- 
cuit’ a fost mai mult mut, cu excepţia intervenţiei „frăţeşti” de la 
Praga.) 

Spuneam că dacă ideile dlui Babos ar fi ale mai nimănui alt- 
cuiva, n-ar fi mare lucru. Oameni aparent sănătoşi la minte, dar de 
fapt cu o viziune complet denaturată asupra celor aflate prin jur se 
află în fiecare ogradă. Deosebit de grav, de periculos, ar fi însă ca 
asemenea idei să ajungă a se înşuruba şi în minţi mai responsabile 
ale unei naţiuni. Credem totuşi că o naţiune atât de civilizată cum 
este cea maghiară are tot ce-i trebuie pentru a face caduce aseme- 
nea opinii iresponsabile. Căci, după cum vântură ideea di Babos, 
sperăm că numai lui i se potriveşte în această privinţă proverbul 
Dumnezeu când vrea să-l piardă pe cineva îi ia mai întâi minţile. 


15 iulie 1990 

ÎNCĂ O ŞANSĂ. SPERĂM ŞI ÎN EA 


Este reconfortant că şi Bucureştiul, şi Parisul au ajuns la con- 
cluzia că România nu trebuie ostracizată sau pusă în carantină pe 
plan internaţional, după cele întâmplate la Bucureşti la jumătatea 
lunii iunie. 

Într-un moment în care asupra României se revarsă o ploaie 
de sancţiuni economice şi de dezavuări politice iar asupra altor ţări 
din Europa de Est cu destin asemănător se revarsă o ploaie de pro- 
misiuni, proiecte şi acorduri de ajutor şi cooperare, premierul noului 
guvern - ales - al României Petre Roman este primit de preşedintele 
Franţei Frangois Mitterrand, într-un cadru cât se poate de oficial. Să 
remarcăm că, în actuala conjunctură, alţi lideri occidentali nu prea 
sunt dispuşi să recurgă şi la canalele lor oficiale cu Bucureştiul. 

Se confirmă, şi prin aceasta, poziţia mai flexibilă şi mai subtilă, 
de mare înţelepciune şi perspectivă politică a Parisului, care face 
dovadă de tact într-un moment critic şi în viaţa politică a României, şi 
în relaţiile autorităţilor de la Bucureşti cu lumea. La fel de adevărat 
este că Parisul serveşte în acest fel şi cauza general europeană, 
pentru că toată lumea e interesată ca nici una din naţiunile conti- 
nentului să nu fie exclusă, dintr-un motiv sau altul, de la ambiţioasa 
lucrare politică ce se preconizează în această zonă a lumii. Poziţie 
exprimată clar şi la recenta reuniune ministerială a Pietei Comune 
unde, aşa cum transmitea din Bruxelles trimisul ziarului francez „Le 
Figaro” Vincent Gerard, „țările latine - Franţa, Italia, Spania şi într-o 
anumită măsură Grecia, ar dori ca ţara lui Petre Roman să nu fie 
izolată”. 

Dar în cadrul comunitar se manifestă şi o altă tendinţă. Cea a 
partizanilor sancţiunilor, între care Marea Britanie şi Olanda, şi care 
ar dori să obţină anumite certitudini prin evoluţia democratică a 
acestei ţări înainte de a-şi pune semnătura pe un acord de comerț şi 
cooperare economică Piaţa Comună - România. În luna septembrie - 
miniştrii din cele 12 ţări ale CEE vor relua discuţia privitoare la atitu- 
dinea comunitară faţă de România. Zilele trecute, ministrul francez 
de extene Roland Dumas observa că nu ar fi de nici un folos ca 
România să fie izolată. 

În acest cadru, actualele convorbiri româno-franceze dobân- 
desc un relief deosebit. Bunăvoinţei şi receptivităţii manifestate de 


124 


Şi totuşi, Revoluţia Română 
Franţa oficială trebuie să i se vină în întâmpinare cu o monedă simi- 


lară. Ca să spunem aşa, cel puţin în acest domeniu să dăm şi noi 
dovadă că putem fi convertibili. 


19 iulie 1990 

„PROVERBIALA ŞMECHERIE ROMÂNEASCĂ“ 


Domnul Silviu Brucan nu pare a fi omul care să se joace cu 
vorbele, care să le dea, adică, drumul fără noimă, aşa, la întâmplare. 
Mai ales când o face pe hârtie. Câte din spusele domniei sale, şo- 
cant formulate, au fost atât de bine reţinute de marele public încât nu 
o dată, în marea dezbatere politică românească de azi, ce se poartă 
din Dealul Mitropoliei şi până-n staţia IRTA de la Dăbuleni, nu o dată 
zic, se face apel la ele. Ce s-o mai lungim însă, altele ca altele, dar 
harul spuselor memorabile, domnul Brucan îl are fără discuţie. De 
şocat, prin ce spune şi cum spune, şochează oricum. În ce fel, asta e 
altă problemă. 

Nu poate trece neobservată nici această frază dintr-un articol 
de zilele trecute al domnului Brucan: "Deştepţii, vor nici mai mult nici 
mai puţin decât să mute centrul de greutate al luptei pentru demo- 
craţie în anul 1990, când nu mai există nici pericol, nici risc”. 

O frază teribil de incitantă la comentariu. Dar care, mai întâi, 
stârneşte un noian de nedumeriri. 

Bunăoară, cine sunt „deştepţii"? Faimoşii şi minoritarii „deş- 
tepti”, care sunt opuşii „prostimii” (stupid people) conform unei fai- 
moase dar contestate categorisiri atribuită domnului Brucan În cazul 
de faţă, n-am crede că asta ar fi vrut să spună dl Brucan prin „deş- 
tepţii”. 

Apoi, respectivii sunt aceia care vor să mute centrul de greu- 
tate al luptei pentru democraţie în 1990 ? Sau acest centru, vrem-nu 
vrem, se mută el mereu în timp după noi, ca o povară apăsătoare 
asupra societăţii româneşti? Îl ţine de fapt mereu în spinarea noastră 
mersul evenimentelor. Am putea observa aici şi noi, ca alţii, că până 
în decembrie 1989, lupta pentru democraţie a fost mai ales luptă îm- 
potriva dictaturii şi că acum se luptă de fapt, în mod concret, pentru 
democraţie în România. 

Mai departe: pentru cine nu mai există în anul 1990 „nici peri- 
col, nici risc”? Pentru democraţie, pentru "deştepţii” care vor să mute 
centrul de greutate? Zău dacă înţelegem ceva din formularea critică 
a frazei în chestiune. 

Oricum, însă, ştim şi noi ca toată lumea că pericole şi riscuri 

există astăzi în România. Şi pentru democraţie, şi pentru cei ce luptă 
pentru ea, iar aceste lucruri nu se poate să nu le ştie şi domnul Bru- 
can. Şi atunci? 

Să lăsăm însă şi spre reflecţia altora această frază pentru a 
trece la propoziţia imediat următoare ei, în textul la care ne referim. 
„Proverbiala şmecherie românească îşi încearcă norocul şi aici”. 
Cum am putea noi să luăm această remarcă a domnului Brucan? Ca 
o observaţie profundă ? Ca o supoziţie hamletiană? Sau ca o glumă 
dezinvoltă şi complet nevinovată? 

În ce-şi încearcă oare norocul proverbiala „şmecherie româ- 
nească”? În instaurarea democraţiei, cumva? 

Apropo de „proverbiala şmecherie românească”, există totuşi 
vreun proverb, la vreun popor, în care să se vorbească de aşa ceva? 
Dacă da, s-o ştim atunci şi noi. Vorba lui Topârceanu, să-l ştie şi Gri- 
vei! 

Dincolo însă de asemenea glume nevinovate - mai glumeşte 
şi di Brucan, mai glumim şi noi, şi rău ar fi dacă cineva ne-ar lua alt- 
fel - cât se poate de serios este că, spre nenorocul românilor, centrul 
de greutate al luptei pentru democraţie n-a rămas undeva în urmă, în 
trecutul rezistenţei anticeauşiste, în care s-a distins după cum bine 
se ştie şi di Brucan, ci ne însoţeşte şi în 1990 şi ne va mai însoţi pro- 
babil multă vreme de acum încolo. Dar fiţi convins, domnule Brucan, 
că mai devreme sau mai târziu (eventual 20 de ani, cum aţi estimat 
dv. odată), proverbiala şmecherie românească va dibui cum devine 
şi cu democraţia asta. 


27 iulie 1990 


DREPTUL LA REPLICĂ 


Într-unul din numerele următoare ale ziarului „România Liberă” 
în care a apărut acest articol, (în nr. din 31 iulie 1990) Silviu Brucan 
a dat un drept la replică, pe care mă simt dator să-l reproduc aici. 


Domnule redactor şef 

Trebuie să revenim la declaraţia mea atât de controversată că 
va fi nevoie de 20 de ani ca românii să înveţe democraţia, dar şi mai 
greu învaţă cei de la putere să guverneze în mod democratic. Arti- 
colul lui Corneliu Vlad „Proverbiala şmecherie românească”, din zia- 
rul „România Liberă” din 27 iulie 1990, mă obligă să adaug că se 
dovedeşte tot atât de greu pentru ziarişti să înveţe a-şi face meseria 
în mod democratic. 

La „School of Journalism” de la Universitatea Columbia din 
New York, există în cursul de ziaristică o lecţie specială despre „cita- 
rea în afara contextului” în care metoda este analizată folosind cazuri 
celebre de declaraţii ale oamenilor politici, al căror sens a fost de- 
format prin selectarea unei fraze, izolarea ei de restul textului şi pre- 
lucrarea ei într-un mod mai mult sau mai puţin tendenţios. 

DI. Corneliu Vlad a selectat cu grijă următoarea frază dintr-un 
articol al meu: „Deştepţii vor nici mai mult nici mai puţin decât să 
mute centrul de greutate al luptei pentru democraţie în anul 1990, 
când nu mai există nici un pericol, nici risc” - fără să pomenească 
măcar că articolul era dedicat generalului lon Ioniţă, ministrul disi- 
dent al apărării naţionale, care în 1983-84 a pregătit împreună cu alţi 
generali o conspirație militară împotriva dictaturii ceauşiste. Deci, 
citându-mă în afara contextului, îmi pune tot felul de întrebări, lovind, 
ba mai sus, ba mai jos de centură, pentru ca până la urmă să se în- 
trebe gânditor dacă nu cumva „proverbiala şmecherie românească” 
la care mă refeream mai sus, nu încearcă oare „instaurarea demo- 
craţiei cumva”? A întors-o bine din condei redactorul dv. după ce a 
sărit ca ars că m-am referit la deştepţi! Ştiam că cel puţin unul o să 
sară! Să sară de ce? 

Pentru că, reamintind conspirația militară din 1983-84, eu sub- 
liniam: „Această retrospectivă se impune deoarece tofi cei care şi-au 
descoperit virtuţi de curaj după 22 decembrie se căznesc din răspu- 
feri să micşoreze meritele oamenilor care au acţionat împotriva dic- 
taturii ceauşiste”. DI Vlad ripostează că pericole şi riscuri există şi 
astăzi. Să examinăm chestiunea la concret. DI. Corneliu Vlad com- 
bate pentru democraţie de la începutul anului 1990, atacă vehement 
puterea, critică FSN şi pe preşedintele ţării şi n-a păţit nimic. Dar 
dacă ar fi încercat şi în anii 1980 să combată pentru democraţie, cri- 
ticând pe preşedintele de atunci, acela l-ar fi făcut să înțeleagă dife- 
renţa la care mă refeream eu şi poate - ca rezultat - nu-mi mai oferea 
astăzi onoarea unei polemici. 

Cu deosebită stimă 
Silviu Brucan 


Notă C.V.: După cum bine se vede, dl. Brucan se face că nu înțelege 
la ce se referă de fapt articolul meu: la sintagma „proverbiala şme- 


cherie românească”. 

MAI MARII LUMII ŞI NOI CEILALŢI 


Între Moscova, Washington şi Beijing se circulă şi se discută 
tot mai animat. lată, de pildă, aflăm acum că ministrul sovietic al apă- 
rării, Dimitri lazov urmează să viziteze în curând China. Diplomaţi din 
Beijing afirmă că cele două puteri comuniste „se mişcă rapid” spre 
reînnoirea cooperării militare după trei decenii de „înstrăinare şi osti- 
litate”. Agenţia Reuters remarcă faptul că invitându-l pe lazov, China 
trimite un elocvent mesaj politic Occidentului, în sensul că sancţiunile 
militare ce i-au fost impuse anul trecut nu vor face decât să împingă 
Beijingul mai aproape de URSS. 

Vizita ministrului sovietic va fi efectuată probabil către sfârşitul 
anului. Până atunci se vor face suficiente speculaţii. Cercurile diplo- 
matice, specializate în materie, ţin de pildă să remarce faptul că Bei- 
jingul a manifestat interes faţă de tehnologia sovietică în materie de 
rachete. Ei se tem că vizita lui lazov s-ar putea solda cu un acord de 
principiu de cooperare în acest domeniu de vârf al tehnologiei mili- 
tare. După 31 de ani de ruptură sovieto-chineză, apreciază diplomaţii 
occidentali, vizita lui lazov ar putea fi un eveniment major „în nisipu- 
rile rapid mişcătoare ale relaţiilor dintre superputeri”. 

Suntem, după cum se vede cu toţii interesaţi de relaţiile dintre 
marile puteri. Ştim că în jurul lor se structurează liniile de forţă ale 
sferelor de influenţă. Care, oricât am spune noi că au dispărut, fiin- 
tează şi acţionează Chiar dacă nu în văzul lumii ci mai ales din um- 
bră. Ştie oricine că aceste centre fac şi desfac mult în lume. Marii 
sforari ai lumii sunt mult prea amestecați şi în cele ce s-au petrecut 
în decembrie 1989 în România. Se cunosc suficient de multe lucruri 
în materie. Şi ele se vor mai afla încă. Pentru că, în mod sigur, 
glasnostiul va funcţiona nu numai în ce priveşte Uniunea Sovietică, 
ci şi în ceea ce priveşte lucrurile care se schimbă în lume. Se va şti 
din ce în ce mai mult ce s-a făcut. Şi pe seama cui. Şi în interesul 
cui. 

Deocamdată însă ne-am putea întreba câte centre de putere 
sunt de fapt astăzi în lume? Imediat după al Doilea Război Mondial 
s-au detaşat patru mari puteri, dintre care aveau să ţâşnească două 
superputeri. lar despre această lume s-a spus că a devenit bipolară. 

După care, au început să se ridice şi alte centre de putere: China, 
Japonia, Piaţa Comună. De la un timp se vorbeşte tot mai mult, de 
aceea, despre o lume pentapolară. Din fericire, mai mult sub raport 
economic decât politico-militar, ca înainte. 

Relaţiile dintre aceste centre de putere - care se depărtează şi 
se apropie într-un perpetuu şi amplu balet unii de alţii, configurează 
elemente esenţiale ale peisajului mondial. Este adevărat că super- 
puterile şi marile puteri nu mai reprezintă azi alfa şi omega în viața 
internaţională, dar echilibrul de forţe dintre ele creează, menţin sau 
destabilizează multe alte echilibre zonale şi planetare. Suntem cu 
toţii, de aceea, atenţi la ce se întâmplă în relaţiile dintre marile puteri. 
Pentru că, în mod regretabil sau nu (dar mai curând în mod regreta- 
bil) soarta celor mici depinde şi ea - iar adesea într-o măsură deloc 
neglijabilă - de raporturile dintre cei pe care-i numim mari. 

lată de ce actualul stadiu al relaţiilor dintre Moscova şi Beijing, 
ca şi perspectivele lor, nu pot constitui doar temă de analiză pentru 
politologi. 


7 august 1990 

PREŞEDINTELE A PIERDUT TREI ATUURI 


Discutăm cu di Paolo Ungari, preşedintele Comisiei pentru 
apărarea drepturilor omului de pe lângă preşedinţia Consiliului de 
Miniştri ai Italiei, preşedintele Comisiei Italiene Helsinki, decanul Fa- 
cultăţii de Ştiinţe Politice a Universităţii Luiss din Roma. 

- Sunteţi, cred, pentru a doua oară în România; oricum, noi doi 
ne-am mai văzut în mai. 

- Sunt pentru a patra oară, după Revoluţie. Aş fi venit şi îna- 
inte, dar în 1978 am condus un fel de revoltă în partidul meu - nu 
contează care, un partid democratic din Italia, la un congres unde 
urma să participe o delegaţie a PCR şi să se citească un mesaj tri- 
mis de Ceauşescu. Ce-ar fi putut să aibă de spus Ceauşescu pentru 
noi, ce aveam noi să ascultăm de la el? De aceea, m-am pus în 
fruntea celor care s-au împotrivit. Şi după un timp, când am solicitat 
viză românească pentru a veni la Bucureşti, aveam să constat că 
fusesem declarat, în mod ocult, persona nongrata. Pentru mine, 
masca regimului cădea atunci definitiv. 

- Să spunem că toate acestea aparţin acum trecutului, Cum e 
astăzi? 

- Sunt, deci, pentru a patra oară în România. Primele trei 
călătorii au fost, aş spune, călătorii ale speranţei. Am venit în martie - 
cu ajutoare. În aprilie - pentru a ţine câteva conferințe şi a mă întâlni 
cu serie de intelectuali şi în mai, imediat după alegerile de la 20 mai, 
după marea victorie electorală a Frontului. 

- Şi aşa aţi început să intraţi în orcanele realităţii româneşti. 

- Şi am început să-mi pun tot mai multe întrebări. Piaţa 
Universităţii, de pildă, e o instituie a Revoluţiei Române. A intrat în 
istorie. Poate că ea nu s-ar fi eternizat, în orice caz nu în acel loc, s- 
a spus că ea ar împiedica circulaţia. Că era ilegală. Bun, era ilegală, 
dar problema trebuia soluţionată prin mijloace legale. Şi nu a fost 
aşa. lată un mister al perioadei de după revoluţie. 

- Nu e singurul. 

- Nu, Primul a fost ceea ce s-a numit procesul lui Ceauşescu. 
Ar fi multe de spus şi aici dar nu acum. Piaţa Universităţii, deci, adică 
o problemă politică majoră a ţării. Fără discuţie. Şi dacă era aşa, de 

ce nu s-a aşteptat să se întrunească Parlamentul pentru a o rezolva? 
Să spunem că Piaţa începuse a fi şi contaminată şi radicalizată, şi 
mai ştiu eu cum. Dar, repet, era o problemă politică majoră a ţării, nu 
era doar o chestie pentru poliţie. Trebuia să se recurgă, pentru re- 
zolvarea ei, la autoritatea Parlamentului. În acel moment este un vid 
de putere între alegeri şi formarea noului Parlament şi a noului Gu- 
vern. lar Guvernul, interimar, de tranziţie, de după Revoluţie, era 
acum de două ori mai interimar, ca să spun aşa, pentru că tocmai 
urma a fi înlocuit de un cabinet votat de un Parlament rezultat din 
alegeri. Şi tocmai în acel moment s-a acţionat asupra Pieţii. Deci, o 
lovitură evidentă împotriva fair-play-ului parlamentar. Sigur că procu- 
rorul era îndreptăţit să ceară degajarea Pieței, dar guvernul, atât de 
interimar cum era, n-ar fi trebuit să o facă. De ce a făcut Puterea 
asta? 

- S-au dat fel şi fel de răspunsuri, dar problema, aşa cum o 
prezentaţi acum, nu face decât să întărească acest semn de între- 
bare. 

- Mai e apoi şi alt mare mister. La alegerea sa ca preşedinte, 
di Iliescu dispunea de trei atuuri majore. Primul: fusese investit cu o 
majoritate covârşitoare. Mult mai mare decât cea a propriei sale for- 
maţiuni politice. Alegerile au fost un adevărat plebiscit pentru el. Într- 
o asemenea situaţie, cu totul deosebită, firesc era să recurgă la un 
guvern de coaliţie naţională. Ar fi fost un răspuns constructiv şi raţio- 
nal. Al doilea: lon Iliescu devenise practic preşedintele tuturor cetă- 
țenilor ţării, inclusiv al minorităţilor naţionale. Al treilea atu: în mo- 
mentul respectiv, când nu exista o Constituţie, când doar Legea 
Electorală funcţiona ca un fel de Constituţie, puterea sa de arbitraj 
naţional era imensă. Putea deci acţiona în temeiul unor puteri cum 
rar se pot întruni. Şi totuşi, s-a ajuns ca în scurt timp baza sa de pu- 
tere, consensul de care beneficia, să se destrame într-un mod 
spectaculos. România este acum o ţară izolată pe plan internaţional. 
Noi ne întrebăm şi suntem uimiţi cum a putut d! Iliescu să nu se folo- 
sească, în interesul ţării, de aceste trei formidabile atuuri de care 
dispunea. 

- Şi probabil că nu găsiţi nici la această întrebare un răspuns. 
Alte mistere ale realităţii româneşti, după dv.? 

- Misterul de la jumătatea lunii iunie. Mai întâi s-a spus că poli- 
tia a fost timorată când a trebuit să facă ordine în 14 şi 15. Dar nu s- 
au evaluat consecinţele acestui fapt. Zeci sau sute de mii de cetăţeni 
din Bucureşti şi din provincie trecuseră prin această agora ateniană 
care a fost Piaţa Universităţii. Din partea puterii, era nevoie de un 

plan pentru a putea face faţă acestei acţiuni, care angrenase, într-un 
fel sau altul, atâta lume. Dar s-a dat dovadă de o incapacitate evi- 
dentă. De fapt, a fost vorba de crimă de înaltă trădare şi de submina- 
rea ordinii de stat. 

- Nu folosiţi cuvinte prea grele? Sunteţi decanul Facultăţii de 
Ştiinţe Politice a unei universităţi italiene şi un reputat specialist în 
drept internaţional. Nu vorbiţi ca un om oarecare. 

- Dar cum poate fi să fie altfel calificată acţiunea ... 

- ... de fapt inacţiunea ... 

- ... aparatului de stat, a organelor de ordine, care în mod deli- 
berat şi-au abandonat misiunea - aceea, de pildă, de a asigura paza 
sediului Televiziunii, instituţie care - mai ales în România de acum - 
se ştie ce rol politic joacă? Sau faptul că poliţia nu e în stare să-şi 
apere propriul ei sediu. Le-a fost frică? Dar aveau arme, slavă Dom- 
nului, şi apoi ăsta e riscul meseriei de poliţist, oriunde în lume. Şi mai 
e o problemă: s-a dat oare ordin să se acţioneze? lar dacă s-a dar, 
de ce n-a fost el executat? Ori de ce a fost executat prea târziu? 
Grotescul sublim este că ministrul de Interne n-a putut fi găsit atunci 
timp de câteva ore. Nu de către cetăţeni, ci de autorităţi. Apoi, ar- 
mata. Aici deruta a fost clară: ce să facă? Se pare că armata aştepta 
să se ia legătura cu ministrul Stănculescu aflat atunci în străinătate. 
Dar era nevoie de tot felul de colocvii culturale între generali pentru a 
se vedea cum şi în ce fel să se intervină? Planurile pentru asemenea 
situaţii sunt făcute dinainte - sau ar trebui să fie făcute - şi în ce pri- 
veşte armata, şi în ce priveşte poliţia. De ce nu s-a acţionat? 

- Să înţeleg că aduceţi învinuiri organelor de ordine că nu au 
fost mai prompte şi mai eficace în 14 şi 15? 

- Da, Cred că e vorba de laşitate. lar laşitatea se plăteşte şi 
ea, nu numai complicitatea. După evenimentele din mai 1968, în 
Franţa, De Gaulle i-a pedepsit sever pe cei din forţele de ordine care 
nu şi-au făcut datoria aşa cum trebuie sau care au fugit de răspun- 
dere. 

- Deci, pledaţi pentru o acţiune în forță a organelor de ordine 
în asemenea situaţii? 

- Da, dar numai în limitele legii. Şi o să vă explic de ce. Pentru 
că altfel nu s-ar fi ajuns la mineri. Sau cel puţin aşa cred. Pot să vă 
spun că o democraţie începe să dispară din momentul în care Pute- 
rea fiind neputincioasă, un grup social îşi arogă prerogativele de a 
face ordine în ţară. Din clipa în care unii cetăţeni îşi iau misiunea de 
a face ei înşişi ordine într-un stat, acest stat încetează să mai existe. 
Fără discuţie. Dacă oameni înarmaţi cu bâte ies în stradă şi lovesc, 

nu e vorba doar de acte de brutalizare, doar de faptul că X sau Y a 
fost lovit mai dur sau mai cu milă, lucru, şi acesta, de cea mai mare 
gravitate, Înainte de orice, este însă vorba de faptul că în respectiva 
societate, oamenii ajung să se simtă intimidaţi, terorizaţi, la tot pasul 
şi în orice clipă. În România, oamenii sunt pe deplin îndreptăţiţi să se 
gândească că minerii se pot oricând substitui statului, că în situaţii 
critice ei sunt statul. 

- Credeţi că asta a fost în capul minerilor? 

- În orice caz, ei n-au acţionat orbeşte, ci după un plan. N-a 
fost deloc o acţiune spontană. Ei au ştiut prea bine pe cine şi unde 
să găsească pentru a-l lovi, ce şi unde este de devastat şi de distrus. 
Că or fi fost îngrijoraţi de ce se întâmplă la Bucureşti, că se vor fi re- 
voltat, că o fi fost vorba de o solidaritate personală a lor cu dl Iliescu, 
toate acestea sunt posibile. Dar fapt este că ei au acţionat după un 
plan. Să fi fost Puterea care a regizat toate acestea? Spun Puterea, 
pentru a nu fi în mod deliberat explicit - preşedinte, Guvern etc - mai 
ales că despre relaţiile din vârful Puterii de la Bucureşti se spun cam 
multe. Chiar în acest zile ni s-a spus că e vorba de lucruri care ţin de 
înalta politică. Ce-or fi având oare minerii cu înalta politică? 

- Deci, cu unii actori de mare răspundere ai ţării v-aţi întâlnit în 
acele zile, împreună cu cei din Grupul Comitetelor Helsinki. Aţi vorbit 
la conferinţa de presă despre aceasta. Ce aţi mai putea adăuga? 

- De pildă, câteva elemente încurajatoare. Puţine, e drept. 
Domnul prim ministru este tânăr şi dinamic, are un program ambițios. 
Am aflat cu plăcere că domnul ministru de Externe doreşte ca Ro- 
mânia să adere la Convenţia Europeană a Drepturilor Omului. Şi, ca 
specialist în drept internaţional, domnia sa ştie prea bine ce în- 
seamnă aceasta. inseamnă a introduce în legislaţia românească un 
bloc de legi privitoare la drepturile omului care să se aplice în egală 
măsură tuturor cetăţenilor. Şi celor din forțele de ordine, nu numai 
omului de rând. Omul simplu ştie sau află mai degrabă ce înseamnă 
drepturile omului. Dar pe un poliţist nu-l prea interesează, poate. Dar 
şi el trebuie să ştie ce drepturi şi mai ales ce obligaţii are pentru a 
respecta şi asigura drepturile semenilor săi. 

- Cred că plecaţi destul de nedumerit în legătură cu ce se în- 
tâmplă în România. 

- Primele trei vizite ale mele au fost, cum spunem vizite ale 
speranţei. Aceasta, a patra, a fost o vizită a amărăciunii. Trebuie să 
vă gândiţi că nu e vorba numai de imaginea României în exterior. E 
vorba şi de imaginea Puterii în ochii propriilor cetăţeni ai ţării. Este o 
Putere, care, incredibil, pare vrea să-şi submineze ea însăşi ba- 

zele puterii sale. Trebuie restabilită încrederea deplină a cetăţenilor 
în stat. Trebuie reabilitat însuşi statul. Statul român nu sunt minerii. 
Altfel, va exista în permanenţă o ameninţare virtuală pentru demo- 
craţie. 

- Eu cred că nici guvernanţii, nici guvernaţii nu vor să dea o 
asemenea impresie. 

- Atunci să facă astfel încât să înlăture o asemenea impresie. 
Mai ales cei ce guvernează. 


16 august 1990 

PĂCATUL EUFORIEI 


Scurte mai pot fi clipele de fericire ale omului! Din păcate şi 
ale omenirii. Părea, după prăbuşirea Zidului Berlinului şi Revoluţia 
Română că, de la sfârşitul anului trecut, vom intra într-o vârstă în 
care lupul să se înfrăţească cu mielul pretutindeni. Unii politologi au 
spus chiar că 22 decembrie 1989 înseamnă de fapt sfârşitul secolu- 
lui XX, adică secolul celor două - singurele - războaie mondiale, se- 
colul fascismului şi al comunismului, secolul bombei atomice, şi că, 
prin înţelepciune, omenirea şi-a oferit mai devreme cu mai mult de 
un deceniu, un veac bun, al XX-lea. Şi acum? Euforia s-a risipit bru- 
tal. Mai întâi, în şi în ce priveşte România. Apoi, şi în ce priveşte 
mersul general al lumii. 

Cele ce se întâmplă în Orientul Mijlociu ne-au adus cu violenţă 
la realitate. Parcă ne simţim stânjeniţi că am crezut, ca nişte copii, 
într-un vis frumos, dar pe care-l credeam aievea. Începuseră o serie 
de filozofi ai istoriei - din Vest ca şi din Est - să gloseze asupra unei 
ere a armoniei şi fericirii generale sau măcar (mai precis spus) între 
cele două mari forţe antagoniste ale vremii. Americanul (totuşi!) 
Fukuyama teoretiza despre sfârşitul ideologiilor, deci sfârşitul răz- 
boaielor, deci sfârşitul Istoriei (pentru că, spunea şi el, la ce ar mai 
trebui istoria dacă nu vor mai fi războaie?). lar sovieticul (totuşi!) Sa- 
harov vorbea de convergenţa ideologiilor, bătând tot cam încotro 
bătea americanul. Raiul pe pământ părea să prindă contururi reale 
şi, dintr-o dată... 

De fapt, nu chiar dintr-o dată. Marşul triumfal al schimbărilor 
din Est, dar, înaintea lor, relaxarea relaţiilor sovieto-americane, naş- 
terea fără prea mari dureri a Germaniei noi, aplanarea unor conflicte 
zise regionale şi alte mişcări benefice justificau speranţe, înaripau 
visuri, inspirau proiecte neînchipuit până atunci de frumoase. Dar, în 
corul general de fericire nu se regăseau toate glasurile omenirii. Prea 
puţini erau încă cei ce remarcau sau erau înclinați să ia în seamă 
aceste voci care puteau părea discordante, singulare, derizorii. Mă 
aflam la Bagdad, cu câteva săptămâni în urmă, cu prilejul unei reu- 
niuni extraordinare la nivel înalt a arabilor. Nici liderii arabi nu păreau 
pe deplin entuziasmați de tot ce se întâmplă în lume. Ei vorbeau - şi 
în public dar şi în afara cadrului oficial - cu amărăciune, cu preocu- 


136 


Şi totuşi, Revoluţia Română 


pare, cu insatisfacţie despre reversul negativ al marilor mutații salu- 
tare din Europa şi din lume. Vedeau profilându-se chiar un nou clivaj 
planetar, de data aceasta între Vest şi Est, pe de o parte, şi lumea 
arabă, iar într-un sens mai larg lumea a treia, pe de alta. Vestul şi 
Estul deveneau Nord, lumea întâi şi a doua o singură lume în regă- 
sire, Sudul rămânea Sud, dar la fel de dezunit ca înainte. Latino- 
americanii şi africanii îşi exprimau şi ei temerea că unele dintre 
efectele secundare (dar nu pentru ei) ale concordiei Vest-Est ar fi 
eternizarea lor într-o periferie a subdezvoltării unde vor fi încă şi mai 
frustraţi de ajutoare şi proiect de cooperare, orientate de acum încolo 
în principal relaţiilor Est-Vest. Dar nici de data aceasta nu s-a dat 
prea multă atenţie faptului. 

Abia acum, după explozia din Golf, un ediorialist american 
vine să observe că, dacă „sarcina după al doilea război mondial a 
fost stăvilirea comunismului, astăzi treaba este de a garanta accesul 
la resursele de energie de care depinde lumea industrială”. 

În termenii politicii globale, astfel s-ar pune, deci, problema. 
Indiferent dacă Statele Unite vor fi calificate drept aceeaşi putere 
imperialistă sau, dimpotrivă, acelaşi motor al progresului şi bunăstării 
din lume, acelaşi jandarm internaţional sau, dimpotrivă, acelaşi ga- 
rant suprem al păcii şi drepturilor omului pe glob. Şi indiferent dacă 
Saddam Hussein va intra în istorie ca lider politic aventurist, duşman 
al păcii şi securităţii în lume sau ca port-drapel al frustrării şi al unor 
mase arabe puternic înarmate ce se consideră nedreptăţite, ca de- 
clanşator al celei de-a treia mari crize a petrolului, cu toate conse- 
cinţele sale dezastruoase pentru economia mondială şi bunăstarea 
naţiunilor sau ca figură carismatică a poporului irakian, a cauzei pal- 
estiniene şi a altor segmente ale unei lumi în mare zbucium, căreia i- 
a fost sortit să trăiască într-o zonă unde omenirea ştie că se află 
două treimi din rezervele sale de petrol. Şi nu e întâmplător că, într- 
un moment atât de fierbinte şi de emoţional, în care totul pare a fi pe 
punctul de a sări în aer sau măcar de a încurca rău de tot lucrurile pe 
plan internaţional, comentatori lucizi - inclusiv din America - observă 
că omul forte de la Bagdad putea sau nu să facă ce a făcut, explozia 
din Orientul Mijlociu oricum s-ar fi produs. 

Dacă Irakul, această mare putere militară regională, dar atât 
de vulnerabilă sub raport economic (97 la sută din exporturile sale le 
reprezintă petrolul şi 90 la sută din cerealele necesare pentru hrana 
omului şi a animalelor se importă) a fost sau nu îndreptăţit - istoric, 
politic, strategic, economic, social - să-şi aproprieze statul suveran 
Kuweit, prin forța armelor, ca provincie a sa, s-ar putea discuta multă 
vreme. Deşi, nu prea mult. Totuşi, căci majoritatea covârşitoare a 

opiniilor din lume nu găsesc absolut nici o justificare valabilă a acţiu- 
nii regimului de la Bagdad. 

Bine este că toată lumea face cel puţin acum eforturi pentru a 
băga înapoi în sticlă duhul războiului, ca să recurgem la acea 
adâncă parabolă din înţeleptele „O mie şi una de nopţi” ieşite din cu- 
getarea oamenilor ce sălăşiuiesc în această regiune a globului. 

Se va croniciza noul focar din Golf? Cu alte cuvinte, se va 
putea reveni într-un răstimp scurt la status quo-ul antebelic, cu ar- 
mata irakiană înăuntrul propriilor graniţe şi cu retragerea puternicului 
corp intervenţionist american din Arabia Saudită şi din vecinătatea 
ei? Nici Bagdadul, nici Washingtonul nu par a se grăbi să o facă. E 
vorba de a găsi o soluţie prin care nici una din părți, fiecare devorată 
de mari - dar diferite - orgolii, să nu iasă în mod neonorabil. E greu, 
dar oare şi imposibil? Mai rău este însă că, şi dacă se va găsi o re- 
zolvare fericită, acest episod - nespus de dramatic, mai ales dacă ne 
gândim şi la soarta complet nevinovaţilor noştri semeni care trăiesc 
acum ca ostatici cu groaza morţii în suflet - nodul atât de încâlcit de 
probleme din Orientul Mijlociu (şi nu e vorba poate în primul rând de 
conflictul arabo-israelian, ci mai degrabă de rolul petrolului în viaţa 
lumii), trebuie nu tăiat, căci după cum s-a dovedit de atâtea ori nu se 
poate, arabescurile sale atât de întortocheate trebuie mai întâi înţe- 
lese, apoi descurcate pe îndelete, cu grijă şi răbdare. 

Lecţia lui Saddam Hussein ne învaţă, între altele, şi că euforia 
păcii eterne la care visa Kant se instaurează poate cam prea de- 
vreme în zonele mai înstărite ale lumii. Lumea bogată are a se smeri 
spre a lua din nou aminte că există o lume săracă, dar nu şi de ne- 
socotit. Mai ales că într-o parte a lumii sărace se află şi cel mai mare 
rezervor de ţiţei al globului. Din care Statele Unite se asigură cu 
aproape jumătate din cât au nevoie, Franţa cu 35 la sută, Italia cu 32 
la sută, Japonia cu 64 la sută. 

Problema este - scrie comentatorul american Robert J. 
Samuelson - că „noi nu putem nici să minimalizăm nici să exagerăm 
puterea noastră. Noi nu putem pacifica Orientul Mijlociu, dar, vorbind 
realist, putem fi în măsură să apărăm mult din petrolul Golfului de 
dezordinile locale”. 

Cum privesc arabii, în general, o asemenea linie de conduită 
se ştie prea bine. Încă din iunie, întors dintr-o călătorie în zonă, poli- 
tologul american Michael Hudson constata că sentimentul antiameri- 
can e mai intens acolo decât oricând „de la sfârşitul anilor 60, adică 
de la apogeul naţionalismului arab nasserist, războiul de şase zile şi 
izbucnirea mişcării de rezistenţă palestiniene”. 

Aşadar, euforia s-a risipit, acolo unde se instaurase prematur, 
dar grav ar fi ca odată cu ea să dispară şi speranța. Între euforie şi 
speranţă se află însă luciditatea deciziei politice. Vorbim cu o străină 
gură, despre dureri străine, de fapt ale întregii lumi, dar parcă vorbim 
despre păcatul euforiei pripite pe care-l are şi România de ispășit. Şi 
tot prin moderație, tot prin luciditate politică. 


25 august 1990 

„ZÂMBETELE NU MAI CONTENEAU” 
- Până unde va merge totuşi apropierea în relaţiile 
sovieto-americane? - 


De câţiva ani, cele două superputeri se îndreaptă vertiginos 
parcă spre o... fuziune. şi în fond, ce-ar fi rău în asta? Întâlnirea de 
la Helsinki a fost cea mai călduroasă şi mai cooperativă de până 
acum. De ce? Poate şi fiindcă a fost consacrată într-o măsură covâr- 
şitoare unui singur subiect: situaţia din Golf. Unde poziţiile lor sunt 
foarte apropiate. Cu o nuanţă semnificativă totuşi. Washingtonul e 
dispus să joace mai accentuat pe cartea militară. Moscova preferă 
să se meargă mai departe pe prevalența soluţiei politice. „Strângerile 
de mâini şi zâmbetele nu mai conteneau” - remarca trimisul Agenţiei 
France Presse la eveniment, prezent la conferinţa de presă a celor 
doi supermari. 

Ar putea deveni deci lumea noastră monopolară, prin fuziona- 
rea celor doi poli ai ei care au funcţionat după război? Şi dacă da, nu 
se va naşte oare un nou pol, pentru a-l contrabalansa pe eventualul - 
născând - pol sovieto-american? Care să fie acela? Polul arab sau 
islamic (ne gândim la apropierea lrak-lran şi la multe alte tendinţe 
asemănătoare sub semnul semilunii)? Polul Sudului sărac, opus ce- 
lui al Nordului îndestulat, căruia încearcă să i se adauge acum şi 
zona sovieto-est-europeană? 

O nouă scindare a lumii n-ar servi, evident, nimănui. Dacă su- 
râsurile celor doi sunt dublate de o uşoară încrețire a frunţii în faţa 
unei asemenea perspective, ce trebuie prevenită din faşă, atunci 
toată lumea şi-ar putea permite să surâdă la un moment dat aseme- 
nea lui Bush, asemenea lui Gorbaciov. 


11 septembrie 1990 

NECESAR. DAR ŞI SUFICIENT? 


Un colocviu organizat de Consiliul Europei pe tema „Europa: 
Drumuri ale democraţiei. Consiliul Europei în arhitectura europeană” 
(18-19 septembrie, Strasbourg) promite a fi de mare interes şi în ce 
priveşte România. În dublu sens. Interes şi al românilor faţă de dru- 
murile democraţiei europene, şi al celorlalți europeni faţă de drumu- 
rile democraţiei româneşti. 

Colocviul se va apleca, fără îndoială, şi asupra stărilor de fapt 
şi evoluţiilor (sau involuţiilor?) din România. Reuniune de mare res- 
pectabilitate! Vor veni la Strasbourg să se aplece asupra câtorva din 
marile dosare ale zilei demnitari de primă mărime, între care un şef 
de stat (al Portugaliei), miniştrii de Externe din Franţa, Germania Fe- 
derală, Italia, Spania, Portugalia, Iugoslavia, Ungaria, preşedinţi de 
pariamente din Germania Federală, Finlanda, Cehoslovacia, alţi 
fruntaşi ai vieţii publice (inclusiv cineva de la secţia internaţională a 
CC al PCUS), specialişti în ştiinţe politice şi drept internaţional din 
mai toate ţările continentului. 

Mărturisesc că la vederea listei invitaţilor m-a apucat pe dată 
ticul dobândit în ultima vreme: din România o fi cineva? Şi am des- 
coperit două nume: Doina Cornea şi Stelian Tănase. E bine, mi-am 
zis e foarte bine că sunt ei, dar e rău, e foarte rău, că sunt numai ei. 
La o situaţie atât de complexă şi de învălmăşită cum cea din Româ- 
nia, la o viaţă publică atât de atomizată, este oare suficient? Opoziția 
- în sensul de ceva neguvernamental, nu în cel de inamic al Guver- 
nului (sau al ţării, cum se sperie şi ne sperie unii) - mai este şi par- 
lamentară, şi a altor formaţiuni politice, iar parţial şi sindicală, stu- 
denţească sau a omului de pe stradă. Pot oare cei doi incontestabil 
reprezentativi invitaţi români să facă singuri faţă reuniunii europene 
mult interesată şi de problematica românească? 

Apoi: opoziţie-opoziţie, dar la urma urmei cine face şi desface 
treburile, cine are pâinea şi cuțitul, cine ştie (sau ar trebui să ştie) 
mai bine ca oricine ce se întâmplă, cine are în primul şi în primul 
rând răspunderea în această ţară? Puterea, nu? 

N-ar fi mult prea firesc ca reprezentanţi ai Puterii (Preşedinţie, 
Parlament, Guvern Procuratură şi Justiţie etc.) să participe la res- 

pectivul conclav european, să informeze despre ce se întâmplă în 
ţară şi despre ce face Puterea pentru Democraţie, să dea răspunsuri 
din sursa cea mai autorizată (cum sperăm), mai informată (cum spe- 
răm), mai responsabilă (cum suntem cu toţii convinşi)? Poate că 
dacă nu în faţa ţării - încă - măcar în faţa lumii vom putea afla mai 
devreme şi noi câteva din răspunsurile care ne torturează atât des- 
pre atâtea câte s-au petrecut, le-am trăit şi le-am resimţit, de la, să 
zicem, „minora maziliadă” din ianuarie până la majora mineriadă din 
iunie, trecând prin „asaltul” Palatului Victoria, războiul civil de la Tg 
Mureş ş.c... 

Toată stima şi deferenţa pentru cei doi fericiţi dar nu tocmai de 
invidiat invitaţi români la Consiliul Europei, dar credem că gestul ono- 
rabilei instituţii de la Strasbourg, necesar fiind, nu este şi suficient. 
Credem că timpul nu e însă pierdut pentru a extinde lista invitaţilor 
români. Începând cu reprezentanţii Puterii. Şi începând de la un nivel 
cât mai înalt. Ar fi oricum firesc. Dar ar fi şi bine pentru toată lumea. 


13 septembrie 1990 

CE FEL DE ROMÂNIE MARE? 


Şi totuşi, graniţele în Europa încep să se mişte. Şi chiar, într- 
un fel, să se modifice. Nu e însă, din fericire, un motiv de îngrijorare. 
Nici o încălcare a principiului inviolabilităţii frontierelor. lată, graniţa 
dintre cele două Germanii se pulverizează, iar cea dintre membrii 
Pieței Comune se topeşte văzând cu ochii. Dar totul se face paşnic. 
Nimeni nu învinuieşte sau nu e învinuit de agresiune. Evident, ca 
oricând în momente de mari, spectaculoase schimbări, se nasc şi 
incertitudini, temeri, probleme de tot felul. O frenezie a modificării 
pacifice a configurației politice pare a fi cuprins continentul. Un uni- 
vers geopolitic nou este acum în stare născândă. Dacă nu demiur- 
gul, în orice caz reprezentantul pe pământ al demiurgului al aceste 
noi geneze este probabil Gorbaciov. Uniunea Sovietică pare să fi 
ajuns la concluzia (înţeleaptă? clarvăzătoare? de voie? de nevoie?) 
că statutul ei de superputere nu mai rentează sau nu mai ţine. Cu 
riscul chiar ca odată cu statutul de superputere să dispară însăşi 
Uniunea Sovietică în forma ei de acum sau în general. Se discută pe 
faţă despre aceasta şi în URSS, şi dincolo de graniţele ei. Procesul 
declanşat de perestroika lui Gorbaciov se profilează tot mai mult 
drept unul din marile momente - să sperăm - salutare din istoria se- 
colului. Noua reaşezare sau mai bine zis recompunere a lumii se va 
face oare fără prea mari convulsii? Oricum, de scenarii, nici în 
această privinţă nu ducem lipsă. Scenarii care pornesc, de regulă, 
tot de la tenacea teorie a sferelor de influenţă. Se mai poate vorbi de 
o luptă pentru sfere de influenţă între sovietici şi americani în Europa 
(şi în lume)? Din ce în ce mai puţin. A început să se vorbească, însă, 
de la o vreme, mai mult despre o zonă occidentală şi o zonă orien- 
tală în Europa. Prin occidentală înţelegându-se nu atât SUA, cât mai 
ales Piaţa Comună şi ceea ce gravitează sau ar putea gravita în jurul 
ei. După majoritatea acestor scenarii, România, ca şi Bulgaria, Alba- 
nia şi eventual Polonia sau (măcar parţial) Iugoslavia, ar rămâne în 
continuare să depindă de cine a depins până acum. R.D.G. (Situaţie 
firească), Cehoslovacia (ţara fostă socialistă cea mai pasibilă, prin 
structura sa economică, de a trece la economie de piaţă) şi Ungaria 
(funciarmente animată de duhul occidentalizării) par a avea mai 

multe şanse de a accede şi a fi acceptate „în Europa” (comunitară, 
adică ). 

Redefinirea zonelor de influenţă - pentru că se pare că de ele 
nu se poate totuşi scăpa, cel puţin în viitorul previzibil - merge şi mai 
departe, vorbindu-se pe şleau şi fără inhibiţia unor analogii istorice 
nefaste despre cristalizarea unei zone de influenţă germană şi de 
menţinerea celei sovietice, în Europa de mâine. Pentru o Germanie 
reunită, dar care nu va mai fi agresivă (în orice caz din punct de ve- 
dere militar), Austria în primul rând poate, dar într-o măsură şi Ceho- 
slovacia (inclusiv în virtutea unor relaţii istorice) sunt virtuali parteneri 
de primă oră, într-o formulă greu de întrevăzut. Soarta Poloniei, care 
a inspirat butada de neasemuit cinism că ar fi o ţară care nu-şi poate 
găsi locul pe hartă între Germania şi Rusia, este şi ea destul de dificil 
de definit, mult mai dificil decât cea a republicilor baltice, care aspiră 
spre lumea scandinavă şi - mai mult încă - spre modelul Finlandei. 

Ca întotdeauna, un peisaj din cele mai labile rămâne cel al Eu- 
ropei Centrale şi de Est. Formula federativă a lugoslaviei este pusă 
la grea încercare de tendinţele centrifuge ale Sloveniei, iar într-o mai 
mică măsură şi ale Croaţiei, unde mirajul german nutrit în lumea 
slavă e mai puternic decât în alte părţi. 

Ungaria nu se poate, în continuare, elibera de sindromul unei 
ţări mici (sau micşorate, cum spun unii, creând prin aceasta uneori 
puternice resentimente prin vecini şi poate în primul rând în Româ- 
nia) Cu nostalgia „monarhiei dunărene” (citeşte Imperiul austro-un- 
gar, de altădată), cu realitatea unei natalităţi persistent stagnantă, cu 
o diaspora - mai prin apropiere sau dincolo de mare - pe care în- 
cearcă să şi-o constituie într-un corp etnic coerent, cu mari dificultăţi 
economice şi sociale, Ungaria imaginează cu febrilitate diverse for- 
mule de adaptare la noile realităţi, fără a se îngriji prea mult - şi 
poate că nu e bine - de reacţiile negative pe care, involuntar sau de- 
liberat, le provoacă imediat dincolo de graniţe. Ungaria s-ar dori „mai 
mare”, măcar prin posibilităţi care „să nu forţeze nota”. Se vorbeşte 
bunăoară de o eventuală reînviere a formulei statale austro-ungare, 
deci şi cu Cehoslovacia, Croaţia şi Slovenia (interesant este că, în 
general, despre Transilvania, în asemenea planuri nu se prea vor- 
beşte; preferabil ar fi să fie dintr-o înţelegere a unui fapt ireversibil şi 
nu dintr-un joc politic subtil vizând reînsuşirea cu timpul de către Un- 
garia a acestei provincii istorice româneşti). S-a mai lansat şi o altă 
idee, de creare a unui conglomerat ungaro-cehoslovaco-polon, ca 
antecameră la Piaţa Comună, dar nici această ideea nu pare a fi 
prea agreată de potenţialii parteneri. 

Despre partea vestică a URSS (ca şi despre zona sa sud-asi- 
atică) se emit de asemenea diverse ipoteze, care merg până la 
transformarea actualelor republici unionale în state absolut indepen- 
dente şi de sine stătătoare (inclusiv, după unii autori, Ucraina şi Bie- 
lorusia). Într-un asemenea context, unii iau în consideraţie revenirea 
Basarabiei şi a Bucovinei de Nord în componenţa României. 

Dar despre România însăşi, ce se prevede oare în diversele 
scenarii privind Europa imediat următoare? Vom stărui pentru mo- 
ment asupra unei singure opinii, aparţinând unui reputat autor ungur, 
economistul şi politologul Laszlo Lengyel şi exprimată - fapt asupra 
căruia de asemenea merită reflectat - în săptămânalul sovietic 
„Moskovskie Novosti” Un punct de vedere deosebit de interesant şi 
pe care ne îngăduim să-l reproducem integral aici cu speranţa că 
lectorul nostru nu se va plictisi citindu-l. Aşadar: românii mai degrabă 
decât România vor fi, ca şi germanii, învingători importanţi ai anilor 
“90. Soluţia cea mai de dorit şi în acelaşi timp cea mai realistă ar fi 
formarea unei Românii Mari, compusă din două regiuni autonome: 
Transilvania, garantând drepturile naţionale ale românilor, ungurilor, 
saşilor, şvabilor şi sârbilor şi Basarabia (sau poate Moldova Mare), 
care să încorporeze Moldova românească şi Moldova sovietică de 
astăzi, respectând drepturile naţionale ale românilor, ucrainenilor, 
ruşilor şi găgăuzilor. 

România va avea desigur relaţii destul de delicate cu Rusia, 
care-şi va păstra influenţa militară şi economică şi care este intere- 
sată să nu rezolve «problema moldovenească», precum şi cu Unga- 
ria, care n-a abandonat ambițiile sale de a anexa Transilvania. Este 
totuşi posibil ca o asemenea situaţie să garanteze o anumită tole- 
ranţă în modul de tratare a problemei naționalităților aplicat de Bucu- 
reşti. În ce priveşte consolidarea poziţiilor economiei româneşti, 
menţinerea furnizărilor energetice ale URSS şi evitarea unei exacer- 
bări a conflictelor dintre Ungaria şi România sunt o condiţie obligato- 
rie. Economia românească va privi favorabil cooperările cu Germa- 
nia, dar va exista de asemenea un loc şi pentru alţii, îndeosebi pen- 
tru Franţa”. 

Să recunoaştem - în primul rând şi în orice caz - că acest pa- 
saj din articolul domnului Laszlo Lengyel are darul de a fi extrem de 
incitant la comentarii. Şi nu numai în sens negativ. S-ar putea ca re- 
ceptarea ideilor, condensat expuse, ale domniei sale să stârnească 
pasiuni. Şi în România, şi în Ungaria. Şi la Moscova, şi între Prut şi 
Nistru. Este însă cazul să ne speriem? Până la urmă, lucrurilor tot va 
trebui să li se spună pe nume. Până la urmă, o soluţie tot va trebui 

găsită problemelor spinoase. Să fie oare prea devreme momentul 
pentru deschiderea acestei/acestor discuţii? DI Lengyel a avut teme- 
ritatea de a o face (în felul domniei sale, desigur). Dar, în principiu, 
este bine sau rău că o face? 

Desigur, ca români nu putem să nu fim atenţi la relansarea, 
din afara graniţelor noastre, a conceptului de Românie Mare ca un 
fel de stat federativ (am fi bucuroşi dacă am greşi făcând această 
interpretare şi am prefera să ni se dovedească faptul că am făcut pe 
nedrept un proces de intenţie în acest sens). 

În articolul menţionat, când se vorbeşte de „multitudinea de 
mici state duşmane” care vor apărea în anii 90 în Europa Centrală şi 
de Est, este enumerată şi „România Mare” (Transilvania, Muntenia, 
Moldova, Basarabia). Ceea ce ne întăreşte în interpretarea pe care o 
avansăm. Bine ar fi deci repetăm, să ni se spună că greşim când 
deducem din articolul domnului Lengyel că România Mare ar fi de 
luat în consideraţie dar numai ca un stat federativ. Discuţia promite a 
fi complexă. lar riscurile dezlănţuirii pasiunilor - mari. Dar riscurile 
unei tăceri impuse sau ale unor adevăruri spuse doar pe jumătate nu 
sunt şi mai mari? 

Oricum, trebuie remarcat - şi nu în ultimul rând - că, în mod 
cavaleresc, domnul Lengyel atestă că Ungaria „n-a abandonat ambi- 
tiile sale de a anexa Transilvania”. Este un act de sinceritate, aş 
spune chiar de curaj care trebuie salutat aşa cum se cuvine. Since- 
ritate şi curaj ce ar trebui să-i anime pe toţi cei interesaţi şi implicaţi 
în lămurirea încurcatelor şi dureroaselor probleme naţionale din 
această parte de Europa unde stafia naţionalismului continuă să cu- 
treiere cu tot ce are ea bun, dar mai ales nefast. 

Oricum, mică sau mare, România nu ar putea fi niciodată un 
stat federal. Nu există nici un fel de rațiune pentru o asemenea crea- 
ţie contra firii. 


18 septembrie 1990 

ABSURDISAN 


Popoarele din Europa de Est au alungat de la putere Satana 
comunismului ortodox care le-a aruncat atât de departe în urmă în 
tenebrele istoriei şi le-a schimonosit în societăţi ciudate, nefireşti, 
antiumane, antinaturale. 

Marşul triumfal spre democraţie a început impetuos. Paşnic 
sau prin sânge şi foc. Dar s-a împotmolit mult prea repede. Exube- 
ranţa primelor clipe de libertate s-a convertit mai întâi în nerăbdare şi 
speranţă, apoi în deziluzie, amărăciune, nelinişte sau chiar revoltă. 
Zbuciumul general se traduce, nu o dată, în greve, violenţă de 
stradă, bătălii politice acerbe şi fără de principii, adică lupte mes- 
chine pentru putere. Declaraţiile liderilor politici sinceri exprimă ade- 
sea descurajare, dezorientare, neputinţă sau cinism. De partea ofici- 
ală, în loc de optimism tot mai multe justificări. În loc de promisiuni, 
tot mai multe profeţii sumbre. Tot ce a putut fi aruncat din lestul ve- 
chilor regimuri a fost aruncat, dar balonul popularității subit cucerită 
de noile regimuri nu încetează să piardă în înălţime. „E uşor să pre- 
faci un acvariu într-o supă de peşte, dar e mult mai greu să faci in- 
vers” - declară dezabuzat un lider al Forumului Cetăţenesc din Ce- 
hoslovacia. „Realizarea democraţiei părea atât de simplă, dar de fapt 
e ca şi cum ai ridica o casă începând cu acoperişul”. Societăţi morti- 
ficate atâta amar de vreme, care încearcă să se învioreze, se tre- 
zesc rătăcite şi dezbinate. Societăţi pe care foştii lor lideri le prezen- 
tau drept omogenizate, sunt încercate acum de dureroase şi adesea 
dramatice conflicte între muncitori şi intelectuali, săteni şi orăşeni, 
capitală şi provincie. Cum să se facă trecerea Styxului înapoi, de la 
funestul totalitarism la organismul viu al democraţiei, de la economia 
rigidă şi factice la economia de piaţă, de la dirijismul despotic la li- 
bera iniţiativă? Prin model american, scandinav, vest-german, japo- 
nez? Cu Germania de Est pare cel mai simplu: modelul vest-german. 
Dar e un caz special. În celelalte ţări lumea s-a convins că o reţetă 
străină nu poate fi aplicată automat. E şi normal: modelul american e 
pentru americani, cel scandinav pentru scandinavi etc. Producţia şi 
productivitatea scad mereu, iar odată cu ele şi nivelul de trai. Reven- 
dicările populaţiei, însă, cresc. 

Cum să se facă tranziţie? Prin terapie de şoc sau treptat, 
conform, după unii, proverbului „boală lungă, moarte sigură”? Sau... 
prin imobilism prelungit, ca în Cehoslovacia, unde, după 10 luni de la 
„revoluţia de catifea”, structurile economiei puternic centralizate au 
rămas aproape intacte? Şi oare altfel stau lucrurile în România? 

Alegerile libere, desfăşurate peste tot, au avut rezultate diferite 
dar stabilitatea politică n-a putut fi nicăieri scoasă din urne. lar parti- 
dele politice, în general înjghebate în pripă, nu sunt viabile sau, în 
orice caz, nu prea aduc mult cu tipul tradiţional de partid dintr-o de- 
mocraţie. (Cu ce ar putea fi asemuit bunăoară FSN-ul nostru?). Con- 
sensul naţional întrunit atât de lesne, de la sine parcă, în clipele de 
răsturnare a vechii puteri, rămâne tot mai mult în urmă ca o amintire 
frumoasă. lar în faţa spectrului anarhiei se profilează mereu mai dis- 
tinct spectrul autoritarismului. Campioni unanim recunoscuţi ai de- 
mocraţiei - cum au fost disidenţii Walesa şi Havel - încep să fie sus- 
pectaţi de unii că aspiră la puteri discreţionare sau par a se simţi tot 
mai agasaţi de presa slobodă la gură. 

Din mlaştina egalitarismului inert şi uniformizant prind contur 
reliefuri, dar ele semnifică decalaje crescânde în nivelul de viaţă şi 
aceasta pe criterii (dacă pot fi considerate astfel) suficient de îndo- 
ielnice pentru a nu prezenta riscul unor tensiuni sau chiar tulburări 
sociale. Apare, în orice caz, pretutindeni, o nouă categorie de privi- 
legiaţi sub raport economic, care face sau nu parte şi din noua no- 
menclatură politică, în plină constituire şi ea. Se bâjbâie în căutarea 
structurilor puterii. Cineva remarca de pildă că dacă Ungaria pare a 
opta pentru un preşedinte slab şi un prim ministru puternic, Polonia 
are şansele să se vadă în faţa unui preşedinte forte şi a unui premier 
forte. În România, preşedintele Iliescu ar dori un sistem prezidenţial 
ca în Franţa, adică puternic; dar oare aceasta este şi opinia premie- 
rului Roman? Cât despre opinia noastră, a celor mulţi, cine stă să ne 
mai întrebe? 

Tensiuni etnice intra- şi inter-statale, reale sau doar artificial 
exacerbate, tulbură echilibrul intem sau înrăutăţesc relaţiile între 
state vecine. Pe fondul lor renaşte sau e pe care de a renaşte de- 
monul naţionalismului, Nu încă în proporţii foarte preocupate, dar ca 
un potenţial pericol real, trebuie luat în calcul, determinat de nemul- 
ţumirea cronică a unor categorii ale populaţiei şi extremismul de 
dreapta. Poate însă şi de stânga? Asta oare să însemne a defila cu 
portretul lui Ceauşescu? Sau doar o formă de a şoca puterea, 
dându-i de înţeles că trebuie să despovăreze mai repede ţara de 
moştenirea nefastă a trecutului apropiat? 

Din asemenea constatări asupra stărilor de fapt din ţările „ne- 
convertibile” din Europa s-a născut poate şi formula de trist umor 
Absurdistan, aplicabilă fiecăreia din aceste ţări, în acest moment al 
istoriei lor. 

Scriem în toate acestea nu pentru a ne gândi că aşa ne-ar 
veni mai uşor în România, conform principiului că şi capra vecinului 
e bolnavă. Şi nici pentru a consola, justifica, demobiliza Puterea, 
arătându-i că nici alţii, într-o situaţie similară cu a noastră, nu pot 
face prea mare lucru cum comparativ cu ce se/nu se face la noi. Ci 
pentru a pleda şi pentru o solidarizare reală, folositoare, a acestor 
țări, în fond toarte năpăstuite, care, puternic marcate încă de sin- 
dromul lagărului socialist, al „comunităţii ideologice şi ţelurilor co- 
mune ale socialismului şi comunismului”, al CAER-ului bine strunit 
de altădată, al draconicului Tratat de la Varşovia, sunt parcă tentate 
să se îndepărteze cât mai mult una de alta ca să ajungă - mai lesne, 
se iluzionează unele din ele - „în Europa”. 

Ideea Bucureştiului de a întruni un conclav ministerial pe tema 
reformelor în ţările din Est, indiferent de rezultatele sale concrete, 
poate constitui în orice caz un bun început pe calea acestei fraterni- 
zări întru suferinţă şi eforturi comune, care n-ar nimic de a face cu 
mentalitatea de până acum. Lăsând la o parte (în Vest adică, aşa 
cum e şi firesc) Germania (viitoare fostă) de Est, celelalte ţări din 
Răsăritul Europei rămân de fapt deocamdată, vor-nu vor, în aceeaşi 
barcă. Un anumit grad de conlucrare în aventura lor prin purgatoriul 
din care mai au încă mult de traversat, puţin spus că nu le-ar strica. 

Dar nu neapărat iubirea sinceră de aproapele (geograficesc), 
sentiment din păcate mai puţin încercat de practic fiecare dintre ele, 
măcar evidentele interese comune le-ar putea mâna, de aici încolo, 
pe aceste ţări nu spre mai rău, ci spre ceva mai bine. 


26 septembrie 1990 

PREŞEDINTELE ION ILIESCU ÎN DIALOGURI 


Preşedintele României a desfăşurat, timp de o săptămână, 
cea mai importantă acţiune publică de politică externă a instituţiei 
prezidenţiale de la instaurarea noii puteri în România. Vizita la New 
York a inclus participarea la două evenimente onusiene (Sesiunea 
Adunării Generale şi Conferinţa la nivel înalt privind soarta copiilor 
lumii), discuţii bilaterale cu şefi de state sau alte personalităţi din 
multe ţări; contacte cu „partea americană” (toate neoficiale, chiar şi 
cele cu oficialităţile) şi contacte (mai întâi destul de dezagreabile, 
apoi de-a dreptul înduioşătoare) cu emigrația română. 

In toate aceste situaţii, domnul lon Iliescu a trebuit să se ma- 
nifeste prin excelenţă ca om al dialogului. 


10 octombrie 1990 

O VIZITĂ A TUTUROR POSIBILITĂŢILOR 


Preşedintele lon lliescu şi preşedintele George Bush într-un 
schimb rapid de replici care-l fac pe şeful Casei Albe să izbucnească 
într-un râs vădit amabil. Preşedintele lon Iliescu şi premierul Margaret 
Thacher întreţinându-se într-o atmosferă de cordialitate. Preşedintele 
lon Iliescu invitat de premierul Italiei în vizită la Roma sau invitându-l 
pe premierul Turciei la Bucureşti. Toate acestea şi alte episoade 
asemănătoare lor s-au petrecut aievea în aceste zile, pentru că, aşa 
cum despre SUA se spune că sunt ţara tuturor posibilităţilor, despre 
ONU se poate spune că este un cadru nelimitat de dialog şi contacte 
oficiale şi neoficiale între toţi liderii lumii. În foaierele incintei 
onusiene nr. 1, la recepții, în sediile diferitelor misiuni la ONU ale 
statelor au putut avea loc de-a lungul anilor întâlniri care oriunde în 
altă parte decât aici ar fi produs stupoare: între persoane oficiale 
sovietice şi israeliene, americane şi cubaneze, sud-africane şi 
africane, est- şi vest-germane, în momente când relaţiile bilaterale 
erau oficial la nivelul cel mai scăzut sau chiar inexistente. 

ONU este prin excelenţă un teren al dialogului fără prejudecăţi 
şi o şansă mereu oferită oricărui dialog. Dar o condiţie necesară, nu 
şi suficientă, un prilej oferit şi nu un succes asigurat automat relaţiilor 
bilaterale dintre state. 

Preşedintele lon lliescu participă în aceste zile pentru prima 
dată la exerciţiul unui dialog internaţional unic, ce se încheagă lesne 
şi fără prejudecăţi. 

Mai ales că şi unul din evenimentele la care participă este 
unic: reuniunea la nivel înalt consacrată soartei copiilor lumii adună 
laolaltă cele mai mare număr de şefi de stat şi de guvern din cât s-au 
putut întruni vreodată - peste 70. Dincolo de discursuri şi recepții se 
poartă aşadar discuţii. Într-un cadru mai mult sau mai puţin oficial 
sau chiar deloc oficial. Pe agenda fiecărui şef de stat asemenea dis- 
cuţii sunt cu zecile. Practic, fiecare poate vorbi cu fiecare. 

Preşedintele lon Iliescu s-a întâlnit de pildă cu toţi omologii săi 
din zona balcanică (minus Grecia, cel puţin până acum). Să dedu- 

cem de aici că prioritatea nr. 1 sau cea mai urgentă pentru Bucureşti 
este acum cooperarea balcanică? Domnul preşedinte ne-a spulberat 
această îndoială pe care i-am exprimat-o atunci când la bordul avio- 
nului ce ne aducea la New York s-a întreţinut cu grupul de ziarişti 
români alcătuit ad-hoc pentru a-l însoţi pe preşedinte, ziarişti repre- 
zentând organe de presă de cele mai diverse tendinţe. Domnul lon 
Iliescu a ţinut să releve importanţa pe care România o acordă în ge- 
neral cooperării pe plan regional, aducând în acest sens şi un alt 
exemplu - al Europei Centrale. Altă remarcă: un mare număr de în- 
tâlniri ale preşedintelui României cu şefi de stat din America Latină. 
Mai puţin din alte continente. Să însemne oare aceasta o altă priori- 
tate a Bucureştiului în relaţiile bilaterale? 

Cu lideri din Europa Occidentală, mult mai puţine întâlniri. Fapt 
previzibil şi cu explicaţiile ştiute de toată lumea. Cu SUA, nici un 
contact oficial. Preşedintele a venit la ONU, nu în SUA, ni s-a preci- 
zat laconic dar cât se poate de clar din anturajul prezidenţial. Nici 
partea americană nu s-a arătat mai dispusă la explicitări. De altfel, 
nici nu mai era nevoie. Aici, deci, dialogul continuă să întârzie. 

În sfârşit, un alt dialog întrucâtva mai insolit. Cu un grup de 
membri ai emigrației române din New York (a cărui pondere ne este 
greu să o apreciem). Câteva zeci de emigranţi români au demonstrat 
timp de câteva zile - desigur cu aprobare de la poliţie - în faţa Misiu- 
nii române de la ONU, discursuri şi lozinci vehement îndreptate îm- 
potriva puterii din România şi a politicii sale. Unul din participanţi 
vroia să scrie pe o plăcuţă aflată la intersecţia lui 3-rd Avenue cu 38 
th Street, „Piaţa Universităţii”. Altul îmi spunea că dacă preşedintele 
ar intra în dialog cu ei totul ar fi cât se poate de firesc. Şi iată că în 
după amiaza zilei de duminică preşedintele s-a oprit în faţa demon- 
stranţilor şi s-a înfiripat un dialog. 

Prima parte a vizitei preşedintelui României la New York s-ar 
putea pune deci, în ciuda diverselor sale manifestări, sub semnul 
dialogului. Din multele dialoguri posibile, unele au avut loc, altele do- 
rite şi aşteptate de Bucureşti nu s-au produs încă. Oricum, vizita în 
sine este deosebit de importantă, fie şi numai prin sublinierea valorii 
dialogului prezidenţial care, prin ponderea sa, atunci când se exer- 
cită, poate avea efecte din cele mai salutare. 

UN GEST TEMERAR - L-AM PUTEA NUMI 


Atmosferă decontractată în avionul prezidenţial la întoarcerea 
de la Naţiunile Unite (atât de decontractată încât permite chiar un 
mic şi fugar litigiu teritorial între grupul de presă şi garda preşedinte- 
lui pe destinaţia unui spaţiu. Totul se rezolvă însă cu bine). Momen- 
tul primului bilanţ al acestei prime mari acţiuni prezidenţiale în sfera 
politicii internaționale, întreprinsă dincolo de hotarele ţării. În mod 
obişnuit, deplasarea la ONU a unui şef de stat e o acţiune politico- 
diplomatică destul de confortabilă, cu desfăşurare previzibilă şi suc- 
ces - măcar publicitar - asigurat. În situaţia concretă însă, a periplului 
onusian al preşedintelui lon Iliescu, operaţiunea n-a fost deloc de 
simplă rutină. Ea s-a petrecut într-un moment când România traver- 
sează practic singură arena internațională, într-o ambianţă de re- 
zervă sau indiferenţă cvasigenerală. 

Preşedintele Iliescu a procedat la un gest temerar - l-am putea 
numi - atunci când a decis să coboare în groapa cu lei a politicii 
mondiale într-un moment când ecourile mineriadei sunt departe de a 
se fi stins. Un risc totuşi calculat, pentru că la ONU, printr-o lege ne- 
scrisă, protocolul trebuie respectat, aparențele salvate, colţurile ro- 
tunjite, discreţia păstrată, discuţiile incomode evitate sau amânate. 

A mers la ONU preşedintele Iliescu pentru a schimba înfăţişa- 
rea României în lume? A pune lucrurile astfel înseamnă a gândi ru- 
dimentar. Chipul unei realităţi nu se poate schimba decât prin schim- 
barea respectivei realităţi. Ceea ce putea face preşedintele era de a 
schimba imaginea în lume (şi în ţară) a unui anumit mod de exerci- 
tare a puterii, mai precis a puterii prezidenţiale. S-a reuşit oare acest 
lucru? 

Într-o anumită măsură da, însă, aşa cum remarca şi preşe- 
dintele, a uita sau măcar a trece peste unele lucruri întâmplate la 
jumătatea lui iunie nu e prea uşor, şi Puterea, în mod direct, are de 
tras încă serioase ponoase pe plan internaţional în această privinţă. 
La întâlnirea cu ziariştii de la ONU şi în cuprinsul unor interviuri, pre- 
şedintele Iliescu s-a referit destul de explicit - unii ar fi dorit-o încă şi 

mai clar - la acest lucru şi este totuşi păcat că presa nu a prea sesi- 
zat sau nu a vrut să sesizeze această primă distanţare în public de 
poziţia atât de neinspirată adoptată la nivelul cel mai înalt al ţării în 
13 -15 iunie şi încă după aceea. 

Inedit este şi că preşedintele a depăşit postura de non dialog 
cu o opoziţie vehementă, chiar dacă prea puţin coerentă, constituită 
de această dată nu în Piaţa Universităţii ci între caprele de lemn ale 
Poliţiei puse pe un trotuar newyokez. După ce au manifestat câteva 
zile la rând în faţa Misiunii Române la ONU împotriva puterii din Ro- 
mânia, unii din cei câteva zeci de participanţi - şi din cei mai activi în 
protestul lor - la demonstraţie s-au regăsit într-un dialog direct, civili- 
zat şi chiar cu tente emoţional-patriotice, în incinta Bibliotecii Ro- 
mâne din New York, avându-l interlocutor pe omul pe care cu 
numai câteva zile în urmă îl contestau din stradă în termeni din cei 
mai radicali şi mai puţin diplomatici, pentru a nu spune mai mult. A 
fost un moment relevant şi primul - se pare - din cele ce vor trebui 
să-i urmeze pentru a restabili un minimum (măcar) de încredere între 
regimul de la Bucureşti şi emigrația română. 

S-au urnit mai din profunzime resorturile şi în ce priveşte intra- 
rea în normalitate (expresie la modă) a relaţiilor României cu alte 
state. Agenda întâlnirilor avute de preşedinte dă o idee asupra zo- 
nelor mai accesibile deocamdată în această privinţă. Balcanii, conti- 
nentul latino-american, câteva ţări vest-europene şi asiatice. Mari 
spaţii rămân încă albe şi ne gândim în primul rând la Statele Unite şi 
Europa Occidentală. Cu Washingtonul se poate vorbi de un început 
de dezghej, sau, mai plastic spus, dacă nu de o spargere a gheții 
măcar de o zgâriere a ei, proces care se efectuează destul de timid 
deocamdată, dar care îndreptățește speranţe. Domnul preşedinte 
ne-a declarat că o vizită românească importantă la Washington în- 
cepe să dobândească mai multă consistenţă iar lucrările din aceste 
zile ale Consiliului Economic româno-american netezesc şi ele într- 
un fel drumul. Presa americană, reprezentanţi ai cercurilor de afaceri 
şi principalele organizaţii mondiale evreieşti par a fi precursori utili în 
materie. (Din public s-a exprimat ideea că bine ar fi fost poate ca în 
rândul personalităţilor române care l-au însoţit peste ocean pe pre- 
şedinte să se prenumere şi Rabinul Şef Mozes Rosen). Şi fostul se- 
cretar de Stat al SUA Henry Kissinger a avut o lungă convorbire cu 
preşedintele României, după care, remarcabil de misterios, a afişat 
presei exclusiv chipul unui sfinx surâzător şi impenetrabil la orice fel 
de întrebare. 

Şi mai este un imens spaţiu alb ce rămâne a fi colorat - relaţi- 

ile cu Uniunea Sovietică şi celelalte ţări cu care ne-au unit până 
acum jocurile planetare de putere. Solicitându-l în avionul de întoar- 
cere pe domnul preşedinte să se refere la acest domeniu vrem-nu 
vrem important al politicii externe româneşti, domnia sa a reamintit 
că relaţiile cu Uniunea Sovietică nu ar putea să nu fie în continuare o 
prioritate politică şi economică, ţinând seama de uriaşul rezervor de 
materii prime pe care-l reprezintă această ţară. Cât priveşte celelalte 
ţări încă „non-convertibile”, cum le-am numit, domnul preşedinte a 
făcut observaţia că deocamdată se pare că fiecare se gândeşte în 
primul rând la sine şi se grăbeşte cât mai repede de una singură 
spre Piaţa Comună. 

Preşedintele a mai avut şi alte două întâlniri, foarte importante, 
cu reprezentanţi de frunte ai celor doi giganţi ai Asiei, China şi Japo- 
nia, de la care România de asemenea speră. Două ţări pe care şeful 
statului român urmează să le viziteze în viitorul apropiat (Japonia în 
noiembrie, China probabil la începutul anului viitor). 

SOBRIETATE... 


Prima apariţie oficială a domnului lon Iliescu la New York a 
fost prilejuită de Conferinţa ONU asupra soartei copiilor. Generoasă 
temă, generos subiect, dar destul de copilăreşti discursurile rostite 
de zeci şi zeci de state şi de guverne sau de reprezentanţii lor. Naţi- 
unile Unite îşi au şi ele folclorul lor şi soarta copiilor năpăstuiţi ai pla- 
netei e una din temele predilecte în această privinţă. Tonifiant este 
că niciodată încă până acum nu s-au mai reunit laolaltă, ca la 
această conferinţă, un număr atât de mare de şefi de state şi de gu- 
verne - 72. Cartea recordurilor Guiness s-a şi grăbit să omologheze 
performanţa. Întrunindu-se şi într-un număr atât de mare - pentru o 
temă atât de la inima fiecăruia, mărimile lumii merită întreaga noas- 
tră stimă şi consideraţie. Preşedintele României a ţinut, la ocazie o 
scurtă alocuţiune în nota generală (doar Vaclav Havel, om de litere 
fiind, a spus aceleaşi banalităţi într-o formă mai inspirată). 

Discursul preşedintelui României în Adunarea Generală era 
sortit însă a rămâne un document istoric remarcabil. Era vorba doar 
de prima adresare urbi et orbi a României noi, după câte s-au petre- 
cut în ţară din 22 decembrie 89 şi până acum. Discursul a fost însă 
de o sobrietate vecină de multe ori cu lucrul deja ştiut şi nu numai în 
ce priveşte stilul. Impactul discursului nostru asupra presei mondiale 
nu a fost - poate şi din această cauză - cel optim. (Spunem poate nu 
întâmplător; un consemn de circulaţie în acele zile, pe care îl vom 
numi ocult, includea România printre ţările de cel mai mic interes.) 

În ce ne priveşte, nu vom face o exegeză politică a discursului 
preşedintelui României la ONU, care este pe cât de generos pe atât 
de general. Domnul preşedinte Iliescu avea de spus, fără îndoială, 
lucruri mult mai precise şi mai interesante de la tribuna Adunării Ge- 
nerale. Şi de altfel, asemenea lucruri avea să le şi spună. Şi la con- 
ferinţa de presă cu ziariştii străini, şi în interviurile acordate în acest 
răstimp, şi în cadrul întâlnirii cu românii americani. Dar aceste spuse 
ale domniei sale s-au propagat în cadre mult mai restrânse, drept 
care au şi beneficiat de o audienţă mult mai restrânsă. Păcat! 

10 octombrie 1990 

-ŞI DE LA IMPRECAŢII LA EFUZIUNI 


Prezenţa domnului lon Iliescu la ONU, teren prin excelenţă al 
dialogului, a făcut mai clar pentru toate părţile (dacă mai era nevoie), 
adevărul axiomatic al obligativităţii dialogului. Preşedintele României, 
el însuşi şi-a dorit cât mai multe dialoguri: cu omologi ai săi din dife- 
rite state, cu oficialități, cu lumea afacerilor, cu alte cercuri influente, 
cu ziarişti, cu emigrația română din Statele Unite. 

Unele dialoguri, pe care ni le-am fi dorit dintr-un motiv sau al- 
tul, nu au avut loc la nivel oficial (cu SUA, cu majoritatea statelor oc- 
cidentale, cu URSS, cu unele ţări fost socialiste); altele s-au desfăşu- 
rat şi cu (prime) bune rezultate şi perspective. 

lar ce nu s-a putut face lunile trecute în ţară - înfiriparea dialo- 
gului adică - bunăoară cu cei din Piaţa Universităţii sau din armată, 
s-a făcut cu opozanți şi mai vehemenţi încă - cel puţin prin manifes- 
tările lor din stradă - emigrația română, cu care preşedintele, contrar 
temerilor multora, s-a întâlnit şi a discutat. 

După cum, benefic a fost - credem - şi pentru preşedinte, şi 
pentru ţară, contactul direct cu realitatea americană, primul său 
contact direct cu democraţia, pragmatismul, performanţele tehnolo- 
gice ale unei societăţi pe care, desigur, nu ne vom grăbi să o luăm 
ca un nou model, dar care trebuie să ne dea atât de mult de gândit 
tuturor, începând cu cel dintâi demnitar al ţării şi până la omul de 
rând. Am ezitat, în lunga şi destinsa convorbire pe care preşedintele 
ne-a acordat-o în avion, la întoarcere, să-l întreb ce impresie i-a fă- 
cut America, mai precis New Yorkul. Am făcut-o din respect şi defe- 
renţă, gândindu-mă că i-aş fi pus poate o întrebare cu un răspuns 
foarte greu, 

O PARABOLĂ 


La New York, un bun prieten mi-a povestit că tocmai a vorbit 
cu un sceptic total în ce priveşte bunele intenţii ale actualei puteri din 
România. Şi prietenul meu, lăsând la o parte orice alte considerați- 
uni, i-a rostit doar această mică parabolă. 

Se spune că venind vorba, odată, despre unul din mai marii li- 
deri de azi ai lumii, Mihail Gorbaciov, şi el „una dintre cele mai con- 
troversate persoane” (expresia domnului lon Iliescu pare sortită unei 
mari cariere), François Mitterrand a fost întrebat dacă are încredere 
în el. Nu e nevoie să am încredere, ar fi spus preşedintele Franţei, 
trebuie numai ca el să-şi dea cuvântul, iar apoi să fie determinat să 
se ţină de cuvânt. Cu alte cuvinte, o abordare pragmatică, pe cât de 
simplă, pe atât de profitabilă. 

Un est-european la Naţiunile Unite 


UN GRUP DE PRESĂ ECUMENIC 


Preşedintele a procedat înţelept, dar în fond firesc, însoţindu- 
se la New York de un grup de ziarişti cât se poate de ecumenic din 
punct de vedere al orientărilor politice. Au fost reprezentate - ordinea 
propusă aici nu e întâmplătoare - Dimineaţa, Azi, Adevărul, Liberta- 
tea, Tineretul Liber, România liberă, Viitorul, Dreptatea, precum şi - 
de bună seamă - Rompresul şi RTV. 

La New York, într-o seară, ziariştii de la cotidianele menţionate 
s-au întâlnit cu confrații lor româno-americani la iniţiativa domnului 
Camil Petrescu J.R. febril gazetar şi ardent patriot, în casa doamnei 
Cristine Valmy, preşedinte Comitetului americano-român, unde s-a 
discutat în fel şi chip despre presa în româneşte şi problemele ei. Şi 
unde s-a luat decizia continuării acestui dialog din care toată lumea 
are de câştigat. 


10 octombrie 1990 

Un est-european la Naţiunile Unite 


NOI ŞI ONU 


Scriitorul Aurel Dragoş Munteanu, actualmente reprezentant 
permanent al României la ONU, a avut marea şansă şi a trecut prin 
marea încercare de a conduce, în luna august, activităţile Consiliului 
de Securitate, în momentul foarte critic al ocupării şi anexării Kuwei- 
tului de către Irak. Aprecierile culese de noi asupra modului în care 
şi-a îndeplinit mandatul de preşedinte al Consiliului de Securitate 
sunt unanim favorabile, cu înclinaţie vădită spre superlative. (Se pare 
că e o funcţie mai uşoară decât cea de preşedinte al Radioteleviziu- 
nii Române Libere.) 

Vechi prieten şi coleg de breaslă, ne-a vorbit ziariştilor români 
aflaţi la New York despre marile constrângeri care apasă şi asupra 
condiţiei României în lume, prinsă în încrengătura unor alianţe şi 
grupări politice, economice şi militare, de care desprinderea nu e 
deloc uşoară şi care probabil, în unele situaţii, va cere timp şi tact. 
Dar, despre toate acestea, altădată. Mai ales că diplomatul nr.1 de la 
sediul ONU a ţinut să ne repete mereu: „Eu vă spun, dar vă rog să 
nu mă citați”, ceea ce şi (nu) facem. 


10 octombrie 1990 

SUNT ACRI DOMNULE ACADEMICIAN 


Sunt acri pentru dv, domnule preşedinte al Senatului, acade- 
mician Alexandru Bârlădeanu, strugurii Europei. Am văzut bine cu 
toţii, cu ochiul liber, pe micul ecran, cum v-au făcut gura pungă. 

Vrem să vă credem, ca venerabil parlamentar în multiple le- 
gislaturi ce sunteţi, în tot ce ne spuneţi. 

Că geograficeşte suntem în Europa, aţi reuşit să ne convingeti 
într-adevăr pe toţi. Că şi istoriceşte tot europeni ne ţinem, de ase- 
menea ne-aţi convins. 

Nu v-am înţeles însă prea bine în altă chestiune. Dv. ziceţi că 
în fond Consiliul ăsta al Europei e de fapt, ce să ne mai ascundem 
după deget, nici mai mult nici mai puţin decât un vestigiu al războiu- 
lui rece. Ne gândim că spunându-ne dv nouă că trebuie să construim 
o nouă Europă, anacronicul Consiliu ar cam trebui să-l lichidăm fiind 
el vestigiu al războiului rece care nu mai este. Dar nu, dimpotrivă, dv 
ziceţi că totuşi suntem gata-gata de a intra în Consiliul Europei. Păi 
vreţi dv. să intrăm într-un vestigiu? Ori să intrăm în numitul vestigiu 
prin vestigiile noastre, ale războiului rece. Că, slavă Domnului, le mai 
avem şi noi printre noi... 

lată de ce, daţi-ne voie să nu vă înţelegem. 

Oricum, strugurii europeni nu prea vă priesc, se vede, dle 
Bârlădeanu. Dar că v-ar fi dragi, totuşi, se vede şi asta. 


12 octombrie 1990 

IEŞIREA DIN AMBIGUITATE 


Din epoca marilor împliniri, cea mai luminoasă etc, decembrie 
1989 ne-a trecut brusc în epoca marilor ambiguităţi, cea mai confuză 
şi mai derutantă etc. etc. Ce i-a reuşit cel mai bine puterii revoluţio- 
naro-emanate a fost afirmarea năvalnică şi plenitudinară a ambigui- 
tăţii pe toate planurile. Care situaţie, o vreme, i-a şi servit. Mai ales 
cu prilejul alegerilor, unde a obţinut o majoritate mai mult decât con- 
fortabilă. Dar cu ce partid de guvernământ ? Contra cărei opoziții? 
Cu ce program economic? Cu ce forţe de ordine? (De aici multe ni s- 
au tras şi ni se vor mai trage încă, atâta vreme cât evantaiul instru- 
mentelor aflate la îndemână sunt delimitate de nuclee ale (fostei?) 
Securităţi şi „minerime” (? - acelaşi lucru). Cu ce politică externă? 

Mergând tot aşa înainte, şi dacă totuşi dorim să ne emanăm o 
nouă Constituţie, am fi putut da şi o nouă denumire statului de drept 
pe care urmează să-l ctitorim: Ambiguitania. 

Se pare însă că recurgând, premeditat sau doar din întâm- 
plare, la metoda reducerii la absurd, guvernanţii şi-au dat treptat 
seama că aşa, cu ambiguitate, mai departe nu mai merge. Cu ambi- 
guitate în ţară, ambiguitate peste hotare, ca să-l parafrazez pe 
Ataturk. După principiul: Cine dă, lui îşi dă. Ambiguitate, adică. 

Din cele câteva plăpânde, încă la vârsta primului gângurit, 
branşe ale puterii în democraţia noastră abia născândă, cea care 
prinde consistenţă cu mai multă relevanţă (cuvânt la modă, acum) 
este, fără îndoială, ramura Executivului. Guvernul încearcă vizibil să 
propună răspunsuri la întrebările formulate mai sus şi la atâtea al- 
tele, noian de întrebări, iar acest efort nu poate fi decât salutat de noi 
toi, cei din ţară şi de toţi cei din străinătate cu gânduri curate în ce 
ne priveşte. 

Un bun câştigat este în orice caz că omul providenţial, omul 
orchestră în acest moment, primul ministru, vrând-nevrând (dar mai 
degrabă vrând, am zice noi), scoate castane din foc şi intră în 
groapa cu lei. Bunăoară, în săptămâna pe care o încheiem, a făcut 
un turneu fulger şi brownian ca traiectorie prin Europa de Vest, de 
unde s-a reîntors cu reintegrarea României în UNESCO, problemă 
mai degrabă de blazon intelectual pentru ţară), cu un acord cu Piaţa 

Comună (mai avantajos ca primul, cel din vremea odiosului, dar şi 
mai târziu obţinut decât s-ar fi putut), cu stabilirea de relaţii diploma- 
tice cu NATO (nu ne supărăm că suntem ultimii din Est care am fă- 
cut-o), cu încă nişte segmente câştigate pe lungul drum spre Consi- 
liul Europei, cu un flirt mai încălzit cu Franţa oficială (şi totuşi, încă 
flirt). 

Asemenea melcului, asemenea militarului în termen căruia i 
se pun în cârcă vreo câteva zeci de kile să alerge cu ele căci aşa 
scrie în regulament, di Petre Roman a purtat o (să sperăm) irepe- 
tabilă povară de ambiguităţi inconsecvenţe, ezitări şi greşeli (în 
accepţia că o greşeală e mai gravă ca o crimă) ale trecutului foarte 
apropiat prin Europa cu gând s-o cucerească. 

De mare gravitate e şi ce se întâmplă la răsărit de Prut. Dar 
aici nu ne mai putem permite să continuăm în acelaşi registru. După 
cum nimic din ce-i omenesc nu ne poate fi străin, nimeni din cei ce 
simt şi vorbesc asemenea nouă nu ne pot fi străini. E bine că a tre- 
buit să dăm la retopit, zilele trecute, zaţul unui articol în care veşte- 
jeam poziţia de n-aude-n-avede a Puterii de la Bucureşti faţă de ce 
se întâmplă între Prut şi Nistru, căci Parlamentul României a rupt, în 
sfârşit, tăcerea. E o mare hiclenie ce se urzeşte şi chiar un aborigen 
din Australia, dacă ar cunoaşte datele problemei, s-ar cutremura de 
revoltă ori/şi s-ar umple de dezgust. Păgubaşi ai istoriei mai încearcă 
să fărâme în continuare ceea ce s-a început prin tari, prin Lenin, prin 
Stalin, prin Brejnev. Urmaşii celor de mai sus vor să oprească din 
mers ceea ce oricum nu mai poate fi oprit. Să nădăjduim că se vor 
dezumfla la timp din păcătoşeniile lor atât de meticulos ticluite. 

Să fim bine înţeleşi: nimeni nu vrea o schimbare, prin forţă, a 
unor frontiere în Europa. Cu sovieticii, dar - mergând şi mai departe - 
cu ruşii, cu ucrainenii (nu numai, adică, cu balticii, transcaucazienii 
etc. etc.) vrem să ne avem nu bine, ci foarte bine, până cât cuprinde. 
Dar nici aşa... 

Revenind, în final, de unde am plecat, să spunem doar că 
unele ambiguităţi din politica noastră externă (ca şi din cea internă, 
dealtfel) încep să se mai risipească. Pentru că altfel, vorba cardina- 
lului de nu ştiu unde, ambiguitatea ajunge să se ridice chiar împo- 
triva celui ce o produce. Şi ar fi păcat pentru toată lumea ... 


28 octombrie 1990 

AMBASADORUL UNIUNII SOVIETICE LA 
BUCUREŞTI, FELIKS BOGDANOV, APRECIAZĂ: 
„RELAŢIILE SOVIETO-ROMÂNE 
POT EVOLUA PE COORDONATE NO!” 


- Aveţi o misiune dificilă, stimate domnule ambasador. Relaţi- 
ile româno-sovietice nu au fost cele mai bune în trecut. Nu are rost 
acum să discutăm din cauza cui. Oricum, fostul regim din România 
îşi are partea sa incontestabilă de vină. Dar să sperăm că toate 
acestea au devenit un capitol închis, au devenit istorie. 

- Sunt venit aici, în România de pe la mijlocul lunii iunie. Dacă 
vă referiţi la perioada care a precedat Revoluţia din decembrie, aş 
putea fi întrucâtva de acord că a fost o etapă de declin în ce priveşte 
relaţiile dintre ţările noastre. De când am venit aici, nu se poate vorbi 
de o înrăutăţire a relaţiilor, ci dimpotrivă. 

- Mă refer, desigur, la relaţiile româno-sovietice dinainte de 
evenimentele din decembrie 1989... 

- Aceste evenimente, din România, dar şi procesele care se 
desfăşoară în Uniunea Sovietică, au creat condiţii favorabile pentru 
ca relaţiile noastre să evolueze pe coordonate noi, operându-se o 
epurare a tot ceea ce a fost negativ, a tot ceea ce aduce complicaţii 
acestor relaţii. Însă păstrând ceea ce a fost bun, constructiv. Pentru 
că au existat şi bune, şi rele. La întrebarea pe care eu însumi mi-o 
pun, dacă sunt sau nu satisfăcut de relaţiile existente între ţările 
noastre, coincidenţa punctelor de vedere a conducerilor celor două 
ţări mă conduce la un răspuns afirmativ. Această coincidenţă eu o 
constat nu doar la nivelul conducerilor, ci şi în urma diferitelor întâl- 
niri sau contacte pe care le am în calitate de şef al misiunii diploma- 
tice sovietice la Bucureşti, fie ele cu preşedintele ţării, cu primul mi- 
nistru, cu ministrul de Externe sau cu cel al Culturii, fie cu preşedin- 
tele Academiei Române sau cu Patriarhul Bisericii Ortodoxe Ro- 
mâne. În toate ocaziile am remarcat convergenţă de opinii referitoare 
la problema relaţiilor noastre. Este, aceasta, o dovadă că s-au creat 
condiţii pentru eliminarea unor dezacorduri, a unor neînţelegeri. Şi le 
am în vedere pe cele istorice. E posibilă stabilirea, în cadrul relaţiilor, 
a principiilor egalităţii depline, neamestecului în treburile interne, 

avantajului reciproc, dar în primul rând este necesară o dezideolo- 
gizare a relaţiilor. Obiectul activităţii noastre îl constituie modalităţile 
prin care pot fi puse în practică aceste principii. Se au în vedere 
contactele politice, rezolvarea problemelor existente în sectorul eco- 
nomic, dezvoltarea contactelor pe toate planurile dar, înainte de 
toate, promovarea contactelor între oameni. Trebuie ţesută în fiecare 
zi această urzeală a relaţiilor noastre. 

- Pe plan economic vor apărea dificultăţi evidente. Se va lucra, 
începând de anul viitor, în noi condiţii... 

- Din punct de vedere economic vor fi desigur probleme, 
având în vedere că economiile fiecăreia dintre ţările noastre se con- 
fruntă cu dificultăţi. Mă refer la faptul că de la 1 ianuarie se va trece 
la schimburi pe bază de valută convertibilă şi la preţurile de pe piaţa 
mondială. Din nefericire, această valută convertibilă nici nu există 
încă; nu o deţinem nici noi, nici voi. Existenţa valutei convertibile na- 
tionale ar fi soluţionat multe probleme. În ambele ţări se fac eforturi 
pentru convertibilitatea monedei naţionale. Trebuie avut grijă ca 
aceste demersuri să nu afecteze în mod negativ relaţii existente şi să 
păstreze în totalitate lucrurile pozitive. În ce ne priveşte, problema se 
complică datorită neconcordanţei punctelor de vedere la nivelul con- 
ducerii Centrului şi a republicilor, neajungându-se încă la un consens 
asupra prerogativelor fiecăruia. În acest sens, este elocvent progra- 
mul adoptat de Rusia, care prevede necesitatea obligatorie a girului 
RSFSR în toate problemele referitoare la schimburile economice in- 
ternaţionale care au ca obiect mărfurile produse aici. 

Inţeleg că şi de partea română sunt probleme, deoarece situa- 
ţia economică a ţării este precară şi nu întotdeauna sunt condiţii de 
îndeplinire a obligaţiilor contractuale. Subliniez că avem la dispoziţie 
doar două luni pentru a schimba tot acest mecanism economic, dar 
se constată de ambele părţi eforturi pentru rezolvarea problemelor 
actuale şi a celor de viitor. 

- Să ne referim acum la relaţiile politice. Credeţi că situaţia din 
Republica Moldova poate avea un impact asupra relaţiilor la nivel 
politic, statal, dintre cele două ţări? 

- Aceasta depinde de poziţiile adoptate de conducerile celor 
două ţări, ale României şi Uniunii Sovietice, iar până în prezent, în 
această privinţă nu au fost dificultăţi. Există anumite forţe care în- 
cearcă să profite de situaţia creată în Moldova, ba chiar încearcă să 
creeze în mod artificial probleme în relaţiile dintre ţările noastre, ceea 
ce nu este valabil pentru poziţia şi comportarea conducerilor celor 
două ţări... 


165 


Corneliu Vlad 


- ...a fost zilele trecute un interviu al preşedintelui lon Iliescu 
acordat unui ziar austriac ... 

- ... ca de altfel şi declaraţia Parlamentului, care concordă cu 
interviul, deşi probabil în Parlament au fost multe discuţii înainte de a 
se ajunge la o concluzie. Problemele naţionale, în general, sunt pro- 
bleme delicate, care implică o mare responsabilitate. Este un lucru 
pe care-l ştie oricine foarte clar şi de aceea nu mai e nevoie să dau 
argumente suplimentare în această privinţă. 

- Situaţia de excepţie din Moldova are, după dv drept cauză 
numai forțele găgăuze şi transnistrene sau este vorba şi de o acţiune 
a forțelor conservatoare de la Centru, adică de la Moscova? 

- Nu ştiu, nu urmăresc în mod special situaţia. Ce ştiu despre 
evenimentele petrecute acolo nu mi-a creat impresia că ar acţiona 
„mâna Centrului”, deşi această supoziţie se vehiculează. Dacă jude- 
căm după declaraţiile conducerii Republicii Moldova (ale lui Snegur 
şi Druc), această posibilitatea nu reiese. Presupun că există în repu- 
blică nişte forţe care vor să-şi rezolve propriile probleme, urmăresc 
anume interese. Cât priveşte conducerea statului, în Declaraţia lui 
Gorbaciov, publicată chiar în „România liberă”, nu aflăm nici un fel 
de încurajări care ar putea stimula forţele conservatoare. 

- Deoarece în presa română apar diferite presupuneri în legă- 
tură cu evenimentele din decembrie, cred că ar fi interesant să în- 
cercăm a stabili care a fost ponderea URSS în desfăşurarea acestui 
proces care s-a întâmplat în România. 

- Consider că evenimentele din decembrie, din România, se 
înscriu în procesul caracteristic tuturor ţărilor din Estul Europei. Cred 
că discuţiile despre participarea ţării noastre la aceste evenimente 
nu au nici o bază. Din aprilie 1985, am declarat deschis că nu ne mai 
amestecăm în ceea ce se petrece în celelalte ţări şi că nu intenţio- 
năm să controlăm aceste evenimente, iar de-am vrea, tot n-am reuşi. 
În ceea ce priveşte România, teza aceasta se confirmă. Procesele şi 
transformările petrecute în Uniunea Sovietică începând cu anul 1985 
au fost reflectate de presa sovietică, de Radio sau TV, dar în cele- 
lalte ţări est-europene au fost întreprinse măsuri de îngrădire la 
această informaţie, pătrunderea acesteia. Totuşi, aceste procese au 
început să-şi facă simţite efectele: spiritele s-au înfierbântat, s-au 
făcut comparații între ceea ce se întâmplă la noi şi dincolo. Eu gân- 
desc că tocmai în această „contaminare” constă influenţa Uniunii 
Sovietice şi numai atât. 

- Se vorbeşte în presă şi despre perspectiva constituirii unui 
cadru de conlucrare a ţărilor din bazinul Mării Negre. 

- O discuţie despre un posibil cadru de conlucrare între ţările 
din bazinul Mării Negre a început. Ar fi suficiente probleme comune: 
ecologia, transporturile, economia, însă ceva concret încă nu s-a 
amorsat. Colaborarea aceasta ar putea fi de folos ţărilor din bazinul 
Mării Negre şi ea ar veni în sprijinul procesului de integrare general- 
europeană. Eu apreciez în mod deosebit poziţia României în această 
privinţă căci, în cadrul discuţiilor bilaterale privitoare la colaborarea 
regională, ţara dv încadrează totul în procesul general european, 
care urmăreşte construcţia Casei comune a Europei. Deocamdată, 
această idee îşi croieşte drum. Există afinități între aceste ţări iar din 
punct de vedere geografic este o cerinţă firească. Rămâne desigur 
de văzut cum se va concretiza această idee. 

- Ce ar putea face presa din ţările noastre, ziarul „România li- 
beră”, bunăoară, pentru a contribui la o mai bună colaborare ro- 
mâno-sovietică? 

- A scrie adevărul, a arăta starea reală a lucrurilor. lată o reco- 
mandare valabilă pentru orice ziar, indiferent de unde. Scopul presei 
este de a elimina eventualele nelămuriri, eventualele neînţelegeri 
care se pot ivi. lar în caz că survin probleme de o parte sau de alta, 
trebuie apelat la surse autentice şi informaţia trebuie verificată. 

Tendinţa generală a jurnalistului este de a căuta senzaţionalul. 
Eu nu judec pe nimeni pentru asta. De altfel, şi în presa noastră este 
un fenomen des întâlnit. Uneori se pierde însă din vedere faptul că 
democraţia presupune o răspundere sporită, faţă de perioada anteri- 
oară, când indicaţia venită de sus trebuia pusă în aplicare întocmai. 
Abilitatea unui bun profesionist - căci de ambele părți au existat şi 
există ziarişti talentaţi - a constat în acea perioadă în a reuşi să tre- 
zeşti interesul cititorului în condiţii de maximă cenzură şi restricţie. 
Din nefericire, au fost şi din aceia care îndeplineau întocmai indicaţi- 
ile primite. lar acum, când aveţi posibilitatea să scrieţi despre orice, 
apare responsabilitatea reală. 

Doresc, cu toată sinceritatea, să urez ziarului dv mult succes, 
articole cât mai interesante şi câţi mai mulţi cititori. 


7 noiembrie 1990 

MULTI-. DAR Bl-? 


Ne bucurăm sincer şi patriotic de fiecare dată când putem fi şi 
noi în rândul lumii. Bunăoară, cu prilejul unor mari conclavuri inter- 
naţionale pe care le numim şi noi, de la o vreme, că englezii sau 
francezii, întâlniri la vârf. Cum au fost Sesiunea ONU, întronarea Îm- 
păratului Japoniei sau reuniunea europeană de la Paris. Cum va fi 
şedinţa mai marilor din Tratatul de la Varşovia şi ce-o mai fi să fie. 
Cu multtilateralele stăm, deci, bine. 

Cât priveşte întâlnirile bilaterale de fond, nu protocolare, nu 
ocazionale, la nivelul cel mai înalt, situaţia nu e comparabilă. Cu cine 
ne-am întâlnit, oficial şi pe îndelete, de aproape un an, la vârf? Cu 
Iugoslavia, şi... cam atât, dacă facem abstracţie de convorbirile tele- 
fonice cu vecinii, imediat următoare lui 22 decembrie sau de întâlni- 
rile ocazionale. Un demers de zilele trecute, în ce priveşte Ungaria, a 
eşuat. Deocamdată. 

Sperăm de aceea, în continuare de la viitoare - proiectate 
(cum e cea de la Chişinău) sau nu - veritabile întâlniri de fond, bilate- 
rale, ale României. Până una alta pe acest plan nu prea depăşim 
stadiul curtoaziei şi al fotografiilor cu finalitate euforizantă. 


24 noiembrie 1990 

BUCUREŞTIUL NU VREA SĂ SUPERE MOSCOVA 


Ne bucurăm de fiecare dată şi este pentru liniştea noastră 
când marii noştri vecini din Răsărit afirmă că le suntem o ţară prie- 
tenă, „... o ţară prietenă, aşa cum considerăm noi că este România” - 
a declarat la 3 decembrie, la o conferinţă de presă ţinută la Moscova, 
Vitali Ciurkin, şeful Departamentului Informaţii din MAE al URSS. 
Este poate cea mai recentă declaraţie oficială sovietică asupra bunei 
vecinătăţi şi prieteniei care trebuie să tuteleze relaţiile noastre bilate- 
rale. Întotdeauna, oamenii politici înţelepţi ai noştri au ţinut la bunele 
relaţii cu Moscova, dincolo de orânduirile sau diriguitorii care s-au 
perindat, în timp, la cârma statelor vecine. Şi nu putea fi, şi nu ar 
putea fi decât aşa, în primul rând pentru că e înţelept să te ai bine cu 
vecinii. Şi mai ales cu un vecin atât de puternic, atât de influent în 
viaţa politică a acestui spaţiu geopolitic al lumii. 

Dar fraza din care am citat - şi pe care de fapt am trunchiat-o 
în redare - este, în întregul ei, preocupantă pentru noi. Ea sună ast- 
fel, în relatarea Agenţiei TASS: „amestecul în treburile interne este 
inacceptabil pentru Uniunea Sovietică chiar dacă acesta vine din 
partea conducătorilor unor ţări prietene, aşa cum, bineînţeles, consi- 
derăm noi că este România”. 

Reproşul oficial sovietic de abatere de la un principiu de că- 
pătâi în relaţiile internaţionale vizează o declaraţie făcută recent de 
premierul român Petre Roman, ziarului german „Die Welt”, în care - 
s-a spus la Moscova - şeful guvernului la Bucureşti se referea la obi- 
ectivul „de a lupta pentru independenţa Republicii Moldova”. Ulterior, 
la Bucureşti, în mod oficial, dar şi din partea ziarului german, avea să 
se facă precizarea, nu lipsită, mai ales în acest context, de impor- 
tanţă, că în declaraţie nu era vorba de fapt de independenţă, ci de 
suveranitate. 

Oricum însă, a-ţi spune un punct de vedere, a exprima o opi- 
nie sau chiar a face cunoscut un punct de vedere oficial, mai ales 
într-o problemă atât de complexă şi controversată cum este cea în 
chestiune, trebuie calificată automat că „amestec în treburile in- 
teme"? Dacă atâtea din statele lumii se pronunţă, bunăoară, împo- 
triva politicilor economice protecţioniste sau discriminatorii ale unui 

stat, în relaţiile sale economice externe, aceasta înseamnă oare că 
ele comit un act de amestec în treburile externe ale respectivului 
stat? Aceasta, ca să dăm doar un exemplu. 

Credem, apoi că suntem la unison cu înaltul demnitar al Mi- 
nisterului de Externe sovietic, apreciem că preşedintele Gorbaciov 
nu se amestecă în treburile interne ale Republicii Moldova atunci 
când se pronunţă împotriva demersurilor secesioniste găgăuze sau 
transnistrene. Adică, de fapt, pentru apărarea unor prerogative suve- 
rane ale Republicii Moldova. Subscriem integral şi la declaraţia dlui 
Ciurkin, potrivit căreia „România nu este cu nimic mai puţin intere- 
sată decât celelalte ţări europene în menţinerea stabilităţii pe conti- 
nent, aceasta fiind legată indisolubil de stabilitatea internă a statelor 
din Europa”. 

Republica Moldova este şi ea un stat din Europa. Prin mane- 
vrele găgăuze şi transnistrene, stabilitatea intemă a Republicii Mol- 
dova, suveranitatea ei, au fost în mod cert grav afectate. Acest lucru 
îl apreciază şi preşedintele Uniunii Sovietice. lar când premierul Ro- 
mâniei se referă la suveranitatea Republicii Moldova, o face, evident, 
în acelaşi sens. Să considerăm, deci, că numai dintr-o confuzie de 
termeni - independenţă în loc de suveranitate - di Ciurkin a putut ca- 
lifica referirea premierului român din interviul respectiv drept un 
„amestec în treburile interne”. Un amestec în treburile interne sovie- 
tice al Bucureştiului n-ar fi deloc confortabil pentru România. E uşor 
de presupus ce ar putea însemna o replică sovietică la o acţiune 
astfel calificată. Să sperăm aşadar că episodul s-a clarificat. 


7 decembrie 1990 

„JOS...”!? 


Generalul Jaruzelski, suveranul neîncoronat al Poloniei, pără- 
seşte puterea supremă în pace şi onor. A guvernat în vremuri grele 
pentru această tară, care, şi ea, parcă e blestemată să tot treacă prin 
suferinţe, nenorociri, sărăcie şi teamă. A preluat spre cârmuire o ţară 
cu o economie dezastruoasă, cu o societate înlănţuită în structuri 
totalitate şi aflată sub iminenţa intervenţiei braţului armat al doctrinei 
Brejnev. Acum, după aproape un deceniu, structurile economiei de 
piaţă şi instituţiile democratice se configurează încet-încet (desigur, 
nimeni nu pretinde că s-a creat cea mai bună dintre Poloniile posi- 
bile) iar locul ţării în ecuaţia germano-sovietică şi, în general, în Eu- 
ropa pare a fi devenit ceva mai confortabil. Pentru prima oară, un 
guvern necomunist în Europa de Est s-a instalat, prin alegeri libere, 
în Polonia (în septembrie 1989). Toate aceste demersuri s-au făcut 
sub benefica oblăduire prezidenţială a lui Jaruzelski. 

Şi iată că preşedintele a decis să părăsească funcţia supremă. 
Maurul gândeşte că şi-a făcut datoria. Într-un ultim gest, de rară ge- 
nerozitate, declară: „Rog ca toate furiile ce mai zac încă în oameni 
să fie îndreptate împotriva mea, să nu se răsfrângă asupra celor 
care, din convingeri sincere, şi-au sacrificat cei mai buni ani pentru 
restabilirea şi construirea unei patrii noi”. 

E de neînchipuit. Nu mai înţelegem nimic. Cum adică? Omul 
care a făcut atât de mult pentru ţara şi poporul său să îndemne, să 
instige, să manipuleze masele de nemulţumiţi, să strige „Jos 
Jaruzelski! ” Cu alte cuvinte, pentru a dispărea ura şi zavistia între 
compatrioții săi, se oferă ţină voluntară tuturor nemulţumiţilor. Și, în 
general fiind om de mână forte, cum i s-a reproşat de către unii, să 
renunţe de bună voie şi nesilit de stradă, la puterea supremă. 

Numai că Jaruzelski îşi ştie prea bine rolul ce i l-a hărăzit isto- 
ria. „Preşedinţia mea - mărturiseşte el modest, lucid şi demn - a fost 
un fel de trecere de la Polonia de ieri la cea a secolului XXI”. Preşe- 
dinte de tranziţie, dar personalitate istorică de referinţă. 

Să strigăm deci şi noi, odată cu polonezii, cu tot respectul, cu 
toată admiraţia, din toată inima: „Jos Jaruzelski!” 


14 decembrie 1990 
171 


Corneliu Vlad 


CELE BUNE... 


Cele bune să se-adune, cele rele să se spele, e o zicală în- 
dreptăţită şi pentru diplomaţia noastră. Care, la sfârşit de an, prin 
instituţia menită să o exercite, se prezintă printr-o „Carte albă. Şase luni 
de preocupări, acţiuni şi iniţiative”. N-o să comentăm pe larg acest bilanţ 
al activităţii internaţionale a României în acest răstimp. Ca atâtea alte 
bilanţuri asupra a ceea ce s-a făcut în acest interval în diverse domenii 
nu ne poate nici el dă o stare de euforie sau măcar de „o anumită” 
mulţumire (pentru a recurge la o formulă consacrată la nivel oficial). 
Diplomaţia românească, acum, nu poate face nici ea mult prea mult şi 
cu prea mult spor decât se face în alte sectoare ale puterii... Mai rău ar fi 
putut face, desigur, pe cont propriu, dar nu a făcut, spre onoarea ei şi 
binele nostru. Şi totuşi, dacă preocupări a avut cu duiumul, ca toată 
lumea în această ţară, iniţiativele şi acţiunile n-au prea excelat nici 
originalitate, nici rezonanţă. (Nu vrem să aducem nici un reproş 
diplomaților noştri în această privinţă, fie şi pentru faptul că nu ştim prea 
bine care e marja de iniţiativă şi de acţiune a ministrului de Externe). 

Oricum, se merge în continuare pe mari linii tradiţionale ale 
politicii externe româneşti din ultimele decenii cu, evident, reconside- 
rarea unor erori, amendarea unor enormităţi renunţarea la unele gä- 
unoase şi nimănui folositoare „iniţiative de prestigiu” („înfăptuirea 
dezarmării generale şi totale” „instaurarea noii ordini economice şi 
politice internaţionale”, „crearea unei lumi mai bune şi mai drepte pe 
planeta noastră” etc. etc.). 

Din Cartea albă reiese prea bine că ne străduim să reparăm 
ce se poate repara în imaginea deteriorată a ţării în lume: reînnoda- 
rea legăturilor, depăşirea dificultăţilor, revigorarea, recuperarea ma- 
rilor întârzieri, comandamentul depăşirii dificultăţilor, eliminarea ele- 
mentelor artificiale şi asimetrice, recuperarea accelerată a întârzieri- 
lor “fortuite” (adică întâmplătoare?), deschiderea, schimbarea poziţi- 
ilor de fond, modificarea de substanţă a stilului, a fost abandonată 
poziţia extremistă, introducerea unui nou stil etc. etc. 

E foarte bine să se facă - şi cât mai curând - toată această 
operaţiune reparatorie absolut necesară şi sperăm cu toţii că după 
repararea şi consolidarea aliniamentelor respective să se construiască 
vizibil, cu folos şi pe un teren solid. Aşadar, cele bune să se adune iar 
cele să se spele şi în activitatea diplomatică a Bucureştiului. 

29 decembrie 1990 

„INCLUSIV ROMÂNIA”! 


Americanii sunt mulţumiţi, ce mai! În Europa de Est lucrurile 
sunt pe drumul cel bun! Aflăm plăcuta veste de la di ambasador 
Robert Bary, consilier special pentru (acordarea de asistenţă către) 
Europa de Est al adjunctului secretarului Departamentului de Stat, 
Lawrence Eagleburger. 

Dintr-un interviu bilanţier asupra lui 1990 al dlui Barry reținem 
că în zona noastră geografică „s-a făcut un număr de progrese re- 
marcabile”. Îndeosebi prin alegeri şi prin paşi către economia de 
piaţă. Dar aceste progrese au fost diferite de la țară la ţară. „În unele 
țări a fost un progres considerabil. 

În altele, progresul a fost stânjenit de alegeri ştirbite şi de 
probleme ale dreptului omului”. Înaltul demnitar ne lasă pe fiecare 
dintre noi să discemem unde, în Est, a fost mai bine şi unde mai 
puţin bine. Dar, spre ajutor, ne oferă şi câteva repere în materie, 
pentru fiecare ţară din regiune. Situaţia din România anului 1990, 
bunăoară, este astfel rezumată (zece rânduri în relatarea Buletinului 
de presă al Casei Albe): în mai s-au ţinut alegeri, soldate cu o 
victorie pentru FSN, care include mulţi comunişti. Totuşi, nereguli 
electorale au fost semnalate de observatori, inclusiv din SUA, şi 
guvernul a primit critici aspre pentru insuccesele sale în respectarea 
drepturilor fundamentale ale omului. Preşedintele Bush a observat la 
timpul respectiv că SUA sunt preocupate în mod deosebit de 
hărţuirea candidaţilor opoziţiei în România, ca şi de drepturile 
fundamentale ale omului, cum ar fi dreptul la liberă întrunire. Totuşi, 
de atunci, a spus Barry s-au făcut progrese în ce priveşte cea mai 
mare parte a acestor indicatori”. 

Citind şi eventual recitind acest text, nu ne rămâne decât să 
ne dumirim fiecare în ce măsură Washingtonul e sau nu mulţumit de 
ce se întâmplă la noi şi dacă America socoteşte că e mai mult bine 
decât rău sau invers în felul în care înaintăm spre democraţie şi re- 
forme economice. 

Oricum, din expunerea dlui ambasador mai reținem că pentru 
anul financiar 1991 SUA vor finanța cu 440 milioane de dolari un 
program de ajutorare a ţărilor est-europene, care, orientat iniţial doar 

spre Polonia şi Ungaria, „a fost extins la întreaga regiune, inclusiv 
România, după cum a ţinut să ni se menţioneze în mod expres. 

Aici este momentul să punem punct. Pentru ca el să poată fi 
pus într-o notă optimistă. Ne bucurăm nespus când parcurgem texte 
în care întâlnim Europa de Est, inclusiv România şi nu Europa de 
Est, exclusiv România, formulă de care ni s-a cam făcut lehamite la 
toţi. Ideal ar fi că ori de câte ori se vorbeşte de Europa de Est să se 
ştie că firesc, suntem, totuşi, şi noi pe acolo. Şi nu ca... o concesie 
ori o favoare ce ni s-ar face în această privinţă. Deocamdată, însă, 
fapt e că uneori se naşte senzaţia că (europeni desigur, fiind), noi 
trebuie să năzuim până una alta să intrăm nu de-a dreptul în Europa 
ci... măcar în Europa de Est. 

Şi atunci, cum să nu ne bucurăm, cum să nu ne mândrim de o 
formulă atât de încurajatoare şi înălțătoare, care este „inclusiv Ro- 
mânia”? 


7 ianuarie 1991 

TENDINŢE 


Noua Europă - aceea al cărei act de naştere este Carta de la 
Paris - începe să capete consistenţă instituţională. Cu câteva zile 
înainte de Paşti, la Madrid s-a configurat Parlamentul general euro- 
pean cu membri din toate cele 34 de state din CSCE. Timp de două 
zile s-a discutat despre şi s-a stabilit compoziţia, pe ţări, a respecti- 
vului organism. Şi este interesant cum au evoluat lucrurile, la ce de- 
cizii s-a ajuns. Interesant chiar şi numai pentru faptul că, atunci când 
lângă numele unei ţări e pusă o cifră şi se întocmeşte un clasament, 
lucrul devine atractiv. Se trezesc, fireşte, şi mânarii naţionale, ba, din 
păcate, se dă frâu liber şi diverselor naţionalisme (când va scăpa 
oare Europa de ele?) Pentru cele 245 de locuri în Parlament (iniţial 
189) a existat mai întâi o propunere americană. După două zile de 
dezbateri, s-a definitivat o altă formulă, adoptată de toţi, căreia îi fa- 
cem loc mai jos. (În paranteză, numărul de mandat propus prin vari- 
anta SUA.) 

Aşadar: A - URSS, SUA - câte 17 (18) ; B - Germania, Franţa, 
Italia, Marea Britanie - câte 13 (10) ; C - Canada, Spania. - câte 10 
(7) ; D - Belgia, Olanda, Polonia, Suedia (6), Turcia (4) - câte 8; E - 
România, lugoslavia - câte 7 (4) ; F - Austria, Cehoslovacia, Dane- 
marca, Finlanda, Ungaria, Norvegia, Elveţia (5), Grecia (4), Irlanda 
(3), Portugalia (3) - câte 6; G - Bulgaria, Luxemburg (3) - câte 5; H - 
Cipru, Islanda, Malta (2) - câte 3; | - Liechtenstein, Monaco, San Ma- 
rino, Vatican (2) - câte două. 

Ce ar fi de contestat în ceea ce priveşte România, care a tri- 
mis o delegaţie de 6 parlamentari (celor anunţaţi în presă la vremea 
respectivă li s-a adăugat şi dl Liviu Mureşan, secretar al Grupului 
Român al Uniunii Interparlamentare)? 

În primul rând, că faţă de 4 mandate propuse iniţial, a obţinut 
7. E meritul, desigur, al delegaţiei, ai cărei - unii - membri au dus o 
muncă folositoare - s-a spus bine, în argumentaţia lor, că dacă ni se 
atribuie mai multe mandate, mai mulţi parlamentari de-ai noştri ar 
putea învăţa din adevărata democraţie şi mai multe formaţiuni poli- 
tice ar putea să-şi spună cuvântul în această agoră europeană. 

n al doilea rând că, împărțind totalul mandatelor la numărul de 

ţări, se obţine 7 şi ceva; deci, cu 7 mandate, România se află undeva 
mijloc. Ceea ce este corect. (Criteriile de împărţire a mandatelor nu 
le-am putut afla; de altfel nici participanţii la consfătuire nu le-au prea 
desluşit). În al treilea rând, unii ar fi tentaţi să facă această remarcă: 
România trebuia să aibă 4 mandate şi a obţinut 7, Ungaria urma să 
aibă 5, adică mai mult ca noi, şi a obţinut 6, mai puţin ca noi. Dar 
oare contează acest lucru? Mai ales că pentru viitoarea reuniune, din 
1992, au fost două propuneri de capitală gazdă: Bucureştiul şi Buda- 
pesta, iar la vot a câştigat, mai mult decât detaşat, capitala Ungariei. 
Poate fi considerat acest lucru un casus belli pentru România ? 

Important e să fim cu toţii, europenii, împreună. Să ne vorbim 
unii altora, să încercăm să ne înţelegem mai bine şi să ne împăcăm 
interesele. Naţionalismele troglodite şi periculoase trebuie aruncate 
peste bord. Ele n-au adus şi nu vor aduce niciodată, nimănui, câşti- 
guri de durată. Parlamentul noii Europe poate, şi el, să ne unească 
pe toţi. Cu cât suntem mai mulți şi în mai multe locuri laolaltă, cu atât 
e mai bine pentru toată lumea. Noua Europă ar urma să fie o Europă 
omogenă, în diversitatea - totuşi - ce o defineşte. 


11 ianuarie 1991 

GOLFUL: O ŞANSĂ RATATĂ, DAR NU ULTIMA 
ŞANSĂ 


Cele şase ore de discuţii dintre şefii diplomaţiei Statelor Unite 
şi Irakului s-au încheiat cu o singură înţelegere, după cât se pare. Că 
întâlnirea lor a fost un eşec. O şansă ratată. După cât - iarăşi - se 
pare, fiecare din cele două părţi a avut o marjă minimă (sau chiar 
inexistentă, de manevră. De aceea, pe drept s-a spus că de fapt nici 
nu s-au purtat negocieri. De o parte se cere retragerea imediată şi 
completă a Irakului din Kuweit, de cealaltă discutarea problemei în 
ansamblul dosarului medio-oriental. Poziţie neschimbată după rundă 
geneveză. 

Ce va urma acestei şanse de soluţionare paşnică în mod evi- 
dent pierdută? A fost ea oare ultima şansă? Din fericire, nu. Şi ONU, 
şi alte ţări occidentale, şi câteva ţări arabe mai pot - şi încearcă de 
altfel să creeze linii de comunicare între Washington şi Bagdad. 
Deocamdată însă, pe cât de monolită e reacţia cvasitotalităţii statelor 
lumii în respingerea ocupării Kuweitului, pe atât de neînduplecată e 
poziţia Irakului de menţinere a statu quo-ului. 

Lumea aşteaptă îngrozită o soluţie paşnică. Militarii aşteaptă, 
gata oricând, după 15 ianuarie, să apese pe trăgaci. Cele 1000 de 
arme nucleare americane aflate în zonă şi armele chimice irakiene 
aşteaptă placide, în silozuri sau pe rampe, să fie sau nu utilizate. 

Pentru pacea în Golf şi în lume e foarte târziu. Dar încă nu 
prea târziu. Incredibilul nu e încă şi inevitabil. 


12 ianuarie 1991 

FILIERA SOMALEZĂ - CALE LEGALĂ 


Cum o fi oare mai uşor de intrat în România, cu sau fără pa- 
şaport? Şi cum e mai uşor, ca personalitate de vârf a istoriei tării, 
sau ca refugiat somalez? Întrebările par a fi puse de-a surda. Dar nu- 
i chiar aşa. Pentru că iată ce putem citi în tânărul cotidian „Jurnal 
Internațional” în legătură cu odiseea refugiaților somalezi aşa cum 
este ea prezentată de dl. Teodor Meleşcanu subsecretar de stat la 
MAE: „Cele peste 240 de persoane nu au o situaţie clară, unii nu mai 
au nici paşapoarte, nu ştim cum au intrat în ţară, cu ce se ocupă, ce 
mijloace de subzistență au. România e o ţară deschisă, cu puţine 
restricţii. Viză de intrare se obţine foarte uşor la frontieră. Sperăm că 
această manifestare să fie singulară, cu toate că personal cred că 
este doar vârful aisbergului”. 

Reţinem deci că se poate, refugiaţi somalezi fiind, să intre în 
ţară şi dacă n-au o situaţie clară, nici paşaport. Şi asta pentru să 
România e o ţară deschisă, cu puţine restricţii vamale. lar viză de 
intrare se obţine foarte uşor la frontieră. 

Necazul începe însă de acolo de unde ni se precizează că 
acesta ar fi doar vârful aisbergului. 

Restul... e tăcere? 


16 ianuarie 1991 

MĂŞTILE AU CĂZUT, LUMEA-I CUM ESTE 


Ne-am legănat o vreme, mai cu seamă după prăbuşirea regi- 
murilor comuniste din partea noastră de lume, în iluzia că omenirea 
va păşi într-o vârstă a înţelegerii şi armoniei. Întâlnirea general-euro- 
peană de la Paris a prilejuit feluriţilor urători de ocazie - între care şi 
personalităţi stimabile altfel - oportunitatea de a clama că războiul 
rece a murit. Şi că deci vom trăi în cea mai bună din lumile posibile. 
Aceea în care lupul şi mielul vor fraterniza, iar râurile vor fi de lapte şi 
miere. Spre regretul nostru, iată însă că nu a fost să fie aşa. Cei ce 
şi-au luat propriile dorinţe drept realitate, adică aceia care au crezut 
că printr-o înţelegere sovieto-americană totul e rezolvabil, la modul 
amiabil, în lume, s-au înşelat. Din cel puţin două motive, pe care le- 
au făcut clare două situaţii limită, sub imperiul cărora trăim în aceste 
clipe. 

Primul: o înţelegere a superputerilor, oricât de ridicat ar fi gra- 
dul ei de intimitate, scapă din vedere că nici o Sfântă Alianţă a vremii 
noastre nu poate, nu ar putea, administra, măcar în mare, bunul 
mers al lumii. O jandarmerie mondială sovieto-americană ca forţă de 
ordine (deci în bine) sau ca forţă represivă (în rău) n-ar avea însă 
şanse a se exercita. Ne-a deschis ochii în această privinţă, acelora 
dintre noi care nu-i aveau deschişi, indiferent dacă ne place sau nu, 
Saddam Hussein. Nu vom judeca aici câtă dreptate are sau nu lide- 
rul de la Bagdad în chestiunea ocupării Kuweitului, nu intenţionăm şi 
nici n-am dori să-i justificăm acest act, dar Saddam Hussein a adus 
aminte lumii că mai există totuşi şi o lume a treia. O lume frustrată, 
nevoiaşă, ba chiar disperată uneori. Cazul în speţă. Şi o lume care 
are atuurile ei în caz de ciocnire de interese, în caz de confruntare. 
Atuuri care vor cântări tot mai greu în balanţa puterii mondiale. Peş- 
tera lui ladin care e imensitatea resurselor naturale ale sudului, gi- 
gantescul fumicar uman ce sporeşte din el însuşi în această parte 
(de fapt trei părţi) de lume nu pot să nu dea de gândit bătrânului om 
alb. Ultima lui armă, din multele pe care le-a avut în încercarea de 
forţe care se prefigurează, rămâne tehnologia. Mâine-poimâine riscă 
să piardă şi monopolul acestei redutabile arme, aşa cum a pierdut şi 
monopolul bombei atomice. Şi atunci? 

Indiferent, deci, dacă va fi sau nu război în Golf, „Golfuri” or să 
mai fie şi poate că din ce în ce mai multe. Drept care nordul industri- 
alizat are a reflecta şi a purcede la acţiune. 

Al doilea motiv pentru care euforia de mai anţărţ asupra evo- 
luţiilor lumii trebuie binişor amendată. Pactizarea sovieto-americană 
nu e chiar atât de osmotică pe cât le-a părut la un moment dat 
unora. Dovadă, ce se întâmplă acum în republicile baltice. E o mare 
probă a adevărului desfăşurarea de evenimente la care asistăm în 
această zonă. Occidentul a fost dispus să-l sponsorizeze (termen 
foarte îmbrăţişat acum la noi) în chip şi fel de Gorby cu gândul clar 
că e mai luminat decât oricare din țarii roşii, dar şi cu gândul secerat 
că prin el imperiul de Răsărit (ieri rus, azi sovietic) se va destrăma 
mult mai devreme decât s-ar fi bănuit. De unde „bravo Gorby” în 
toate limbile Pământului (Premiul Nobel, promisiuni de ajutorare cum 
n-au mai fost...). Şi uite că lituanienii vor şi pun degetul pe o rană - 
din multe răni de acelaşi fel - care de mai bine de o jumătate de se- 
col nu s-a putut închide. Ba, mai mult, care au început a sângera din 
nou. 

Nimeni n-ar vrea să fie acum în pielea lui Gorbaciov. Care, pe 
de o parte e lăudat - şi va rămâne incontestabil în istorie - ca omul 
care încearcă să aducă Rusia la realitate, să o coboare din sinistra şi 
troglodita exaltare mesianică a comunismului, cu picioarele pe pă- 
mânt; iar pe de altă parte e contestat că prezidează cu bună ştiinţă, 
în mod direct, procesul de destrămare a imperiului al cărui cap neîn- 
coronat este. 

Ce-o să facă până la urmă Gorbaciov, nimeni, poate nici el, în 
acest moment, nu ştie. Imperiul, oricum, se va destrăma. Şi nu în 
decurs de câtva secole, cum s-a întâmplat cu Imperiul Roman. Dar 
nici de pe o zi pe alta, cum se amăgesc unii. 

Până atunci, e bine oricum să ne gândim că noi, ca români, 
după deziluzia naţională de după decembrie 1989, mai trebuie să 
asimilăm, de data aceasta laolaltă cu toată lumea, şi spulberarea 
iluziei că totul ar putea merge ca pe roate şi în viaţa intemaţională. 
Testul irakian, testul baltic, ne dovedesc cu prisosinţă că lumea-i 
cum este. Şi mincinos ar fi acela care ar pretinde că ştie încotro se 
va îndrepta ea în săptămânile şi în lunile următoare. Într-un fel, cu 
lumea e cam aşa cum e şi cu România. Adică: încotro? 


16 ianuarie 1991 

RUBICONUL A FOST TRECUT: 
BRUSC, MASIV ŞI DECISIV 


Până în ultima clipă - şi chiar dincolo de ea, dacă se poate 
spune astfel - s-a făcut tot ce a fost omeneşte posibil pentru a se 
evita un război în Golf. Şi totuşi, războiul n-a putut fi evitat. lar răs- 
punderea, pentru aceasta, revine în exclusivitate echipei conducă- 
toare de la Bagdad. Un război cu totul diferit, cel puţin în două pri- 
vinţe, faţă de oricare altă conflagrație din istoria atât de însângerată 
a lumii: 1. Este un război esențialmente câştigat din chiar clipa în 
care s-a hotărât declamarea sa; 2. Este un război între cvasitotalita- 
tea statelor lumii şi un mănunchi de oameni politici şi militari de o 
neînduplecare (pentru a nu spune mai mult) împinsă până în zona 
iraţionalului în menţinerea pe o poziţie flagrant culpabilă. 

Previzibil ca variantă de acţiune, războiul acesta a fost prevă- 
zut şi în desfăşurarea sa concretă. Până la detalii. Şi în mod public. 
Americanii au avertizat clar şi din vreme că „oricare din nopţile ur- 
mătoare datei de 15 ianuarie, probabil la ora la care întunericul este 
cel mai profund, înainte de răsăritul soarelui, Saddam se poate aş- 
tepta la un atac brusc, masiv şi decisiv”. Şi lucrurile s-au întâmplat 
exact aşa. 

Surprinzător n-a fost modul de aplicare a loviturii de deschi- 
dere, ci prima ripostă militară a Bagdadului. Care, de fapt, practic, 
nici n-a existat. Din fericire. Ceea ce nu înseamnă că nu ar mai pu- 
tea interveni diverse replici militare irakiene, mai mult sau mai puţin 
imprevizibile. Dar ele nu mai pot oricum schimba soarta bătăliei. Ră- 
bufniri de forţă ale învinşilor de la Bagdad ar mai putea surveni. În 
cele mai neaşteptate locuri, din zona Orientului Mijlociu sau din alte 
părţi ale lumii, îndeosebi în ţări implicate direct în actualele ostilităţi. 
Un asemenea abces al violenţei, spart şi diseminat în organismul 
lumii, ar putea crea, fie şi numai pentru o vreme, o stare de pronun- 
tată insecuritate. Dar o intervenţie chirurgicală mai lipsită de dureri şi 
riscuri în zona Golfului nu s-a putut, din păcate, imagina. 

Redobândirea independenţei Kuweitului şi prăbuşirea echipei 
dictatoriale de la Bagdad - pentru că ea nu ar mai putea supravieţui 
în condiţiile de certă capitulare necondiționată a actualului regim ira- 

kian - va tăia însă numai câteva şuviţe din mult prea încurcatul nod 
gordian medio-oriental. Multe probleme, începând cu cea a conten- 
ciosului arabo-israelian, îşi aşteaptă în continuare soluţionarea, iar 
acuitatea ca şi gradul lor de periculozitate au devenit cu atât mai evi- 
dente după asasinarea, zilele trecute, a câtorva din liderii OEP. 

În diverse chipuri, şocul Golfului se va mai resimţi aşadar cel 
puţin o vreme. Oricum, acest al treilea război mondial, într-un fel, 
purtat de comunitatea internaţională aproape în totalitatea sa împo- 
triva regimului singularizat al lui Saddam Hussein, război legitimizat 
de necesitatea reîntronării forţei dreptului asupra dreptului forţei, re- 
învie, prin victoria sa, speranţa că în lumea noastră torturată de atâ- 
tea samavolnicii, fanatisme şi violenţă, este totuşi posibil, măcar din 
când în când, să se facă şi puţină dreptate. Dreptate şi poporului 
kuweitian, dar şi poporului irakian, târât într-un martiraj nemeritat de 
căpetenii ce vor trebui să dea seama pentru iresponsabilitatea lor. 
Victoria legii internaţionale asupra arbitrariului flagrant lasă însă, din- 
colo de inerenta satisfacţie, şi un gust de amărăciune. Pentru că alt- 
fel decât prin război nu s-a putut. 

Somnul, mortificarea libertăţii, adică dictatura, a născut la 
Bagdad monstrul agresiunii. În numele libertăţii popoarelor, el este 
acum răpus. În respectiva zonă. Prin forţă. Fie ca orice alte tentaţii 
spre aventuri mai mult sau mai puţin asemănătoare celei a lui Sad- 
dam să se simtă de acum înainte descurajate, pentru a se putea 
reda oamenilor şi popoarelor de pretutindeni tihna de care au nevoie. 


18 ianuarie 1991 

Un est-european la Strasbourg 


TOATĂ LUMEA DOREŞTE ROMÂNIA ÎN CONSILIUL 
EUROPEI. PROBLEMA ESTE CÂND ŞI CUM 


Pe uşa a cinci birouri de la etajul | al Palatului Europei (came- 
rele 1132-1138) scrie România. Într-un fel, deci, suntem prezenţi 
aici, la sediul Adunării Parlamentare Europene. Într-alt fel, însă, nu. 
România nu are încă statut de invitat special în forumul Parlamentar 
al continentului, aşa cum au obţinut celelalte ţări est-europene, cu 
excepţia Albaniei. lată de ce se fac acum eforturi intense şi de partea 
română - în toate sectoarele spectrului politic - şi de partea ţărilor 
reprezentate la Strasbourg pentru a curma o situaţie ce riscă să de- 
vină o dureroasă anomalie. 

Evenimentele tragice şi penibile dintre 13-15 iunie 1990 au 
împiedicat serios accesul României în instituţiile comunitare. 29 ia- 
nuarie a fost aici, într-un fel, ziua României. Un test foarte dificil a 
trebuit să fie susţinut şi rezultatul său îl vom afla la 1 februarie sau 
poate mai târziu. Primul ministru Petre Roman şi alţi fruntaşi ai vieţii 
publice româneşti au coborât în groapa cu lei pentru a dezbate din 
nou, împreună cu parlamentari ai Consiliului Europei, şansele noas- 
tre la statutul de invitat special. Semnând în Cartea de Aur a Adună- 
rii Parlamentare, premierul român şi-a rezumat astfel gândurile: „Cu 
speranţa de a afla locul meritat pentru ţara mea în Consiliul Europei”. 
Pe larg, poziţia oficială a României a fost expusă de domnia sa într-o 
cuvântare, la o conferinţă de presă şi într-o serie de întrevederi. 

Nuanţate şi cu ponderea necesară au fost consideraţiile făcute 
de protagoniştii români neguvernamentali ai actualului dialog. Dom- 
nul deputat lon Raţiu, pronunţându-se pentru admiterea în Consiliului 
Europei, a ţinut să spună că acest lucru nu trebuie să se facă ori- 
cum. Este necesar să se răspundă mai întâi la condiţiile stabilite pri- 
vind drepturile omului - libertatea presei, liberalizarea economică, 
alegeri libere şi pluripartitism. 

Gabriel Andreescu şi Smaranda Enache, din partea Grupului 
pentru Dialog Social şi a Alianţei Civice, ne-au exprimat mai întâi 
insatisfacţia pentru timpul scurt aflat la dispoziţie pentru dezbaterea 

realităţilor complexe din România. „Am încercat totuşi, ne-a declarat 
di. Gabriel Andreescu, să explicăm în câteva cuvinte ultimele evoluţii 
din România, mai ales ultimele decizii legislative care asigură auto- 
rităţilor puteri mult sporite. Adunarea Parlamentară are o responsabi- 
litate cu atât mai mare cu cât poziţia sa influenţează nu numai relaţi- 
ile României cu exterior ci, lucru şi mai important, însuşi echilibrul 
interior al ţării”. Din cauza conjuncturii internaţionale, a remarcat dna 
Smaranda Enache ultimele evoluţii din România nu au stat în centrul 
atenţiei Adunării Parlamentare. Reintegrarea României în Europa 
trebuie să se facă, dar în condiţii de reale adaptări la standardele 
europene, şi nu numai la nivel declarativ, ci prin crearea structurilor 
şi instituţiilor care să garanteze funcţionarea reală a democraţiei. Ce- 
rinţă acutizată şi de evoluţiile deosebit de preocupante din lume - 
Golful, republicile baltice etc. Asupra acestui lucru toată lumea este 
de acord. Dar când şi cum? Aici opiniile diferă substanţial. Spre Eu- 
ropa comunitară, din România lumea foloseşte (încă?) drumuri dife- 
rite. Bunăoară şi acum. Delegaţia oficială şi ceilalţi participanţi din 
România au sosit la Strasbourg cu avioane diferite. 

Liderul majorităţii din Adunarea Deputaţilor, di Liviu Mureşan, 
prezent la dialogul de aici, nu vedea însă nimic rău în diversitatea 
opiniilor. „Cred că dovada cea mai bună că în România există demo- 
craţie este faptul că opoziţia poate veni liniştită să spună că în ţară 
nu există democraţie”. 

În sfârşit, să consemnăm o opinie din cele mai competente în 
materie, pentru că ea aparţine dlui Anders Bjorck, preşedintele Adu- 
nării Parlamentare: „Am discutat relaţiile viitoare dintre România şi 
Consiliul Europei şi i-am spus dlui prim ministru că sper în acordarea 
statutului de invitat special de îndată ce va fi posibil. Nu ştiu dacă 
decizia finală va fi luată în această săptămână, dar e posibil. Altfel, 
sper că vom putea lua această decizie destul de repede ceea ce în- 
seamnă o lună sau două. De asemenea, i-am spus primului ministru 
că trebuie să urmăm, în mod firesc, procedura de acordare a acestui 
statut şi, din câte ştiu eu, nu e o problemă dacă România trebuie să 
fie invitat special, ci e doar o problemă de timp”. Una din butadele 
atât de adevărate ce revin frecvent în limbajul parlamentarilor de 
Strasbourg este: „Comunitatea noastră este deschisă, dar nu ofe- 
rită”. Situaţia actuală a României o dovedeşte cu prisosinţă. 


30 ianuarie 1991 


184 


Şi totuşi, Revoluţia Română 


Un est-european la Strasbourg 


O ZI DE MARATON EUROPEAN 


O zi de maraton european pentru premierul Petre Roman: 
marţi 29 ianuarie. De la prima întâlnire, în zorii zilei, cu doamna 
Lalumiere, secretar general al Consiliului Europei, şi până la Confe- 
rinţa de presă de seara, care s-ar fi prelungit poate dacă nu venea 
ora părăsirii Strasbourgului. În tot acest răstimp, întâlniri şi discuţi, 
practic neîntrerupte cu înalte oficialități şi membrii de rând ai Adunării 
Parlamentare Europene. Toate, pe tema intrării României în instituţi- 
ile democratice europene de la Strasbourg. La 29 ianuarie a fost 
provocat şi s-a consumat un adevărat moment al adevărului în relaţi- 
ile dintre România şi Consiliul Europei. Era absolut necesar, pentru 
că, aşa cum se exprima un parlamentar european, aceste relaţii în- 
cepuseră să penduleze „între o anumită cordialitate şi o anumită 
neîncredere” faţă de angajamentul guvernului de la Bucureşti de a 
duce România spre democraţie. 

După noianul de întâlniri ale zilei (cele ale premierului, însoţit 
de ministrul de exteme Adrian Năstase, parlamentarii majoritari Liviu 
Mureşan şi Viorel Faur au fost întregite de schimburile de vederi 
desfăşurate la Palatul Europei de deputatul lon Raţiu şi fruntaşii ex- 
traparlamentari Gabriel Andreescu şi Smaranda Enache), convinge- 
rea cvasiunanim împărtăşită este că România a dobândi cât de cu- 
rând statutul de invitat special al Consiliului Europei. 

Ghemul încâlcit de probleme ce trebuie descurcat, ca o condi- 
ţie de neeludat în luarea acestei decizii, s-a configurat public la Şe- 
dinţa de marţi după-amiază a Adunării Parlamentare, unde premierul 
Roman, după un expozeu introductiv, a răspuns la câteva zeci de 
întrebări privitoare la situaţia din România. Întrebări dintre cele mai 
diverse privind drepturile omului, libertatea presei, situaţia econo- 
mică, condiţia minorităţilor naţionale, separarea puterilor în stat, li- 
bertatea sindicală soarta Securităţii, destinul orfanilor şi al copiilor 
abandonaţi, refacerea mediului înconjurător, libertatea cultelor, re- 
forma administrativă, efectele războiului din Golf asupra economiei 
româneşti, perspectivele cooperării regionale în Europa. Răspunsu- 

rile date de premierul Roman în cadrul acesteia adevărate „întâlniri 
de gradul III”, cum a numit-o un participant, au dat satisfacţie, se 
pare, parlamentarilor europeni, căci, pe un ton mai mult sau mai pu- 
ţin emoţional, anticipând decizia ce urmează a fi luată, s-au declarat 
favorabili acordării statutului, mult aşteptat, de invitat special. Şi o 
altă remarcă interesantă, reieşită din discuţiile purtate la Strasbourg: 
Europa democrată are nevoie mai mult ca altădată, dar România 
probabil mult mai mult ca Europa, de un sistem european de garan- 
tare a democraţiei şi drepturilor omului şi naţiunilor, în condiţiile înră- 
utăţirii serioase a climatului pe continent şi în lume prin evoluţiile 
preocupante din URSS şi războiul din Golf. Dar pe de altă parte toc- 
mai din cauza acestei tensionări bruşte a atmosferei politice în Eu- 
ropa şi pe plan mondial, despre România, în lume, se vorbeşte mai 
puţin; atenţia principală se orientează asupra punctelor fierbinţi de pe 
glob. 

Ar fi trebuit obţinute oare mai multe şi mai ferme garanţii în 
privinţa României, de către Consiliul Europei, acum, în pragul luării 
deciziei de acordare a statutului de invitat special ţării noastre? 

În hemiciclul de la Palatul Europei, un parlamentar l-a întrebat 
pe premierul Roman dacă în România s-ar mai putea produce o mi- 
neriadă. „Ar însemna atunci că n-am putut construi o democraţie” - a 
fost răspunsul. „Dar dacă accesul României la Consiliul Europei ar fi 
refuzat?”, a întrebat altcineva. „Poporul român ar avea sentimentul 
de a fi fost abandonat, fragilizat”. Mai ales în actualul context euro- 
pean. 

P.S. Venind vorba despre libertatea presei în România, dl 
prim-ministru Petre Roman a oferit un exemplu, spunând: „Singurul 
ziar din România care iese în 8 pagini este principalul ziar de opozi- 
ţie”. Este vorba desigur de „România liberă”, pe frontispiciul căruia 
scrie, însă - să-i mai amintim premierului? - „ziar independent”. 


31 ianuarie 1991 

Un est-european la Budapesta 


TRATATUL DE LA VARŞOVIA AGONIZEAZĂ. 
SPRE BUNĂ DISPOZIŢIEI DE A MULTORA 


În limbajul presei, Consfătuirea extraordinară a Comitetului 
Politic Executiv al Tratatului de la Varşovia desfăşurată în sala mare 
a hotelului "Duna Intercontinental” din capitala Ungariei, a fost nu- 
mită ceremonia de înmormântare a acestui bloc militar, care de 
peste trei decenii şi jumătate şi-a avut partea sa, deloc neglijabilă, de 
contribuţie la învrăjbirea şi scindarea Europei. 

După cele petrecute în ultimul an şi jumătate în viaţa conti- 
nentului, după reuniunea general-europeană de la Paris, Tratatul nu- 
şi mai avea oricum rostul. Dar că a murit într-adevăr, este prea mult 
spus. Şi aceasta în primul rând, pentru că, aşa cum s-a convenit, de 
la 31 martie se va pune capăt doar structurilor şi activităţilor militare 
ale Tratatului. Componenta politică de bloc rămâne încă în viaţă 
până la sfârşitul anului sau în cel mai rău caz până la viitoarea 
reuniune a CSCE de la Helsinki. Oricum, aşa s-a convenit. Ministrul 
de Externe al României, di Adrian Năstase compară în acest sens 
Tratatul de la Varşovia cu un vapor care în trecerea sa lasă în urmă 
un siaj, politic în acest caz. 

Ca de obicei, s-a anunţat că reuniunea a avut loc într-o atmo- 
sferă caldă, prietenească, iar hotărârile s-au luat în unanimitate. De 
data aceasta însă, în sensul bun al cuvântului. S-a mai decis, de 
pildă, şi încetarea valabilităţii unor acorduri militare încheiate în ca- 
drul Tratatului de la Varşovia. Am putea, cu acest prilej, să ne între- 
băm dacă vom ajunge să cunoaştem vreodată conţinutul respecti- 
velor documente. Prea multă transparenţă în această privinţă nu 
prea pare să existe. 

La conferinţa de presă ce a urmat consfătuirii de trei ore a 
Tratatului (precedată, e drept, de şedinţe prelungite şi furtunoase ale 
experţilor) s-a spus în mod clar că nu este nici o şansă pentru a se 
afla prea curând conţinutul respectivelor acorduri. Ele sunt puse sub 
pavăza secretului militar şi au un termen de depresurizare de ordinul 
zecilor de ani. În orice caz, ziariştii prezenţi au fost asiguraţi că unii 

dintre noi (cei ce vom mai trăi în secolul XXI) vom putea scrie cărţi 
pe baza accesului la respectivele documente. 

Momentul de la Budapesta a fost, prin excelenţă, un moment 
dedicat trecutului, ne-a declarat ministrul român de Externe. Ce va fi 
însă mai departe rămâne marea întrebare. Adică: până la crearea 
unui mecanism general-european, cu o componentă militară şi de 
securitate, se va rămâne aşa, ori se va recurge la formule tranzitorii, 
implicând sisteme de securitate subregională? Cert este însă, aşa 
cum a declarat la conferinţa de presă ministrul român al Apărării, dl. 
Victor Stănculescu, că toate statele participante recurg, în prezent, în 
primul rând la formula unor acorduri bilaterale de securitate, domeniu 
în care ministrul român a citat un mare număr de asemenea demer- 
suri în ceea ce priveşte România. 

Sunt multe întrebări ce-şi aşteaptă răspunsul. Deocamdată, să 
ne bucurăm de demontarea componentei militare a Tratatului de la 
Varşovia, de la care nu ne-a venit nimic bun. 

Interesant este că la o reuniune care s-a vrut într-un fel o ce- 
remonie de îngropăciune, s-a simţit nevoia şi a unui necrolog. Cum a 
fost defunctul, mai mult bun sau mai mult rău? Deci părerile au fost 
împărţite, ca să nu zicem opuse. Rezumându-se în termeni diploma- 
tici, ministrul de Externe al ţării gazdă a declarat că în timp ce unii 
apreciază că Tratatul ar fi fost un mijloc de apărare a Europei Răsă- 
ritene împotriva Vestului, pentru mult mai mulţi el a fost o instituţie a 
expansiunii staliniste, un mecanism conceput nu în scopuri defen- 
sive, ci ofensive. Şi chiar azi, dacă unii prezintă Tratatul ca o compo- 
nentă a stabilităţii şi echilibrului militar în Europa, mult mai mulţi văd 
în această organizaţie un anacronism sufocant şi periculos. Cine 
sunt unii - cei puţini şi cine ceilalţi - cei mulţi, care judecă atât de dife- 
rit Tratatul, nu este greu de ghicit. 

Oricum, la conferinţa de presă de după consfătuire, delegaţia 
sovietică n-a participat. „N-a avut timp”, a explicat şeful diplomaţiei 
ungare. Explicaţie la care sala plină de ziarişti a fost cuprinsă de 
animaţie. 

De altfel, întreaga conferinţă de presă, chiar dacă marcând 
sfârşitul, mai bine zis începutul sfârşitului, a stat sub semnul decon- 
tractării şi bunei dispoziţii. De pildă, când ministrul de Externe al 
Românei s-a oferit ca distins translator din română în engleză al in- 
tervenţiei colegului său de delegaţie (ministrul apărării), domnia sa a 
arătat că lichidarea structurilor militare ale pactului nu lasă un va- 
cuum politic şi militar şi a explicat de ce. 

În sfârşit, conferinţa de presă s-a încheiat tot pe o replică a 
ministrului Adrian Năstase, care, remarcând că delegaţiei române n- 


188 


Şi totuşi, Revoluţia Română 


au fost adresate întrebări din partea ziariştilor, a interpretat faptul că 
un compliment la adresa politicii externe româneşti. Din nou zâmbete 
şi aplauze, după care toată lumea prezentă a părăsit bine dispusă o 
ceremonie care întotdeauna în trecut era cât se poate de gravă şi 
apăsătoare. 


27 februarie 1991 

Un est-european la Budapesta 


SCADENŢĂ AMÂNATĂ PENTRU CAER 


Aşadar, Tratatul de la Varşovia agonizează şi nici CAER-ul nu 
se simte prea bine. Uneori, într-o săptămână se întâmplă atâtea 
evenimente cât într-o epocă istorică, remarca odată fostul premier 
britanic Harold Wilson. O asemenea săptămână promitea să fie şi 
cea care se încheie peste câteva zile. În capitala Ungariei urmau să 
se întrunească două conclavuri deosebit de importante ale principa- 
lelor instituţii multilaterale ale sistemului totalitar din Est: Tratatul de 
la Varşovia şi CAER. Tratatul urma să amputeze componenta mili- 
tară, ceea ce s-a şi produs, urmând ca lovitura de graţie, lichidarea 
definitivă a Pactului să survină în viitorul apropiat. CAER-ul trebuie 
să-şi înceteze, la rândul său, activitatea, în locul lui proiectându-se 
apariţia unei noi organizaţii de cooperare economică regională. În 
principiu cu aceiaşi parteneri, dar pe cu totul alte baze - nu „frăţeşti”, 
ci într-adevăr în avantaj mutual şi prin egalitate în drepturi. 

Dar la încheierea consfătuirii Tratatului de la Varşovia s-a 
anunţat că proiectată sesiune, a 46-a, a CAER, ce trebuie să se 
deschidă miercuri, tot aici la Budapesta, a fost amânată. „o amânare 
tehnică - s-a dat laconic explicaţia. Pentru că unele probleme nece- 
sită încă „o clarificare şi o coordonare”. 

În diverse cercuri diplomatice şi de presă se vântură şi ele- 
mente mai concrete în legătură cu motivele amânării reuniunii 
CAER. Se pare, de pildă, că proiectul de înfiinţare a noii organizaţii, 
ce ar urma să se nască din ruinele CAER, elaborat de Secretariatul 
CAER, n-ar fi prea diferit de cel al organizaţiei ce trebuie acum să 
dispară şi statele membre nu doresc deloc reeditarea sub o altă de- 
numire a unor realităţi pe care le vor abolite pentru întotdeauna. Ci- 
neva observa, ca un detaliu relevant pentru stadiul încă nesatisfă- 
cător în care se află proiectul noii organizaţii, faptul că însăşi denu- 
mirea propusă acesteia - Organizaţia pentru Cooperare Economică 
Internaţională (OCEI) este vagă, generală şi se potriveşte la absolut 
orice. Fapt este că transformarea CAER în cu totul altceva va mai 
cere timp. CAER-ul nu mai este oricum de acceptat, pe de o parte, 

iar pe de altă parte, ţările care fac poarte din el nu apreciază că rela- 
tiile lor economice în cadrul multilateral ar trebui încetate. De altfel, 
nici nu s-ar putea. Totul este pe ce bază. lar din acest punct de ve- 
dere, lucrurile nu sunt deloc simple. Viitorul economic al Europei de 
Est şi al URSS, la nivel de ţări şi la nivel de zonă, este plin de incer- 
titudini în acest cadru geopolitic, unde s-au întâmplat atâtea mutații 
spectaculoase şi unde lucrurile sunt departe de a da semne că se 
vor aşeza cumva mai stabil. 


5 martie 1991 


191 


Corneliu Vlad 


Un est-european la Budapesta 


„MICILE CAER-URI” 


Până mai anii trecuţi, prin prezenţe româneşti peste hotare 
presa noastră înţelegea, de pildă, deschiderea unei expoziţii sau 
evoluţia unui artist sau o apariţie editorială. Întâlnim şi acum, în ca- 
pitala Ungariei, asemenea prezenţe. Bunăoară, o prestigioasă expo- 
ziţie de icoane româneşti din Evul Mediu la un mare muzeu buda- 
pestan; sau un concert care-l are ca vedetă pe Ştefan Ruha, cum îl 
ştim noi, Ruha Istvan, cum stă scris pe afiş: prezenţe... omniprezente 
româneşti sunt şi numeroasele Dacii care rulează pe străzile şi şo- 
selele Ungariei şi pentru care există în continuare, şi aici, mai mulţi 
solicitanţi decât se poate oferi. 

Dar mai sunt şi alte prezenţe româneşti în peisajul Budapestei 
şi al ţării vecine, în general, despre care altă dată nu s-ar fi putut re- 
lata. Cum sunt cohortele (acum mult mai mici decât cu câteva luni în 
urmă) de cetăţeni, foşti cetăţeni, foşti şi viitori cetăţeni români, aş- 
teptând cu treburi - mereu foarte urgente!) în faţa consulatului din 
stradă Thokoly. Sau, cei ce te contactează prin gările oraşului într-o 
ungurească sau englezească precară cu evident accent românesc, 
pentru a te întreba dacă ai de schimbat ceva dolari. Sau, participarea 
românească la „micile CAER-uri”, cum li se spune, ce funcţionează 
ad-hoc în diversele pieţe ale capitalei ungare sau, de proporţii mai 
mari, la marginea câtorva mari oraşe. 

M-am abătut într-o dimineaţă, ca o consolare la amânarea ce- 
remoniei de înhumare a veritabilului CAER, prin piaţa Bosniei 
(Bonsnyay ter), unde „caer-iştii” noi şi sui-generis vând câte şi mai 
câte, dar în general lucruri de o calitate şi la preţuri relativ modeste. 
Multe confecţii, băuturi alcoolice (o sticlă de vodkă Cristal - 100 fo- 
rinţi), becuri de iluminat (în ţara unde se produc faimoasele 
Tungsram şi totuşi unde se vând ale noastre). Se străduiesc să-şi 
prezinte marfa cum pot făcând vizibile eforturi de a se face înţeleşi 
într-o limbă la fel de accesibilă localnicilor ca şi aceea a polonezilor, 
cehilor sau a celor două tinere venite tocmai de la Kiev, cu care „co- 
operează” în domeniul schimburilor comerciale într-o atmosferă 

caldă, prietenească. Dacă încerci să-i abordezi în româneşte, au 
pentru început o reacţie de reticenţă, un amestec de jenă, teamă şi 
mai ales circumspecţie. Îl întreb pe unul dintre ei, un bărbat masiv, 
mai curajos şi mai dispus la vorbă. Păi, am venit cinci, cu o Dacie, de 
la Arad. Am venit azi dimineaţă. Plecăm, deseară. Am plătit 17 dolari 
„Cartea verde”, asigurarea maşinii. Împărţită la cinci, suma nu e prea 
mare, mi se răspunde. Aveam să-i întâlnesc seara, în Orient Expres. 
Un tren care nu mai are nimic cu somptuoasa garnitură feroviară 
dintre cele două războaie, consacrată ca atare prin cărţi şi filme. 
Chiar şi la vagonul de dormit, bărbaţi şi femei cu feţe obosite, ne- 
dormiţi, încărcaţi cu tot felul de bagaje şi temători de cum vor scăpa 
printre furcile caudine ale celor două rânduri de funcţionari vamali. 
Alerta e continuă, toată noaptea, iar după cele două tăvăluguri de 
vămuire supraviețuitorii se bucură că au scăpat fie de tot, fie ieftin, 
fie - oricum - cu ceva câştig. Prezențe româneşti peste hotare, şi 
aceste destine în căutarea unei precare surse de prosperitate. 


6 martie 1991 

ROMÂNIA MAI PIERDE UN TREN? 


Aflăm aproape zilnic - şi cu ce amărăciune - cum pierde Ro- 
mânia câte un nou tren spre lumea democrată şi spre economia 
mondială, de piaţă. Bunăoară, acum trenul COCOM, organismul 
care supraveghează exporturile occidentale de echipamente şi teh- 
nologii modeme, ceea ce ar putea fi folosite şi în scopuri militare. 
Nimic din ce e tehnică şi tehnologie de vârf în ţările occidentale nu 
poate fi comercializat dacă nu îşi pune COCOM apostila. Dacă res- 
pectivele achiziţii ar ajunge în mâna unui virtual rival militar? 

Drept care, decenii de-a rândul România, asemenea celorlalte 
ţări cu structuri comuniste, a fost ţinută de-o parte de tehnologia 
mondială de vârf. Acum, când lucrurile în Europa de Est încep să se 
mai schimbe, unele ţări din zonă au sesizat ocazia şi au acţionat în 
consecinţă. Ca urmare, Polonia, Cehoslovacia şi Ungaria urmează 
să beneficieze de facilităţi importante în obţinerea celor mai moderne 
tehnologii occidentale. Anul acesta vor începe negocieri privind eli- 
minarea totală a restricţiilor impuse acestor trei ţări, în domenii de 
mare importanţă, cum sunt de pildă mijloacele de comunicare şi 
computerele. Chiar şi faţă de URSS se va aplica un tratament ceva 
mai îndulcit. 

lar cu noi, cu România, cum rămâne? Un corespondent al 
agenţie MTI l-a întrebat pe un expert al COCOM, americanul Robert 
Price, dacă în ce priveşte ţări ca România sau Bulgaria va interveni 
ceva nou în materie. Răspunsul primit e stupefiant pentru noi: guver- 
nele de la Bucureşti şi Sofia nici n-au solicitat COCOM vreo reducere 
a restricţiilor iar acest imobilism ne va garantă în continuare un co- 
vârşitor handicap tehnologic. Înseamnă că am pierdut oare acest 
tren? Singurii în măsură să răspundă sunt cei în drept. Noi ştim deo- 
camdată că peste două luni se va întruni o consfătuire a celor 17 ţări 
ale COCOM, unde se vor întocmi noi liste restrictive şi prohibitive. Va 
lua şi România trenul, măcar din mers, cu acest prilej, trenul 
COCOM? 


9 martie 1991 

PUTEREA SPIRITULUI 


Nu vrem să spunem aici, neapărat, că în marile mişcări spre 
bine din Europa de Est, scriitorul, intelectualul în general, prin ce are 
el mai bun, se dovedeşte un vector. Cehul Havel şi albanezul Kadare 
sunt exemple proeminente. lar dacă aceste exemple par cuiva 
neîndeajuns, să cităm fie şi numai încă un nume. Scriitorul iugoslav 
Vuk Draşkovici. Acest moment învolburat din istoria ţării sale îl gă- 
seşte în fruntea Mişcării Sârbe de Renovare. Este, practic, liderul 
opoziţiei, pentru că zece partide de opoziţie l-au desemnat să le re- 
prezinte în marile demonstraţii desfăşurate în aceste zile în capitala 
Iugoslaviei. Scenariul acestor demonstraţii este tulburător de apro- 
piat de evenimente recente din istoria României: manifestanți repri- 
maţi şi arestaţi, ba chiar răniţi şi ucişi, instituţii de stat care refuză 
dreptul de a demonstra în centrul oraşului, contestarea politicii parti- 
dului de guvernământ, cererea de demisie a actualei conduceri a 
Televiziunii, apariţia de tancuri în puncte cheie ale oraşului. Nu are 
atunci dreptate ziarul „Nedelni Viesnik” din Zagreb să-şi intituleze 
una din relatări „Belgrad, ca Bucureşti”? 

După demonstrațiile de sâmbătă, la care au participat circa 
30.000 de persoane, scriitorul Vuk Draşkovici a fost arestat. Din nou 
o putere impopulară încearcă să pună după gratii spiritul. Din nou un 
scriitor, conştiinţă civică a unei naţiuni, un om care merge în sensul 
istoriei în primele rânduri ale compatrioţilor săi, este privat de liber- 
tate. 

Să ne mai întrebăm cui îi e frică de scriitor? De aceşti oameni 
care, acum, nu în turnul de fildeş, ci pe redutele luptei pentru demo- 
craţie îşi află locul firesc? 

Puterea spiritului s-a dovedit tot mai mult, în această perioadă, 
în Europa de Est, învingătoare asupra spiritului puterii, atunci când 
această putere a încercat să se opună spiritului vremii. 


12 martie 1991 


195 


Corneliu Vlad 


ÎMPREUNĂ, DAR SINGURI 


Constatam anul trecut, la Paris, cu prilejul unui simpozion al 
UNESCO pe tema presei din ţările din Est, că abia acolo şi cu acel 
prilej ne puteam afia laolaltă, ziarişti din aceste ţări ale unei suferințe 
comune. Relaţii directe între noi nemaiexistând practic, într-o formulă 
distinctă şi stabilă. lar acum citesc o constatare surprinzător de actu- 
ală a istoricului englez Hugh Seton - Watson: „Când am venit pentru 
prima oară în această regiune, în urmă cu 50 de ani, spre surprinde- 
rea mea totală am constatat că păturile educate, în fiecare din 
aceste ţări, privesc numai spre ţările dezvoltate din Vest, nesocotind 
cu mândrie vecinii”. 

Cu amărăciune ne dăm seama acum că lucrurile nu s-au 
schimbat deloc în această privinţă. Fiecare din ţările strânse până 
mai de curând cu arcanul în lagărul socialist îşi aţinteşte privirea spre 
democraţie, spre Europa, spre lume, fără a mai privi în dreapta sau 
în stânga, chiar dacă e vorba de imediata vecinătate. Pentagonalele, 
trilateralele, bilateralele de tot felul se fac şi se desfac, chiar din pro- 
iect, căci în fond fiecare vrea să ajungă, cât mai departe şi cât mai 
repede cu putinţă, în lumea firească a democraţiei, de unul singur. 
După principiul „scapă cine poate” şi când poate, şi cum poate. E 
bine oare aşa într-o lume în care, după cum bine se vede, nimeni nu 
mai poate trăi de unul singur? Oare zicătoarea „Fiecare pasăre pe 
limba ei piere” nu are corespondențe şi în folclorul celorlalte ţări din 
această parte urgisită a Europei? Mira-m-aş! 

Şi atunci? 


2 aprilie 1991 

GHILOTINĂ GREA PE RAPORTURILE 
WASHINGTON-BUCUREŞTI 


Într-un interviu apărut duminică, 7 aprilie, în „New York Times” 
preşedintele lon Iliescu se plângea între altele că SUA blochează 
alocarea de credite internaţionale pentru România. Este interesant 
ce a urmărit prin această declaraţie acuzatoare di preşedinte: să cul- 
pabilizeze oficialităţile americane că aplică un tratament discrimina- 
toriu României, ori să-l pună în dificultate pe premierul Petre Roman 
care tocmai şi-a anunţat proiectul de a face o vizită în America. Ori- 
cum, vizita, care este particulară prevede şi întâlniri oficiale (în primul 
rând cu secretarul de stat Baker). 

Pe lângă întâlniri cu oameni de afaceri, dar care nu se între- 
văd sub cei mai buni auguri. Pariul pe care s-a prins ambițiosul nos- 
tru prim ministru nu este unul dintre cele mai uşoare. În ce-l priveşte, 
preşedintele lon Iliescu a pierdut un asemenea pariu, când a fost, în 
vara anului trecut, la New York şi n-a reuşit să aibă nici un interlo- 
cutor oficial de marcă. 

În orice caz, înainte de a lua avionul peste Atlantic, premierul 
ştie măcar la ce să se aştepte. Pentru că ceea ce se ştie că scârţâie 
în relaţiile româno-americane a fost formulat acum oficial şi precis; 
prin declaraţiile de zilele trecute ale purtătorului de cuvânt al Depar- 
tamentului de Stat, guvernul american a lăsat să cadă o ghilotină 
grea asupra raporturilor dintre Washington şi Bucureşti. America ofi- 
cială se declară îngrijorată de „modul şi ritmul în care se democrati- 
zează România. S-ar putea ca declaraţia oficială americană, prin 
care ni se explică, dacă mai era nevoie, de ce nu ne putem avea noi 
mai bine cu SUA în acest moment, să fie interpretată la Bucureşti, 
după vechi şi binecunoscute reflexe, drept un „amestec grosolan în 
treburile interne ale României” pentru că „este dreptul inalienabil al 
fiecărui popor să...” etc. Etc. 

Amestec-neamestec, grosolan-negrosolan, America oficială 
ne-a spus de ce nu poate avansa în relaţiile cu noi. În numele unei 
„mândrii naţionale” uşor exploatabile, din păcate, oficialităţile noastre 
ar putea răspunde cu demnitate că nu ne vindem, nici în continuare, 

Dar nu ar fi oare mai bine să vedem de ce Statele Unite ne 
spun ceea ce ne spun? De ce manifestă mereu rezerve, reticente, 
refuzuri, atunci când e vorba de relaţiile cu România? Acum, după 
acest document oficial, nimeni nu mai poate să facă pe nedumeritul 
de ce nu ne consideră americanii un partener loial. 

Ne temem că în loc de a veni cu sinceritatea ce se cuvine în 
dialogul cu SUA, unii reprezentanţi ai Puterii vor încerca din nou să 
găsească fel şi fel de motivații şi scuze. Şi în problema tratamentului 
minorităţilor, şi în ce priveşte drepturile omului în România, şi în do- 
meniul libertăţii presei, şi în legătură cu modul de trecere la econo- 
mia de piaţă. În sinea noastră, dacă putem fi cinstiţi măcar cu noi 
înşine, nu vom putea să nu recunoaştem că, în foarte multe privinţe, 
suntem, în greşeală. Dacă s-ar simţi suficient de puternic, regimul ar 
trebui să sfâşie vălul atât de stânjenitor al jumătăţilor de adevăr, al 
jumătăţilor de măsură, al tăcerilor şi ipocriziilor care s-au țesut asu- 
pra chipului cinstit al ţării. 

Să ne amintim ce spunea Abraham Lincoln: că poţi minţi pe 
cineva tot timpul sau pe toată lumea odată, dar nu vei putea nicio- 
dată minţi pe toată lumea tot timpul. Se pare că - în orice caz pentru 
SUA, dar nu numai - aici ne aflăm. Am fost admişi, (e drept, ultimii) 
ca invitaţi în Consiliul Europei; cochetăm şi noi - e drept, cu mai mic 
succes, cu Piaţa Comună şi cu NATO; beneficiem şi noi - e drept, cu 
sume mult mai modeste - prin diverse programe de ajutorare din 
partea Occidentului. Dar acest Occident ne simte în relaţia pe care 
încercăm să o dezvoltăm cu el, ca pe un partener care nu prea in- 
spiră încredere, uneori el simţindu-ne chiar duplicitari. 

Momentul adevărului dintre România şi SUA, dintre România 
şi Occident în general nu s-a produs încă. Dar el nu va putea să nu 
se producă. Altfel, efectele ar fi catastrofale pentru România. Echipa 
premierului Petre Roman - şi nu întâmplător spune acest lucru - are 
peste câteva zile încă o şansă de a juca - în sensul cel mai bun al 
cuvântului - şi pe cartea Occidentului. Chiar dacă guvernul american 
nu se declară nici de data aceasta „pregătit” pentru o vizită româ- 
nească oficială. (De fapt, poate România nu este pregătită pentru 
aşa ceva). Oricum însă, folositor ar fi a se mai reflecta, vorba lui Ca- 
ragiale, la spusele lui Lincoln. 

O fi politică aşa cum spune o vorbă românească, dar un mini- 
mum de credibilitate trebuie să-i inspiri oricărui partener. Acestea 
fiind spuse, mult succes, domnule prim ministru Petre Roman. 


13 aprilie 1991 


198 


Şi totuşi, Revoluţia Română 


ROMÂNIA UNDE E? 


Este tot mai evident că România se afundă într-un con de um- 
bră al presei internaţionale. lată doar două exemple, la întâmplare, 
din ultimele câteva zile. Cotidianul francez „La Tribune de L'Expansion”, 
vorbind despre trecerea „de la socialismul birocratic la capitalismul 
sălbatic” în partea noastră de lume, observă: „Nimeni nu scapă de 
această tranziţie dureroasă. Singura problemă este de a avea un 
sistem politic capabil de a administra, adică de a evita ca țesutul 
social să se destrame în perioada de extremă tensiune. Se ajunge 
aici cu greu. În sprijin, Polonia are Biserica, Cehoslovacia - trecutul 
său de ţară industrială dinainte de război, Ungaria - vecinătatea cu 
Austria, germanii de Est - rudele lor din Vest. Toate acestea fiind 
şanse pe care URSS nu le are”. Dar România, vom întreba noi? Nici 
măcar „la negativ” nu suntem menţionaţi. 

Alt exemplu: domnul Jacques Attali, preşedintele delegat al 
BERD, pledând pentru integrarea URSS în Noua Europă, observă: 
„Toate încercările făcute (de izolare a Rusiei - n-n.) începând din se- 
colul al XV-lea s-au dovedit grave erori. Este, de asemenea, în inte- 
resul unor ţări ca Polonia, Ungaria şi Cehoslovacia de a nu se găsi la 
marginea Europei, ci în mijlocul acestui continent şi în centrul zonei 
de dezvoltare pe care o alcătuiesc”. Venim din nou şi ne întrebăm: 
noi unde ne-om fi aflând, în centrul, la marginea sau poate chiar din- 
colo de marginea Europei? 

Anglo-saxonii spun, când e vorba de presă, că dacă nu-s 
veşti, înseamnă că veştile sunt bune. Bine-ar fi să fie aşa şi în ce ne 
priveşte. 


19 aprilie 1991 

CE GÂNDEŞTE SENATORUL? 


Dintre congresmenii americani, despre care se poate spune, 
la un moment dat, că fiecare poate fi la fel de puternic - ba poate 
chiar mai mult - decât un preşedinte, Bob Dole pare mai puţin indife- 
rent, deci mai atent, mai receptiv la ce se întâmplă în România. ŞI, în 
general, în ţările de Est. 

De altfel, a şi vizitat Bucureştiul anul trecut, când a vorbit cu 
reprezentanţi ai puterii şi l-a invitat pe premierul Roman, într-o 
formulă foarte suplă - în Statele Unite. 

Nu demult, di Dole, care nu este un congresman de rând, ci 
liderul minorităţii (republicate) din Senat, şi a precizat într-un articol 
publicat în „Washington Post” şi reluat în „International Herald 
Tribune”, punctul de vedere asupra evoluţiilor din Răsărit şi asupra 
conduitei pe care ar trebui să o adopte Administraţia faţă de ţările din 
această regiune. 

Şi a pornit de la constatările că: 

1. În fostul sistem comunist - partea lui europeană - lupta 
pentru democraţie este departe de a se fi încheiat şi 

2. Statele Unite acordă anual 15 miliarde de dolari ca ajutor 
străin, „sumă enormă”, observă domnia sa, care ar fi însă de 
repartizat după nişte criterii stricte şi necesare. În primul rând, 
apreciază senatorul Dole, SUA trebuie să fie sigure că ajutorul lor în 
dolari sprijină democraţia şi libera iniţiativă nu linia dură a unor 
regimuri comuniste. În ce priveşte ţări ca Polonia, Cehoslovacia şi 
Bulgaria (n-o fi vorba de fapt de Ungaria şi domnia să face o 
binecunoscută confuzie, frecventă peste Ocean?), lucrurile sunt la 
simple. Acestea merg în mod clar pe calea democraţiei”. 

Dar nu în toate ţările din Europa de Est evoluţiile politice sunt 
la fel de clare şi de promițătoare. Ca exemplu sunt date frământările 
din Uniunea Sovietică şi lugoslavia. Drept care, senatorul Dole şi-a 
fixat, ca una din priorităţile sale legislative, o lege care să orienteze 
Administraţia spre sprijinirea acelor ţări care merg pe calea demo- 
craţiei, lăsând fără ajutor guvernele cantonate încă în comunismul 
stalinist. „Este timpul să demonstrăm şi în fapte, nu numai în vorbe, 
angajamentul nostru de a ajuta formele democraţiei şi liberei iniția- 
tive din aceste ţări” - conchide senatorul Dole în articolul său, apărut 
la 19 martie 1991. 


Şi totuşi, Revoluţia Română 


România nu e citată în acest articol nici de bine, nici de rău. 
Între timp, premierul român Petre Roman a fost la Washington, unde 
s-a întâlnit şi cu senatorul Dole. 

Ce-o fi gândind oare acum senatorul Dole despre România? 
Vorba personajului lui Caragiale: ia să vedem noi, acum, ce gân- 
deşte oare suveranul. 


27 aprilie 1990 

RETICENŢĂ JUSTIFICATĂ 


Oamenii de afaceri occidentali sunt gata să investească în 
Uniunea Sovietică, dar nu o pot face din cauza haosului care carac- 
terizează acum economia sovietică - declară un profesor american, 
Hewett, şi această opinie nu e deloc numai a sa. Ignacy Sachs, eco- 
nomistul, tot american, care a jucat un rol important în lansarea 
spectaculoasă în ultimii doi ani a Poloniei în economia de piaţă, explică 
la rândul său că lumea nu poate să ajute Uniunea Sovietică „până când 
acolo nu există o reformă coerentă”. Un „sprijin internaţional foarte 
semnificativ”, explică el, va fi orientat către Moscova numai după ce se 
va fi văzut că guvernul s-a angajat în economia de piaţă liberă. 

Parcurg opiniile celor doi experţi americani, reproduse în Buletinul 
de presă al Casei Albe, tocmai când sunt pe cale să termin de citit o 
carte îngălbenită de vreme a mult hulitului şi incorigibilului socialist Karl 
Kautsky. Cartea, apărută şi în ediţie românească imediat după primul 
război mondial, se cheamă „Terorism şi comunism”. Dixit Kautsky: 
„Rusia are absolută nevoie de ajutorul capitalului străin. Republica 
Sovietelor nu-l va putea obţine fără Adunarea Naţională şi libertatea 
presei. Nu pentru că (scuze pentru cacofonia traducătorului - n.n.) 
capitaliştii ar fi nişte idealişti democratici. Ei n-au şovăit să împrumute 
miliarde ţarismului, dar în afaceri n-au nici o încredere într-un guvern 
revoluţionar - se îndoiesc de statornicia lui, din moment ce nu-i criticat în 
presă şi, în chip vădit, n-are la spate, majoritatea populaţiei”. 

lată deci cum, şi cu trei sferturi de veac în urmă, şi astăzi, ma- 
rele capital internaţional ezită să investească într-o societate care nu 
pare a se fi angajat suficient de credibil pe calea democraţiei, dar 
mai cu seamă nu inspiră încrederea că ar fi o piaţă sigură. E vorba 
de Ţara Sovietelor din primii ani de după revoluţia din octombrie şi 
de Uniunea Sovietică de la începutul anilor 90. 

lar din acest punct de vedere, nici noi în România, vorba lui 
Mark Twain, nu ne simţim prea bine. De ce? Din exact aceleaşi mo- 
tive pentru care stăm şi tot stăm cu ochi "n soare, în aşteptarea infu- 
ziei de capital străin, şi economia sovietică. Marele capital e curte- 
zană bătrână, versată, şi mai ales onorabilă. Nu se mai dă oricum. 


22 mai 1991 

NE TOT MIRĂN... 


Ne mirăm că, despărţindu-se iarăşi apele în lume, am nimerit 
tot în jumătatea păguboasă. Am trecut din nou, după decembrie 
1989, pe lângă şansa de a ne afla în - sau măcar mai aproape de - 
lumea normală, a democraţiei, care e Vestul, rămânând în ceea ce a 
mai rămas din Estul totalitar politic, dezastruos economic şi dezuma- 
nizant social şi moral. 

Celor mai mulţi dintre noi, asupra acestui trist adevăr li s-au 
deschis ochii abia zilele trecute, când au urmărit cu deznădejde şi 
tristeţe, cum şeful diplomaţiei româneşti se străduia să-i convingă pe 
participanţii la o reuniune Est-Vest, nici mai importantă, nici mai 
modestă ca altele, dintr-o mică localitate slovacă, de faptul că şi tara 
noastră ar fi îndreptăţită să fie tratată ca un partener serios, de prim 
rang, în raporturile europene şi mondiale aşa cum sunt de pildă 
tratate Polonia, Cehoslovacia şi Ungaria. 

Lumea, la noi, s-a mirat, cu candoare sau revoltă, de o 
asemenea discriminare, gândind că e parcă un blestem să rămânem 
mai departe (adică de prin preajma celui de-al doilea război mondial 
încoace) sclavii proverbului „unde-i rău, hop şi eu”. Dar mirarea 
trebuia să se producă mult mai devreme. 

Căci nu ne-am mirat - sau nu îndeajuns de tare când am aflat 
că, lăsând la o parte Albania, doar noi nu suntem membri ai Consili- 
ului Europei şi ca observatori am fost admişi ultimii. 

Nu ne-am mirat că doar noi (şi din nou Albania), între ţările ex- 
socialiste, nu beneficiem de clauza americană a naţiunii celei mai 
favorizate şi că, în ciuda eforturilor făcute de Bucureştiul oficial, Casa 
Albă rămâne inaccesibilă unui dialog la nivel înalt româno-american. 

Nu ne-am mirat că n-am obţinut ridicarea restricţiilor COCOM 
asupra transferului de tehnologii înalte, cum s-a procedat de curând 
faţă de cele trei ţări menţionate din Europa Centrală. 

Nu ne-am mirat nici că aceste trei ţări, care au ajuns să fie o 
obsesie a frustrării în ce ne priveşte, beneficiază de credite şi aju- 
toare în valoare substanţială din partea unor organisme cum sunt 
OCDE sau Piaţa Comună. 

Ne mirăm şi ne tot mirăm, în timp ce prăpastia dintre noi şi 

ceilalţi foşti tovarăşi de drum de la Tratatul de la Varşovia şi CAER 
se cască tot mai adânc. 

Dar mirarea nu ajută la nimic. Şi de fapt nici n-ar trebui să ne 
mirăm atât. N-ar trebui să spunem: E parcă un blestem, ci E un fă- 
cut. Un făcut de către noi înşine, dar prin reprezentanţii noştri, liber 
aleşi, ai puterii. Ideea de culpă generală care este insinuată tot mai 
metodic şi mai tenace de către diferiţi agenţi ai puterii, pentru a ne 
face pe toţi răspunzători de dezastrul în care se adânceşte ţara, este, 
şi pe acest tărâm, al izolării României în lume, de o mare perfidie. 

De ce să ne mirăm sau să ne considerăm cu toţii vinovaţi, 
când numai la noi mineri chemaţi de preşedintele ţării, au lovit cu 
bâtele în ţeasta unor compatrioți de-ai lor? 

Când modul în care se face trecerea la economia de piaţă nu 
are ca rezultat, parcă, decât discreditarea în ochii omului de rând a 
acestui ambitios şi fără precedent pariu, din care el nu simte, cel pu- 
țin deocamdată, decât ponoasele, adică şomajul, inflaţia etc.? 

Când declaraţiile şi acţiunile guvernantilor sunt privite cu tot 
mai multă neîncredere şi în ţară şi în străinătate, iar aceasta nu din 
cauza ţării şi a străinătăţii, ci a propriilor lor tăceri, incoerenţe, incon- 
secvenţe? 

Când ambiguităţile de tot felul (legislative, ale executivului etc. 
Etc.) descumpănesc şi demobilizează orice posibil investitor străin în 
România? 

Să ne mai mirăm că în asemenea condiţii Departamentul de 
Stat recomandă cetăţenilor americani - cum a făcut-o şi recent într-o 
declaraţie - să se ţină cât mai departe de România, de parcă am fi o 
leprozerie, un lazaret, un Cernobil pe harta Europei şi a lumii? 

Ministrul de Externe al României, oricât de activ şi imaginativ 
este domnia sa, nu poate să schimbe chipul României în lume şi, 
dealtfel, în declaraţii mai vechi chiar afirma că nici nu-şi propune şi 
nici n-ar trebui să-şi propună acest lucru. Şi avea dreptate - o ţară se 
prezintă prin propria-imagine nu prin explicaţiile date de reprezen- 
tanţii Puterii pe marginea unor realităţi asupra cărora oricine-şi poate 
face propria opinie. 

Dă nu ne mai mirăm deci atât de mult şi atât de târziu că lu- 
mea ne tratează aşa cum ne tratează şi că Polonia, Cehoslovacia şi 
Ungaria ne-au luat-o înainte prin efortul de integrare în lumea demo- 
craţiei. Ne-o va lua înainte şi Bulgaria - declaraţii oficiale americane 
au şi confirmat-o - şi Albania, dacă tendinţele salutare din viaţa poli- 
tică internă de vor adânci, după cum sunt semne şi Iugoslavia, dacă- 
şi regăseşte ecuaţia federală sau confederală. 

lar noi stăm şi ne nedumerim. Când ne vom dumiri, va fi prea 


târziu şi ne va fi mult mai greu să recuperăm ce pierdem azi mulţu- 
mită liderilor aleşi ai naţiunii. 


13 iunie 1991 


Corneliu Vlad 


CE POATE OFERI NATO ŢĂRILOR DIN EST 


lată, deci, în aceste zile şi o delegaţie parlamentară română la 
sediul NATO. O premieră. În ce ne priveşte, desigur, pentru că toţi 
ceilalţi est-europeni (bineînţeles şi aici cu excepţia Albaniei) sunt mai 
demult familiarizați cu culoarele şi birourile centrale din Bruxelles, ale 
Organizaţiei nord atlantice), e vorba, precizăm, de parlamentari, căci 
oficialități române au mai fost la sediul NATO). 

O vizită utilă, „de orientare şi informare”, cum este cea califi- 
cată oficial, din cele pe care NATO le organizează în mod regulat 
pentru delegaţii din diferite ţări. Şi o vizită care ne dă prilejul să ne 
oprim puţin asupra a ceea ce înseamnă sau ar putea însemna Pactul 
Atlanticului de Nord pentru România şi, în general pentru ţările est- 
europene. 

Descătuşându-se peste noapte din Tratatul de la Varşovia, 
naţiunile captive, cum le numeau americanii, mai întâi s-au bucurat 
nespus, după care, au prins să cadă tot mai mult pe gânduri. Armă- 
turi esenţiale ale sistemelor lor de securitate naţională, regională şi 
europeană (desigur, profund constrângătoare) se prăbuşeau, 
lăsându-le slabe, izolate, lipsite de apărare, într-o lume în care ni- 
meni nu se poare simţi în siguranţă fără se alia cu cineva. NATO de- 
venea astfel pentru ele un loc jinduit, al speranţei, un vis îndelung 
nutrit în secret care părea a se întrupa. Dar deziluzia avea să le 
amendeze prompt atunci când cele mai nerăbdătoare din aceste ţări 
- Ungaria, Cehoslovacia - au crezut că pot trece rapid cu arme şi ba- 
gaje dintr-un pact militar într-altul. Pentru că nici armele, de proveni- 
enţă sau compatibilitate sovietică, nici bagajele, adică toate celelalte 
dependențe politice şi economice faţă de URSS, nu au făcut decât 
să le apese în elanul lor naiv de a bascula dintr-o dată dintr-o tabără 
într-alta. 

Apoi: lideri nord-atlantici au spus-o cât se poate de clar că 
Vestul, NATO n-au nici un interes, ba ar fi chiar inconfortabil (dacă 
nu periculos) să se învecineze nemijlocit cu URSS. Suntem deci sor- 
titi să rămânem încă o bună bucată de timp, într-o zonă cenuşie-roz 
(de la roşu)? În orice caz, Occidentul dă de înţeles suficient de clar 
că nu are de gând să irite ursul sovietic, chiar dacă mulţi se grăbesc 

să-i prohodească acestuia obştescul sfârşit. lar recentul comunicat al 
reuniunii ministeriale de la Copenhaga al NATO este cât se poate de 
explicit în ce priveşte dorinţa occidentalilor de a nu irita cumva con- 
ducerea sovietică, mai ales într-un moment ca acesta, când echipa 
lui Gorbaciov este supusă unor presiuni puternice din partea tendin- 
telor conservatoare. 

Şi totuşi, NATO nu-şi poate permite o opţiune zero pentru Eu- 
ropa de Est. 

În efortul de reechilibrare a situaţiei ţărilor lor, ţările est-euro- 
pene încearcă să-i mute centrul de greutate al securităţii naţionale 
mai departe de Moscova şi mai aproape de apele Atlanticului iar 
NATO, cu prudenţa cuvenită, imaginează variante posibile, dar încă 
mult prea difuze pentru a răspunde acestor dorinţe fireşti şi irepresi- 
bile. Dar cum? 

De o admitere ca membru al NATO a fostelor ţări socialiste nu 
poate fi vorba. Acorduri între NATO şi ţări suverane din afara Alianţei 
nu se pot încheia din punct de vedere juridic. Şi atunci? 

Există, de pe acum, câteva punți pe care NATO le pune spre 
practicare ţărilor europene, dar dealfel şi URSS. De pildă, o activitate 
„de legătură”, instituită în urmă cu un an la Londra. Toţi ambasadorii 
la Bruxelles ai ţărilor din fostul Tratat de la Varşovia, sunt acreditaţi şi 
la NATO. Delegații, inclusiv parlamentare şi militare, din aceste ţări 
sunt invitate să viziteze sediul NATO şi instalaţii militare ale sale din 
Europa occidentală. Există apoi posibilitatea țările din NATO să 
convină asupra unor documente prin care să se angajeze în ce pri- 
veşte asigurarea independenţei şi securităţii ţărilor europene. Un 
asemenea document este cel adoptat la începutul lui iunie în capitala 
Danemarcei, dar ale cărui prevederi sunt destul de general formu- 
late, ca urmare a poziţiilor foarte diferite pe care diverse state mem- 


în vedere încheierea de tratate bilaterale între ţări est-europene şi 
ţări ale NATO, care ar putea spori coeficientul de siguranţă al pri- 
melor (un asemenea tratat bilateral cu Germania n-ar însemna, de- 
sigur, doar un petic de hârtie). 

Şi mai sunt măsurile numite negative de securitate, cum este, 
bunăoară, interzicerea prezenţei de trupe străine în ţările estice. Aici 
există însă un mare risc. E vorba de asigurările ce trebuie date 
URSS că partenerul de tratat nu va întreprinde (sau permite) acţiuni 
considerate ostile împotriva ei. Exigenţă care poate deveni însă con- 
strângătoare. Şi pentru a nu se crede că în coloanele acestui ziar 

apar acuze la adresa Puterii numai de dragul de a apărea, să cităm 
din ziarul “International Herald Tribune” remarca directorului Institu- 
tului Internaţional de Studii Strategice Francois Heisbourg: „În 
această privinţă, recentul Tratat bilateral sovieto-român este un 
exemplu de ceea ce nu ar trebui făcut, căci el dă Moscovei un impli- 
cit droit de regard asupra mişcărilor Românei către organizaţia de 
securitate colectivă”. 

În raporturile dintre NATO şi fiecare din ţările membre ale 
fostului Tratat de la Varşovia există o marjă de colaborare, în sensul 
imaginării unei securităţii reale a acestora. După cum se vede însă, 
lumea apreciază că preşedintele României s-a grăbit să reducă 
drastic această marjă. 


19 iunie 1991 

TRATATUL A MURIT, TRĂIASCĂ TRATATUL? 


De ieri, Tratatul de la Varşovia nu mai există. Nici trupe sovie- 
tice în ţările din Est. Dar o explozie populară de bucurie în aceste 
țări, nu e. După ce ţi s-a luat o povară grea de pe umeri, epuizat 
peste poate, nu prea mai ai resurse să te veseleşti. Mai ales că nu 
ştii la ce te poţi aştepta în continuare. Întrebări torturante cu duiumul. 
Cum va fi concepută şi cum va funcţiona în mod concret securitatea 
în această parte de lume? Cu ce armament se vor dota ţările foste 
membre ale Tratatului de la Varşovia în viitor? Tot sovietic, cu care 
sunt înarmate de la A la Z, sau cu armament NATO, de cu totul alte 
standarde, incompatibile cu ce avem noi în rasteluri şi în care nu se 
ştie dacă şi la ce preț vor fi obţinute? Ş.a.m.d. 

În ce o priveşte, România nu mai are de multă vreme trupe 
sovietice pe teritoriul său. Dar a îmbunătăţit asta cu ceva soarta 
omului de rând? A conferit acest lucru un coeficient sporit de securi- 
tate ţării? De două ori, nicidecum. 

În schimb, faţă de celelalte capitale est-europene, Bucureştiul 
s-a grăbit să încheie un Tratat cu URSS, care are în textul său pre- 
vederi judecate, şi în ţară, şi în străinătate, de multă lume, ca fiind 
constrângătoare pentru marja de acţiune a României în relaţiile sale 
externe. 

Ar fi desigur o neghiobie şi o iresponsabilitate politică să sub- 
estimăm forţa Moscovei, ca şi avantajele unei cooperări economice 
cu URSS. A ne supăra foc pe Kremlin, a rupe punţile cu el, a-i fi os- 
tili, nu ne-ar aduce decât ponoase. Mari. Dar de aici şi până la gestul 
de maximă obedienţă săvârşit de domnul Iliescu faţă de Moscova, e 
cale lungă. Şi e un gest mai mult decât nescuzabil. 

Relaţii nu normale, dar foarte bune cu Moscova, trebuie să 
păstrăm. Altfel nici nu se poate, decât doar dacă am vrea să ne pu- 
nem singuri paie pe foc. Dar un Tratat negociat pe furiş şi semnat la 
repezeală de un preşedinte tranzitoriu (pe doi ani) al ţării, pentru 15 
ani de acum înainte, cu clauzele pe care le are şi fără altele - nece- 
sar - pe care nu le are, nu ar trebui ratificat prea uşor de Parlament. 

La întâlnirea sa cu presa de săptămâna trecută, domnul mi- 
nistru de Externe Adrian Năstase ne-a răspuns, la o întrebare pe 

care i-am adresat-o, că dacă Parlamentul nu va ratifica Tratatul, 
acesta va rămâne un simplu „document pentru istorie”. Ceea ce n-ar 
fi deloc rău. Dar un Tratat cu marele vecin din Răsărit trebuie să 
avem. Parlamentul României trebuie să se gândească în chipul cel 
mai serios la acest lucru, dacă alte instituţii ale Puterii n-au făcut-o. 
Domnul Iliescu, îl înţelegem, are prea multe întrebări la care trebuie 
să răspundă - într-un fel sau altul - în faţa istoriei. Pentru domnia sa, 
o întrebare în plus sau în minus - oricât de gravă ar fi ea - nu mai 
contează deja. Parlamentul însă, fiecare din membrii săi, îşi au, în 
mod clar, proprie răspundere. 

Jocul tratatelor nu trebuie să ne euforizeze. Că în sfârşit, şi 
Parlamentul României a denunţat Tratatul Ribbentrop-Molotov (mult 
după urmaşii actuali la putere ai lui Molotov), că Tratatul de la Var- 
şovia s-a autodizolvat, nu înseamnă neapărat că de acum înainte 
trăim, în această zonă, în cea mai bună din lumile posibile. 

Şi, în sfârşit, la orizont de profilează un nou Tratat: NATO. Se- 
cretarul general al Organizaţiei nord-atlantice se va afla în zilele ur- 
mătoare în România. Este mai mult decât oportună această vizită, 
dar nu e momentul unor iluzii deşarte nici în privinţa unei alinieri a 
României la NATO, care oricum n-ar fi de viitor imediat. 

Aşadar, deocamdată, fără Tratatul de la Varşovia, dar şi (tot 
deocamdată) fără NATO. Fără Tratatul Molotov-Ribbentrop, dar cu 
sau fără Tratat Gorbaciov-lliescu. Jocurile după cum se vede, nu 
sunt încă definitiv făcute. 


2 iulie 1990 

„RĂMÂNEM FIDELI VOCAŢIEI PUR DEFENSIVE 
A ALIANŢEI NOASTRE...” - DECLARĂ DL. MANFRED 
WOERNER, SECRETAR GENERAL AL NATO 


- Dată fiind dizolvarea Pactului de la Varşovia, NATO şi-a asu- 
mat cumva noi responsabilităţi în domeniul securităţii în Europa de 
Est? 

- NATO nu doreşte o răsturnare a echilibrului european, nici 
extensia frontierelor militare spre Est. Suntem pe deplin conştienţi de 
preocupările Europei Centrale şi Orientale în ceea ce priveşte secu- 
ritatea lor şi ţinem cont de lucrurile acestea. Aceste ţări nu-şi propun 
să devină neutre sau să constituie o zonă tampon şi nici noi nu gân- 
dim altfel. Noi dorim ca ele să devină parteneri constructivi pentru că 
au o importantă contribuţie de adus la ecuaţia de securitate în Eu- 
ropa, concepută în spiritul cooperării. 

- Consideraţi că tratamentul special aplicat ţărilor Europei 
Centrale (Polonia, Cehoslovacia şi Ungaria), pe plan politic şi eco- 
nomic impune Alianţei nord-atiantice o politică specială în materie de 
securitate peniru aceste ţări? 

- În declaraţia noastră de la Londra, iulie 1990, am oferit o 
nouă formă de relaţii. Mâna prieteniei şi cooperării pe care am întins- 
o atunci a fost acceptată. Declaraţia asupra Parteneriatului cu Ţările 
Europei Centrale şi Orientale, publicată la încheierea reuniunii mi- 
nisteriale din Copenhaga, din 6-7 iunie anul trecut, este foarte expli- 
cită în această privinţă: „Ne străduim să devenim parteneri construc- 
tivi, pentru o mai bună promovare a securităţii şi stabilităţii într-o Eu- 
ropă liberă şi debarasată de orice diviziune”. Nu dorim să stabilim 
nici o preferinţă între diferitele ţări ale Europei Centrale şi Orientale. 
Aşa cum am amintit-o la Copenhaga, „fideli vocației pur defensive a 
Alianţei noastre, noi nu ne propunem să profităm de noul context 
european, nici să afectăm interesele legitime ale vreunui stat. Noi nu 
dorim izolarea nici unei ţări sau proiectarea unei noi diviziuni a conti- 
nentului”. Ceea ce este foarte sigur în această privinţă, este faptul că 
ţările care doresc cooperarea şi îşi propun ca partenerii lor să facă 
dovadă unei înţelegeri binevoitoare, trebuie să respecte aceleaşi 
principii şi pentru ele însele. Nici o ţară nu va fi exclusă din viitoarea 

ordine europeană, dar ţările care violează principiile democratice şi 
umanitare ale Actului Final de la Helsinki şi ale Convenţiei Europene 
a drepturilor omului, se vor autoexclude, pentru că aceste principii 
ne-au permis, deja să stabilim relaţii între state, între guverne şi po- 
poare ale noii Europe, înainte ca structurile de cooperare să fie con- 
cepute şi create. De aceea, sper că România va continua să facă 
progrese în ceea ce priveşte respectul drepturilor omului şi al dreptu- 
rilor minorităţilor. 

- Potrivit termenilor noului Tratat româno-sovietic, pe care Par- 
lamentul român nu l-a ratificat încă, nici una dintre aceste două părţi 
nu poate aparţine unei organizaţii considerată ostilă celeilalte. Cre- 
defi că această situaţie poate influența relaţiile viitoare dintre Româ- 
nia şi NATO? 

- Fiecărui stat suveran îi aparţine sarcina de a-şi defini propri- 
ile interese de securitate, cât şi mijloacele prin care să şi le concreti- 
zeze. Tratatul româno-sovietic a fost încheiat între două state suve- 
rane şi nu am calitatea să comentez acest lucru. Mai mult, trebuie să 
înţelegeţi că nu vreau să intervin într-o problemă internă, care face 
obiectul, în prezent, al unor dezbateri foarte animate. 

- În ce măsură NATO va putea interveni, prin mijloace con- 
crete, în cazul unui conflict armat din Europa de Est, provocat de 
divergențe interetnice? 

- Este o chestiune ipotetică. M-aş limita să citesc un pasaj din 
Declaraţia asupra Parteneriatului cu ţările Europei Centrale şi Ori- 
entale, unde se afirmă: „Consolidarea şi salvarea pe ansamblul con- 
tinentului a societăţilor democratice, neatinse de orice formă de co- 
erciţie sau intimidare, constituie pentru noi o preocupare directă şi 
foarte reală, ca de altfel pentru toţi ceilalţi membri ai CSCE, în virtutea 
angajamentelor Actului Final de la Helsinki şi a Cartei de la Paris”. 

- Credeţi că ţările din Est vor putea accede, într-o zi, la 
NATO? 

- Ne străduim să rezolvăm problema securităţii ţărilor Europei 
Centrale şi Orientale printr-o activă dezvoltare a legăturilor diploma- 
tice, prin crearea şi întărirea mecanismelor de securitate ale CSCE - 
de exemplu, Centrul de prevenire a conflictelor şi noul mecanism de 
urgenţă - şi prin continuarea negocierilor asupra controlului arma- 
mentelor. Este un proces deja început. Răspunsul la întrebarea dv 
va depinde de evoluţia sistemului de securitate europeană. Deci, nu 
este posibil, în prezent, să dau un răspuns precis întrebării dv. 


5 iulie 1991 

SE VA SCHIMBA HARTA EUROPEI? 


Se va modifica harta Europei? Mai precis, a Europei de Est? 
Până de curând o asemenea eventualitate era de neconceput, 
considerându-se că ea va presupune automat război. Granițele Eu- 
ropei nu s-au schimbat de regulă în acest secol decât prin războaie. 
Dar reunificarea Germaniei a arătat că modificări teritoriale se pot 
opera şi altfel, adică paşnic. Căci aceasta nu intră în contradicţie cu 
Actul Final de la Helsinki şi Carta de la Paris. 

Şi acum, Iugoslavia. La 25 iunie, Slovenia şi-a declarat inde- 
pendenta. Gest urmat şi de Croaţia. Două zile mai târziu, armata fe- 
derală a intervenit, iar în urma ciocnirilor sale cu forţele slovene s-au 
înregistrat mai multe zeci de morţi. Apoi s-au încheiat acorduri de 
încetare a focului şi s-a convenit asupra unui moratoriu de trei luni 
până la intrarea în vigoare a independenţei celor două republici. 

Lumea a fost la început şocată de posibilitatea apariţiei unor 
noi state în Europa (de Est), mai precis în Iugoslavia. După care, 
însă, tot mai multe comentarii au ţinut să argumeniteze că Iugoslavia 
ar fi „un stat artificial, că „lugoslavia e de fapt un stat fără iugoslavi” 
(adică alcătuit din sârbi, croaţi, sloveni, muntenegreni etc.). Şi un 
număr crescând de state au început să se pronunţe pentru indepen- 
dența Sloveniei şi Croaţiei. Între ele, Austria. Ungaria, Cehoslovacia, 
Germania. Ceea ce a atras un nou val de comentarii, în sensul că se 
prefigurează ideea unei noi entităţi, pe locul fostului Imperiu austro- 
ungar, sau că Germania, acum reunificată, ar avea în vedere crea- 
rea unui al IV-lea Reich. Afirmaţie contrazisă energic de oficialităţile 
germane. Însă şi Statele Unite, şi Piaţa Comună, s-au declarat, de la 
un moment dat, în anumite condiţii, în favoarea independenţei celor 
două republici iugoslave. 

Încercarea de forţe din Iugoslavia depăşeşte însă cu mult ca- 
drele acestei ţări, brăzdată de graniţe etnice şi istorie, religioase şi 
politice. Linia de fractură din această parte a lumii - ni se aminteşte - 
nu e nouă. Mult timp, ea a coincis cu frontiera din Austro-Ungaria şi 
Imperiul Otoman. Care, la rândul ei, se suprapunea aproape cu de- 
marcaţia geografică dintre biserica orientală şi cea occidentală, sur- 
venită după marea schismă din secolul al XI-lea. lar dihotomia pare 

să se fi prelungit în aceşti ani între polonezi, unguri, cehoslovaci, 
sloveni şi croaţi, pe de o parte, şi români, bulgari, ruşi, ucraineni, 
sârbi, muntenegreni, macedoneni, albanezi, pe de alta. Aceştia din 
urmă, observă săptămânalul elveţian „L'Hebdo”, „spre deosebire de 
fostele lor ţări - frăţeşti, au ales, în ce le priveşte, între 1989 şi 1991, 
să lase la putere urmaşii regimului comunist”. lar ministrul cehoslo- 
vac al economiei, Vladimir Dlouchy declara, în ce priveşte lugosla- 
via, că „între Croaţia şi Slovenia, pe de o parte, şi Serbia, pe de altă 
parte, există o diferenţă esenţială, având în vedere că Serbia este 
ultimul stat comunist din Europa, în afară de Albania” 

Aşadar, frontiere de stat, istorice, etnice, religioase, ideolo- 
gice, puse acum în discuţie prin cazul lugoslavia. 

Se vor modifica oare frontierele Europei? lar dacă da, prin vi- 
olenţă sau în mod paşnic? ŞI, în sfârşit, în caz afirmativ, ar servi 
acest lucru locuitorilor din zbuciumata noastră parte de Europă şi 
păcii generale? 


11 iulie 1991 

ROMÂNIA: „ABSENT!” 


Numărul pe iunie-august al publicaţiei „Sources UNESCO” ne 
aduce două noi motive de amărăciune. 

Primul: un amplu grupaj, însoţit de un planiglob, prezintă fe- 
nomenul deposedării unor state de importante valori ale patrimoniu- 
lui cultural de către alte state. Numele României lipseşte cu desăvâr- 
şire. 

Al doilea: la începutul lui iunie, la Frankfurt a avut loc o reuni- 
une UNESCO privind tendinţele învăţământului în Europa de Est. 
Numele României lipseşte şi aici din rândul participanţilor. 

Ei şi, am putea zice, mare lucru, două absenţe, acolo! Da, 
numai că astfel de absente sunt mult prea prezente în atâtea şi atâ- 
tea împrejurări, din cele mai felurite, ale vieţii lumii de azi. 

Imaginea adevărată a unei ţări în lume nu se face, oricum, din 
declaraţii oficiale pompoase, vizite oficiale costisitoare, dar care nu 
aduc mai nimic, ori cu anateme aruncate asupra opoziţiei, care, vezi 
Doamne, şi-ar ponegri propria ţară ci, între multele altele, şi din no- 
ianul de asemenea detalii ce ar trebui să lucreze picătură cu picătură 
până vor găuri piatra opacă cu care tot de-ai noştri ne-au închis fe- 
reastra spre lume. Cei cu mineriada şi cu atâtea altele, înainte şi 
după ea. 


7 august 1991 

EXISTĂ ŞANSE 


Suntem încercaţi de câţiva ani, în România şi în lume, de stări 
paroxistice: de la bucurie delirantă la spaimă cruntă, de la speranţă 
fără margini la deznădejde abisală. Dezagregării sistemului comunist 
în Europa de Est i-a urmat aventura militară a Bagdadului, iar pere- 
stroikăi lovitura de stat de la Moscova. În general însă pare-se că 
lucrurile merg, până la urmă, spre bine. Că, vorba preşedintelui 
Bush, Binele începe să fie mai puternic decât Răul. „Minunea de la 
Moscova”, care a ţinut şi ea doar trei zile, o confirmă: 

Lucrurile s-au petrecut atât de repede, încât lumea nu se 
poate încă dezmetici. Pe cât de consternantă a fost vestea înlăturării 
lui Gorbaciov, pe atât de uluitoare a fost revenirea la legalitate. Lo- 
vitura de stat militară de la Kremlin pare să nu se încadreze în nici o 
schemă logică, dacă ne gândim la sfârşitul atât de brutal şi de la- 
mentabil al aventurii. De aici şi unele ipoteze (la prima vedere, în 
orice caz) fanteziste, că însuşi Gorby ar fi pus în operă un asemenea 
scenariu pentru care calculele atât de fără noimă al aventuriştilor, 
dar mai ales să aibă toate îndreptăţirile spre a neutraliza marile ob- 
stacole din calea procesului reformator pe care l-a început în urmă 
cu şase ani şi care dădea semne de pronunţată oboseală şi împot- 
molire. E vorba, în primul rând, de „cele trei surori rele”, cum le 
numeşte şeful diplomaţiei britanice, Douglas Hurd, adică armata, 
KGB-ul şi partidul comunist al căror rol în puci a fost, totuşi, destul de 
ambiguu. 

Să nu uităm că armata a evitat să tragă în moscoviți (oare 
doar pentru că erau ruşi şi nu baltici sau moldoveni?), Să nu uităm 
că nici KGB-ul nu-şi mai poate permite să nu ţină seama de ce se 
întâmplă în URSS şi în lume şi că, „readaptându-se schimbărilor, 
riscă să piardă mult mai mult. În sfârşit, să nu uităm că nucleul con- 
ducător al PCUS (dacă n-or mai multe, sau... nici unul) a strălucit 
prin absenţă în cele trei zile de încrâncenată dispută pentru Kremlin, 
reacţionând abia după ce lucrurile se deciseseră. 

Toate acestea nu fac decât să-i înlesnească lui Gorbaciov 
opera în care acum este de-a dreptul obligat să se angajeze şi în 
modul cel mai tranşant: structurarea statului de drept în toate articu- 

laţiile sale. Ceea ce, în speţă, înseamnă în mod concret ca armata 
să fie exclusă definitiv din jocurile puterii politice, KGB-ul - (sau cum 
se va chema el eventual în viitor) să-şi vadă doar de treburile de 
care se ocupă un serviciu de informaţii în orice ţară democratică, iar 
partidul comunist (sau succedaneele sale) să-şi ducă viaţa mai de- 
parte, dacă nu vrea să-şi pună capăt zilelor, nu ca forţă conducă- 
toare a societăţii, ci ca o formaţiune politică asemenea tuturor celor- 
lalte, legale, de oriunde. 

Va reuşi Gorbaciov să câştige un asemenea pariu uriaş? Pe 
ce s-ar putea baza? În primul rând, pe forţa, de acum irepresibilă, a 
democraţiei în Rusia, care şi-a găsit în Boris Elțîn, simbolul cel mai 
concret în aceste zile. Apoi, pe republicile unionale, indiferent dacă 
este vorba de cele care manifestă tendinţe tot mai pronunţate spre 
independenţă totală. Ba, am putea spune, tocmai pe aceste 
republici, pe ţările baltice, pe Republica Moldova trebuie să-şi 
concentreze atenţia şi preocuparea liderul revenit la Kremlin, căci 
este cât se poate de evident că nesocotirea intereselor lor, acutiza- 
rea relaţiilor lor cu Moscova, ar putea duce la alte crize, de mari pro- 
porții, în acest stat pe care, cu câteva decenii în urmă, un renumit 
politolog occidental îl numea ultimul imperiu colonial şi care dacă mai 
supravieţuieşte încă este şi pentru că îşi are coloniile în prelungirea 
teritoriului metropolitan. În sfârşit, Gorbaciov poate beneficia de un 
real sprijin mondial. Sprijin care, de la războiul din Golf încoace, nu 
mai e doar o vorbă goală, doar o expresie frumoasă, ci o forţă cât se 
poate de concretă şi de eficace. Occidentul şi lumea în general sunt 
acum mai receptive ca oricând la ajutorarea URSS pentru ca să 
poată intra şi mai repede, şi mai fără dureri, în lumea normală a 
acestei epoci. Dar lui Gorbaciov i s-a spus, încă o dată acum, şi mai 
apăsat decât până acum, că procesul de restructurare a societăţii 
trebuie făptuit mai radical şi mai repede. 

Despre ceea ce se va întâmpla în URSS în continuare, se 
imaginează cele mai felurite variante. Ele trebuie să ţină seama - şi 
nu în ultimul rând - inclusiv de natura raporturilor viitoare dintre Gor- 
baciov şi Elțîn, dintre Uniune şi Rusia, dintre Kremlin şi Republici. 
Elțîn şi Rusia i-au datorat enorm lui Gorbaciov pentru a putea fi 
acum principalul, poate, vector al democraţiei. Dar de acum înainte 
şi Gorbaciov are de mulţumit la fel de mult, lui Elțîn şi Rusiei pentru 
faptul că-şi poate relua acţiunea reformatoare. După cum şi republi- 
cile unionale au a-i mulţumi lui Gorbaciov pentru netezirea căii lor 
spre independenţă, iar Gorbaciov le datorează şi acestora o parte a 
triumfului revenirii sale la Kremlin. 

O ecuaţie democratică în care să intre aceşti importanţi ter- 
meni de putere este întrutotul posibilă. Şansa nu trebuie ratată, mai 
ales că sâmburele tare al conservatorismului sovietic nu este încă 
sfărâmat şi încercări disperare de a înţepeni roata istoriei s-ar mai 
putea produce. 


23 august 1991 

UN ASEMENEA PARTID?! 


„Există un asemenea partid!” - striga cu vocea-i subţiratică şi 
graseiată, ridicându-şi pumnuleţul, Vladimir Ilici Lenin, în nefasta 
clipă istorică în care numitul partid, comunist, lua în stăpânire o şe- 
sime din uscatul Terrei. Trei sferturi crâncene de veac au trecut de 
atunci şi aproape jumătate din populaţia lumii a avut de suferit sau 
mai suferă încă de mânia diavolească a comunismului. 

De câţiva ani însă, istoria consemnează un atac în trombă 
asupra nemernicului sistem comunist. Care se prăbuşeşte şi se tot 
prăbuşeşte spectaculos, dar încă nu de tot, în Europa de Est. Basti- 
onul ultim al comunismului rămâne tot cel dintâi, cronologic vorbind: 
Moscova (pentru că variantele chinezească, coreeană, cubaneză 
etc. de comunism sunt totuşi altceva). Şi iată, acest bastion este 
acum forţat din plin. Cu alte cuvinte, şah al rege! Centrul nervos al 
comunismului mondial, tartorul atâtor ticăloşii în acest moment din 
viaţa lumii se apropie de postura punerii la zid. 

Să o şi spunem cum... 

În Piaţa Roşie, (să reținem: Piaţa Roşie!) mulțimile libertăţii au 
strigat din răsputeri: „Moarte PCUS! 

Într-o lugubră piaţă din centrul Moscovei, încadrată pe o latură 
de sediul central al KGB, unde statuia fondatorului celui mai rafinat 
sistem represiv din câte s-au închipuit vreodată, Feliks Edmundovici 
Dzerjinski, a fost, în ciuda celor 14 tone ale sale, trântită în ţărână. 
(Polonezii, al căror semicompatriot a fost respectivul Feliks, urinau 
deja din belşug pe soclul statuii sale, cu două decenii în urmă.) 

Steagul roşu cu secera şi ciocanul (e drept, şi cu o discretă 
dungă albastră), al Federaţiei Ruse a fost pus pe foc Şi în locul lui, 
pe clădirea Parlamentului rus, reduta lui Elțîn în zilele grele, s-a îm- 
plântat steagul Rusiei de totdeauna: alb, albastru, roşu. 

După ce a fost în afara legii, PC din Lituania şi-a văzut sediul 
ocupat de poliţie. Şi PC din Letonia a fost declarat ilegal. Clădirea 
CC al PC din Kirghizia a fost naţionalizată. Preşedintele Kazahsta- 
nului şi-a dat demisia din filiala republicană a Partidului Comunist, iar 
ulterior a interzis activitatea tuturor partidelor politice. Şi nici trădăto- 
rul Partid Comunist din Republica Moldova nu se simte prea bine. 

Cei mai lucizi politicieni ai momentului de la Moscova au pără- 
sit rând pe rând partidul, până mai an, forţa conducătoare a societăţii 
sovietice: Elțîn, Şevardnadze, lakovlev, Şatalin. 

Acum, culmea ironiei, din acest partid va fi exclusă şi pleava, 
adică aceia care au pactizat cu aventurierii şi au nutrit visuri deşarte 
de a fâlfâi mai departe steagul roşu peste o ţară-imperiu ai cărei oa- 
meni vor să trăiască şi ei în sfârşit normal, ca toţi semenii lor de pe 
lume. 

Până şi „Pravda”, celebra „Pravda”, se ruşinează că pe fron- 
tispiciul ei stă scris de zeci de ani „organ al CC al PCUS” şi a decis 
să devină măcar (deocamdată?) „cotidian de politică generală al 
PCUS". 

Partidul Comunist al Uniunii Sovietice se destramă. Mai 
„există un asemenea partid”? Cel cu care Lenin credea că va decide 
soarta lumii? Din fericire, acest partid se taie ca o maioneză, care se 
taie ineluctabil. Amărăciunea noastră este totuşi că Gorbaciov, cel 
puţin deocamdată, încearcă să mai ţină în proptele ceea ce nu se 
mai poate: „un asemenea partid”. Din convingeri comuniste sau din 
considerente tactice? Oricum - deşi politica e întotdeauna ingrată - 
trece peste trupuri şi suflete atunci când interesele momentului o cer 
- să nu uităm că Gorbaciov, cu voie sau fără voie, este groparul cel 
mai de nădejde al partidului comunist - tată al tuturor celorialte pro- 
genituri similare de pretutindeni. 

Să nu-l judecăm deci greşit, cel puţin deocamdată, pe Mihail 
Sergheievici Gorbaciov. 


23 august 1991 

DRUM SPRE LUMINĂ 


La mai puţin de o lună de la proclamarea independenţei Re- 
publicii Moldova, câteva din marile sale opţiuni încep să prindă con- 
tur. Prioritare sunt în acest moment viitoarele relaţii cu Moscova şi cu 
celelalte republici din componenţa fostei Uniuni. Preşedintele Mircea 
Snegur şi primul ministru Valeriu Muravschi s-au exprimat, în 
această privinţă, cât se poate de clar: gata pentru un acord econo- 
mic cu toate republicile, pentru „un spaţiu economic comun” - Sne- 
gur, dar „în nici un caz” ceva „legat de aspecte politice (referitor la o 
uniune politică)” - Muravschi. 

Eventuala reunificare cu România? Va fi decisă printr-un refe- 
rendum, a declarat premierul cotidianului spaniol „El Pais”. „Timp de 
decenii - a adăugat el - ni s-a insuflat ura faţă de România. Pentru a ne 
separa şi a ne împiedica să gândim că suntem acelaşi popor. Primarul 
Moscovei, Gavriil Popov se preocupă şi domnia sa de perspectiva 
reunificării Republicii Moldova cu România.  Nerecunoaşterea 
independenţei Republicii de către Moscova, ar fi, după părerea lui, în 
avantajul cetăţenilor noului stat independent. Paradoxal - argumentaţia 
sună astfel: „în principiu (ah, acest „în principiu”!) nu avem nimic împotriva 
unei asemenea independente. Problema este că ea ar conduce repede 
spre o integrare a Moldovei în România, al cărei nivel de viaţă este mult 
mai scăzut”. Dar, luând-o altfel, oare nivelul de viaţă din atâtea şi atâtea 
regiuni din „măreaţa Rusie pe veci s-a închegat, (cum suna imnul 
defunctei URSS), o fi chiar atât de ridicat pentru a putea justifica 
perpetuarea integrării Republicii Moldova la ex-URSS? Apoi, după o 
asemenea logică, ar fi trebuit ca Germania Federală să nu se reunifice cu 
fosta RDG, pentru că nici aici nivelurile de trai nu erau apropiate. 

Până una alta, în orice caz, preşedintele Snegur a cerut retra- 
gerea trupelor sovietice de pe teritoriul Republicii şi a indicat că ele 
trebuie înlocuite cu forţe care să aparţină Ministerului Apărării Naţio- 
nale al Republicii Moldova. 

Căci Republica Moldova urmează să aibă o armată a sa, o 
monedă naţională şi un sistem bancar naţional. „O importanţă deosebită 
prezintă, deşi este destul de dificil, ca Moldova să fie recunoscută de 
către Occident” - adaugă preşedintele Snegur. Drumul spre lumină al 
Republicii Moldova mai este încă lung. Dar el începe să se aşteamă. 

13 septembrie 1991 

PROSTITUATE ŞI PARLAMENTARI 


În Germania, în Austria, în Belgia, solicitanţii de azil din România 
reprezintă grupul cel mai numeros. În Iugoslavia, românii prestează 
muncile cele mai grele şi mai prost plătite, unii dintre ei trezindu-se, cu 
sau fără voia lor, mercenari în războiul civil. În Ungaria, afluxul masiv de 
imigranţi români pune mari probleme autorităţilor. Polonia şi 
Cehoslovacia nu ştiu cum să mai facă pentru a stabili puhoiul de 
compatrioți de-ai noştri ce năzuiesc spre noul pământ al făgăduinţei 
care este pentru ei Germania. În Istanbul, poliţia înregistrează circa 
1.000 de românce practicante ale celei mai vechi meserii din lume. 
Consulatul Africii de Sud din Budapesta şi cel al Australiei din Belgrad 
abia prididesc să facă faţă asaltului de români şi bombardamentului cu 
scrisori din România prin care se solicită imigrarea în aceste state de 
peste ţări şi mări pentru noi. Ţările scandinave, oricât de generoase la 
fenomenul asimilării de azilanţi, nu mai pot face faţă situaţiei. Se fuge din 
țară pe ruptelea. În ciuda tuturor opreliştilor (acum, din partea autorităţilor 
române), în ciuda tuturor necunoscutelor, riscurilor, pericolelor. 

De ce fugim de-acasă, o ştim cu taţii. Şi e greu să-i judecăm 
pe cei de o fac, dacă fac bine sau rău. În fond, este dreptul fiecăruia 
să decidă în ce-l priveşte, mai ales că e un drept de care am fost 
îndelung lipsiţi. 

Esenţial este însă cum plecăm şi mai ales cum ne ducem viaţa 
pe alte meleaguri, în căutare de mai bine. Pe cel ce se înjoseşte cu 
bună ştiinţă pentru câţiva bănuţi în plus, cu greu poate conta cel ce 
consimte să sloboadă puţin baierele pungii din milă. Mai grav este că 
din micile înjosiri şi compromisuri individuale se încheagă o imagine de 
ansamblu defavorabilă unui întreg popor. Căci lumea are prea multe 
probleme pe cap, e prea grăbită şi preocupată de ale ei pentru a face 
disocierile necesare. Răul e însă în primul rând în noi şi el lucrează cu 
atât mai eficace în nefasta sa operă, căci începe din vârful ierarhiei. 
Dacă sunt chiar parlamentari şi chiar din formaţia guvernamentală 
printre cei care-şi părăsesc ţara - şi chiar în timpul mandatului lor - ce să 
mai zicem de bietul om de rând aflat în pragul disperării că nu se mai 
ajunge cu banii de pe o zi pe alta, dacă-şi ia lumea în cap. 


19 septembrie 1991 

SE POATE ŞI MAI RĂU... 


După mineriada de la jumătatea lunii iunie a anului trecut cre- 
deam cu toţii că mai jos decât se prăbuşise reputaţia regimului, dar 
din păcate şi a ţării, nu s-ar mai putea. Dar iată că acum, acelaşi re- 
gim şi aceiaşi mineri, e adevărat, într-un alt scenariu, au reuşit ceea 
ce părea de neconceput: să cufunde imaginea României într-o 
magmă de stupoare, compătimire şi desconsiderare din care lumea, 
nu neapărat cea supercivilizată dar pur şi simplu normală, cu greu 
mai poate desluşi cum ar putea fi recuperat Bucureştiul ca interlo- 
cutor valabil în cooperarea internaţională 

Cine va mai cuteza acum să investească în România, când 
barăcile micilor întreprinzători sunt luate cu asalt ziua-n amiaza 
mare? 

Cine va mai veni pentru a înnopta la noi când cel mai intema- 
tional din hotelurile ţării, Intercontinentalul, este devastat? 

Care străin se va mai hazarda să circule pe vagoanele CFR- 
ului când riscul de a fi azvâriit din tren nu mai e doar o simplă ipo- 
teză? 

Şi cine va mai trata probleme de perspectivă cu un guvern ne- 
putincios şi care, oricât de îndârjit în cramponarea-i de putere, poate 
fi răsturnat de câteva mii de oameni înarmaţi cu bâte şi pietre? 

Suntem mai jos în ochii lumii decât în vremea fostei dictaturi. 
Şi acum nu mai avem măcar motivaţia de atunci, justificată sau nu, 
că „asta e situaţia”. Înlocuim cu alte cuvinte o proastă reputaţie cu 
alta. Cine şi cui îi va mai mulţumi acum, după această nouă mineri- 
adă, după acest nou episod al tragediei naţionale prin care trecem 
acum? 


27 septembrie 1991 

PREŞEDINTELE ILIESCU NU MAI POATE TĂCEA 


Situaţia românilor aflaţi şi acum cu teritoriile lor de totdeauna 
sub stăpânirea imperiului din Răsărit capătă de câţiva ani înfăţişări 
din cele mai ciudate, mai contorsionate. Lucrurile se depărtează tot 
mai mult de aspectul lor firesc, simplu, evident. 

Ambiguităţile care se ţes în jurul acestei probleme nu sunt 
deloc un joc al întâmplării; ele sunt întreţinute, într-un mod mai mult 
sau mai puţin abil, de cei ce vor să menţină o revoltătoare nedrep- 
tate istorică, chiar în condiţiile în care zvârcolirile disperate ale apă- 
rătorilor de ariergardă ai imperiului nu reuşesc să menţină o unitate, 
măcar de ochii lumii, acestei monstruoase creaţii statale. 

Într-o euforie cvasigenerală, ne-am bucurat de proclamarea 
Republicii Moldova. Poate că actul acesta trebuia săvârşit, pentru că 
toate „republicile unionale” ale muribundei URSS l-au făcut. Dar ce 
fel de stat viabil poate fi acesta? Ce tradiţie istorică, ce temei legal îl 
pot justifica? Proclamarea independenţei Republici Moldova a fost 
de fapt un act disperat al compatrioţilor noştri din fosta republică uni- 
onală de la Chişinău - care nu este Basarabia istorică, în faţa con- 
damnabilei pasivităţi, ca să nu spunem mai mult, a Bucureştiului ofi- 
cial faţă de soarta teritoriilor şi românilor care se află acum în afara 
hotarelor ţării. De ce ţările baltice au putut lichida tranşant urmările 
Pactului Molotov-Ribbentrop, proclamându-şi independenţa, iar gu- 
vernanţii de la Bucureşti n-au acţionat în acelaşi sens, în modul cel 
mai clar şi cu promptitudine, în ce priveşte teritoriile româneşti răpite 
prin odiosul pact, lăsându-i pe compatrioţii noştri să se împotmo- 
lească în variante ce nu pot tăia nodul gordian şi care nu face decât 
să-i descurajeze ori să-i învrăjbească între ei? Ce nevoie avea Mir- 
cea Snegur să-şi organizeze un scrutin prezidenţial festivist din care 
a ieşit învingător cu peste 98 la sută, dar prin care a oferit pretext 
„transnistrenilor” să se detaşeze şi mai mult de Republica Moldova? 

Apelurile disperate ale conducerii Republicii Moldova în faţa 
samavolniciilor strigătoare la cer ale Armatei a 14-a a Districtului mi- 
litar Odessa au găsit la Bucureşti un ecou atât de palid (minus, cu 
toată modestia, atitudinea ziarului nostru), încât parcă ar fi fost vorba 
de nu ştiu ce încălcare a încetării focului din Cipru sau de persecuta- 

rea unor lideri africani din Africa de Sud, nu de o problemă vitală 
pentru națiunea română. 

În preziua referendumului pentru Constituţie, preşedintele 
România a tăcut, cum îi este obiceiul, cu desăvârşire, deşi prin 
această Constituţie „Preşedintele României reprezintă statul român 
şi este garantul independenţei naţionale, al unităţii şi al integrităţii 
teritoriale a ţării”. 

Acum, iată, această Constituţie a obţinut câştig de cauză şi 
prin referendum. Va tăcea în continuare preşedintele, „garantul” în 
această problemă de viaţă şi de moarte a naţiunii române? Va con- 
stitui această tăcere prelungită şi prin nimic scuzabilă prima abdicare 
a preşedintelui de la prerogativele sale constituţionale? 

Cotrocenii nu mai pot prelungi la infinit gafele (vezi Tratatul), 
concesiile (vezi Tezaurul şi Insula Şerpilor), tăcerile - vezi poziţia faţă 
de actuala situaţie din Republica Moldova, Bucovina de Nord, Basa- 
rabia de Sud, în raporturile cu vecinul său vecinii de la Răsărit. 

Ţara aşteaptă din partea preşedintelui lon Iliescu o poziţie clar 
exprimată în această cauză fără de moarte pentru noi toţi. De la un 
anumit moment, tăcerea echivalează cu trădarea. 


10 decembrie 1991 

DECESUL URSS. ŞI ACUM? 


Decesul este de acum confirmat printr-un act legal. Medicii le- 
gişti sunt preşedinţii Rusiei, Ucrainei şi Belarus care, prin declaraţia 
lor din 8 decembrie, proclamă formarea Comunităţii Statelor Inde- 
pendente. Deci, din URSS în USS (Uniunea Statelor Suverane), cre- 
aţie gorbaciovistă, aproape avortată, iar acum acest CSI, formulă pe 
care Gorbaciov şi liderul Kazahstanului o văd ca o variantă alterna- 
tivă la USS. Mişcarea celor trei lideri ai principalelor „republici 
unionale” slave a luat prin surprindere pe toată lumea, deşi în 
faimosul său text de anul trecut Soljeniţîn lansa o asemenea formulă 
pentru imperiul de Răsărit la orizontul anilor 2000. (EI includea aici şi 
Kazahstanul, a cărei populaţie e majoritar slavă şi care, alături de 
cele trei republici eminamente slave, e singura care are pe teritoriul 
său arme nucleare. Dar poziţia acestei republici e încă ambiguă.) 

Varianta CSI se doreşte mai puţin constrângătoare decât cea a 
USS, adică se vrea un fel de Piaţă Comună, dacă nu chiar de 
Commonwealth ex-sovietic. Potenţialul economic al partenerilor e, 
oricum, de luat în seamă: trei sferturi din puterea economică şi 85 la 
sută din produsul naţional al defunctei URSS. Indiferent însă de formula 
de organizare statală - la care sunt invitaţi să se alăture cine mai doreşte 
- occidentalii sunt preocupaţi mai ales de accesul la butonul nuclear. Cei 
trei asigură că vor stabili un control unic asupra armelor nucleare. 

Gorbaciov, care încearcă să-şi mai afle aici una din ultimele 
raţiuni de a fi în fruntea viitoarei creaţii statale (sau suprastatale, sau 
interstatale), continuă să declare ritos. „În ce priveşte comanda pute- 
rii nucleare a URSS, eu sunt centrul. Aşa este şi aşa va rămâne. 
Bine-bine, dar care URSS? Şi în ce calitate Gorbaciov? De preşe- 
dinte onorific? De secretar executiv al proiectatei Pietei Comune? De 
consilier? De reprezentant al CSI la ONU? Greu de spus. Până una 
alta. Gorbaciov a găsit mai cuminte să-l demită urgent pe şeful Ma- 
relui Stat Major şi a spus, în formulă proprie, că după el - potopul 
(haos, lovitură de stat, război civil şi alte grozăvii). 

Cei ce s-au temut atât de URSS, pe de o parte se bucură, pe 
de alta urmăresc cu îngrijorare mersul imprevizibil şi incontrolabil al 
evenimentelor. În ce o priveşte, Republica Moldova studiază deo- 
camdată cu atenţie declaraţia celor trei. 

11 decembrie 1991 

MIHAIL GORBACIOV, 
CÂŞTIGĂTORUL CARE NU IA NIMIC 


Mihail Gorbaciov nu mai e şef de stat, pentru că statul pe 
care-l conducea nu mai există. El ar fi rămas poate şi printre liderii 
noii Comunităţii care a luat locul URSS, dar poziţia sa tot mai con- 
servatoare l-a împins de pe cursul principal al curentului într-o 
meandră. De fapt, Gorbaciov vroia să salveze cu orice chip partidul 
comunist, statul sovietic, orânduirea socială iniţiată de Lenin, impe- 
riul de Răsărit. Deschizând larg porţile universului concentraţionar pe 
care-l stăpânea, cu gândul că aerul proaspăt va înviora organismul 
muribund, n-a făcut decât să-i grăbească acestuia sfârşitul. Cu sau 
fără voia lui, a dat lovitura de graţie sistemului pe care se străduia 
să-l salveze. Şi, tot mai uimit că lucrurile se îndreptau într-o direcţie 
contrară celei dorite de el, s-a trezit deplasându-se treptat din tabăra 
progresiştilor în cea a retrograzilor. lar pentru aceasta plăteşte acum. 
În ce priveşte însă ceea ce a făcut Gorbaciov pentru lumea de as- 
tăzi, cât bine, puţini alţi oameni politici ai secolului îi pot sta alături. 

Gorbaciov a pus capăt celei mai paralizante terori la scară 
planetară - teroarea nucleară, ieşită din conflictul pentru supremaţia 
mondială sovieto-americană. 

Gorbaciov a lăsat libere ţări încătuşate de Stalin în zona de in- 
fluentă sovietică, după al doilea război mondial. 

Şi, în sfârşit, Gorbaciov a tras zăvoarele închisorii popoarelor 
care a fost ultimul imperiu colonial, numit Uniunea Sovietică, dând 
dreptul la autodeterminare popoarelor întemniţate. 

Preţul plătit de el pentru ca omenirea să se bucure de aceste 
mari binefaceri a fost imens: statutul de superputere militară şi nu- 
cleară, imensa sferă de influenţă sovietică şi, în final, însăşi Uniunea 
Sovietică. În mai puţin de un deceniu, din invincibilitatea acestui stat 
de care tremura o lume întreagă s-a ales praful şi pulberea. 

Înseamnă însă că prin aceasta Gorbaciov şi-a dus de râpă 
propria ţară? 

Este cert că pe termen scurt şi mediu în arealul fostei Uniuni 
se va trăi mult mai prost, remodelările statale şi în cadrul societăţii 
vor cunoaşte momente critice, poate chiar sângeroase, iar echilibrul 

global ar putea trece prin mari încercări. Dar procesul de tranziţie 
spre lumea firească a democraţiei a celor ce populează o şesime din 
uscatul globului trebuia declanşat de cineva. Şi Gorbaciov a avut 
cutezanţa să o facă, asumându-şi toate riscurile. lată de ce, acele 
caricaturi care ne prezintă un Gorbaciov neajutorat, aruncat peste 
bord de la un moment dat, sunt nedrepte şi blasfemiatoare. Şi nu-l 
servesc pe acela care ar putea ridica piatra asupra lui cu pretenţia că 
el ar fi făcut mult mai bine decât Gorbaciov, cel care se pregăteşte 
acum să părăsească politica activă pentru a-şi lua locul de merit în 
istorie. 

Ca să fim sinceri, trebuie să spunem că pe noi, românii, Gor- 
baciov nu ne-a avut la inimă, ba chiar ne-a tratat cu o aroganță de 
mare putere. O dovedesc condiţiile impuse nouă prin proiectul de 
Tratat încheiat de Gorbaciov cu omologul său român de la Cotroceni. 
O dovedeşte şi nesocotirea de către liderul de la Kremlin a idealurilor 
naţionale ale Basarabiei, al cărei teritoriu s-ar putea bucura, ca în 
cazul ţările baltice, de situaţia existentă înainte de Pactul Ribbentrop- 
Molotov. Dar nici celui mai iscusit om politic nu-i poţi cere mai mult 
decât poate oferi. Oricum, demnitatea omului politic care a înţeles să 
părăsească puterea atunci când prezenţa sa în frunte nu mai era 
necesară îl onorează cu prisosinţă. 

În competiţia cu Elțîn, Gorbaciov a pierdut. În încercarea lui cu 
istoria, pentru a aduce mai repede la o viaţă normală o lume schin- 
giuită de comunism, Gorbaciov este însă câştigător. 


28-29 decembrie 1991 

O ZI CARE SE ŢINE DUPĂ NOI 


Arghezi scria într-o poezie că ziua de ieri s-a ţinut de el ca un 
câine flămând. Cu o lehamite tot mai pronunţată, ziua de naştere a 
lui Ceauşescu este, în continuare, luată în seamă. „Procesul comu- 
nismului" instrumentat de procurorul Tismăneanu şi ai săi n-a interzis 
şi chestia asta. Intâmplările publice din jurul zilei de 26 ianuarie ca- 
pătă însă o nuanţă tot mai grotescă. Umorul involuntar şi umorul 
scremut fac casă bună. Pe de o parte, întristatele adunări comunisto- 
creştine de la presupusul mormânt din Ghencea, pe de altă parte, 
talk-show-uri inepte. Ca acela în care un autor inteligent l-a făcut pe 
Ceauşescu, în mod subtil, „bou”, un moderator nu mai puţin spiritual 
a comparat cuplurile Columbeanu şi Ceauşescu, o ziaristă a lansat 
întrebarea cum putem valorifica „brandul Ceauşescu”, iar o psiholoagă 
perpetuu vorbitoare pe la TV-uri a întrebat, şi dânsa, dacă germanii, de 
pildă, puteau avea un Ceauşescu. Radio Erevan i-ar fi putut răspunde: 
în principiu şi da, şi nu, pentru că l-au avut pe Hitler. 

Oricum, vorba lui Marx, ne despărţim (şi încercăm să scăpăm) 
de trecut râzând. 

Oricum, o stafie cutremură România (şi nu numai), dar nu a 
comunismului, la modul abstract, ci la personificarea sa cea mai em- 
blematică la noi. 

În această frenezie a „gestionării trecutului” se comit şi exage- 
rări, dar ce mai contează. Cultul personalităţii lui Ceauşescu, cât a 
fost el de monstruos, n-a recurs la sintagme ca „Geniul Carpaţilor” şi 
„Dunărea Gândirii”. Nici statui sau busturi ale lui, cum apare într-un 
film românesc, nu s-au dăltuit pentru a fi expuse în instituţii sau locuri 
publice, chiar dacă pogoane de picturi, una mai ridicolă ca alta, s-au 
aşternut pe simezele patriei. 

Dar obsesia lui Ceauşescu nu e doar fapt românesc. E de-a 
dreptul amuzant că în Franţa, leagăn, nu-i aşa, al democraţiei mo- 
deme, înaintea campaniei electorale prezidenţiale, un ministru crede 
că Sarkozy şi-a făcut din partid „o simplă maşină de promovare”, 
drept care „îţi dai seama că Ceauşescu era un debutant” în materie, 
iar un adversar al lui Segolene Royal o face pur şi simplu „o fiică a lui 
Ceauşescu”. 

Sondaje publice - sau nedezvăluite public - despre audiența lui 
Ceauşescu în rândul românilor nu prea par să existe. Dar sondaje 
privind opţiunea între democraţie şi autoritarism se mai fac, şi ele 
indică un decalaj tot mai redus între preferinţe (evident, din fericire, 
în favoarea democraţiei). Un sondaj interesant, deşi mai vechi, din 
octombrie 1999, prezintă o constatare stupefiantă: Ceauşescu este 
liderul român care a făcut şi cel mai mult bine, şi cel mai mult rău. 
Poftim de mai înţelege ceva. 


28 ianuarie 2007 

REVOLUŢIA PRODUCE MEREU REVELAŢII 


A vorbi în public, împreună cu interlocutori din zece ţări, la 
Târgovişte, despre Revoluţia română este un act temerar. Vechea 
capitala domnească a Ţării Româneşti este, din păcate, mai cunos- 
cută în lume pentru evenimentele din ultimele zile de viaţă ale soţilor 
Ceauşescu. Cei doi, reţinuţi şi deţinuţi într-o gamizoană din Târgo- 
vişte, au fost judecaţi sumar şi executaţi tot aici, iar controversele 
asupra acestui moment al Revoluţiei nu s-au încheiat, la 18 ani după 
derularea evenimentelor. 

Totuşi, Târgovişte, oraşul pe care Ceauşescu îi vedea, din 
nou, capitala ţării, a găzduit primul colocviu ştiinţific internaţional ini- 
tiat de Institutul Revoluţiei Romane din Decembrie 1989, sub generi- 
cul “1989 - an decisiv în istoria Europei”. Istorici, economişti, jurişti, 
universitari de diferite specialităţi, revoluționari şi martori ai eveni- 
mentelor din România, dar şi invitaţi din alte zece ţări, au reuşit, prin 
comunicările lor, rememorarea mai fidelă şi aprecierea mai corectă a 
momentului de istorie fierbinte de acum 18 ani. Abordările au fost 
mai lipsite de pasiuni şi de subiectivism ca în ocazii similare, deşi n- 
au lipsit, nici de această dată, întru totul accentele polemice şi inter- 
pretările controversate. 


Aproape 400 de cărţi despre decembrie 1989 

Discursul inaugural al preşedintelui Institutului Revoluţiei Ro- 
mâne, lon Iliescu, a urmat tiparul tradiţional, deja consacrat, dar a 
pus totuşi câteva accente noi pe teme încă în dispută. De pildă, a 
subliniat că, în decembrie 1989, în România s-a produs o revoluţie - 
însă, dacă unii vor neapărat să susţină, a avut loc şi o lovitură de 
stat. Căci revoluţia este un proces, desfăşurat în timp, ale cărui con- 
secinţe sunt evidente oricui. Eventuala lovitură de stat poate fi şi ea 
acceptată, însă doar ca un moment secvențial, de natură să înles- 
nească ori să frâneze procesul revoluţionar în desfăşurare. Iliescu a 
ţinut să dezamorseze şi altă dezbatere fierbinte. Da, este posibil ca 
în evenimente să fi fost implicate şi servicii secrete străine, căci este 
firesc că, pretutindeni în lume unde se întâmplă ori sunt previzibile 
evoluţii interesante, deosebite, serviciile să fie prezente. În mod ex- 
plicabil, şi în România la sfârşitul lui 1989 s-a înregistrat o aglomera- 

ţie de agenţi secreţi străini, dar capacitatea lor de a determina mer- 
sul evenimentelor, sau măcar de a influenţa semnificativ cursul lor, 
nu trebuie supraapreciată. 

Cavaler al iluziilor pierdute - aşa cum sunt astăzi şi cehul Ha- 
vel sau polonezul Michnik - Claudiu Iordache, directorul general al 
Institutului Revoluţiei, a constatat că Revoluţia riscă „să ajungă o ilu- 
zie despre ea însăşi”. Martorii ne părăsesc unul câte unul, dovezile 
continuă să dispară, iar pentru ca nici Istoria nici Memoria revoluţiei 
să nu fie sortite pieirii, Institutul s-a angajat într-un demers de fixare 
a istoriei dense de acum 18 ani în lucrări de referinţă. Primele editate 
fiind „Revoluţia Româna din decembrie 1989 în context internaţio- 
nal”, a profesorului loan Scurtu, şi „Revoluţia din decembrie 1989. 
Cronologie”, a dr. Alesandru Duţu. „Nu putem fi neglijenţi cu trecutul 
nostru”, a motivat Claudiu lordache această preocupare de căpete- 
nie a Institutului, care este, de fapt, şi raţiunea de a fi a acestei insti- 
tuţii, pe care unii ar dori-o desfiinţată. 

Prof. Dumitru Mazilu a remarcat că, despre Revoluţie, s-au 
scris până acum aproape 400 de cărţi, iar dr. Alesandru Duţu a ţinut 
să atragă atenţia că, în „Cronologia” sa, nu a consemnat aspectele 
legate de războiul electronic şi terorişti, din cauza „lipsei de acces la 
date”. 

Promotor al „istoriei sincere”, acad. Florin Constantiniu şi-a in- 
titulat comunicarea „1989. Criza socialismului. A cărui socialism?”, în 
ideea definirii corecte a termenilor discuţiei, şi a povestit o anecdotă 
cu iz amar, în care Kerenski, liderul revoluţiei ruse din februarie 
1917, se întreabă dacă revoluţia s-a făcut doar pentru a se produce 
o votcă mai slabă cu două grade. 


Parcurs inedit al tranziţiei 

În comunicarea sa, “Modalităţi de schimbare a regimurilor po- 
litice în Europa centrală şi de sud-est (1989) Florin Speriea a re- 
marcat că România face o figură aparte, fiind singura ţară est-euro- 
peană în care sfârşitul vechiului regim şi tranziţia spre o nouă socie- 
tate s-au produs prin violenţă. 

Revoluţia româna din decembrie 1989 a făcut peste 1000 de 
victime, fiind cea mai spectaculoasă şi mai sângeroasă despărțire de 
comunism a statelor central şi est-europene care, după încheierea 
celui de-al Doilea Război Mondial, intraseră în sfera de influenţa so- 
vietică. 

Ceauşescu, acela care părea că va purcede pe calea unui 
comunism naţional de tipul celui inovat de conducerea iugoslavă în 
anii schismei ivite între Tito şi Stalin, a trecut, treptat, de la un comu- 

nism naţional, cu vădite tente de liberalizare şi relaxare ideologică, la 
un comunism de tip neostalinist, care s-a opus constant oricărei libe- 
ralizări, reconfigurând o atmosferă de cazarmă. Când, în anii '80, ar 
fi putut fi întrunite condiţiile unor schimbări semnificative, anchiloza- 
rea regimului era una mult prea avansată. 

Când are loc, la Bucureşti, Congresul al XIV-lea al Partidului 
Comunist Roman, între 20 şi 24 noiembrie 1989, majoritatea liderilor 
politici comunişti cu vechi state fuseseră deja înlocuiţi din funcţii, prin 
deciziile forurilor de conducere ale partidelor. Janos Kadar îi lasă 
locul, în mai 1988, lui Karoly Grosz, dar în octombrie 1989 regimul 
comunist din Ungaria este în colaps, ca şi partidul unic care îl pa- 
trona. La 18 octombrie 1989, Erich Honecker, mai degrabă nevoit de 
vocea străzii, predă ştafeta mai tânărului Egon Krenz, iar Todor Jiv- 
kov, cel mai longeviv lider comunist din ţările est-europene (aflat în 
funcţie din 1954!) este şi el înlocuit într-o plenară lărgită, cu Petăr 
Mladenov. 

La încheierea Congresului al XIV-lea, Ceauşescu era de ne- 
clintit. Îşi păstra poziţia, iar schimbările aşteptate întârziau să apară. 
Acesta a fost unul din semnalele necesare pentru coagularea intere- 
selor diferite în vederea înlăturării regimului patronat de Ceauşescu. 

Chiar în condiţiile de criză, în 17 decembrie 1989, când Ceau- 
şescu joacă, abil, rolul celui pregătit să predea puterea, în Comitetul 
Politic Executiv nu există nici măcar o singură voce curajoasă care 
să-i ceară să se retragă. Doar Manea Mănescu avea să dea măsura 
degringoladei regimului şi a decăderii umane, la 22 decembrie 1989, 
sărutând mâna dictatorului, înainte ca acesta să se urce în elicopte- 
rul care îl va purta, de fapt, spre propria-i execuţie. 

România şi-a avut nu numai unicitatea propriei soluţii de ieşire 
din comunism, dar şi un parcurs inedit al tranziţiei de la comunism la 
democraţie şi economie de piaţă. 


Gorbaciov: “Să nu ne grăbim” 

Comunicarea prof. loan Chiper, „PCUS şi regimul de la Bucu- 
reşti la sfârşitul anilor 80”, a adus revelații asupra relaţiilor dintre Ni- 
colae Ceauşescu şi Mihail Gorbaciov, în temeiul unor documente de 
la Moscova, care au fost desecretizate în timpul regimului Elțîn. 
Aflăm, de pildă, că încă în noiembrie 1986 Gorbaciov declara, în ca- 
drul restrâns al liderilor sovietici, că Nicolae Ceauşescu este „mai rău 
decât înainte”, iar după vizita în România, în mai 1987, afirma în 
acelaşi cadru: „Să lucrezi cu el (cu Ceauşescu - n.n.) înseamnă să o 
faci cu atenţie, pas cu pas, fără a te grăbi, fără a subestima posibili- 
tăţile noastre (ale liderilor sovietici - n.n.). Dar totodată, trebuie luat în 

seamă că în societatea românească se doreşte foarte mult apropie- 
rea de noi”. Acest paragraf este mai edificator decât orice asupra 
poziţiei Kremlinului faţă de Ceauşescu, şi în această cheie pot fi 
abordate multe dintre „enigmele” Revoluţiei, punându-se astfel capăt 
noianului de speculaţii făcute pe această temă. 


Și totuşi, înţelegeri ruso-americane 

n prelungirea acestei idei, prof. Peter Kopecki de la Universi- 
tatea Comenius din Bratislava (Slovacia) relatează că, la 1 decem- 
brie 1989, cu o zi înainte de întâlnirea Bush-Gorbaciov din Malta, 
Nicolae Ceauşescu primea, de la serviciile sale de informaţii, un ra- 
port în care se spunea că părţile vor discuta despre redefinirea sfe- 
relor lor de influenţă şi de dezvoltare a unei strategii comune, care să 
le asigure un rol decisiv în toate problemele internaţionale. Raportul 
consemna că, potrivit datelor disponibile, URSS va face o concesie 
SUA în privinţa ajutorului economic şi financiar. Dar ambele părţi vor 
conveni să exercite o presiune concertată asupra ţărilor socialiste 
care nu au procedat la aplicarea reformelor: China, Cuba şi Româ- 
nia. În privinţa României, mai consemna raportul, Bush va sublinia 
că statele NATO îi vor aplica acelaşi gen de restricţii ca şi URSS, 
respectiv reducerea livrărilor de petrol, gaze naturale şi minereu de 
fier. 

Politologul slovac apreciază lon Iliescu era, în momentul 
1989, omul politic ce nu putea fi acuzat de colaborare cu Ceauşescu 
şi inspira încredere. „Lideri asemenea lui erau foarte puţini în statele 
post-comuniste”. Credibilitatea lui a sporit după ce a fost reconfirmat, 
prin alegeri, în funcţia de şef al statului şi a realizat integrarea Ro- 
mâniei în NATO. În schimb - continuă analiza - dizidenţii autentici au 
avut puţine şanse să influenţeze evenimentele. „Aveau informaţii in- 
suficiente despre activităţile serviciilor secrete străine în România şi 
nu aveau impact asupra sectorului militar şi de poliţie. În plus, nu 
aveau suficientă experienţă şi capacitate politică”. 

La 18 ani după Revoluţie, apreciază universitarul slovac, „nici- 
unul dintre principalele partide din România nu este interesat în mod 
deosebit de soarta tinerei generaţii. Tânăra generaţie este frustrată, 
iar intelectualii nu sunt destul de eficienţi sau curajoşi, le este teamă 
să iasă din carapacea lor. Viitorul val politic încă nu se profilează”. 
Profesorul Kopecki încheie, totuşi, pe un ton optimist, exprimându-şi 
speranţa că „numai schimbările din noua politică europeană, bazată 
pe principiile etice, vor putea influenţa, în România ca şi în toate 
fostele ţări socialiste, spectrul politic, împlinind semnificaţia lui de- 
cembrie 1989 românesc”. 

Vestul vroia menţinerea status quo-ului 

Prezentând „Contextul internaţional al tranziţiei ungare - 
1989”, dr. Laszlo Barki a remarcat, mai întâi, că atât Moscova cât şi 
estul apreciau că fundamentele structurii de la Ialta ar trebui să su- 
pravieţuiască, dar pe o bază de cooperare, nu competitivă. Deşi 
conducerea sovietică părea să accepte desecretizarea, să renunţe la 
doctrina Brejnev şi să-şi retragă parţial trupele, Gorbaciov nu era 
dispus la unificarea continentului, la acceptarea influenţei vestice în 
Europa Răsăriteana şi la pierderea controlului militar şi economic al 
Moscovei în zonă. Vestul se confrunta cu o dilemă. 

Schimbările politice şi economice fundamentale (din Ungaria, 
în speţă) riscau să conducă la tulburări de amploare şi crize potenţi- 
ale, ceea ce ar fi putut avea consecinţe imprevizibile pentru stabili- 
tatea regională. 

De aceea, Vestul ar fi dorit doar „satisfacerea apetitului intem 
pentru democraţie şi evitarea colapsului economic”, în condiţiile 
menţinerii status quo-ului şi a păcii şi stabilităţii în Europa. Un lider 
comunist de la Budapesta era convins că partenerii vest-europeni 
„nu doresc o schimbare de regim în Ungaria”, nici „afectarea intere- 
selor politice, militare şi de securitate ale URSS (ci chiar considerau 
că ieşirea din Pactul de la Varşovia ar fi o ficţiune periculoasă). 

De altfel, deşi Gorbaciov sugera în mod repetat că doctrina 
Brejnev nu va mai fi aplicată, declaraţiile sale erau ambigue, în timp 
ce alţi membri ai elitei sovietice deplângeau „pierderea Europei Ră- 
săritene. „Teama de o intervenţie sovietică a influenţat şi gândirea 
americană”, observă universitarul ungur, care explică: „Pierderea 
Europei de Est ar putea duce la înlăturarea lui Gorbaciov, ceea ce ar 
pune capăt reformei şi reconcilierii între Moscova şi Occident”. În 
plus, schimbările rapide din Est ar putea zădărnici procesul de inte- 
grare occidentală. De aceea, în final, menţinerea stabilităţii, care 
echivala cu păstrarea status quo-ului, a prevalat în gândirea occi- 
dentală”. 

Totuşi - conchide politologul ungur - „în faţa transformării ire- 
versibile a scenei est-europene şi a unificării Germaniei, Vestul a 
trebuit să accepte restaurarea autodeterminării şi dispariţia totală a 
puterii comuniste din Europa Răsăriteana. Dar reunificarea conti- 
nentului - adăuga el - va fi un proces lung şi dureros pentru statele 
ce au fost despărțite de cortina de fier”. 

Despre prăbuşirea regimurilor comuniste în ţările lor au mai 
comunicat cercetători din Polonia, Cehia, Bulgaria, după cum partici- 
panţi români au vorbit despre evenimentele anului 1989 de la Bucu- 

reşti, Timişoara, Târgovişte ori Suceava. Din comunicarea, şi ea inte- 
resantă, a profesorului Jean Louis Courriol (Franţa) am reţinut 
această apreciere memorabilă: „În România a avut loc singura revo- 
luţie din Europa de Est. 

Colocviul de la Târgovişte a durat cam tot atâtea zile câte şi- 
au aşteptat, în acelaşi oraş, verdictul soţii Ceauşescu. Dacă sfârşitul 
lor n-ar fi fost atât de precipitat, am fi aflat, cu siguranţă, mai multe 
despre cei 25 de ani ai „epocii Ceauşescu”. Dacă seminarul ar fi du- 
rat, şi el, mai mult, am fi avut, cu siguranţă, mai multe informaţii şi 
aprecieri despre evenimentele din 1989. Istoria şi Memoria sunt în 
continuă mişcare, sunt mereu revelatoare. 


26 octombrie 2007 

NOI, „PERIFERIA EUROPEI” 


După căderea Zidului Berlinului, se spune mereu şi mereu că 
Europa nu mai este un continent divizat. Chiar dacă unii sunt în 
NATO, alţii sunt pe o cale de a fi cooptați, alţii se află pe lista de aş- 
teptare, alţii nu se pot aştepta la aşa ceva pentru că fac parte din 
fosta Uniunea Sovietică, iar pe alţii pur şi simplu nu-i interesează. 

Europa ar fi totuşi un continent unitar sub raport geopolitic 
pentru că toate statele sale sunt reunite în Organizaţia pentru Secu- 
ritate şi Cooperare în Europa. O instituţie fastuoasă şi cu ambiţii ex- 
haustive, dar care, din păcate, cu greu şi rareori poate să evadeze 
din cuşca aurită a protocolului diplomatic şi a frazelor frumoase pen- 
tru a reuşi ceva concret în afirmarea cauzelor generoase incluse în 
însăşi denumirea sa. 

În schimb, fiindcă diavolul se ascunde în detalii, cum spune un 
proverb vehiculat tot pe vechiul continent, în Mama Europă sălăşiu- 
iesc fel de fel de odrasle ale ei, care se tot metamorfozează. Una 
dintre ele, fosta Europă Răsăriteană, s-a clonat. O parte a sa a trecut 
la Europa Centrală, alta la Europa de Sud-Est. S-a clonat însă şi nu 
prea. Ce a trecut la „Centrală” intră în NATO, ce s-a vărsat la Sud- 
Est, nu (deocamdată). 

Partea de Sud-Est ar trebui să fie, după unii, un nou „cordon 
sanitar”. Este „foarte eterogenă”. Are „o îndelungată memorie isto- 
rică”. (Să fie oare un reproş că nu e amnezică această zonă?) Şi de- 
ţine „un record de conflicte şi războaie, ocupaţii şi opresiuni”. (Să fie 
vina ei? Sau doar vina ei?) Din aceste motive, poate şi din altele, 
această parte de Europă e considerată „periferică”. Şi „o parte din 
afara spectacolului”. 

Toate aceste ponoase pe care le-am enumerat au fost astfel 
definite de profesorul elveţian Curt Gasteyger, care ajunge la un 
adevăr dureros: „Balcanii sunt priviţi şi trataţi de principalele puteri 
europene - într-un mod foarte neplăcut - ca partea din afara jocului 
marilor politici europene şi nu sunt incluşi în eforturile majore de 
menţinere a păcii, ca să nu mai vorbim de cele de integrare”. Ei 
(adică noi, sud-est-europenii), mai spune profesorul elveţian, „ne 
mişcă pe noi moralmente, dar nu sunt consideraţi ca o zonă pentru 

care puterile majore ar trebui să se simtă obligate să rişte confruntări 
majore”. Dar oare, bunăoară, confruntarea care se prefigurează în 
legătură cu Kosovo ar putea fi majoră sau minoră? 

Cu exact 50 de ani în urmă, Pamfil Şeicaru îşi începea, în pri- 
begie, o carte cu câteva paragrafe care ar putea prea bine figura 
drept editorial la zi. Observa Pamfil Şeicaru: 

„Europa Occidentală a ignorat, dintotdeauna, Estul Europei. 

Pentru toate popoarele din Occident, Europa se termină la Vi- 
ena, de unde începe ceva hibrid, un amestec indefinibil de tehnică 
occidentală şi de mod de viaţă oriental. 

Acceptate cel mult ca nişte suburbii sărace, murdare ale Eu- 
ropei, ţările situate la estul capitalei austriece nu interesează Occi- 
dentul decât în cazul că izbucneşte un conflict armat între marile 
puteri. Atunci, agenţii de propagandă le invadează, descoperă vechi 
legături de prietenie, uneori chiar afinități de rasă, şi creează, pentru 
populaţia naivă a acestor regiuni, un întreg arsenal de înşelare, ca 
unică preocupare de a recruta câteva zeci de divizii de luptă, fiindcă 
suburbiile Europei ştiu să se bată. 

Acestea nu sunt, din păcat, afirmaţii gratuite, ci inventarul 
melancolic al unor realităţi care explică uşurinţa cu care a fost cedată 
Asiei o bună jumătate a Europei”. 

Acestea fiind scrise, nu mai e nimic de adăugat. 


iulie 2008 

INSTITUTUL REVOLUŢIEI ROMÂNE LUCREAZĂ 
PENTRU CONSACRAREA ADEVĂRULUI 


Institutul Revoluţiei Române din Decembrie 1989 a organizat, 
în ziua de 19 decembrie 2008, la Palatul Parlamentului, sala “Nicolae 
Bălcescu”, sesiunea anuală de comunicări ştiinţifice cu tema Forţele de 
ordine, pază şi represiune în timpul Revoluţiei din Decembrie 1989. 

Au participat membri ai Parlamentului şi ai unor instituţii cen- 
trale, istorici, cadre didactice, cercetători, scriitori, generali şi ofiţeri 
din Ministerul Apărării şi Ministerul de Interne, precum şi lideri ai Re- 
voluţiei din Decembrie 1989, printre care: Lorin Fortuna, lon Iliescu, 
Cazimir lonescu, Claudiu Iordache, Dumitru Mazilu, Petre Roman, 
Răzvan Theodorescu, Gelu Voican Voiculescu ş.a. 

Liderul Revoluţiei a afirmat că împlinirea a 20 de ani de la 
evenimente trebuie să prilejuiască o inventariere a tuturor fabulaţiilor 
care s-au debitat pe seama Revoluţiei, pentru a se da răspunsul cu- 
venit acestor “acte antinaţionale”. 

Revoluţia Română trebuie să aibă, în sfârşit, parte de o pre- 
zentare obiectivă. Şi este regretabil că până şi Raportul asupra peri- 
oadei comuniste, ce poartă girul preşedinţiei, se referă la Revoluţie 
doar în vreo şase pagini din cele peste o mie ale documentului. Nu ia 
în seamă documentele oficiale esenţiale emise de noua Putere şi se 
cramponează doar de Proclamaţia de la Timişoara, text oricum tardiv 
şi cu destinaţie făţiş electorală. Şi a mai spus lon Iliescu ceva: Nu 
Revoluţia este de vină pentru involuţiile ulterioare din societatea ro- 
mânească, de vină a fost clasa politică postdecembristă. 

Următorul vorbitor, lon Constantin, şi-a intitulat comunicarea 
“Securitatea în anii '80 ai secolului trecut. Câteva consideraţii”, cu o 
formulare, aveau să spună unii participanţi intempestivi la dezbateri, 
nefericit aleasă, pentru că tema seminarului era punctuală, ea se 
referea doar la rolul şi acţiunile Securităţii din timpul Revoluţiei. Co- 
municarea sa l-a indignat pe revoluţionarul perpetuu Adrian Nicolae, 
care, printr-o peroraţie prelungită şi cu reveniri, l-a făcut pe vorbitor 
să-şi scurteze drastic expunerea, încheiată totuşi cu afirmaţiile că tot 
mai puţini sunt cei ce cred în teza securiştilor-terorişti şi în aceea a 
“nocivităţii absolute a Securităţii”. Revoltat peste poate de ceea ce el 

consideră o încercare a autorului comunicării de a scoate basma 
curată Securitatea în Revoluţie (comunicare ce poartă, totuşi, girul 
Institutului de Studii asupra Totalitarismului, condus de Radu 
Ciuceanu), Adrian Nicolae nici n-a mai avut măcar urechi de auzit 
pentru a recepta aceste remarci concluzive. 

În calitatea sa de director general al Institutului Revoluţiei, iar prin 
aceasta şi amfitrionul Simpozionului, Claudiu Iordache nu putea încălca 
legile ospitalităţii, pentru a da dreptate ori, dimpotrivă, a denunța o 
atitudine sau alta (ori pe-amândouă), dar a constatat, cu mâhnire, că 
“Revoluţia noastră a devenit revoluţia persoanelor” care tot vorbesc 
despre ea. A reamintit, secvențial şi lapidar, faptele de la Timişoara, în 
lumina lor reală, care desființează, prin ele însele, absurditatea 
elucubraţiilor despre aşa-zisa lovitură de stat, cu sprijinul “agenturilor 
străine de la Timişoara”. La depărtări astrale de politica zilei, Claudiu 
lordache a pledat pentru o dreaptă judecată a celor întâmplate în urmă 
cu 19 ani, care nu pot fi altceva decât o Revoluţie autentică. 

Prof. univ. Dumitru Mazilu, primul “înger căzut” al Revoluţiei, a 
disociat, în reacţia organelor de forţă ale regimului comunist o primă 
fază, când acestea au încercat să reprime, cu putere şi cruzime, re- 
volta populară, după care, într-o a doua fază, înțelegând că regimul 
nu va mai putea supravieţui, s-a îndepărtat treptat de el şi au sfârşit 
prin a-l abandona. “Dacă Securitatea şi Armata n-ar fi acţionat aşa, 
baia de sânge ar fi continuat”, a spus el. După care a propus, spre 
meditaţie, trei întrebări: S-a meritat sacrificial de atunci? E mai bună 
viața de acum? A fost dobândită, cu adevărat, libertatea? 

Petre Roman a relatat din experienţa proprie de revoluţionar la 
baricada de la Inter, secvenţa de Revoluţie care dovedeşte în modul 
cel mai evident că a fost, de fapt, vorba de o izbucnire spontană. La 
sfârşitul lui 1989, a constatat el, România beneficia de cel mai înalt 
potenţial de simpatie internaţională, dar acesta s-a transformat din 
păcate într-o percepţie, la fel de puternică, dar în sens negativ. 

Dumitru Dincă, după ce a solicitat să vorbească mai devreme, 
peste rând, pentru că “mai trebuie să şi muncească”, spre deosebire 
de alţii (desigur, profitorii Revoluţiei), a ţinut să reafirme că Revoluţia 
din Decembrie a fost - în această ordine, absolut obligatorie - anti- 
comunistă, antidictatorială şi anticeauşistă. 

Surprinzătoare au fost prezenţa şi intervenţia fostului preşe- 
dinte Emil Constantinescu la Simpozion. Domnia-sa a constatat că, 
la aproape două decenii după Revoluţie, nu există încă istoria ei 
adevărată. 

Şi a explicat de ce: 1. Pentru că nu s-au pus întrebările corect, 

să poată căpăta un răspuns corect şi 2. Pentru că interminabilele discuţii 
despre Securitate, Armată, nomenclatură, terorişti, revoluționari 
monopolizează subiectul şi nu se poate merge mai departe cu 
aprofundarea înțelegerii pentru Istorie a evenimentelor. Într-un fel, a 
remarcat el, scenariul Revoluţiei din Decembrie se aseamănă cu cel al 
Revoluţiei de la 1848 din Ţările Române şi, de fapt, cu scenariul oricărei 
alte revoluţii, conspirații, complot, încercări de lovitură de stat, revoltă 
populară, răsturnarea regimului, confiscarea Puterii de către alţi, 
restauraţia etc. Vinovaţii pentru crimele săvârşite sunt, în proportie de 90 
la sută, cunoscuţi, a mai spus fostul preşedinte al României, numele lor 
apar în acte oficiale ale Armatei şi altor structuri, dar se întârzie ca 
făptaşii să fie judecaţi şi pedepsiţi. Lipsa de adevăr în privinţa Revoluţiei 
decurge din lipsă de responsabilitate. Nu Armata Română a tras, a spus 
el, ci unii militari din această armată. 

Dar culpabilizarea în bloc a acestei instituţii naţionale aduce 
grave prejudicii ţării. După 20 de ani, a conchis el, trebuie rupt cu 
trecutul, iar cei ce pot face acest lucru sunt cercetătorii. La consis- 
tenţa dezbaterii din Simpozion au contribuit şi alte comunicări: ale lui 
Radu Ciuceanu, Lorin Fortuna, Florin Şperlea, Constantin Buchet, 
Marian Cojoc. 

Prof.univ. loan Scurtu, care a avut copleşitoarea misiune de a 
coordona dezbaterea asupra acestui subiect incendiar, a sintetizat în 
mod obiectiv stadiul actual al dezbaterii, care va fi reluată, iarăşi şi 
iarăşi, pentru elucidarea faptelor, pentru definirea sensului lor, pentru 
înlăturarea mistificărilor şi denigrărilor privitoare la evenimentele Re- 
voluţiei din Decembrie 1989. 

însă, câtă lume mai este interesată de Revoluţia din Decem- 
brie, la nivel de percepţie a mentalului colectiv, e greu de spus. Isto- 
ria recentă mocneşte în continuare sub cenuşa fierbinte, pe cărbuni 
încinşi. Institutul Revoluţiei îşi urmează însă, imperturbabil, menirea 
încredinţată, iar (unele din) rezultatele cercetărilor sale, meticulos şi 
temeinic desfăşurate, sunt consemnate în cărţile şi alte publicaţii 
care apar mereu. Pentru o clipă densă de Istorie, mai scurtă de 20 
de zile, cei 20 de ani care au trecut de atunci n-au reuşit să aşeze 
lucrurile în întreg tabloul lor complex, într-o prezentare obiectivă, ne- 
pătimaşă, nedistorsionată. 

Institutul Revoluţiei, care poartă girul onestităţii celui care-l 
conduce, Claudiu Iordache, încearcă - şi roadele încep să fie tot mai 
vizibile - recuperarea unei întârzieri nemeritate în aşezarea adevă- 
rului istoric în drepturile sale. 


ianuarie 2009 

DESPRE REVOLUŢIE, 
CU „OAMENI CARE AU AVUT CEVA DE SPUS“ 


Oameni care au avut ceva de spus - aşa i-a numit lon Iliescu 
pe preopinenţii dezbaterii iniţiate şi finalizate de Institutul Revoluţiei 
Române pe ideea Certitudini şi controverse privitoare la acest eve- 
niment istoric. E drept că unii - prea puţini - au vorbit, dar n-aveau 
nimic de spus, alţii ar fi putut spune mult mai mult, dar n-au făcut-o, 
dar marea majoritate a participanţilor la dezbateri au confirmat utili- 
tatea simpozionului şi i-au asigurat consistenţa. 

Nu s-au produs revelații spectaculoase relative la Revoluţie, n- 
au apărut nici interpretări întrutotul inedite, dar s-au conturat mai dis- 
tinct certitudinile şi necunoscutele, zonele de alb, negru şi cenuşiu, 
consensurile şi controversele. 

Demnitari mai recenți sau mai vechi (inclusive din timpul regi- 
mului Ceauşescu), revoluționari, istorici, jurişti, generali şi amirali au 
întors din nou pe toate feţele temele, deja consacrate, tradiţionale, 
atingătoare de Decembrie 1989 (şi ce-a urmat), la modul logic, ar- 
gumentat, ori emoţional, chiar pătimaş, într-un efort de obiectivitate 
sau cu un subiectivism inerent, cu sinceritate sau cu substrat politic. 

Ideea generală, consensuală, explicită şi implicită a dezbaterii 
mi se pare a fi una simplă, dar fundamentală: în Decembrie 1989 a 
fost o Revoluţie. Nimeni nu mai contestă acum, cel puţin făţiş, acest 
adevăr pe care s-a croşetat enorm şi se mai fac încă atâtea inter- 
pretări. A fost Revoluţie pentru că, spunea lon Iliescu, a fost vorba 
de “prăbuşire de sistem”. lar o revoluţie victorioasă - adăuga liderul 
CFSN iar apoi preşedintele României - nu poate fi nici furată, nici 
confiscată. Ceea ce însă este de adăugat - pe baza intervențiilor 
multor participanţi - nu înseamnă că nu au fost şi uzurpatori ai Re- 
voluţiei, şi revoluționari deziluzionaţi, înfrânți, înşelaţi în speranţele 
lor. Căci revoluţia, spunea generalul Mircea Chelaru, “nu este un 
menuet”. 

A fost şi complot, şi conjurație, şi lovitură de stat sau militară, 
şi amestec al serviciilor de spionaj străine? Poate da, poate nu, dar 
dacă au fost, au fost şi ele parte a aceleiaşi Revoluții. Un complot 
poate exista într-o revoluţie, dar o revoluţie nu poate fi redusă la un 

complot (sau lovitură de stat etc.). Până la urmă - mai zicea lon lli- 
escu - bine-ar fi fost să fi reuşit un complot, căci s-ar fi evitat atâta 
vărsare de sânge şi atâtea pierderi de vieţi. 

În chestiunea teroriștilor (“problema cea mai delicată” - lon Ili- 
escu) nu s-a avansat mai deloc nici la această dezbatere. Cine a tras 
până-n 22 se ştie, cine a tras după, rămâne marea controversă. 
“Loialiştii” lui Ceauşescu, a spus cineva. Cei ce au vrut să dejoace 
instalarea la putere a CFSN, au susţinut alţii. 

Prof. Dumitru Mazilu a adus în discuţie o temă nu mai puţin 
dureroasă. Ce s-a întâmplat după Revoluţie, în ultimii 20 de ani: câ- 
tiva indivizi care s-au căpătuit printr-un jaf istoric fără precedent, ma- 
rea majoritate a populaţiei a fost adusă la limita subzistenţei, conce- 
dieri numite restructurări, înstrăinare de bogății numită privatizare. 
Vorbitorul a formulat un rechizitoriu la adresa guvernantilor postde- 
cembrişti în zece puncte, “zece opţiuni greşite”. Şi a încheiat cu o 
frază memorabilă: “Revoluţiile sunt concepute de idealişti, sunt în- 
făptuite de luptători şi sunt valorificate de profitori!” 

Cele mai emoţionante fost au cuvintele revoluţionarilor simpli. 
Miodrag Milin a amintit că la Biserica Reformată din Timişoara s-a 
cântat “Deşteaptă-te române”, detaliu (detaliu?) ce poate desfiinţa 
doar el noianul de fantasmagorii urzite pe eveniment; Dumitru Dincă 
a repetat, iarăşi apăsat, că Revoluţia Română a fost „anticomunistă, 
antidictatorială şi anticeauşistă”, Petre Roman şi-a exprimat, din nou, 
“necazul” că uriaşul capital iniţial de solidaritate şi pasiune faţă de 
români a fost compromis de “partea controversată” a Revoluţiei. Au 
fost conflictul sângeros interetnic de la Târgu Mureş şi “mineriadele” 
din iunie şi septembrie parte a Revoluţiei sau nu? Întrebarea pusă de 
Petre Roman a rămas fără răspuns. 

“FSN s-a creat pe o lipsă de legitimitate”, a afirmat tăios Lorin 
Fortuna (iar lon Iliescu a explicat că revoluționarii din Timişoara n-au 
fost reprezentaţi în CFSN din cauza “condiţiilor de atunci”). „Revolu- 
ţia română a fost un război fratricid, spunea Claudiu Iordache, cu 
peste 1100 de morţi şi mii de oameni răniţi. După două decenii, cei 
peste 1100 de morţi şi miile de răniţi nu şi-au găsit dreptatea.“ El a 
acuzat faptul că s-a făcut o confuzie voită între armata lui Ceau- 
şescu, care a tras în timişoreni, şi armata română de azi. „Această 
confuzie voită a motivat unele din deciziile scelerate luate după re- 
voluţie“, a spus Claudiu Iordache, vorbind despre faptul că aproape 
nici unul dintre militarii care au tras în demonstranţii paşnici din Timi- 
şoara nu a fost condamnat. În ceea ce priveşte, implicarea serviciilor 
străine în evenimentele din decembrie 1989, liderul revoluţionar de la 

Timişoara se întreba retoric „cum să vânezi agenţi ai serviciilor se- 
crete cu TAB-uri şi tancuri?“ şi, mai departe, mărturisea că acum 20 
de ani nu ştia, ca de altfel toţi timişorenii, „că au ieşit în stradă pentru 
a participa la o lovitură de stat!“. 

loan Savu a mărturisit, cu o sinceritate amară, “atunci am 
ştiut în primul rând ce nu mai vroiam (...), nu ce vrem. N-am avut la 
îndemână nişte repere”. Dr. Alexandru Oşca a subliniat că “la Timi- 
şoara urma să se producă o represiune ieşită din comun”. Florin Ne- 
goiţă a avertizat că “în aceşti 20 de ani s-au strecurat oameni care 
au reuşit să diminueze nu numai fenomenul revoluţiei, ci fenomenul 
democraţiei”. Gelu Voican a respins ideea unei lovituri militare (sus- 
ţinută de Alex. Mihai Stoenescu), iar despre teroriști a conchis, fata- 
list, că “originea lor e încă extrem de controversată”. 

Au intervenit, în dezbateri, nu numai mulţi revoluționari, ci şi 
mulţi generali importanţi de dinainte şi de după 1989. Începând, cro- 
nologic, cu Constantin Olteanu, fost secretar al CC al PCR, care a 
depănat amintiri personale din zilele fierbinţi, ca şi generalul Mircea 
Chelaru, generalul Nicolae Spiroiu, amiralul Ştefan Dinu (replică din 
sală la o intervenţie: “Nu vă supăraţi, domnule amiral, dar tâmpiţi nu 
suntem niciunul!”). 

Mai mulţi vorbitori au semnalat pericolul abordării fragmentare 
a complexului fapt istoric din 1989-1990, prin exacerbarea sau ab- 
solutizarea unei secvenţe sau a alteia. Alex. Mihai Stoenescu a de- 
nunţat tendinţa de a fragmenta un fenomen istoric în funcţie de o 
serie întreagă de interese, 

Mircea Chelaru a spus că “adevărul public, fie şi cel istoric, 
este suma picăturilor de adevăr, curat, neimaculat, al conştiinţelor 
lucide şi responsabile”, iar Gheorghe Buzatu a dat asigurări că “pro- 
blemele dezbătute se vor rezolva până la urmă cu aportul nostru”, 
pentru că, „facem parte din cel mai puternic partid al ţării: partidul 
istoricilor”. 

Cel de-al doilea şef de stat postdecembrist, Emil Constanti- 
nescu, a apreciat că “ţelurile politice ale Revoluţiei au fost atinse 
odată cu integrarea României în UE şi NATO”, “țelurile sociale nu au 
atins un nivel comparabil cu standardele occidentale ale bunăstării” 
iar ţelurile morale “nu vor putea fi atinse complet niciodată”. Şi a mai 
apelat fostul preşedinte al României să ne adunăm “în jurul intere- 
sului naţional”. Şi predecesorul său la preşedinţie a îndemnat “să 
adunăm conştiinţele românilor în jurul unei cauze comune”. 

Dar care este această cauză comună a românilor, care este 
interesul nostru naţional? Nimeni nu le-a definit la această dezba- 

tere. Dar nici nu era, de altfel, rostul ei. Rostul ei a fost de a repune 
în drepturi Revoluţia Română. Şi, în ce o priveşte, s-a achitat de 
această onorantă misiune. 

Chiar dacă despre fapte ale istoriei şi interpretarea lor, nimeni 
nu poate pretinde că s-ar putea spune de către cineva ultimul 
cuvânt. 


iunie 2009 

CE A FOST, DE FAPT, SECURITATEA* 


A apărut, la o editură tocmai din Baia Mare, scrisă de un autor 
cu apariţie publică, mai degrabă recentă, o carte temeinică, revela- 
toare, străbătută de patetism şi patriotism (cum observă şi prefațato- 
rul, Teodor Ardelean) despre momentul 1989, cu extrapolări în timp 
înainte şi după acest moment. Este paradigma de carte care ne tre- 
buie măcar începând din acest an, când se împlinesc două decenii 
de la evenimentul singular pe care încercăm să-l înţelegem, să ni-l 
lămurim, să-l definim şi să-l fixăm cum se cuvine în istorie, dar încă 
nu reuşim. 

Autorul ne aminteşte că istoria nu poate fi scrisă înainte ca 
protagonişti, martorii, contemporanii ei să părăsească această lume. 
O fi, dar asta nu înseamnă că aceşti trăitori nu trebuie să depună 
propria lor mărturie despre secvenţa de timp în care au trăit. Autorul 
cărţii o face, contribuţiile lui se înmulţesc şi ele sunt de referinţă. 
Asupra unor fapte încă fierbinţi, încă vag ştiute, poate potenţial ex- 
plozive încă o vreme, asupra unor documente ce vor fi scoase la lu- 
mina zilei peste câţiva ani sau peste câteva decenii, autorul cărții 
anticipează încă de pe acum, sau măcar ne sugerează cam cum 
stau de fapt lucrurile, o face în cunoştinţă de cauză şi ne ajută “să nu 
murim (chiar) proşti”. 

Aflăm - sau intuim - multe din ce scrie, a scris şi va mai scrie 
generalul de brigadă (r) Aurel |. Rogojan, profesionist prin excelenţă 
al informaţiilor care a lucrat într-unul din cabinetele etanş capitonate 
ale statului român, cabinetul generalului lulian Vlad. Despre revoluţie 
(măceluri, lupte fratricide, diversiuni, terorişti, amestec străin, etc), 
despre mecanismele puterii de dinainte de 1989, despre complexa 
instituţie a Securităţii statului, despre complexa figură a lui lulian 
Vlad, despre pertractările internaţionale pe seama României, despre 
structurile de conducere a ţării după 1989, despre Transilvania, Ba- 
sarabia şi Banat, despre - cu greaţa o spun - trădători de ţară, 
defectori, “dizidenţi”, despre eroi ştiuţi sau neştiuţi, uitaţi sau pone- 
griţi, despre destine dramatice (Milea, Guşe, Trosca, Mircea Bure, 
ofiţerii şi subofiţerii ucişi în judeţele Covasna, Harghita şi Mureş), 
despre dosare instrumentabile şi instrumeniate într-o tradiţie deloc 

glorioasă, chiar dacă ea descinde de la Richelieu şi Mazarin la Edgar 
Hoover şi până azi. 

Cu asemenea enumerări putem continua mult, dar enumeră- 
rile nu sunt, de regulă, pasionante. Ele pot fi totuşi incitante la lectură 
şi la reflecţie. 

Am să remarc, fără a stărui, bunăoară, referirile la triunghiul 
relaţiilor Nicolae Ceauşescu - Elena Ceauşescu - Securitate (mai 
precis, lulian Vlad), subiect pe care se croşetează folcloric, după 
ureche, încă din timpul vieţii celor doi. Ceauşescu nu se întâlnea zil- 
nic cu şeful Securităţii, dar primea zilnic un buletin de informări, unul 
numai pentru el, într-un singur exemplar. Nici măcar Elena Ceau- 
şescu nu-şi băga nasul în el, ea “trata” de la Bobu, Postelnicu etc în 
jos. lulian Vlad - afirmă autorul şi suntem îndreptăţiţi să-l credem - a 
reuşit să evite subordonarea nemijlocită faţă de “Cabinetul nr. 2”, iar 
de când a preluat funcţia de şef al Departamentului Securităţii Sta- 
tului, în octombrie 1987, informarea livrată şefului statului nu (mai) 
era una oportunistă, nu (mai) era dezinformare prin omisiune. Aşa că 
Nicolae Ceauşescu nu putea, nu ar fi putut susţine că nu ştia ce se 
întâmplă în ţară şi în lume, că e “îmbrobodit” (de nevastă, de Secu- 
ritate etc). Daturi cu presupusuri de tipul “Ceauşescu nu ştia, săra- 
cul, totul, că dacă ar fi ştiut altfel ar fi fost situaţia, altfel ar fi condus 
el ţară”, astfel de presupuneri nu ţin. Da, Ceauşescu ştia, ştia cel 
puţin cât ştia Securitatea, de fapt mai mult şi de aceea (afirmaţia 
mea) este întru totul răspunzător pentru catastrofa ce a urmat. Că 
nu-şi mai poate pleda cauza şi a fost suprimat urgent (nu discutăm 
aici dacă trebuia sau nu) e fapt ireparabil. 

Dar că nici Securitatea, cât a fost ea de atotputernică, nu a 
putut împiedica prăbuşirea României în dezastru istoric, iarăşi este 
adevărat. Generalul Rogojan reflectează cu amărăciune: "Oricum, 
evenimentele nu puteau fi oprite, dar nici Ceauşescu determinat să 
înțeleagă că trebuie să se retragă. Deşi, în planul informării s-au fă- 
cut eforturi foarte serioase, unele chiar riscante”. 

Cartea aceasta este alcătuită din texte de autor, interviuri, 
evocări, cuvântări, articole de ziar etc. Pe autor nu l-a interesat să 
scrie un roman de tip Balzac sau Tolstoi „ci “să spună” cât mai mult, 
febril, repede, în luptă parcă cu timpul. Dar pentru tot ce scrie, poate 
“da sama”, tot ce aşterne pe hârtie dovedeşte înţelepciune şi res- 
ponsabilitate. Două exemple. 

1. Securitatea. Ne dăm toţi cu părerea despre Securitate şi securişti. 
Securitatea a fost, în complexitatea ei, mult mai mult decât apa- 
ratul represiv al torţionarilor sau instrumentul de terorizare şi 

aservire a populaţiei, de intimidare şi docilizare a intelectualilor. 
Securitatea, ca orice instituţie de profil din istorie şi din lume, deşi 
deturnată tragic, sinistru, spre alte interese a fost, a trebuit să fie, 
“sistemul imunitar” al societăţii româneşti într-o anumită perioadă 
istorică. Dacă şi-a îndeplinit această misiune esenţială, în ce mă- 
sură, cât, e o altă - imensă, dramatică - întrebare. Dar “sistemul 
imunitar” nu poate fi distrus, nici în dictatură, nici în tranziţie, nici 
în democraţie. “Sistemul informativ naţional de securitate nu 
poate fi oprit - citim în carte. El funcţionează chiar dacă structurile 
sale instituţionale sunt formal şi temporal abolite. Informaţiile sunt 
imateriale, ele nu se supun evenimentelor şi revoluțiilor, ci - dim- 
potrivă - le determină şi le controlează evoluţiile. Un sistem infor- 
mativ de securitate este sistemul imunitar al comunităţii naţionale. 
el nu poate, nu poate fi nici cenzurat, nici arestat”. 

Dar poate fi calomniat orbeşte, fără discemământ şi din interes, 
poate fi stigmatizat, demonizat, discreditat. A recepta cu luciditate 
răcnetele, acuzele, insinuările ce se prăvălesc otova peste Secu- 
ritate nu înseamnă însă sub nici o formă a apăra, a reabilita, a 
absolvi de crimele sale abominabile (câte au fost) acest angrenaj 
în întregul său. Despre nelegiuirile Securităţii s-a scris şi se scrie 
imens, despre celelalte îndeletniciri ale sale (salvgardarea inde- 
pendenţei naţionale şi integrităţii teritoriale, a existenţei statului 
român, informaţiile externe, militare, economice şi atâtea altele) 
nu s-a scris mai deloc ori s-a scris greşit. 

2. Corupţia. Din această carte răscolitoare - pentru cine “simte” isto- 
ria la zi - un pasaj mi se pare de-a dreptul uluitor. Pasajul în care 
se afirmă că astăzi, fără corupţie, România nu ar putea supra- 
vieţui. Corupţia este instituţia care funcţionează cel mai bine, “du- 
duie”, ireproşabil (ireproşabil!) în România: “Şi totuşi, cine şi cum 
face ca România să supravieţuiască? Lubrifiantul care mişcă 
scrâşnind angrenajele societăţii este unul foarte toxic: corupţia ! 
Ea nu a fost şi nu va fi stârpită, fiindcă în lipsa ei nimic nu mai 
poate funcționa în România”. 

mi doresc, cred că ne dorim cu toții, ca măcar această afirmație 

înspăimântătoare din carte să ajungă, cât mai repede cu putință, 
o minciună, un vis urât. Oare nu va exista niciodată o Românie 
curată, necoruptă, nu ne putem imagina şi o asemenea ţară, mă- 
car pentru cei de după noi? 


*) Aurel L.Rogojan, “1989: dintr-o iarnă în alta ... România în resorturile 
secrete ale istoriei”, Proema, Baia Mare, 2009. 

DEZVĂLUIRI SENZAŢIONALE | 
ALE UNOR GENERALI ÎN REZERVĂ 


“În politică nu există prieteni adevăraţi” - spunea cu două mii 
de ani în urmă Marcus Tullius Cicero. Lucru valabil în genere şi care 
are o anume aplicabilitate şi la relaţiile politice dintre sârbi şi români. 
Doar Marea Neagră şi lugoslavia ne sunt vecini prietenoşi, spunea la 
un moment dat, suficient de “confidenţial” pentru a afla toată lumea, 
un lider comunist de la Bucureşti. Dar Marea Neagră ne este din ce 
în ce mai puţin prietenoasă (de fapt, noi îi suntem astfel, căci îi dis- 
trugem prin poluare fauna şi flora). lar relaţiile bilaterale cu Serbia au 
decăzut o vreme, după ce drumurile statelor noastre s-au despărţit în 
urmă cu vreo două decenii. Am rămas, totuşi, mulţi dintre noi, cu 
nostalgia unui trecut comun exclusiv frumos. Dar după ce preşedin- 
tele Emil Constantinescu a afirmat că bombardamentele americane 
asupra Belgradului sunt “necesare şi legitime” şi o mare parte a naţi- 
unii române a fost cuprinsă de indignare, aveam să aflăm că afirma- 
ţia potrivit căreia ţările noastre nu au purtat niciodată războaie una 
împotriva alteia e simplu folclor. De fapt, a fost vorba de ceva mai 
mult decât de războaie. După primul război mondial, trupe sârbești 
au ocupat o vreme Timişoara în ideea înglobării întregului Banat în 
componenţa tânărului stat (viitor) iugoslav, iar în 1941 aviația sârbă 
dintr-un exces de zel a bombardat aceeaşi Timişoara, mai precis 
aeroportul ei, deşi România era (încă) ţară neutră. 

Toate aceste afirmaţii sunt susţinute în cartea apărută de cu- 
rând la Editura “Proema” din Baia Mare, o carte* solid documentată 
despre spaţiul vest-balcanic şi relaţiile sale cu România. O carte care 
luminează mai mult culisele diplomatice, maşinaţiunile politice şi 
subteranele spionajului de la Belgrad în raporturile cu România. Dar 
care nu trebuie să ne descurajeze în credinţa dezvoltării relaţiilor de 
bună vecinătate şi colaborare româno-sârbe. Căci vorba politicianu- 
lui croat Franjo Tudjman (Citat în prefața cărţii): “E mai bine să-i 
avem pe oamenii aceştia de partea noastră”. Idee valabilă în ambele 
sensuri. 

Dacă despre politică se spune la modul eufemistic că este cel 
puţin dizgraţioasă în exprimările şi acţiunile sale publice, dedesubtu- 

rile politice, iar aici se includ şi afacerile de spionaj, trimit la califica- 
tive şi mai dure (şi nu numai în ce priveşte relaţiile româno-sârbe, ci 
în general, vezi relaţiile franco-germane, ruso-germane, americano- 
israeliene etc). lar autorii cărţii, generalii (r) Traian Valentin Poncea 
şi Aurel |. Rogojan, bine înşurubaţi în chestiune şi generos înzestrați 
cu documentaţia necesară, panoramează un sector specific de isto- 
rie modernă şi contemporană, fără ură şi patimă, adică aşa cum tre- 
buie să fie istoria adevărată. 

Despre acţiuni de spionaj “bilateral” româno-sârb se poate 
vorbi cam de prin vremea momentului 1877, dar de interes imediat 
pentru cititorii de astăzi este istoria recentă a acestor relaţii. 

În anul împlinirii a douăzeci de ani de la Revoluţia Română, 
când rămân încă multe elemente neştiute sau mistificat prezentate 
ale evenimentelor cartea ridică, şi ea, mai sus cortina ce acoperă 
această realitate complexă şi controversată. Implicarea serviciilor de 
informaţii sârbe în evenimentele de la Timişoara (şi din România, în 
general) este ştiută şi explicabilă. Logica simplă ne învaţă că nici un 
serviciu secret serios - cu ambiţii şi ţinte în plan global din statele 
vecine României - nu putea rămâne nepăsător la evoluţiile ce au dus 
la înlăturarea regimului comunist şi instaurarea noii puteri în Româ- 
nia. Dar în ce fel, cât şi în ce finalitate s-a produs această implicare, 
este o altă problemă. 

Relaţiile româno-sârbe (inclusiv în materie de informaţii - con- 
trainformaţii, alte operaţiuni) nu au fost - şi nici nu puteau fi - ideale, 
nici măcar în momente de euforie cum au fost cele interbelice, când 
o principesă a României devenise regina Iugoslaviei, nici pe vremea 
relaţiilor privilegiate Ceauşescu-Tito. Dar după dispariţia lui Tito ser- 
viciile de informaţii iugoslave au trecut la acţiuni informativ-operative 
“agresive” (apreciază autorii cărţii) pe spaţiul românesc sau care vi- 
zau interesele României în Europa şi în lume. Agentura iugoslavă în 
România a fost relansată, emigranții ilegali români din Iugoslavia ex- 
ploataţi în mod informativ (şi nu numai) prin mijloace nu odată neor- 
todoxe, iar serviciile secrete iugoslave au devenit “un important 
avanpost al destabilizării politice a statelor socialiste vecine, în mod 
cu totul special a României”. În mod cu totul special, pentru că se 
urmărea, între altele, obiectivul tenace de desprindere a Banatului de 
România şi încorporarea sa în lugoslavia. De altfel în decembrie 
1988, la întâlnirea anuală tradiţională la vârf româno-iugoslavă, liderii 
de la Belgrad au ridicat deschis problema Banatului românesc îna- 
inte cu şapte luni ca liderii de la Budapesta să procedeze într-un ca- 
dru similar în privinţa Transilvaniei. 

Presa de la Belgrad şi agenţia Taniug, diplomaţi iugoslavi de 
la Bucureşti şi Timişoara s-au aflat în avanpostul forţelor externe 
care acționau pentru destabilizarea României “vecină şi prietenă”. 
Structurile informative iugoslave s-au implicat “masiv şi consistent în 
pregătirea şi desfăşurarea evenimentelor planificate pentru înlătura- 
rea lui Nicolae Ceauşescu”. Consulul general iugoslav la Timişoara 
avea să recunoască public că “a acţionat direct pentru pregătirea 
Revoluţiei din România” (chiar dacă conducerea diplomaţiei de la 
Belgrad s-a dezis şi a dezavuat ulterior această implicare). Mass- 
media iugoslavă a funcţionat ca un releu prompt pentru împrăştierea 
în lume, de conivenţă cu structuri speciale din ţările „frăţeşti” sau din 
Occident, a unui torent de dezinformări şi scopuri mincinoase, abe- 
rante, cum ar fi pretinşii 60.000 de morţi de la Timişoara, asasinarea 
de către Securitate a lui Laszlo Tokes etc. Sub pavăza surselor de 
presă iugoslave, presa din ţările vecine (în primul rând Ungaria) şi 
presa internaţională au preluat şi propagat cu lejeritate noianul de 
aserţiuni incredibile lansate pe seama evenimentelor din România, 
iar consecinţele nefaste ale acestei uriaşe dezinformări au înrâurit în 
mod tragic şi dezastruos cursul şi sensul Revoluţiei şi au stigmatizat 
pe nedrept şi într-un mod incalificabil imaginea Revoluţiei Române. 


august 2009 

NU DE REVOLUŢIE AVEM NEVOIE 


Un analist informat sau care, oricum, nu vorbeşte de capul lui, 
americanul George Friedman de la Institutul Stratfor, nu exclude „un 
decembrie foarte fierbinte“ pentru România. Un răstimp prelungit de 
anarhie şi demagogie - vicii ale democraţiei identificate încă de ve- 
chii greci - avem în mod cert. Nelinişte socială şi mişcări de stradă 
am avut şi vom mai avea. Dar revolte? Revoltele sunt una dintre 
ipotezele de lucru ale lui George Friedman. Părerea domniei sale. 

Cine s-ar putea revolta, populaţia, afectată de criză şi de co- 
rupţia şi incompetenţa demnitarilor şi funcţionarilor statului? O ase- 
menea mişcare n-ar putea fi spontană, ea ar trebui incitată de ci- 
neva, eventual de PSD, dar fie şi aşa, să zicem, cine s-ar angaja în 
ea, dacă majoritatea electoratului nu l-a votat pe Mircea Geoană la 
preşedinţie pentru a-i asigura o victorie clară, adică imună la (even- 
tuale) fraude? Încercările de a o „revoluţie portocalie“ la noi i-au 
reuşit într-un fel lui Traian Băsescu, dar numai în sensul că s-a in- 
stalat şi reinstalat la Cotroceni şi a câştigat în două referendumuri. A 
fost un fel de „revoluţie de sus“, de fapt n-a fost revoluţie. lar PSD nu 
are nici putinţa, dar nici măcar intenţia de a declanşa o revoluţie de 
vreo culoare. Nu există nici pericolul unor tulburări violente de stradă 
de genul celor produse în Ungaria şi amintite în context de 
Friedman. România nu are, din fericire, zurbagii extremişti, ca în Un- 
garia, unde se exercită vizibil şi legal şi formaţiuni paramilitare con- 
testatar active. 

Şi atunci, de ce avansează Friedman un asemenea scenariu, 
ca să nu zicem că „dă idei“, de revoltă? (Parcă Europa Liberă a cam 
fost dojenită, tardiv, de autorităţile americane că i-a îndemnat pe un- 
guri la pieire în 1956). Oare printr-o revoltă s-ar putea ajunge la o 
clarificare a statutului geopolitic al României, care rămâne în conti- 
nuare un teren neadjudecat pe deplin, disputat între Washington şi 
Moscova, mai ales de când cu preşedinţia Obama, care nu mai bagă 
în seamă zona noastră de lume şi vorbeşte eventual despre ea doar 
cu Moscova? Dar românii nu vor ieşi în stradă pentru a forţa o ase- 
menea „clarificare“ (şi nu pentru că nu şi-ar dori-o), chiar dacă i-ar 
incita de pe margine unii sau alţii, chiar dacă sunt tot mai nemulţumiţi 

de viaţa pe care o duc şi le e tot mai scârbă de conducătorii lor. Nu 
vor ieşi românii în stradă nici sub flamuri ale luptei anticomuniste, la 
două decenii după ce comunismul a murit instituţional. Şi Traian Bă- 
sescu a fost comunist (a recunoscut-o chiar el), şi lideri importanţi ai 
PSD se trag din comunism, dar oricum, nu comunismul (real sau nu) 
îi frământă în primul rând pe cetăţenii acestei ţări. Când aduce în 
discuţie această pistă, George Friedman se vădeşte de fapt prizonier 
al logicii războiului rece, cum remarca de altfel mai deunăzi cineva. 
Le pasă românilor de comunism cum le mai pasă Statelor Unite de 
fosta Europă Răsăriteană. 

lar că ţara se apropie impetuos de un prag al suportabilităţii 
cetăţeanului este cât se poate de adevărat. Colapsul economic şi cel 
social sunt tot mai evidente, iar România devine tot mai inguver- 
nabilă. Avem un preşedinte reales cu o majoritate infimă şi contes- 
tată, un guvern care nu este plenipotent constituţional, nu avem 
buget, nu putem obţine împrumut extern, nu mai sunt bani de salarii 
şi pensii, că de investiţii ce să mai vorbim. lar clasa politică ignoră 
aceste realităţi grave. Soluţia trebuie să vină însă tot de la actuala 
putere şi actuala opoziţie (care vor fi fiind ele), n-avem încotro, 
trebuie să lucrăm cu materialul la îndemână. Oricum, nu ne ajută la 
ceva mişcările de stradă, revoltele, revoluțiile portocalii sau cum ar 
mai fie ele. 

Nu de revoluţie are acum nevoie românul, chiar dacă e tot de- 
cembrie. O revoluţie a fost acum 20 de ani şi nu ştim nici acum ce să 
facem cu ea. Până şi Institutul Revoluţiei, cu preşedintele său Clau- 
diu lordache, a fost hăcuit, practic terminat, de o neconstituţională şi 
idioată lege. 


10 decembrie 2009 

ISTORIA REVOLUŢIEI NU E POLITICIANISM 


Douăzeci de ani este un tronson de timp prea scurt pentru ne- 
cesară distanţare între prezent şi istorie dacă traseul trece prin poli- 
tică, interese, ranchiuni. Institutul Revoluţiei, mandatarul împuternicit 
oficial al zestrei istorice a evenimentului înscris în chiar titulatura sa, 
înţelege să evite aceste Scile şi Caribde prin abordare lucidă, nepă- 
timaşă şi responsabilă a evenimentelor din decembrie 1989 şi din 
perioada” convulsivă” (lon Iliescu) ce a urmat. 

În anul aniversar 2010, Institutul ambiţionează să dea greutate 
şi consistenţă sporită demersului sau, iar acest plus calitativ este 
evident în suita de dezbateri inaugurate sub genericul “Societatea 
românească. Anul '90”. Un an în care combustiile revoluţionare, de- 
parte de a se fi consumat, au alimentat fapte spectaculoase şi înrâu- 
ritoare pentru evoluţia postdecembristă a ţării. Dacă libertatea şi de- 
mocraţia obligă la o luptă continuă, căci ele trebuie mereu, zi de zi, 
recucerite, o libertate abia câştigată şi o democraţie născândă se 
confruntă cu infinit mai multe sfidări. 

lanuarie şi februarie 1990 au cunoscut aprige confruntări în 
noile forumuri democratice şi în stradă, Timişoara a continuat să se 
manifeste ca focar al înnoirii, martie a fost luna evenimentelor dra- 
matice de la Târgu Mureş, aprilie a înregistrat apariţia complexului 
“fenomen” Piaţa Universităţii, în mai s-au desfăşurat primele alegeri 
democratice libere iar zilele de 13, 14 şi 15 iunie au fost mult mai 
mult decât o “mineriadă”. Şase luni dense, căruia Institutul le-a con- 
sacrat şi le consacră dezbateri ample, nu o dată viu controversate, în 
care se produc clarificări, corecţii de imagine, dezvăluiri. Participarea 
este una “ecumenică”, întrucât sunt antrenați protagonişti, susţinători 
şi exegeţi ai feluritelor tabere şi baricade (şi este regretabil că la 
masa rotundă despre Târgu Mureş, a cărei stenogramă este repro- 
dusă în acest număr de revistă, reprezentanţii etniei maghiare nu au 
dat curs invitaţiei de a se exprima). Se acumulează, în aceste discu- 
tii, fapte şi judecăţi care îmbogăţesc un fond documentar de certă 
utilitate istorică pentru viitoarele sinteze. 

Demers cu atât mai necesar cu cât detractori mai vechi sau 
mai noi ai Revoluţiei dar - atenţie! - nici unul dintre ei participant la 

evenimente, instrumentează, din ţară sau de peste graniţe, încă o 
campanie, “jubiliară”, de mistificare a evenimentelor de acum două 
decenii. Scopul urmărit nu este atâta cel clamat, de elucidare a sen- 
surilor unor vremuri complicate şi tumultuoase, ci de a împinge şi a 
menţine acest segment de istorie încă fierbinte, încă neaşezată, în 
decorul politic sfâşiat de patimi ale zilei. O asemenea “pregătire de 
artilerie” a fost pusă în mişcare pentru a prefața manevre politicia- 
niste, cum este anacronica, antidemocratica şi anticonstituţionala 
Lege a lustraţiei, trecută prin Parlament într-un moment când ţara 
are nevoie, mai mult ca altădată, de reconciliere, coeziune şi conlu- 
crare în societate, de efort general pentru ieşirea din criză şi pentru 
relansare. 

Menirea Institutului Revoluţiei, finalitatea dezbaterilor din ciclul 
“Societatea românească. Anul '90” sunt - şi sunt obligate să fie - mai 
presus de asemenea gesticulaţii conjuncturale păgubitoare. Revolu- 
tia Română îşi aşteaptă propria, adevărata istorie, adică istoria care i 
se cuvine. 


februarie 2010 

NEUITATUL AN 1990 


În cărţile de istorie (poate şi de şcoală, dar ore de istorie nu se 
prea mai predau), 1990 va fi, că se vrea sau nu se vrea, “început de 
calendare”, putem zice, după lon Barbu. Dar 1989 este, într-un fel, şi 
1990, pentru că şi el este parte a Revoluţiei, este an decisiv al ei, cu 
bunele şi cu relele sale. 

Pentru 2010, Institutul Revoluţiei şi-a fixat, de aceea, ca ţintă 
specială, rememorarea şi lămurirea pentru istorie, cât se mai poate 
încă, a înţelesului evenimentelor din cele 365 de zile de tulburări dar 
şi clarificări din siajul Revoluţiei. Un an dens, încărcat, învălmăşit, 
tensionat, din care Directorul Ştiinţific al Institutului, prof. lon 
Calafeteanu extrage: încercarea, din 12 ianuarie, de a întoarce cur- 
sul Revoluţiei, Târgu-Mureş - martie, alegerile din 20 mai, Bucureşti - 
13-15 iunie şi tot fenomenul Piaţa Universităţii care s-a încheiat în 
acele zile, căderea guvernului român în septembrie, elaborarea 
Constituţiei României, care va intra în vigoare la 13 decembrie 1991, 
dată ce marchează, de fapt, momentul final al Revoluţiei Române, 
după unii exegeţi (Răzvan Theodorescu, Gelu Voican Voiculescu). 

Un an în care resorturile noii puteri abia ieşită din Revoluţie, 
putere încă nu constituţională, au fost serios solicitate, un an al lui 
“care pe care”, cum ar fi zis Lenin. 

2010 are, însă, şi problemele sale la zi, pe care lon Iliescu, 
Claudiu Iordache, Dumitru Mazilu şi alţi protagonişti de acum două 
decenii le văd a fi, în speţă, virulenţa unui nou val de detractori (din 
ţară şi din străinătate) ai Revoluţiei şi, mai grav, încercările de con- 
fiscare a principalelor rezultate ale Revoluţiei. Acad. Dinu C. Giu- 
rescu exemplifică prin tentativele de instaurare a unui regim totalitar, 
“de tip Lukaşenko” şi de suprimare a Senatului şi se miră de slaba 
reacţie de împotrivire a partidelor de opoziţie şi a mass-media. 

2010 mai este încă un an al umanei, dureroasei, dar şi prozai- 
cei, penibilei, stupidei, ridicolei, îndelungatei, interminabilei dispute 
despre omologarea martirilor, revoluţionarilor şi luptătorilor cu merite 
deosebite în Revoluţie. Pe măsura trecerii timpului, rândurile revolu- 
ţionarilor deveniți ca atare peste noapte se îngroaşă, iar recunoştinţa 
(materială) din partea statului se subţiază. 

Şi încă un subiect, de suflet: frustrarea Timişoarei, ingratitudi- 
nea, de ieri şi de azi, faţă de temerarii timişoreni din 1989, peste care 
Lorin Fortuna şi alţii nu pot trece. 


Despre toate acestea s-a vorbit la simpozionul Institutului Re- 
voluţiei din 10 martie consacrat Timişoarei. 


12 martie 2010 

O CARTE SINCERĂ DESPRE REVOLUŢIA ROMÂNĂ 


Una dintre primele cărţi despre Revoluţia Română (Aurel 
Perva şi Carol Roman, „Misterele Revoluţiei Române - martie 1990”. 
O mărturie autentică reluată după 20 de ani”, Bucureşti 2009), a ieşit 
în cea de-a treia ediţie şi prezintă în continuare interes. Chiar dacă a 
fost scrisă repede, febril, în clipele de învălmăşeală şi dezorientare 
imediat următoare Revoluţiei (a apărut la ceva mai mult de şase luni 
de evenimente), cartea rezistă prin abordarea onestă, chiar dacă 
începuseră să se brodeze scenariile ce se vor amplifica mai târziu, 
rezistă prin mărturiile directe, recoltate în timp real, de la protagonişti 
consacraţi sau cvasianonimi, rezistă şi prin întrebările formulate 
acum 20 de ani şi dintre care, din păcate, multe nu şi-au aflat nici 
până azi răspunsul. Rezistă, însă, în primul rând prin sinceritatea şi 
bună credinţa sa. 

Remarcabilă pare definirea, parcă pentru istorie, a evenimen- 
telor din decembrie 1989: „Dacă ar trebui să spunem acum ce-a fost 
la noi în perioada 16-22 decembrie, am putea spune, de astă dată cu 
certitudine, că a fost o veritabilă Revoluţie populară pe care s-au 
grefat impulsuri din exterior şi care, în final, s-a întâlnit cu acţiunea 
unor forţe interne care plănuiseră de multă vreme îndepărtarea lui 
Ceauşescu”. 

Înţelegem, de aici, că Revoluţia, adevărata revoluţie, s-a pro- 
dus, de fapt, în intervalul strict de 16-22 decembrie, iar ceea ce a 
urmat, ţine, calitativ, de alt moment istoric, nu neapărat de neluat în 
seamă. 

Meritul principal al acestei cărţi, revin asupra ideii, este spon- 
taneitatea ei. A luat-o înaintea scenariilor privitoare la înlăturarea lui 
Ceauşescu, şi la tot ce avea să urmeze, enormei invazii de scenarii, 
preponderent imaginare dar deloc dezinteresate, ce aveau să fie 
livrate pe piaţă. 

Am fost mulţi ziariştii care am trăit evenimentele din decembrie 
1989 şi am scris despre ele în publicaţiile la care lucram. S-a produs 
o cantitate uriaşă de material de presă, dar cine mai are curiozitatea 
şi - mai ales - posibilitatea de a-l parcurge acum ar rămâne stupefiat 
de cantitatea, nu mai puţin impresionantă, de inepţii, fantasmagorii şi 

mistificări ce au putut vedea atunci lumina tiparului. Explozia de li- 

de exprimare au oferit o şansă unică 
presei române de a-şi îndeplini misiunea de informare a marelui 
public iar ziariştilor posibilitatea de a-şi face, în sfârşit, meseria în 
mod onest. Dar a deschis şi o poartă largă dezinformărilor de tot fe- 
lul, diversiunilor cu ţintă prea clară. Ziariştii, asemenea tuturor româ- 
nilor, erau parcă în transă, fascinaţi parcă de întorsătura salutară a 
evenimentelor, de perspectivele ce se deschideau în faţa tării. Încer- 
cau să scrie altfel, adică sincer, cinstit, să se elibereze de şabloanele 
care-i încorsetaseră până atunci, să pună pe hârtie exact ceea ce 
gândeau, ce credeau. Dar mulţi dintre ei erau încă prea nepregătiţi 
pentru a se feri de capcanele care li se întindeau la tot pasul, de jo- 
curile pe care le făceau, fără voia lor, mulţi dintre ei. 

Aurel Perva, care avea să se ducă dintre noi peste numai câ- 
tiva ani şi Carol Roman, vechi rutier al presei, erau colegi de-ai mei 
din „Casa Scânteii” şi, mai mult, prieteni buni. Ei s-au numărat printre 
puţinii dintre noi care nici nu s-au extaziat romantic şi necondiţionat 
în faţa momentului, nici nu au luat de bun copleşitorul val de dezin- 
formări ce invadase presa şi opinia publică. La rece şi cu discemä- 
mânt, au scris mai întâi la ziar (în „Tineretul liber”), apoi în carte, 
despre Revoluţie, aşa cum au crezut ei de cuviinţă. De aceea rezistă 
şi astăzi această carte, pe care autorul-supravieţuitor Carol Roman 
avea să o publice din nou, fără a interveni nici măcar cu o virgulă în 
textul originar, îngăduindu-şi doar, peste timp, adnotări cu cursive şi 
în paranteze. 

Judecăţile emise de autori atunci, „la cald” sunt astăzi, pe cât 
de exacte, pe atât de tulburătoare: „lar tot ce se întâmplă de 8 luni în 
România arată limpede că puterile străine implicate forţează nota 
pentru a recupera roadele Revoluţiei, despre care sunt convinse că 
este a lor. Numai sacrificiul curat al tineretului, numai el este real şi 
frumos, restul este o punere în scenă articulată în străinătate”. 

Autorii cărţii pun un noian de semne de întrebare asupra dife- 
ritelor episoade ale momentului Revoluţiei; ce rol au avut formațiunile 
militare pregătite în secret la nivel înalt, cum este cu zvonul despre 
cele „peste 60.000 de victime”, cu zvonul despre „peste un miliard de 
dolari” jefuit şi păstrat în conturi secrete în străinătate, la care s-a 
făcut vorbire în cadrul procesului de la Târgovişte al Ceauşeştilor. 
Apoi: cine l-a ucis /'sinucis” pe generalul Milea, care a fost ponderea 
reală a factorului extern în înrâurirea evenimentelor de la Timişoara 
şi Bucureşti, dacă a existat sau nu (un FSN) şi înainte de 1989 etc. 
etc. Marea întrebare, formulată într-un titlu de capitol „Chiar au exis- 

tat terorişti?”, este poate cea mai răscolitoare, pentru că trimite la 
responsabilitatea pentru uciderea a 800 de români după înlăturarea 
lui Ceauşescu de la putere şi după triumful Revoluţiei. Cartea con- 
semnează declaraţii luate în acele zile, „pe viu”, unor oameni cu 
nume şi prenume, care au văzut, cu ochii lor, persoane reţinute (de 
„un It. col. de artilerie”, „un bătrân şi două persoane îmbrăcate în 
uniforme de gărzi patriotice” dar pe dedesubt „în combinezoane”, 
„trei inşi în halate albe”, „trăgători aflaţi la ultimul etaj” etc.) şi care 
apoi parcă s-au evaporat fără urmă. Misterul acestor prezenţe, astăzi 
fantomatice, persistă iar cartea nu poate, nici ea, face mai mult decât 
să indice mai multe piste de cercetare. Care ar putea fi în continuare 
urmărite. 

Un întreg capitol vorbeşte de „simulatoare, lumini stranii, car- 
tuşe speciale”, şi despre războiul radioelectronic din spaţiul aerian al 
României, fenomene neexplicate, nici ele, până azi. 

Senzaţia cu care închizi, la capătul lecturii, această carte nu 
este unul reconfortant. După 20 de ani de la evenimente se ştiu mai 
multe în acele zile, dar rămâne un nucleu dur de mistere pe care tirul 
de întrebări nu-l poate deocamdată sparge. Şi totuşi, încheie cu op- 
timism moderat Carol Roman, „multe fragmente din scenariile sur- 
prinse de autorii acestei lucrări şi relatate cuprind multe adevăruri. 
Dar ca într-un veritabil joc de cuburi, fragmentele trebuie reaşezate 
şi recompus MARELE ADEVĂR de care avem nevoie”. 


martie 2010 

O PRIVIRE MAI ADÂNCĂ, ÎN SPAŢIU ŞI TIMP, 
ASUPRA REVOLUŢIEI 


Într-o percepţie larg răspândită, dar grăbită şi superficială, Re- 
voluţia Română înseamnă circa zece zile din decembrie 1989, cu 
două secvenţe memorabile: Timişoara şi Bucureşti. (lertată-mi fie 
asociaţia, şi ea superficială, cu titlul unei cărţi a celebrului - pe vre- 
muri - reporter american, John Reed, despre revoluţia bolşevică din 
1917, care se chema „Zece zile care au zguduit lumea”.) Lumea, 
după Cărţile Sfinte, se poate face în şapte zile, dar lumea reală a 
unui regim dictatorial atotcuprinzător şi atotputernic nu se poate pre- 
schimba în mod miraculos, peste noapte, în democraţie. Revoluţia 
Română nu s-a încheiat nici cu fuga soţilor Ceauşescu de pe terasa 
CC, nici cu procesul şi executarea sentinţei de la Târgovişte, nici cu 
constituirea noii puteri provizorii. Energiile Revoluţiei au lucrat în 
spaţiu şi timp, de la Timişoara şi Bucureşti în toată ţara, şi dincolo de 
aceste momente, decisive, şi totuşi premergătoare încheierii com- 
plexului proces revoluţionar. 

Noul curs istoric s-a statomicit într-un răstimp dens şi încărcat 
de confruntări ascuţite şi felurite, până astăzi discutate şi nu o dată 
viu controversate, uneori aparent greu interpretabile şi catalogabile, 
al căror sens şi finalitate ar putea fi definite fie şi prin prozaica dar 
exacta formulă a lui Lenin: „Care pe care”. Între puterea şi legitimi- 
tatea Revoluţiei şi puterea şi legitimitatea Democraţiei a existat o 
perioadă frământată, iar în ea este cuprins şi întregul an 1990. 

Arcul de timp cuprins între decembrie 1989 şi decembrie 1991 
(când a intrat în vigoare noua Constituţie) este încărcat de eveni- 
mente semnificative, de a căror înţelegere depinde explicarea isto- 
rică a Revoluţiei Române. Anul 1990 este parte integrantă, organică, 
a Revoluţiei, iar Institutul Revoluţiei Române din Decembrie 1989 şi- 
a asumat rememorarea şi lămurirea înţelesurilor celor 365 de zile ale 
acestui an, cu bunele şi relele sale, cu neclarităţile şi mistificările ce 
învăluie încă multe fapte. 

În primele luni ale lui 2010, Institutul a organizat două sesiuni 
ştiinţifice - iar şirul lor va continua - asupra celor întâmplate în urmă 
cu exact 20 de ani. În cadrul dezbaterilor, directorul ştiinţific, prof. lon 

Calafeteanu a evocat, din acest an, încărcat, răvăşit, tensionat, fapte 
cum sunt încercarea, din 12 ianuarie, de a întoarce cursul Revoluţiei, 
Târgu Mureş - martie, alegerile din 20 mai, fenomenul Pieței Universităţii 
şi 13-15 iunie, căderea guvernului în septembrie, ca şi evenimentele din 
anul ce a urmat, până la intrarea în vigoare a primei Constituţii, ce va 
marca, după unii exegeţi (acad. Răzvan Theodorescu, Gelu Voican 
Voiculescu), momentul final al Revoluţiei Române. 

La două decenii de la Revoluţie, un nou val de detractori, din 
ţară şi din străinătate, produce cascade de neadevăruri, răstălmăciri 
şi incriminări, acad. Dinu C. Giurescu exprimându-şi mirarea faţă de 
reacția slabă a partidelor de opoziţie şi a mass-media, nepăsătoare 
parcă la recrudescenţa ponegritorilor diversionişti ce servesc, de 
fapt, unor interese politicianiste ale zilei şi nu adevărului istoric. 

Revoluţia Română are nevoie de o panoramare în timp şi spa- 
tiu, ea nu poate fi înţeleasă corect printr-o abordare îngustă, arbitrară 
şi rău intenţionată, viziunea asupra ei ar fi incompletă, inexactă şi 
nedreaptă dacă s-ar întemeia pe interese şi calcule conjuncturale, 
falsuri şi rea credinţă. În această idee, primele sesiuni ştiinţifice din 
acest an ale IRRD au fost consacrate Revoluţiei de la Timişoara, 
asupra căreia stăruie o veche ingratitudine (după cum a semnalat 
Lorin Fortuna) şi evenimentele de la Târgu Mureş, şi ea victima a 
unor interpretări revoltător de nedrepte (după cum a observat gene- 
ralul Mircea Chelaru). Alte episoade - revoluţionare sau contrarevo- 
luţionare - ale anului 1990 vor fi, şi ele, în atenţia unor viitoare sesi- 
uni ştiinţifice ale Institutului. 

Distanţarea în timp de Revoluţie ar trebui să îngăduie, în sfâr- 
şit, o analiză lucidă, nepătimaşă şi fără substraturi a momentului isto- 
ric singular din istoria naţională contemporană a ţării care a ridicat 
România spectaculos în ochii lumii, din păcate pentru scurt timp. O 
analiză neinfluenţată de climatul încordat şi pasional, dincolo de jo- 
curile politice şi dificultăţile socio-economice ale clipei. Conduita In- 
stitutului Revoluţiei este de a se ţine deoparte de contingentul efe- 
mer şi de a se consacra menirii sale, stabilită prin Lege: „analiza şti- 
inţifică a premiselor, desfăşurării şi efectelor - în plan politic, econo- 
mic, social - ale Revoluţiei române din decembrie 1989, în scopul 
realizării unei imagini documentate, obiective şi cuprinzătoare asupra 
acestui eveniment cardinal din istoria contemporană a ţării noastre.” 

Acestui rost i s-au dedicat şi sesiunile ştiinţifice ale Institutului 
Revoluţiei din primăvara lui 2010. 


aprilie 2010 

DUMINICA ORBULUI, BĂTAIA CIUNGILOR 
ŞI PROSTITUL POPOR 


Mitingurile, dacă nu devin ciomăgeală sau revoluţie, sunt un 
fapt agreabil de folclor politic. Oamenii “socializează”, cei din provin- 
cie mai văd şi ei Bucureştiul, toţi sunt spirituali nevoie mare, unii şi 
oratori, iar televiziunile cu care multe de transmisie şi reporteri gureşi 
au cu ce-şi umple programele. 

Dar mitingul de miercuri din Piaţa Victoriei a fost unul grotesc 
şi ratat. Cu ce ne-am ales după el? Băsescu şi Boc ştiau oricum că 
lumea e nemulțumită. Probabil ştiu şi că ar putea fi revoltată iar prin 
aceasta şi violentă după iunie, când va primi bani mai puţini. Şi 
atunci? De ce un festival sindical de prost gust, sponsorizat şi de 
partide? Căci în Piaţa Victoriei, asta a fost, până la urmă, o însce- 
nare, care s-a vrut grandioasă, dar n-a ieşit aşa. Când aduci oameni 
cu autobuze, “în cadru organizat”, le livrezi pancarte cu lozinci hazlii 
şi caricaturi cu un Chior şi un Pitic, nu poţi pretinde că e o manifes- 
tare serioasă şi autentică. 

O problemă naţională cât se poate de gravă e dată pe baga- 
telă şi manea. Au pus mână de la mână la asta şi guvernanţii, şi lide- 
rii sindicali, iar “prostitul popor”, cum ar fi zis Eminescu, a pus botul. 

Căci situaţia este într-adevăr gravă. Cârmuitorii vor să scoată 
ţară din necaz pe seama celor mai necăjiţi, asta înţelege toată lu- 
mea. Loviţi şi aşa de viaţă, necăjiţi sunt loviți acum şi de criză. Mai 
nicăieri în Europa nu s-au tăiat în halul în care se plănuieşte la noi, 
pensiile, salariile, ajutoarele sociale. Privilegiaţii rămân privilegiați, 
măsurile de austeritate nu-i ating mai deloc. 

Pe preşedinţia şi guvernul în exerciţiu nu avem de ce să fim 
mai indignaţi decât pe cei de dinaintea lor - toţi sunt vinovaţi pentru 
dezastrul de azi. Dar cei de acum se fac vinovaţi de cel puţin două 
rele de neiertat: 1. Lovesc în cei mai vulnerabili, 2. N-au ieşire din 
situaţie şi parcă nici nu au de gând s-o găsească. Dumnezeu cu mila 
nu e plan de criză. 

Acesta ar fi trebui să fie mesajul mitingului de miercuri, dacă 
tot a avut loc. Care trebuia ţinut nu numai în Piaţa Victoriei, ci peste 
tot în ţară. Dacă ţara e nemulțumită, să iasă în stradă paşnic şi să se 

vadă că nu-i convine. Dar nu-ţi arăţi muşchii numai pentru ca să arăţi 
că "nu ţi-e frică de Băsescu”, ci după ce ai încercat toate celelalte căi 
de ieşire din fundătură. Au venit opoziţia politică, sindicatele, cu pla- 
nuri coerente de ieşire din criză, le-au discutat cu cei de la putere, în 
Pariament, la Cotroceni, la Guvern? Cu tactici de eschivă nu poţi 
păcăli până la urmă pe toată lumea. 

Revin: de ce să demonstreze cel de la Sibiu la Bucureşti, iar 
pensionarul şi micul amploiat din capitală să stea acasă şi să se uite 
la televizor cum zbiară alţii pentru drepturile lui amputate. Dar cine 
să-i scoată la demonstraţie, liderii opoziţiei, ai sindicatelor, alte figuri 
mai mult sau mai puţin carismatice? În care dintre ei mai are lumea 
încredere, de cine-ar asculta? 

Cei de la Putere au fost, oricum, mai ingenioşi. Au scos în faţă 
doi anti-carismatici de caricatură, doi Motoci, pe Miron Cozma şi pe 
unul Hoară, ca să fie ei ciuca bătăilor. De parcă de la penibilii Cozma 
şi Hoară ni se trag relele. 

Mai rău ca orice e că vremelnicii care ne conduc şi cei ce au - 
sau ar trebui să aibă - soluţii de ieşire nu se întâlnesc să vadă şi să 
hotărască împreună ce e într-adevăr de făcut. 

Mitingul de miercuri a fost ca alegerile din urmă cu exact 20 de 
ani fără o zi. La 20 mai 1990 a fost Duminica Orbului, la 19 mai 2010 
- Miercurea bătăii ciungilor. Mulţimile s-au tălăzuit aiurea dar au ieşit 
bine, şi atunci, şi acum, băieţii deştepţi. 


21 mai 2010 

ŞI TOTUŞI, REVOLUŢIA ROMÂNĂ A EXISTAT 


Greu de spus dacă lon Iliescu este omul “cel mai informat”, 
cum susţinea cineva, în materie de Revoluţia Română (mai ales în 
ce priveşte preliminariile şi momentele de început), chiar dacă, de la 
un moment dat, a devenit atunci protagonistul nr. 1. 

Dar primul preşedinte al României democrate este exegetul 
cel mai laborios şi mai tenace al acestui fapt istoric. Stau mărturie 
sute şi sute de texte, mii şi mii de pagini în materie, pe care autorul 
lor le reuneşte din când în când, grijuliu, în cărţi. Cum este şi cea mai 
recentă, intitulată “După 20 de ani. 1989 - an de cotitură în istoria 
naţională şi în viaţa internaţională”. 

Carte de mărturii, reflecţii şi documente. Nu carte de istorie, ci 
una pentru istorie şi istorici, dar şi pentru noi toţi. Nu trebuie să ne 
aşteptăm la revelații, la senzaţionalisme, ci, vorba Elenei Ceauşescu, la 
“dovada”. Mai nimic inedit, nici ca informaţie, nici ca interpretare, tot 
ce e în carte este - şi a fost din capul locului - de uz public. Şi totuşi, 
utilitatea, valoarea acestei cărţi sunt mult mai mult decât ne-am 
putea imagina la prima vedere. 

Un exemplu. Am redeschis cartea, la întâmplare, şi am dat 
peste aceste afirmaţii: 

“Fără Revoluţie n-ar fi existat, astăzi, Parlamentul României. 

Fără Revoluţie n-ar fi fost posibil dreptul la informare a cetăţe- 
nilor şi la libera exprimare a opiniilor. 

Fără Revoluţie n-ar fi existat nici presă liberă şi nici societate 
civilă. 

Fără Revoluţie, România n-ar fi existat astăzi nici ca membru 
al NATO şi nici ca ţară membră a Uniunii Europene.” 

Revoluţia nu poate fi aşadar negată, fie şi din simplul motiv că 
efecte fără cauze încă nu s-au produs. În schimb se produc şi se 
reproduc inepţi şi inepţii care, cu tupeu şi ticăloşie, ambiţionează să 
tăgăduiască faptul Revoluţiei. S-a întâmplat că în aceeaşi zi, cu câ- 
teva ore mai devreme, să aflu şi eu, în sfârşit ca, unul dintre primii 
detractori ai Revoluţiei Române, ziaristul francez Victor Lupan, a 
scos, încă în 1990, o carte numită de el “La Revolution n'aura pas 
lieu” (Revoluţia nu va avea loc). Autorul cu pricina este un vechi cli- 

ent de-al meu. La începutul lui 1990 făcuse pentru “Le Figaro-Maga- 
zine” câteva reportaje mincinoase despre România, i-am replicat în 
ziarul “România liberă”, redacţia l-a retrimis precipitat la Bucureşti să 
lămurească chestiunea, l-am primit în biroul meu din redacţie, după 
care a scris încă un reportaj, în care a încercat să dreagă busuiocul. 
Reportajul se chema “Bucureşti: am fost opt zile pe corabia beată”. 
Părerea lui. Probabil vroia să sugereze că de-asta scrisese enormi- 
tăţile pe care le scrisese. lar un subtitlu de-al său suna aşa: “Toată 
România vorbeşte: un ziar revoluţionar (ziarul meu-n.n.) atacă “Le 
Figaro-Magazine” 

A procedat însă din nou ignobil. Ne-am înţeles să concentrăm 
discuţia noastră lămuritoare pe evenimente într-un text cu spusele 
fiecăruia dintre noi, iar acest text să apară şi în publicaţia lui, şi în 
ziarul meu. Noi am publicat textul, în româneşte, deşi vorbiserăm în 
franceză, dar el l-a reprodus doar ca facsimil, pentru cititorii francezi, 
tot în româneşte. Epigonii de azi din România şi de aiurea ai lui V.L. 
care măsluiesc sensurile Revoluţiei Române au, după cum se vede, 
de la cine învăţa. N-o avea minciuna picioare lungi, dar lunguţe şi 
scălâmbe tot are. 

Prea lungă, poate, această digresiune, dar am vrut să exem- 
plific cum, prin doar câteva fraze din această carte a preşedintelui 
lon Iliescu, este executată sumar (şi implicit) o carte mincinoasă cu 
un titlu mincinos despre Revoluţie. 

Şi totuşi, cartea celui ce a fost, timp de zece ani, preşedintele 
României, nu este una în mod programatic polemică. E şi firesc, ea 
nu trebuie nici să justifice, nici să infirme explicit născociri, ci să 
afirme adevăruri, inclusiv prin documente mai puţin ştiute sau uitate 
şi “reflecţii de bun simţ”, cum scrie distinsul autor în “Cuvânt înainte”. 

După 20 de ani de la evenimente, lon Iliescu lasă să transpară 
şi un sentiment de amărăciune, dar o face, cum îi este obiceiul, disi- 
mulat. Îl citează pe un ziarist ungur care li se adresa “prietenilor mei 
români” astfel: “Voi, dragii mei prieteni, cărora nu v-au convenit con- 
secinţele politice ale revoluţiei, aţi convins o lume întreagă că revolu- 
ţia, de fapt, nici nu a avut loc, că a fost vorba de o scamatorie, de un 
miraj, de o jonglerie, reuşind să escamotaţi cea mai mare faptă isto- 
rică a poporului român”. 

Despre Revoluţia Română se poate spune orice - şi chiar se 
spun, vrute şi nevrute, gândite şi negândite, cinstit sau perfid - dar că 
nu ar fi existat, nu. Despre Marea Revoluţie Franceză se tot vorbeşte 
de peste două secole şi, vorba lui Ciu Enlai, e încă prea devreme 
să-ţi faci o părere. Dar într-o asemenea discuţie, salutar interminabilă, 


268 


Şi totuşi, Revoluţia Română 


deloc inutilă, contribuţii absolut obligatorii cum este, cea de prim 
rang, a lui lon Iliescu, sunt borne de nedislocat. Nici o istorie, nici un 
istoric al evenimentelor din 1989-1990 din România nu ar putea 
trece peste această contribuţie, în speţă peste această carte. 


29 iunie 2010 


Corneliu Vlad 


ORDINE SAU DEMOCRAŢIE? 


Comunism n-a existat nicăieri lume altfel decât în cărți, ziare şi 
discursuri, ca teorie, utopie, propagandă, „vis de aur” sau minciună. 
Regimurilor de până în 1989-1991 li se spune, însă, comuniste. 
Despre ele, despre liderii lor, se fac sondaje de opinie. Unele îşi au 
un rost, altele sunt nereuşite, răuvoitoare sau prostesc concepute. 
Dacă întrebi ce paradigmă ar fi mai bună, cea comunistă sau cea 
capitalistă, răspunsul are o noimă (de pildă acum, pe criza, mulți ti- 
neri studioşi americani se arată tot mai interesaţi de marxism, şi nu 
numai ei). Dar dacă-i întrebi pe oameni, după 20 de ani, când se 
trăia mai bine, înainte sau acum, răspunsurile sunt - ori pot fi inter- 
pretate - complet aiurea. Cei mai vârstnici se vor raporta poate cu 
duioşie (pardon: nostalgie) la vremea când erau activi, erau „Ci- 
neva”, erau tineri. Sau, li s-a făcut lehamite de-atâta experienţă a 
tranziţiei. Cei mai tineri, cum să facă o comparaţie dacă n-au trăit 
atunci. E ca şi cum i-ai întreba dacă se trăia mai bine pe vremea lui 
Napoleon decât în vremea lui Pericle. 

De-a dreptul stupide sunt, însă, întrebările de tipul: mâine, la 
alegeri, l-aţi vota pe Ceauşescu sau pe, să zicem, Marian Sârbu? Pe 
Stalin, pe Putin sau pe Kaşparov? La asemenea întrebări, răspunsuri 
pe potrivă şi, mai ales, interpretări inepte sau parşive. 

Există, însă, şi întrebări mai corecte şi mai deştepte. De pildă: 
democraţie sau ordine? A pus-o, între altele, un sondaj făcut în 
această primăvară de VTSIOM, un institut din Moscova. 72 la sută 
dintre ruşi au optat pentru ordine, 16 la sută pentru democraţie. Un 
sondaj similar făcut în urmă cu zece ani avea un rezultat asemănător 
(75 la 13). Dar e de reţinut că, într-un deceniu, crezul democratic a 
mai câştigat câteva procente din populaţie. 

Pe ordine pun preţ mai ales vârstnicii, cei cu o pregătire mo- 
destă şi care trăiesc mai prost. Pe democraţie, tinerii între 18 şi 24 
de ani, cei cu studii superioare şi cei ce o duc bine. 

De aici, logic, o altă întrebare: e de preferat un lider autoritar? 
Un alt sondaj, al Centrului Levada, întreba, mai pe ocolite: se poate 
vorbi de un cult al personalităţii lui Putin? Peste jumătate din cei în- 
trebaţi au spus că există sau e pe cale. Dar asta, spun ei, nu în- 

seamnă neapărat ceva rău. Cultul personalităţii este văzut „mai de- 
grabă ca un lucru pozitiv, lumea nu vede ceva cumplit în el”, co- 
mentează Boris Dubin, şef de departament la Centrul Levada. Pen- 
tru că „Putin a asigurat ordinea şi stabilitatea”. 

Peste jumătate din cetăţenii Rusiei cred că, astăzi, „concentra- 
rea tuturor puterilor în mâinile primului ministru e un lucru bun pentru 
ţară” şi doar 22 la sută cred ca n-ar fi bine. Peste jumătate dintre ruşi 
vor să fie conduşi de „o mână puternică”. O treime din populaţie şi-ar 
dori un conducător asemenea lui Stalin. 41 la sută dintre români „l-ar 
vota” pe Ceauşescu. Asta au fost întrebaţi, aşa au răspuns. Dacă ar 
fi fost întrebaţi: vreţi din nou dictatură?, poate ar fi răspuns altfel sau 
mai nuanţat. Dar n-au fost întrebaţi: Oare de ce? 


29 iulie 2010 

COPIII NEDORIŢI Al LUMII LIBERE 


Ţările Europei Răsăritene au fost copii cam nedoriți ai demo- 
craţiei occidentale. Ideea aceasta, apărută ca suspiciune încă acum 
20 de ani, a fost pe parcurs suficient documentată pentru a fi astăzi 
afirmaţie certă. 

Schimbările iniţiate de Gorbaciov în URSS începând de la ju- 
mătatea anilor 1980 au fost primite cu interes şi speranţă în Vest, dar 
pe măsură ce valul înnoirilor s-a extins şi în statele est-europene, 
extazul occidentalilor s-a transformat în preocupare. Dacă se va 
ajunge la o situaţie incontrolabilă, dacă, mai cinic vorbind, înțelege- 
rile sovieto-occidentale (numite, convenţional, de la lalta), vor fi 
aruncate în aer, înainte de a se stabili un nou compromis? 

În noiembrie 1989, un adjunct al secretarului general al NATO, 
Henning Wegener, ţinea să dea asigurări Moscovei că Pactul de la 
Varşovia „ar putea să îndeplinească în continuare funcţii utile şi să 
întărească stabilitatea”, dacă s-ar reforma pe baze de strictă egali- 
tate. Egalitate, însă, între cine şi cine nu e greu de ghicit. România 
se pronunţase de mai multă vreme pentru desfiinţarea simultană a 
celor două blocuri politico-militare ale vremii (NATO şi Tratatul de la 
Varşovia), iar, mai aproape de 1989, alte state socialiste cutezau, în 
sfârşit, şi ele, să propună transformarea radicală a procesului de 
adoptare a deciziilor în Tratatul de la Varşovia. Cu toate acestea, 
deşi strategia NATO urmărea să pună capăt războiului rece şi „divi- 
zării Europei printr-o transformare paşnică, democratică a jumătăţii 
de Est” (a continentului), politica SUA, ca şi aceea a principalilor ali- 
aţi occidentali, era una precaută. Administraţia Bush avea în vedere 
o perioadă de tranziţie, numărată în ani, pentru a se ajunge la demo- 
craţie deplină. 

Este adevărat că Gorbaciov afirma repetat că „doctrina Brej- 
nev”, de intervenţie directă în viaţa aliaţilor mai mici, a fost abolită, 
dar declaraţiile lui rămâneau suficient de ambigue pentru a-i inhiba 
pe occidentali să treacă la acţiuni mai hotărâte de sprijinire a Estului 
european. În 1988, Gorbaciov a anunţat reducerea multilaterală a 
trupelor în Europa Centrală şi de Est, ca şi în regiunile vestice ale 
URSS, dar în martie 1989 a respins ideea dizolvării Pactului de la 

Varşovia, care urmă, promitea el, să fie pus pe baze democratice. 
Numai că alţi lideri ai conducerii sovietice se pronunţau public asupra 
riscului „pierderii” Europei de Est. lar această „pierdere l-ar fi putut 
costa pe Gorbaciov chiar şi înlăturarea de la putere, ceea ce ar fi 
atras, gândeau unii occidentali, resurgenţa hegemoniei Germaniei şi 
noi obstacole în calea integrării europene. 

Într-un document al liderilor din Tratatul de la Varşovia după 
întâlnirea la vârf sovieto-americană de la Malta se afirmă că este 
inacceptabil ca depăşirea scindării Europei să se facă „prin lichida- 
rea socialismului şi exclusiv pe baza valorilor occidentale”, căci 
aceasta ar echivala cu înlocuirea „doctrinei Brejnev” cu o „doctrină 
Bush”. 

În Germania, cancelarul Kohl dădea asigurări, în iunie 1989, 
că ţara sa nu va destabiliza Polonia sau Ungaria printr-o intervenţie 
în problemele lor şi păstra tăcere în privinţa retragerii trupelor sovie- 
tice din Europa de Est. 

Nici Franţa nu era prea entuziasmată de evoluţiile din Europa 
de Est. Unul dintre consilierii preşedintelui Mitterrand se exprima, 
într-o convorbire confidențială, că s-ar putea ajunge la o destabili- 
zare a situaţiei pe continent, iar ministrul Lionel Stoleru aprecia chiar 
că o accelerare rapidă a reformelor în Europa de Est ar putea duce 
la catastrofă. Preşedintele Mitterrand afirma că, după întâlnirea 
Bush-Gorbaciov de la Malta, Europa, care a fost sub „tutela” marilor 
puteri, va avea posibilitatea de a se depăşi această stare de fapt. 
Reunificarea Germaniei, spunea el, nu trebuie grăbită, iar o confede- 
raţie europeană nu ar putea fi creată mai devreme de cel puţin zece 
ani. 

În Marea Britanie, ministrul de Externe Geoffrey Howe ob- 
serva că schimbările din Europa de Est ridică o serie de probleme 
strategice, îndeosebi în privința politicilor occidentale față de Uniu- 
nea Sovietică. Premierul Margaret Thatcher îi dădea asigurări lui 
Gorbaciov, în septembrie 1989, într-o discuție confidențială, că re- 
formele din Europa de Est nu vor pune în discuție Tratatul de la Var- 
şovia. 

La întâlnirea de la Malta, Gorbaciov a pledat pentru neinter- 
venţie, pentru retragerea trupelor şi pentru posibilitatea Europei de 
Est de a-şi alege propriul sistem politic, iar Bush a dat prompt asigu- 
rări că nu va profita de avantajele unei asemenea situaţii. Cu alte 
cuvinte, mai de-a dreptul spus, structurile de securitate în funcţiune 
(cele două blocuri) urmau să rămână la locul lor. „În noua structură, 
remarcă istoricul ungur Laszlo Borhi, cele două părţi ale Europei ur- 

mau să coexiste în continuare, printr-o reţea de aranjamente politice, 
economice şi de securitate, dar divizarea urma să rămână neschim- 
bată. Prezenţa militară sovietică în Europa de Est urma să fie redusă 
sau eliminată, dar Tratatul de la Varşovia urma să funcţioneze în 
continuare”. 

Evenimentele din Europa de Est aveau să dea însă peste cap 
şi rezistenţele de ultimă oră ale conducerii URSS, şi precauţiile luate 
de liderii occidentali. Moscova nu s-a mai putut opune mult timp nici 
desființării Tratatului de la Varşovia şi a CAER, nici retragerii trupelor 
sovietice din Europa Răsăriteană, după cum liderii occidentali n-au 
putut temporiza accesul la democraţie şi economia de piaţă a state- 
lor est-europene şi, în cele din urmă, au acceptat intrarea lor în 
NATO şi UE. 

Americanii, pe care Europa Răsăriteană i-au aşteptat aproape 
jumătate de secol să-i ajute să revină la o viaţă a normalităţii, simt 
acum nevoia să-şi explice reticenţa, ezitările, jumătăţile de măsură, 
prudenta, temporizarea din clipele de pe muche de cuţit ale trecerii 
Europei de Est de la o viaţă la alta, de la o lume la alta. Politologul 
fondator al Institutului Stratfor, George Friedman scrie, bunăoară, e 
drept tangenţial, cu privire la nedumeririle noastre, ale est-europeni- 
lor: „Administraţiile Bush şi Clinton au luat decizia strategică de a 
trata Rusia ca succesorul fostei Uniuni Sovietice, dar au refuzat să o 
destabilizeze în continuare. Washingtonul a jucat un rol agresiv în 
extinderea NATO, dar nu a încercat să spargă Federaţia Rusă, din 
mai multe raţiuni. Mai întâi, din teamă că armele nucleare ar putea 
cădea în mâinile unor facţiuni periculoase. În al doilea rând, pentru 
că nu-şi imagina că Rusia ar mai putea redeveni o ţară viabilă. Și, în 
al treilea rând, s-a crezut că dacă Rusia va deveni viabilă, ea va fi o 
democraţie liberală”. 

Astfel spus, înaintea soartei Europei de Est, SUA erau preo- 
cupate de soarta Uniunii Sovietice/Federaţiei Ruse, pe care o vroiau 
mai departe relativ stabilă, de fapt previzibilă şi, erau preocupate mai 
cu seamă de relaţiile sovieto-americane. Erau, de fapt, preocupate 
de securitatea Americii, care ar fi putut să fie primejduită de o Mos- 
covă imprevizibilă. 

La 26 iunie 1963, tânărul preşedinte al Statelor Unite, John 
F.Kennedy avea cutezanţa să declare, urbi et orbi, în faţa Zidului 
Berlinului, într-unul dintre momentele cele mai critice ale războiului 
rece: „Ich bin ein Berliner” (Sunt un berlinez), punând astfel în gardă 
conducerea comunistă de la Moscova că ţara sa este gata să nu 
precupeţească nimic, cu orice risc, pentru a apăra Berlinul de Vest în 
cazul unei eventuale agresiuni din partea URSS. În 1989-1990, 

acest criteriu n-a mai funcţionat. Liderii americani n-au mai fost, în 
egală măsură, angajaţi de partea Europei de Est aflată într-un mo- 
ment de mare încercare, de mare cumpănă, în lupta pentru aceleaşi 
idealuri care sunt înscrise şi în Constituţia americană, şi în Constitu- 
tiile celorlalte state din lumea liberă. 

Dacă vrem să fim răi (de fapt corecţi, dar nu politic corecţi), şi 
am accepta afirmaţia că Europa de Est nu s-a desprins doar ea în- 
săşi, prin propriile forţe, de comunism, şi că şi alţii, din afară, s-au 
interferat în această devenire a noastră, putem spune că semnificativ 
a fost cursul (dorit) înnoitor imprimat de Gorbaciov în URSS şi de- 
gringolada inexorabilă a URSS, nu vreun sprijin efectiv din partea 
lumii occidentale. Poate că aşa se explică şi faptul că ne simţim, şi 
după 20 de ani, copiii nedoriți, născuţi mai degrabă prematur, ai de- 
mocraţiei, ai lumii libere. 


iulie 2010 

“CAIETELE REVOLUŢIEI” 


Institutul Revoluţiei Române din Decembrie 1989 are o activi- 
tate temeinică, absolut necesară şi onestă, consacrată fixării în isto- 
rie a unuia dintre cele mai importante evenimente din existenţa mo- 
dernă a poporului român. O activitate multiformă, riguros ştiinţifică şi 
care se ţine departe de vacarmul, senzaţionalismul, scenarita şi mis- 
tificările care nu contenesc să forţeze parazitarea faptului istoric şi 
împingerea dezbaterii în mocirla politicianismului clipei. 

În această idee se realizează şi publicaţia Institutului, numită 
“Caietele Revoluţiei”, care are la activ câteva zeci de numere. În perioada 
aniversară a celor două decenii de la faptul istoric din 1989 şi răstimpul ce 
a urmat (dar a fost tot Revoluţie), publicaţia şi-a sporit consistenţa, şi-a 
extins aria de cercetare, şi-a îmbogăţit zestrea pentru istorie. 

O iniţiativă salutară este inaugurarea unei suite de dezbateri 
pe tema anului revoluţionar - şi el - 1990, dezbateri ale căror steno- 
grame sunt reproduse integral în paginile “Caietelor Revoluţiei”. Într- 
una din intervenţiile sale la aceste dezbateri, directorul general al 
Institutului, Claudiu Iordache, spunea: “Dacă Revoluţia Română a 
avut protagoniștii ei, pe mulţi dintre ei îi găsiţi aici, la Institutul Revo- 
luţiei Române din Decembrie 1989. Cei care au condus Revoluţia la 
Timişoara, la Arad, la Braşov, la Sibiu, la Bucureşti şi în alte oraşe 
sunt în această sală. Unde ar putea fi găsite surse mai veridice pen- 
tru un nou demers care, oricum, a întârziat 20 de ani?” lar directorul 
general adjunct al Institutului, prof. univ. dr. lon Calafeteanu, jalona 
câteva momente ale Revoluţiei, din anul 1990, care aveau să fie obi- 
ectul dezbaterilor: Timişoara de după 1989, 12 ianuarie - încercarea 
de a întoarce cursul Revoluţiei, martie - Târgu Mureş, Piaţa Univer- 
sităţii şi 13-15 mai, alegerile de la 20 mai, căderea guvernului Ro- 
man în septembrie etc. 

“Caietele Revoluţiei” se referă, de asemenea, la cărţile, bune sau 
rele, consacrate evenimentului, între care şi prima carte temeinică şi 
onestă asupra Revoluţiei, datorată lui Aurel Perva şi Carol Roman. 

“Caietele Revoluţiei” sunt un fapt singular şi obligatoriu în 
presa românească de azi. 

Și CE NE TREBUIE: 
INCREDERE, PROIECT, RECONCILIERE 


Trăim un moment de istorie naţională mediocru. Degeaba, 
şansa ce s-a ivit acum două decenii. Libertatea nu ne-a adus nici 
democraţie, nici prosperitate, nici viaţă normală. lar peste pierderile, 
înfrângerile şi amărăciunile intrate în raţia zilnică, s-a mai pus şi 
criza. Nu neapărat criza mondială, căci România nu s-a integrat eu- 
ropean şi nu s-a globalizat chiar într-atâta încât să punem toate re- 
lele pe seama crizei mondiale. Criza, la noi, e în primul rând una mo- 
rală şi una de identitate naţională. 

Pentru clipa românească de azi, înțelesurile Mioriţei şi Meşte- 
rului Manole sunt mai vii, mai intrate în viaţa de zi cu zi, ca altădată. 
Suntem învrăjbiţi între noi, sau resemnaţi, ca în baladă, nu izbutim 
să punem piatră pe piatră, ca în baladă. Astăzi, Mioriţa înseamnă 
moartea caprei vecinului iar meşterul Manole, unii încarcă, alţii des- 
carcă. E de înţeles, de aceea, că “gândim negativ” şi că ne tânguim, 
de la preşedinte la pensionar şi şomer, adică la scara naţională. O 
doină de jale e mai răscolitoare decât un cântec de vitejie. 

Dar e, oare, totul pierdut? Nu se mai arată în faţa naţiei o cale 
bună? Ba da, ar fi. Însă pentru a păşi pe ea, e nevoie de, să zicem, 
cel puţin trei lucruri. Şi ele sunt, ar putea fi, la îndemână. 

1. Încredere în sine, în puterile şi înzestrările proprii. Cantemir 
şi Haşdeu, lorga şi Drăghicescu şi Ralea, Cioran şi Ţuţea, dar şi 
contemporani mai mărunţei, dar onorabili şi ei, au văzut şi au veştejit 
acest viciu istoric. "De ce uitaţi că-n voi e număr şi putere?”, încerca 
Eminescu să-şi trezească semenii. Când a fost încredere în sine, s- 
au împlinit Unirea de la 1859 şi cea din 1918, dar şi marea răstur- 
nare din 1989, cu toate păcatele ei. 

2. Un proiect naţional. Intrarea în NATO şi Uniunea Euro- 
peană n-au fost proiecte naţionale, au fost doar premise pentru a 
trece la un proiect naţional. Unul care să slujească interesului naţio- 
nal, într-o lume tot mai internaţionalizată. Dar nimeni n-a fost în stare 
să definească, până acum, care ar fi, în clipa de faţă, acest interes 
naţional al nostru. Nici preşedinţiile, nici guvernele, nici înţelepţii țării. 
A rămas să ne călăuzească, de o sută de ani şi mai bine, tot spusa 


277 


Corneliu Vlad 


lui Caţavencu: “Scopul Soţietăţii este că România să fie bine şi tot 
românul să prospere”. Simplu, ridicol de simplu. Şi adevărat, la urma 
urmei. Dar rămânem la idealul enunțat de Caţavencu, rămânem la 
condiţia de Caţavenci? 

3. Reconciliere naţională. De vreo câteva decenii, politologii 
lumii vorbesc de comandamentul reconcilierii societăţii după o mare 
traumă istorică - război civil sau dictatură. Numai că vorba reconcili- 
ere nu face parte din discursul public al zilei, din strategiile oficiale, 
din programele partidelor. Şi totuşi, în jurul unui proiect naţional, care 
să-i însufleţească pe toţi, reconcilierea naţională, proces lung, gingaş 
şi anevoios, ar fi mult mai lesne de împlinit. 

S-au pierdut multe în 20 de ani. Dar încrederea, proiectul şi 
reconcilierea, întrucât sunt rămase ascunse în noi, ba chiar prea as- 
cunse, nu ne-au fost sustrase; ele sunt acele seminţe ale speranţei 
prin care poate fi găsită o cale bună pentru toţi. 


septembrie 2010 

O VIZIUNE INTEGRATOARE A REVOLUŢIEI ROMÂNE 


Simpozioanele Institutului Revoluţiei, devenite tradiţie, ca şi 
producţia editorială de sub aceeaşi egidă, îmbogăţesc, cu informaţie 
şi analiză, cel mai înalt şi cel mai fierbinte moment al istoriei recente 
româneşti. lar simpozionul de sfârşit de an 2010, aşezat sub generi- 
cul „Prăbuşirea sistemului totalitar comunist în România”, simpozion 
jubiliar şi comemorativ deopotrivă, nu se îndepărtează, prin aura sa 
emoțională, de misiunea Institutului, aceea de a lăsa posterităţii şi 
istoriei naţionale şi europene o imagine cât mai cuprinzătoare, veri- 
dica şi corectă, a Revoluţiei din 1989. 

Apar, mereu, fațete noi, unghiuri noi de rememorare, abordare 
şi reflecţie, toate fiind întregitoare în ansamblul complexului şi mult 
dezbătutului eveniment. De data aceasta, comunicările au stăruit 
asupra împotrivirii întregului popor român, inclusiv a exilului româ- 
nesc, la regimul totalitar, împotrivire care, afirma prof. Dr. Radu 
Ciuceanu chiar în titlul comunicării sale, a atins” punctul maxim” în 
decembrie 1989. 

O viziune, aşadar, integratoare, care extinde cadrul eveni- 
menţial din decembrie 1989, în spaţiu şi timp - deceniile de împotri- 
vire ale românilor, din ţară şi de pretutindeni, la regimul străin care i 
s-a impus după 23 august 1944. Rezistenţa la tiranie, sublinia prof. 
Dr. Radu Ciuceanu, a avut un caracter politic, dar şi social, a fost 
spontană, dar de durată, extinsă pe întreg teritoriul naţional (dar şi în 
exil, după cum s-a accentuat la simpozion) şi, din păcate, nu a avut 
parte de ajutoare consistente din afara ţării. 

Singularitatea Revoluţiei române tocmai aici se află, ea a fost 
o „revoluţie a majorităţii”, a afirmat şi argumentat cercetătorul Ale- 
xandru Mamina în comunicarea sa. Spre deosebire de procesele 
istorice din celelalte state est-europene, Revoluţia Română nu a fost 
o simplă acţiune reformatoare („revoluţia instituţională”) sau (doar) o 
lovitură de stat („revoluţia minorităţii”), ci o revoluţie care a antrenat 
întregul corp social al naţiunii. 

În viziunea integratoare asupra Revoluţiei Române care, prin 
simpozionul din decembrie 2010 s-a încărcat cu consistenţă, s-a în- 
scris şi comunicarea prof. Dr. Dumitru Mazilu, care a proiectat fap- 

tele şi semnificaţiile din decembrie 1989 în viitorul imediat al revolu- 
tiei. „Viitor” care este prezentul acestor două decenii, când „traiul zil- 
nic a sute de mii, a milioane de români, este din ce în ce mai greu: 
zeci de mii de copii nu au acces la învăţătură, mii de români nu au 
acces la îngrijirea sănătăţii (...), cea mai mare parte din bogăţiile ţării 
a fost înstrăinată (...), are loc o hemoragie de venit naţional fără pre- 
cedent”. 

Într-o intervenție abruptă şi intempestivă, dar sinceră şi bine 
intenţionată, revoluţionarul Dumitru Dincă s-a ridicat împotriva unei 
istorii făcute „după bunul plac” şi a lucrărilor „care nu au respectat 
adevărul”. Preluând şi explicitând ideea, directorul ştiinţific al Institu- 
tului, prof. dr. lon Calafeteanu a afirmat că „istoria nu este experienţa 
personală a fiecărui om în zilele lui decembrie 1989(..), istoria Re- 
voluţiei este un lucru mai complicat”, iar directorul general al Institu- 
tului, Claudiu lordache a precizat că „IRRD nu lucrează decât la co- 
manda adevărului istoric”. Institutul - a spus Claudiu lordache - „con- 
semnează istoria celor care în decembrie 1989 au luptat pentru li- 
bertate. El scrie istoria oamenilor simpli”. 

Răspunderea faţă de adevărul istoric a fost şi tema centrală a 
expunerii primului preşedinte al României democrate, lon Iliescu: 
„Scrierea istoriei necesita o muncă profundă, făcută de profesionişti 
şi nu prin ieşirile intempestive ale unor amatori sau ale unor oameni 
care judecă nu cu mintea, ci cu instinctul. Cercetarea profundă pre- 
supune un studiu amplu, altminteri se fac şi confuzii grave”. 

În încheierea dezbaterilor, Claudiu lordache a ţinut să rea- 
mintească menirea Institutului Revoluţiei:” Fără Institutul acesta, pe 
care unii îl dezavuează, alţii îl ignoră, nu se va mai şti cine sunteţi, 
dar mai ales ce aţi făcut cu 21 de ani în urmă (...). Vă solicit încre- 
dere în munca Institutului, care nu este făcută la întâmplare, deşi cu 
mijloace tot mai reduse, an de an. Institut care, sper eu, va fi lăsat 
să-şi ducă misiunea până la capăt. 

Cu câteva zile înaintea simpozionului de la Palatul Parlamen- 
tului, a fost lansată, discret, răscolitoarea carte a lui Claudiu lordache 
“Revoluţia Românilor”, în care autorul avertizează, din nou, asupra 
pericolului existenţial conţinut în atacurile de toate calibrele împotriva 
Revoluţiei din 1989: ” Poporul român a ars în ora lui astrală, şi a 
pune sub semnul dubiului ştiinţific Revoluţia lui înseamnă a nega, 
pur şi simplu, dreptul la istorie exemplară al unui neam european”. 

Vieţile celor ce au pierit în Revoluţie pecetluiesc cu sânge 
adevărul Revoluţiei. 

Misiunea încredinţată Institutului Revoluţiei Române din De- 

cembrie 1989 de a stabili şi consemna pentru istorie evenimentul 
epocal pentru care a fost înfiinţat, nu este una uşoară. Lucrarea sa 
este gândită a fi sine ira et studio, cum zice Tacit, adică fără ură şi 
patimă, dar ea are de întâmpinat, confruntat şi dejucat felurite încer- 
cări de denaturare, mistificare, obturare şi instrumentare politică a 
faptelor şi judecăților, încercări ignare, care nu şi-au epuizat resur- 
sele nici la peste douăzeci de ani după victoria Revoluţiei Române 
din Decembrie 1989. Mai ales că secvenţe importante - chiar deci- 
sive - ale momentului, rămân în continuare în umbră, vulnerabile 
aşadar la interpretări şi răstălmăciri. 

Într-o asemenea zonă controversată persistă să fie cantonat şi 
numărul celor ce şi-au pierdut viaţa în zilele Revoluţiei. Faptul cel 
mai dureros, cel mai sângeros, dar care a dăruit şi singularitate, ex- 
cepţionalism, nobleţe şi eroism actului istoric prin care a fost doborât 
regimul dictatorial şi s-a trecut spre democraţie, face încă un pas 
către elucidare prin strădaniile Institutului Revoluţiei Române din De- 
cembrie 1989. Printr-o temeinică investigare, acest complex şi viu 
disputat domeniu devine mai clar. 

Câte vieţi omeneşti au pierit atunci? S-au înfăţişat, oficial sau 
nu, cifre diferite - după unele date 1104, după altele 1142 sau chiar 
peste 1400. Cercetările Institutului duc la cifra de 1290, dintre care 
1283 români şi şapte străini. Tabelele întocmite de cercetători, 
detaliate, îndeamnă la noi reflecţii, dar, în primul rând, elimină unele 
poncife. 

Oricât ar părea de romantică metafora, Revoluţia Română nu 
a fost (numai) una a tinerilor (chiar a copiilor, cum s-a spus). Da, la 
Revoluţie au murit tineri şi copii, dar şi oameni maturi, şi vârstnici, 
bărbaţi şi femei, civili şi militari, oameni de toate vârstele şi de toate 
profesiile. Revoluţia a cuprins toate structurile populaţiei, întregul 
popor, chiar dacă nu întregul popor a făptuit-o. lar cei ce şi-au pier- 
dut viaţa nu au fost, cu toţii, eroi, adică luptători care şi-au asumat 
conştient riscul, cu preţul propriei vieţi; au fost şi martiri, victime ne- 
vinovate, au fost şi oameni ai forțelor de ordine, iar printre ei şi anti- 
revoluționari. Dar în faţa morii toţi suntem egali şi este bine, creşti- 
neşte, să gândim că românii au fraternizat prin moarte, cum emoţio- 
nant, dar lucid, spunea de curând Claudiu Iordache. Morţii Revoluţiei 
s-au reconciliat, prin voia lui Dumnezeu, dând cumva pildă şi celor 
vii, de astăzi, care întârzie să ajungă la reconcilierea naţională atât 
de necesară, existenţială de fapt, într-o Românie ce trece prin 
greaua încercare a clipei care ar cere unirea tuturor forţelor şi ener- 
giilor. 

Pe cei ce şi-au pus chezaş viaţa, în mod conştient şi motivat, 
în slujba înaltului ideal să-i cinstim cu recunoştinţă, ca eroi; pe marti- 
rii nevinovaţi să-i amintim, cum se cuvine, cu pioşenie; pe cei vino- 
vaţi, cu sau fără voia lor, să-i iertăm, dar pe toţi să-i privim, în ultimă 
instanţă, şi pe drept, ca victime ale unui regim care, criminal de la 
instalarea lui, s-a exercitat, până în clipa agoniei finale, ca unul cri- 
minal. Cei ce s-au învrednicit sunt îndreptăţiţi la venerație veşnică, 
dar toţi trebuie pomeniţi şi plânşi, toţi morţii noştri, pentru dispariţia 
lor nedreaptă. 

Mormintele sacrificaţilor Revoluţiei sunt presărate pe tot cu- 
prinsul ţării, nu doar la Timişoara, Bucureşti, Sibiu şi în celelalte fo- 
care importante ale luptei şi împotrivirii; doar în mai puţin de zece 
judeţe nu s-au înregistrat victime. Acest fapt îndreptățește, o dată 
mai mult, adevărul fundamental că Revoluţia Română nu a fost 
(doar?) complot, conspirație, lucrătură străină etc., cum pretind răs- 
tălmăcitori interesaţi din ţară şi străini. Revoluţia a fost fenomen isto- 
ric popular şi naţional, de amploare populară şi naţională. 

Morţii au pecetluit prin jertfa lor supremă şi acest adevăr. 

lar faptul că gestul sacrificial a fost însoţit de dorinţa deschide- 
rii unei noi căi pentru România de azi, România în care ei nu au mai 
avut parte să trăiască, îi obligă - printr-un sfânt legământ nescris, dar 
de suflet - pe românii de azi şi de mâine să se ridice la înălţimea cre- 
zului lor, îi face mandatarii idealurilor celor căzuţi în urmă cu două 
decenii. 


noiembrie 2010 

A NU LUA POPORUL DREPT PROST 


Într-o civilizaţie (şi) a vizualului, revoluţia devine serial agreabil 
sau chiar palpitant de televiziune, place publicului şi toată lumea de- 
vine competentă în politica şi viaţa internaţională. Cu ani în urmă, o 
revistă de istorie, dar pentru marele public, avea o rubrică „Aşa vă 
place istoria?“. Întrebarea ar putea figura şi pe genericul transmisiilor 
prelungite ce ne ţin la curent cu ce se întâmplă prin Tunisia, Yemen, 
Egipt etc. 

Telespectatorul din România priveşte la asemenea desfăşurări 
cu sentimente amestecate, ba chiar e tentat să facă analize (cum se 
întâmplă cu diverşi vorbitori tv, pe cât de tranşanţi în afirmaţii, pe atât 
de străini în chestiune). 

Cascada de revoluţii în lumea arabă, principiul dominoului, un 
nou val al democraţiei? Nici pomeneală. Lumea arabă e prea di- 
versă, prea expusă feluritelor influenţe, presiuni şi interese externe 
pentru a repeta cumva, concertat, momentul est-european 1989. 
„Groparii“ din umbră ai comunismului aveau o viziune globală, regi- 
zorii vedeau şi coordonau întreaga scenă şi dacă nu totul a ieşit ca 
în scenariu, nu-i vina lor, căci, până la urmă, schimbarea au făcut-o 
cei ce au ieşit în stradă ori s-au târguit pe la „mese rotunde“. În 
Africa de Nord, în Orientul Mijlociu, nu poate fi vorba de aşa ceva. 
„Groparii“ mondiali de ieri nu mai sunt chiar atât de potenţi în vremea 
post-război rece şi nici Fraţii Musulmani sau legendara şi fantoma- 
tica al-Qaida nu pot dirija revoluţii trase la Xerox. 

S-au ridicat tunisienii şi egiptenii mânaţi de irepresibile impul- 
suri islamiste? Nu s-ar spune, de vreme ce forţele fundamentaliste 
radicale nu s-au găsit pe creasta valului. Tinerimea şi clasa mijlocie 
sunt mai degrabă nemulţumite de mizeriile zilnice ale regimurilor im- 
populare înţepenite la putere, care îi ţin în sărăcie, şomaj, subdez- 
voltare. 

Mai nou, în ecuaţia convulsiilor a fost introdus şi un factor mai 
puţin băgat în seamă până acum: frustrarea şi indignarea populară, 
dezvoltate pe fondul dispreţului, aroganţei, opulenţei, incompetenţei, 
venalităţii, ipocriziei regimurilor hulite. „Oamenilor nu le place să fie 
luaţi drept proşti sau copii întârziaţi sau figuranţi la paradă”, explică 

Christopher Hitchens de la Hoover Institution. Puternicii zilei nu par 
să înveţe, dintr-o ditamai experienţă istorică la îndemână, că nu-i 
bine să-ţi etalezi bogăţia, să „organizezi“ alegeri cu victorie asigu- 
rată, să reverşi propaganda populistă, inabilă şi mincinoasă care nu 
poate convinge pe nimeni. Francis Fukuyama, universitar cam dis- 
creditat, e drept, cu teoria sa despre „sfârşitul istoriei“, argumen- 
tează, totuşi credibil, că popoarele se pot bate şi pentru demnitate, 
pentru onoare, nu numai pentru hrană sau teritorii. Ca dovadă, 
aminteşte Hitchens, „Nicolae Ceauşescu şi-a semnat propria con- 
damnare la moarte în ziua din decembrie 1989 când a decis să con- 
voace obligatoriu populaţia Bucureştiului pentru a n-a oară şi să o 
pună încă o dată să bată ritmic din palme în timpul unui discurs in- 
terminabil“. 

Fără ipocrizii, minciuni şi tăceri vinovate în politică se pare că 
nu se poate, teoretiza de curând un alt politolog american, John 
Mearsheimer. Dar un minim „dozaj“ se cere şi aici. Căci altfel, nu 
numai dictaturile, dar şi guverne aflate legal şi democratic la putere 
(deşi corupte şi incompetente) riscă să dispară precipitat, într-un fel 
sau altul. 

Un vers eminescian spune că „Popoarele există spre a fi în- 
şelate“. Se pare însă că nu-i chiar aşa întotdeauna. 


7 februarie 2011 

REVOLUŢIA ROMÂNILOR 


În zilele de agitaţie turmentată şi veselie tembelă de dinaintea 
Crăciunului şi Anului Nou (suntem doar în ţara lui D'ale Carnavalu- 
lui), când tot mai puţin şi tot mai puţini ne mai aducem aminte de Ti- 
mişoara, decembrie 1989, Claudiu Iordache a dăruit compatrioţilor 
săi cartea “Revoluţia Românilor”. Un fapt editorial discret, mai de 
nimeni observat ori consemnat, această lansare a unei cărţi răsună- 
toare. De fapt, al cărei răsunet ar fi trebuit, ar trebui, auzit. Dar în 
realitatea românească a momentului, după 21 de ani de libertate 
perfect monitorizată şi eficient gestionată de cine se ocupă de aşa 
ceva, e cam necuviincios ca astfel de cărţi (care nici nu prea există, 
de altfel) să fie cunoscute şi citite de mulţi. Sunt cărţi care stânje- 
nesc, „nu se face”, „nu dau bine”, „indispun”, „cauzează”. Drept care, 
o carte despre Revoluţie şi despre ce s-a ales din ea (carte, zic, nu 
maculatura de măscări care se produc cu duiumul pe subiect) are 
parte de un tratament mai drastic decât cel aplicat cărţii pornogra- 
fice. lar rânduitorii zilei ştiu şi au cum să stăvilească, să neutralizeze, 
să condamne la necunoaştere sau uitare, atât de discret, firesc şi 
fără efort, mesajul curat şi adevărat al Revoluţiei din 1989! 

Claudiu lordache este primul scriitor român care a vorbit pu- 
blic, răspicat şi liber într-o ţară încătuşată zeci de ani în spaimă şi 
tăcere. Această carte a lui aparţine marii literaturi. Are pagini su- 
perbe de eseu despre români şi destinul lor, pe un fir ce vine de la 
Neagoe Basarab şi Cantemir, prin Alecu Russo, Eminescu şi Haş- 
deu, către Nae lonescu, Cioran şi Ţuţea. Dar mai presus de litera- 
tură, această carte este un gest naţional şi civic al unei conştiinţe 
care trăieşte şi astăzi însufleţit, tensionat şi dureros, cu aceeaşi acu- 
itate, clipele revoluţionare de acum 21 de ani. Revoluţia nu este, 
pentru el, memorie, evocare, istorie, este încă realitate acută, cu 
energii care „lucrează”, ori, mai degrabă, s-ar cuveni. Revoluţie, Li- 
bertate, Istorie - acestea îmi par constantele mesajului autorului. Şi 
el le înalţă adevărate poeme-imn, sunt bucăţi de pură, memorabilă 
literatură. Dar cartea este şi proză poetică, şi pamflet incendiar, şi 
subtilă analiză politică şi geopolitică, şi jurnal personal sincer şi emo- 
ţionant, şi riguroasă istoriografie imediată. Toate acestea se întâl- 


285 


Corneliu Vlad 


nesc, de pildă, în textul ce defineşte Revoluţia de la Timişoara (pag. 
127-128), care adevereşte că „în decembrie 1989, lisus s-a născut la 
Timişoara”. Minunea nu a durat. „A fost o revoluţie glorioasă care s-a 
sfârşit cu o restauraţie ruşinoasă”. Într-o lume „în care o manipulare 
globală va lua locul Gulagului. lar noi, românii, deja nu mai avem 
România. În numai şapte zile România a recuperat 45 de ani de 
stagnare. După 20 de ani ea a pierdut aproape totul. Dacă nu şi mai 
mult decât a avut. La 20 de ani de la Revoluţie, România nu mai are 
nimic de pierdut, pentru că nu mai are nimic. Această poveste tra- 
gică a istoriei româneşti, Revoluţia, a dat românilor mai multă liber- 
tate decât puteau să ducă!” Aşa este scrisă toata cartea. O carte co- 
nectată la cele mai înalte tensiuni, cu cuvinte de foc, dar o scriere 
aşezată sub porunca nobilei tiranii a lucidităţii şi adevărului. În ulti- 
mele rânduri ale cărţii, Claudiu lordache lasă să se înţeleagă că nu 
va mai scrie despre Revoluţie. Nu-l credem. De data aceasta, nu-l 
putem crede. 


8 februarie 2011 

ZIARIŞTI ŞI REVOLUȚII 


Dacă Revoluţia Română s-a întâmplat în timpul vieţii tale, cele 
din Tunisia şi Egipt îi redeşteaptă amintiri. Or fi unice şi irepetabile 
momentele paroxistice, dar, pe paralele şi meridiane diferite, ele 
conţin şi situaţii asemănătoare, produc şi reacţii asemănătoare. 

Ceauşescu, tunisianul şi egipteanul, obligaţi să lase puterea, 
au fugit pe calea aerului, fiind învinuiți, între altele, că au furat din 
banii ţării, ceea ce pentru Ceauşescu nu s-a dovedit ca pentru ceilalţi 
doi. lar aceştia doi au ajuns la adăpost, Ceauşescu nu prea. 

Oricum, exuberanţa populară din primele zile de libertate, că 
aşa-i la revoluţie, a funcţionat peste tot şi ea e greu de imaginat 
pentru cine nu a trăit-o. lar ziariştii, lumea presei, au încercat experi- 
enţe similare. 

În Tunisia, relatează un ziarist străin, presa trebuie să-şi re- 
câştige credibilitatea şi se confruntă cu temerea că s-ar putea de- 
clanşa o „vânătoare de vrăjitoare”. Şeful ziarului prezidenţial „La 
Presse” a fost înlocuit şi s-a promis că „ziariştii vor scrie fără teamă”. 
Dar primele editoriale ale libertăţii, prudente şi timide, sunt mai întâi 
„discutate” în şedinţele de redacţie. „Va fi un test pentru noi, nu mai 
avem scuza că ne reprimă regimul” - spune ziaristul Mahmud 
Dhaudi. „E urgent să ne debarasăm de vechile reflexe, de autocen- 
zură, avem un drum lung şi dificil”, prevede ziarista de radio Jihane 
Turki, care a făcut, totuşi, în timpul vechiului regim, doar emisiuni 
culturale pentru tineri. „Trebuie să facem un congres al ziariştilor, cu 
alegeri libere şi democratice şi să adoptăm un cod deontologic pen- 
tru ziarişti”, afirmă Neji Bghuri, de la fostul oficios prezidenţial. 

Şi în Egipt, ziariştii din presa guvemamentală s-au alăturat 
manifestanţilor din piaţă, şi ei au respins afirmaţiile vicepreşedintelui 
Omar Suliman, dar şi fost şef al poliţiei secrete, despre „complotul 
pus la cale din străinătate sau de către islamişti”. (vezi „agenturili” de 
care vorbea Nicolae Ceauşescu). Ziarista Shereine de la principalul 
ziar oficios „Al Ahram” şi-a făcut, public, mea culpa: „Timp de două- 
zeci de ani, am scris prostii de dimineaţa până seara la ordinul şefi- 
lor”. Ahmed, de la agenţia de presă MENA, tot oficială, explică: 
„Acum, toată lumea poate spune nu. Avem dispute cu şefii şi asta se 

poate pentru că trăim într-un nou Egipt”. Un prezentator vedetă de la 
Televiziunea naţională, care a vrut să cuvânteze mulţimii în piaţa 
Tahrir a fost îmbrâncit şi insultat, apoi alungat. 

Schimbarea de ton în presa egipteană este deja evidentă, dar 
e prea devreme de vorbit despre o adevărată libertate de expresie, 
consideră, prudent, Wael Quadil, directorul ziarului independent „Al 
Shouroun”. Media de stat se ţine de evoluţia discursului oficial şi în- 
cearcă să ia trenul din mers. Dar cei care se vor folosi de o adevă- 
rată libertate de expresie ar putea fi ţinta atacurilor puterii”. 

Sunt replici cu rezonanţe familiare pentru cei ce făceau presă 
în România în 1989-1990. Mai nimic nou sub soare. Noii moguli de 
presă, în Egipt, în Tunisia, viitorii corifei ai „presei libere şi indepen- 
dente”, încă nu au apărut, dar fără îndoială că vor veni. Nici vechile 
structuri nu şi-au spus ultimul cuvânt, în presă şi în general. Încă un 
motiv pentru a spune că revoluțiile din nordul Africii sunt abia la în- 
ceput, începutul în care speranţa se însoţeşte cu teama. 


14 februarie 2011 

GORBACIOV. CÂŞTIGĂTORUL NU IA NIMIC. 


Soarta lui Mihail Gorbaciov, care împlineşte astăzi, la 2 martie, 
80 de ani oferă cel mai recent exemplu celebru de ceea ce numim 
ingratitudine a contemporanilor faţă de marii lor oameni. Din antichi- 
tate, de la Cezar, ucis în culmea gloriei, şi până în zilele noastre, pa- 
tria nu le-a fost neapărat recunoscătoare binefăcătorilor ei. 

Churchill a pierdut alegerile când tocmai se pregătea să savu- 
reze pe îndelete victoria în cel de-al Doilea Război Mondial şi punea 
la cale, împreună cu ceilalţi doi mari, sovieticul şi americanul, noua 
împărţire a lumii. 

Generalul de Gaulle, care a redat Franţei stabilitatea şi gran- 
doarea, a fost înfrânt într-un referendum fără miză chiar în zenitul 
carierei sale. 

Stalin a avut parte şi el de ingratitudine, e drept, de una pos- 
tumă şi care parcă începe să se estompeze. 

Şi cancelarul Kohl, reunificatorul Germaniei, a părăsit viaţa 
politică sub o ploaie de învinuiri meschine. 

Gorbaciov are parte de un tratament şi mai ingrat. E drept că a 
fost numit şi Omul secolului XX. Dar după numai câţiva ani din cei 
şase cât a fost liderul suprem la Kremlin, i-a nemulţumit, în propria 
ţară, şi pe reformatori, şi pe conservatori. Şi oficialităţile, şi populaţia 
s-au îndepărtat de el. Sondajele arată că este unul dintre liderii isto- 
rici ai Rusiei cel mai puţin apreciaţi şi iubiţi de compatrioţii săi. 

Dar nici occidentalii, care l-au încurajat în demersurile sale, nu 
l-au sprijinit atât cât spera. Când le-a propus, la o reuniune G-7, să 
iniţieze un „plan Marshall “pentru URSS, interlocutorii l-au tratat cu o 
răceală politicoasă, iar după dezmembrarea URSS şi reunificarea 
Germaniei, nu s-au ţinut de cuvânt să nu extindă UE şi NATO spre 
Est. 

Nici chinezii sau cubanezii, nici est-europenii, ca să nu mai 
vorbim de fosta „lume a treia “, nu-l pot aprecia pentru atitudinea sa, 
considerată de ei „capitulardă “. Nimeni nu-l preţuieşte aşa cum se 
cuvine, pentru ceea ce, totuşi, binemerita, pe singurul preşedinte al 
URSS. Nici în ţara lui şi nici în lume. Nimeni nu a tresăltat de bucurie 
în România mai an, când a poposit pentru nişte ore la Bucureşti. 

De ce oare? Probabil, şi pentru că e văzut că un personaj am- 
biguu. Este drept că, fără el în fruntea URSS, războiul rece ar mai fi 
durat şi nu se ştie la ce-ar fi dus. Ar mai fi durat şi Uniunea Sovietică, 
şi „sistemul mondial socialist “, Tratatul de la Varşovia, CAER etc., şi 
Zidul Berlinului care scinda Germania. 

Gorbaciov a dezlănţuit energii salutare în toate aceste direcţii. 
Dar, la nivelul specialiştilor în istorie recentă şi în percepţia colectivă, 
Gorbaciov rămâne greu de înţeles în intenţiile sale. Nu se ştie prea 
bine ce ar fi vrut de fapt să facă, şi dacă a acţionat conştient sau nu 
în ceea ce a întreprins, dacă a avut clar în minte unde vor duce 
schimbările iniţiate de el. Oricum, a fost depăşit de evenimente. lar 
de aici, o înfrângere amară. 

Au pierdut şi el personal, şi Uniunea Sovietică, şi comunismul. 

Dar au câştigat înnoirea şi democraţia în spaţiul sovietic, li- 
bertatea în Europa de Est, Germania - care s-a reunificat şi, mai 
ales, pacea lumii. 

Gorbaciov se supăra când se afirmă că statul pe care l-a con- 
dus a fost înfrânt prin încheierea războiului rece, fapt istoric în care 
el a avut rolul decisiv. Poetul Evtuşenko spune că Gorbaciov, cu 
preţul dispariţiei URSS, a salvat pacea lumii. Gorbaciov însuşi sus- 
ţine că el, personal, a fost înfrânt, dar perestroika a câştigat. 

Dar a vrut Gorbaciov, într-adevăr, să dezmembreze URSS? 
Dimpotrivă, a vrut să-i asigure supraviețuirea şi să-i dea o nouă vita- 
litate. lar primele încercări din unele republici sovietice de a se des- 
prinde din Uniune au fost întâmpinate cu gloanţe. Că nu s-a trans- 
format totul într-o baie de sânge, este poate şi din cauză că Gorba- 
ciov nu avea un plan în chestiune şi pentru că a fost întotdeauna şo- 
văielnic şi acţiona mai degrabă din aproape în aproape, fără viziune. 

Apoi: a vrut el că statele din Europa răsăriteană să se înde- 
părteze de Moscova pentru a intra în lumea democraţiei? Nu, a cre- 
zut că vor adopta şi ele perestroika şi glasnostul său. lar „reconverti- 
rea “în democraţii a ţărilor vest-europene prea a fost în cascadă, 
prea a urmat principiul dominoului pentru a nu trimite la ideea unui 
plan unitar, de ansamblu. 

Gorbaciov a vrut să fie salvatorul de ultimă oră al unui sistem, 
pe care însă, împotriva voinţei lui, l-a dus la pieire. La CC al PCUS 
existau, încă din timpul lui Andropov, câteva sute de documente ce 
imaginau soluţii de salvare a sistemului sovietic aflat într-un colaps 
tot mai previzibil. Ca să nu mai vorbim de planurile, reale sau nu, ale 
serviciilor secrete de reconvertire în altceva a structurilor epuizate 
ale puterii comuniste. 

Prezidând prăbuşirea sistemului, Gorbaciov a devenit, repet, 
împotriva voinţei şi intenţiilor sale, un erou. Nu al Uniunii Sovietice, 
dar al lumii. A excelat într-o lucrare istorică mondială care s-a în- 
dreptat altfel decât şi-a dorit, dar într-o direcţie salutară. „Pricina, nu 
rezultatul, laude ţi-a câştigat “, spunea poetul. Cu Gorbaciov e in- 
vers: rezultatul, nu pricina îl fac un nume mare pentru omenire. Nici 
Reagan sau Bush-tatăl, nici papa loan Paul al Il-lea nu ar fi putut 
reuşi schimbarea mondială, dacă nu ar fi avut un partener ca Gorba- 
ciov. Toate încercările est-europenilor de a se desprinde de Mos- 
cova, din RDG, Ungaria, Polonia, Cehoslovacia, au fost curmate 
prompt şi necruţător de Armata Sovietică. lar Occidentul s-a mărginit 
să incite, să încurajeze, să dea speranţe, şi apoi să se vaite neputin- 
cios de pe margine. Dacă Gorbaciov n-ar fi dat liber, vechea ordine 
ar mai fi durat, ori ar fi fost dărâmată cu mari riscuri şi sacrificii. 

Lui Gorbaciov i se potriveşte mai bine ca oricui, în epoca mo- 
demă, o afirmaţie a lui Hegel, pusă uneori în mod greşit pe seama lui 
Marx: „Oamenii fac istoria, dar nu ştiu ce istorie fac ”. Ghinionul lui 
Gorbaciov este că a venit prea târziu. | se poate aplica şi lui însuşi o 
spusă chiar a sa despre liderul est-german Honecker: „Cel ce vine 
prea târziu va fi pedepsit de viaţă “. Gorbaciov a fost, şi el, pedepsit 
de viaţă, de istorie. 

Probabil că şi din această cauză, Gorbaciov este „câştigătorul 
care nu ia nimic “, cum ar fi zis Hemingway. 

În faţa istoriei, Gorbaciov a obţinut o splendidă şi binefăcă- 
toare victorie a la Pyrrus. 


2 martie 2011 

PLANUL IULIAN VLAD SAU PLANUL MANGU? 


După ce am citit o carte („Înlăturarea lui Ceauşescu, aşa cum 
va fi fost“, de Valeriu Mangu), care ambiţionează să răspundă la 
toate întrebările de până acum despre decembrie 1989, dar şi la alte 
întrebări pe care şi le pune chiar autorul, mi-am pus, şi îmi pun, şi eu 
o întrebare: după ce plan au mers evenimentele, după un Plan lulian 
Vlad sau după Planul prezentat nouă de Valeriu Mangu? 

O să încerc să explic în cele ce urmează. 

Oricât de senzaţionalistă ar părea această carte, ea este se- 
rios şi logic argumentată. Şi merită toată atenţia pe care o primeşte. 

E o carte care sintetizează într-un construct coerent o clipă 
istorică sulfuroasă şi foarte complicată. lar când zic sintetizează, nu 
înseamnă că nu e plină de detalii şi subtilităţi. lar prin subtilităţi, nu 
trebuie înţeles neapărat speculaţii. 

Este un exerciţiu logic fără cusur. 

O carte - aş spune - corectă politic, dacă sintagma nu ar fi to- 
tal compromisă. 

E scrisă fără patimă şi părţi pris-uri, nu învinovăţeşte sau dez- 
vinovăţeşte, nu laudă şi nu înfierează, ci doar încearcă să lămu- 
rească. 

O carte care-se îndârjeşte, cum spuneam, să răspundă la 
toate întrebările şi să explice toate neclarităţile. 

Şi care creează, în acest fel, o generoasă bază de discuţie. 

O carte incitantă („enervantă“, spune un domn general). 

Una care face un retroscenariu al revoluţiei. Adică, din pre- 
zent, îşi imaginează cum se plănuia în trecut viitorul. 

O carte mai consistentă, mai amănunţită şi mai nuanţată decât 
celebra „Tehnică a loviturii de stat“ a lui Curzio Malaparte. 

O carte, mai ales, despre care mulţi pot zice: Păi dacă aş fi 
scris-o eu, tot cam aşa aş fi scris-o. 

O carte, i-am putea spune, perfectă. 

Aici e, de fapt, problema ei. 

l-am întrebat pe câţiva dintre primii ei cititori ce-ar avea de 
obiectat cărţii, ce nu prea merge, ce scârţâie, ce-ar fi tras de păr. N- 
au prea avut ce-i reproşa. lar eu tocmai aici îi găsesc vulnerabilita- 

tea, dacă o are: că dă senzaţia de perfect. Ce e perfect, în realitate, 
nu e credibil, e chiar suspect. 

Totul porneşte, în această naraţiune, de la o întrebare şi o 
prezumție. 

Întrebarea, cât se poate de firească, la îndemâna oricui, dar 
pe care mai nimeni nu şi-a pus-o în public: nu cumva a avut şi Secu- 
ritatea un plan de înlăturare a lui Ceauşescu? Logic, da, pentru că 
Departamentul Securităţii Statului era instituţia cea mai fiabilă, mai 
funcţională a unui sistem în stadiu avansat de anchiloză, dacă nu 
chiar de descompunere. Era omniprezentă, şi, în ciuda eforturilor lui 
Ceauşescu de a o ţine strict subordonată partidului şi lui personal, 
avea cele mai mari resurse de acţiune, mai mari decât oricine altci- 
neva. Cum să stea de lemn Tănase Securitatea într-un asemenea 
moment critic, agonic, existenţial? 

Dar cum să se acţioneze, cine să acţioneze, de fapt cine să 
cunoască şi cum e de acţionat şi cine cât să ştie despre ce e vorba? 
Cât mai puţini trebuiau să fie în cunoştinţă de cauză, de fapt, susţine 
autorul cărţii, doar şeful direct, nemijlocit al Securităţii, generalul lu- 
lian Vlad. Puterea, scrie în carte, înseamnă perechea voinţă - şi exe- 
cuţie-acţiune. Voința fiind generalul Vlad, execuţia-acţiunea - armata 
invizibilă, adică Securitatea şi serviciile de informaţii militare, plus 
neapărat, masele. 

Generalul Vlad ar fi reuşit, între altele, următoarele perfor- 
manţe: 

- l-a aiurit pe Ceauşescu, l-a rupt de realitate, l-a convins să aibă 
încredere deplină în instituţia de informaţii, după care Securitatea 
a preluat toate frâiele puterii; 

- i-a făcut inoperanţi, într-un fel sau altul, pe Milea, Postelnicu, apoi 
şi pe alţi comandanţi militari, ai Gărzilor Patriotice şi ai Miliției; 

- i-a îndepărtat, fie şi temporar, de la pârghiile de comandă pe 
Coman, Guşă, Neagoe şi alţii, care au fost trimişi la Timişoara, în 
Iran, în concediu etc; 

- l-a folosit pe Stănculescu; 

- i-a provocat şi permis gesticulaţiile ştiute iepurelui Tokes; 

- i-a potenţat aura necesară de lider lui lon Iliescu pentru a fi insta- 
lat în fruntea noii puteri; 

- a capacitat acţiunea maselor; 

- a dat acţiunii de înlăturare legitimitate; 

Şi mai sunt şi altele. Cam multe, dar posibil, plauzibil. 

Apoi: pentru a putea face toate acestea şi a reuşi întreaga 
operaţiune, trebuia asigurat şi acceptul SUA şi URSS, ambele inte- 

resate de schimbare în România. Nu numai accept, ci şi sprijin, 
conlucrare. Neintervenţie directă, dar sprijin diversionist şi mediatic. 

Cum? Aici intervine prezumția de care aminteam. Şi aici văd 
eu singura sau principala problemă a retroscenariului. 

La pagina 71 scrie aşa: „Acceptând - şi asumându-şi - rolul de 
organizator al acţiunii de înlăturare a lui Nicolae Ceauşescu, Securi- 
tatea urmează să pună condiţia ca nimeni din exterior, respectiv 
niciun agent din interior al vreunei puteri străine să nu intervină în 
desfăşurarea evenimentelor. Garanţia că aşa va fi şi nu altfel nu o 
pot oferi decât cele două superputeri, prin reprezentanţii lor la nivelul 
cel mai înalt. O asemenea garanţie urmează să fie aşadar obţinută 
de organizator de la Mihail Sergheevici Gorbaciov şi, respectiv, Ge- 
orge Herbert Bush personal, în cadrul unei întâlniri trilaterale. O bună 
ocazie în acest sens o oferă întâlnirea de la Malta, din 2-3 decembrie 
1989, prilej cu care organizatorul român urmează să solicite şi spriji- 
nul logistic, mediatic, politic etc., necesar îndeplinirii planului de în- 
depărtare. 

Îmi este greu să-mi imaginez că Gorbaciov şi Bush s-ar fi în- 
tâlnit personal (subliniat în text) cu generalul lulian Vlad, şi că acesta 
i-ar fi convins pe dată că poate face de unul singur toată treaba în 
România, în aşa fel încât toată lumea să fie mulţumită. Să se fi întâl- 
nit cu consilieri de-ai celor doi mari, aceştia să accepte rapid formula, 
după care şi Bush, şi Gorbaciov să-şi dea, tot rapid, aprobarea? E 
de reflectat, e de discutat. 

Oricum, autorul Valeriu Mangu - că altfel nu ştiu cum să-i spun 
- matematician, logician, constituţionalist, problemist, scenarist, de- 
tectiv - sintetizează, într-o carte deloc voluminoasă, faptul istoric cel 
mai complex şi mai de răsunet al României secolului XX; momentul 
decembrie 1989. Dar, repet, prea se potrivesc toate, prea se explică 
toate şi într-un mod prea firesc pentru cititorul care e tentat să o ci- 
tească mai degrabă ca pe un roman poliţist sau de politic fiction pa- 
sionant. De altfel, aici ne trimite, cu dibăcie, chiar autorul cărții. Îi dă 
un motto din Tutea care vorbeşte de Adevărul prin revelaţie şi ne 
anunţă că face, de fapt, un retroscenariu. 

Lucrare ştiinţifică, istorică oricum nu e cartea, nici nu-şi pro- 
pune. Nu are trimiteri, note de subsol, bibliografie şi tot felul de alte 
elemente de aparat ştiinţific ce dau bine oricărei cărţi. Cu excepţia 
depoziţiei generalului Vlad într-o instanţă de judecată, foarte conso- 
nantă de altfel cu urzeala cărţii. Dar o carte care excelează prin ri- 
goarea construcţiei şi argumentaţiei. Într-o discuţie particulară, auto- 
rul m-a asigurat că pentru fiecare afirmaţie şi supoziţie produsă în 

carte se bazează pe lucruri certe, chiar dacă nu dă exemple, detalii 
ori surse. Dar dacă se porneşte de la o premisă greşită?, obiectează 
unii. 

Alt merit este că Valeriu Mangu priveşte cu ochi de peşte labi- 
rintul încâlcit şi răscolit pe care-l are de străbătut, dar, sigur pe firul 
Ariadnei de care se ţine, logica, o scoate firesc şi fără şovăieli la ca- 
păt. Un scriitor sau un scenarist găseşte în trama acestei cărți acţiu- 
nea de-a gata până la detaliu, a unui roman sau film, mai trebuie să-i 
creeze doar personaje, dialoguri şi situaţii. 

Şi o ultimă chestiune. | se va reproşa, în mod sigur, lui Valeriu 
Mangu că vrea să scoată basma curată Securitatea, ba chiar să o 
facă protagonistul pozitiv hotărâtor al evenimentelor cu final dorit din 
decembrie 1989. Fals. Autorul se referă nu la întreaga şi complexa 
istorie şi legendă a Securităţii, nu-i face un penibil proces cum sunt 
cele de genul procesului comunismului. Descrie doar ce a făcut sau 
ar fi făcut, sau n-a făcut, punctual, Securitatea, în acele zile. 

Înseamnă oare că în decembrie 1989 n-a fost o revoluţie, ci o 
lovitură de stat dată de Securitate prin comandantul ei nemijlocit şi 
unic? Fals, încă o dată. Acţiunea şi non acţiunea Securităţii este 
parte, şi nu una oarecare, a tot ceea ce s-a făcut atunci pentru răs- 
tumarea regimului. Şi nu mai pot opri să nu reamintesc ceea ce 
afirma preşedintele lon Iliescu de ani de zile în legătură cu: 

„Întotdeauna rămân de clarificat diverse aspecte legate de un 
proces atât de amplu (...). Însă faptul fundamental îl constituie prä- 
buşirea de sistem care a avut loc în 1989 (...). Aceasta este esenţa 
unei revoluții, indiferent de modul în care se înfăptuieşte“. 

Să reținem această exprimare, care spune totul: „indiferent de 
modul în care se înfăptuieşte“. De pildă, aşa cum a relatat-o Valeriu 
Mangu. De unde şi întrebarea: Planul Mangu este Planul lulian 
Vlad? 

O REVOLUŢIE PENTRU SUPRAVIEŢUIREA 
ROMÂNIEI 


O carte care pare să treacă neobservată, dar care este incen- 
diară: „Cuminţenia pământului” de Mircea Malița. Cărturar din stirpea 
lui George Călinescu şi Grigore Moisil, asemănător lor prin logică, 
erudiție, dezinvoltură intelectuală, plasticitate în expunere şi spirit, 
chiar tip de umor, Mircea Malița nu are egal printre contemporanii săi 
români. lar cartea aceasta, constructul sau cel mai temeinic şi mai 
premeditat, îi este şi cea mai dragă între cele vreo patruzeci pe care 
le-a scris. 

Dar o carte despre care se scrie puţin şi e mai degrabă la în- 
demână discuţiilor confidenţiale. Cei mulţi, care au nevoie de ea, nu 
o prea ştiu, celor care ar trebui să ia aminte, nu le prea stă mintea la 
ea, se fac că nu o prea bagă în seamă. 

Şi este cartea cea mai importantă scrisă de un român după 
1989, căci este cartea de căpătâi asupra identităţii naţionale în acest 
moment al istoriei românilor. Un moment peste care autorul trece 
programatic şi laconic, dar nu din oportunism sau comoditate, ci 
spunând clar - sau aluziv - dar necruţător, ce are de spus. Momentul 
istoric în care lumea românească „s-a îndepărtat de la tiparele şi tra- 
diţiile valabile şi a intrat în zona facilului (nu a efortului), a imediatului 
(nu a proiectului de termen lung), a fărâmiţării sociale (nu a unităţii), 
a certurilor fără sens (nu a solidarităţii), a obsesiei parvenirii prin fra- 
udă (nu a legii sau a normelor)”. 

Un diagnostic mai exact, mai crud, mai concis al clipei româ- 
neşti de azi n-am întâlnit. Am citat cele mai rele rânduri ale unei cărţi 
care este, însă, un text cât se poate de ponderat, unul fundamental, 
despre români şi „profilul românesc”. 

O carte-eveniment şi pentru că, în plin iureş al globalizării, 
autorul, membru de onoare al Clubului de la Roma şi teoretician al 
globalizării, afirmă răspicat şi tratează aplicat realitatea identităţii na- 
tionale. Mircea Malița, suspectat de unii ca predicator înfocat al glo- 
balismului-tăvălug (deşi a scris o carte care se cheamă „Zece mii de 
culturi, o singură civilizaţie”), se reîntoarce, la vârsta octogenară şi 
după o îndelungă activitate ştiinţifică şi diplomatică de vocaţie şi an- 

vergură internaţională, la obârşii. Pentru că, mărturisea el într-un in- 
terviu, „pe undeva, este o celulă care spune că eşti român”. Amin- 
teşte repetat că s-a născut la Oradea, citeşte, în felul lui, dar mereu 
corect şi riguros, istoria românilor, extrage învăţăminte pentru pre- 
zent, desluşeşte izvoare de optimism pentru viitorul neamului. Şi nu 
e, prin nimic, neaoşist, naţionalist desuet, ci mereu în paradigma 
modernităţii de ultimă oră. O carte, de aceea, revelaţie. Şi o carte 
lecţie, povaţă. 

Subtitiul cărţii este “Strategii de supravieţuire în istoria popo- 
rului român”. De ce trebuie să se scrie astăzi cărţi despre supravie- 
tuire? Ba, mai mult, despre strategii de supravieţuire? Înseamnă că 
ne-ar ameninţa ceva, că e de vorbit, e de gândit la strategii? Suntem 
- sau ar trebui să ne simţim - într-o luptă pentru supraviețuirea româ- 
nilor, a patriei şi spiritualităţii lor? 

Din 1930 încoace, România a cunoscut cinci dictaturi, econo- 
miceşte a fost o ţară sub sau slab dezvoltată, statul şi mecanismele 
sale s-au devitalizat şi viciat, populaţia a fost manipulată şi nu s-a 
făcut nici o “analiză naţională” a relelor. “Într-adevăr, ce urmează?', 
se întreabă Mircea Malița. Şi nu se grăbeşte să răspundă prompt, 
tranşant.” Un studiu veritabil al petelor negre trebuie să aştepte jude- 
cata istoriei noastre contemporane, fără prejudecăţi” - se explică re- 
dutabilul diplomat, autor al cărţii. După care avansează, prudent, o 
afirmaţie-speranţă: “Ce încredere ne-ar da o teorie că strategiile su- 
pravieţuirii se transmit genetic şi, deci, există şi acum, ca nişte se- 
minţe ce vor reapărea într-un climat propriu!”. 

În ultimul paragraf al cărţii apare cuvântul optimism. “Să fim 
optimişti? Da, dar nu abordând discursuri despre valori, ci cântărind 
fapte”. Cartea lui Mircea Malița răspunde unei întrebări pe care, ca 
român, o pun şi mi-o pun de când am intrat în UE şi în NATO: care 
este, de fapt, interesul nostru naţional? Că am intrat în aceste im- 
portante structuri, nu înseamnă că ne-am atins interesul naţional, ci 
doar că, aflându-ne de-acum într-o familie mai putemică şi mai în- 
zestrată, putem izbândi mai lesne dacă ne-o dorim şi ştim cum se ne 
folosim de noile şanse. Avem premise mai favorabile şi pârghii mai 
puternice pentru a ajunge la scopul urmărit, ca nație. Dar care e 
scopul? Deocamdată, interesul naţional, se poate afirma la capătul 
lecturii acestei cărţi, este supraviețuirea nealterată ca popor şi ca 
stat. Scop minimal, s-ar zice, dar presant, de prima urgenţă, vital. 

Dar pentru aceasta, e nevoie şi de o revoluţie. Dar nu una vi- 
olentă, ci una care să schimbe sistemul. Dar nu sistemul de putere, 
ci sistemul mental în care suntem încătuşaţi de multe decenii. 

Reacţia cetăţeanului, simţul civic, sunt “în amorţire”, cum zi- 
ceau cei de la 1848, iar societatea civilă, în formula ei de import de 
după 1989, pactizează tot mai lucrativ cu Puterea. Citeam, la un 
moment dat, pe străzi şi în pieţe din Bucureşti, pe întinderi mari cât 
vaca, dar erau cirezi de asemenea panouri, pe fond negru, sentinţe 
de felul “Românii nu mai au speranţă”, “România nu are viitor”, “Ro- 
mânii n-au valoare”, “Tinerii români sunt superficiali”, “Românii nu 
ştiu să se distreze”, “Românii n-ascultă muzică bună”, “Românii nu 
sunt buni la pat”. Abjecte inepţii (căci unele inepţii sunt chiar dră- 
gute). N-or fi buni la pat, dar în 1989 au arătat de ce sunt în stare. 

Cartea lui Mircea Malița trage apa infamiilor de astă natură, 
chiar dacă spusele ei nu sunt exhibate deşănţat în mari răscruci ale 
urbei. “Românii sunt cuminţi”, scrie scurt şi subliniază cu cursiv, dar 
şi cu linie dedesubt, Mircea Malița în cartea sa. Cuminţi-cuminţi, dar 
până când? 

O carte cum este “Cuminţenia pământului”, este şi nu este, de 
fapt, deloc incendiară căci nu-şi propune decât să trezească semenii 
dintr-o “fierbinţeală”, de fapt moleşeală colectivă care parcă le-a în- 
tors minţile. Are, în ea, această carte, sămânță de renaştere, de re- 
deşteptare. O revoluţie în conştiinţa românilor îşi dorea şi foarte tâ- 
nărul Cioran, despre un asemenea “miracol” (căci întru totul posibil) 
ne vorbeşte, în piscul împlinirii sale, şi Mircea Malița. Îndemnul său 
pentru compatrioți este: “Dăinuieşte! Supravieţuieşte! Persistă!”. 


9 martie 2011 

EMINESCU, CIORAN, REVOLUŢIA? SĂ FIM SERIOŞI! 


Că l-am celebrat pe Emil Cioran, la o sută de ani de la naştere 
(cu excepţia Academiei Române), e un fel de a spune. Ce-a aflat 
vulgul, de fapt cam noi toţi, a fost că lucruşoare de-ale sale, dar de 
nespusă valoare pentru nație, au fost rostogolite într-o schemă de 
afaceri ciudate, în care s-au învârtit sute de mii de euro. 

Au ieşit feşteliţi şi Ministerul Culturii, şi Institutul Cultural Român 
cu al său vremelnic şi nevrednic preşedinte, şi Televiziunea Română 
(fostă şi Liberă), adică mai tot ce „mişcă-ca-cultură” în ţara asta. Ba şi 
cumnata veneratului, mânată probabil de sărăcie la ce-a făcut, n-a ieşit 
bine. Doar un prosper şi repede crescător om de afaceri a excelat şi a 
primit şi un diplom. Centenarul Cioran, penibilitate şi scandal. 

Dar de fiecare 15 ianuarie, mai nou Ziua Culturii Române, de 
fapt ziua (simbolică) a naşterii lui Eminescu, e altfel? Vin tot felul de 
„proslăvindu-se pe ei”, ori ni se aduc aminte spusele lor urâte despre 
românul care se exprimă şi ne exprimă mai bine ca oricine. Ziua lui 
Eminescu, zi cu mucozităţi în fasole şi cu gust amar şi greţos, când 
abia te abţii să nu vomiţi pe unii. 

Dar Revoluţia din Decembrie 1989? Singura revoluţie, de fapt, 
din Europa răsăriteană, una în care au fost ucişi oameni, una care n- 
a fost târguială pentru predarea puterii (decât după fuga şi împuşca- 
rea lui Ceauşescu, ceea ce e cu totul altceva). Am fost, câteva zile 
din Decembrie 1989, pe culmea cea mai înaltă a prestigiului interna- 
tional, ca ţara şi popor. De atunci încoace, de peste douăzeci de ani, 
peste Decembrie 1989 se aruncă hârdaie de zoaie şi de peste gra- 
Niţă, şi de către - să le zicem, totuşi - „de-ai noştri”. 

Dar potecile pe care le-au făcut la Bucureşti de Gaulle, Nixon 
şi Kisinger, Ciu Enlai, Willy Brand, Golda Meir, Sadat, Haile Selassie, 
sunt episoade de ruşine, ori dacă ni le aducem aminte îl proslăvim 
pe omologul lor, şeful de atunci al statului român? (lată-mă-s din nou 
nostalgic!). Sau, împotrivirea la invadarea frăţească a Cehoslovaciei, 
în 1968, a fost doar joc de gleznă al lui Ceauşescu? 

Suntem probabil singurul popor din lume care se străduieşte 
din răsputeri, prin straşnice apostile dâmboviţene autoimpuse şi in- 
ternaţionale asumate, să ni-l scoatem din cap pe un conducător al 
României, mai mult rău sau mai mult bun, cum o fi fost el (căci nici 
asta nu s-a prea stabilit), dar fără discuţie şef al statului. 

Basarabia istorică e pentru unii de azi doar locul de unde vin 
racheţi şi fetiţe. Ilaşcu şi camarazii lui de temniţă din Transnistria 
trăiesc printre noi, mai ştie cineva ceva de ei? Ne e ruşine cu ei, or fi 
asasini, or fi terorişti, cum îi fac tot timpul condeieri cu litere în 
chiriliţă, doar-doar ne-om mai aduce şi noi aminte de ei? 

N-o fi partea noastră de lume, în toate ale sale, chiar o „Gră- 
dină a Maicii Domnului” ideală, aşa cum ne-a binecuvântat Papa de 
la Roma, dar nici tărâm fioros al lui Dracula n-om fi pe de-a-ntregul. 

În schimb, batem toba că am avut o vreme cea mai în etate 
mamă din lume, iar acum avem cea mai tânără bunică din lume (o 
minoritară, cârtesc nişte ziare). Parlamentul, sfios şi corect politic 
(termen pe care, de oriunde l-ai apuca, vorba unuia, e tot aşa cum ai 
apuca excrementul cu două degete), Parlamentul aşadar ţine morţiş 
să le spunem ţiganilor romi. Păi atunci să rescriem, tot politic corect 
„Ţiganiada”, să-i spunem „Romaniada” şi să ne-o însuşim ca epopee 
naţională. 

Şi tot Parlamentul nu dă lege cu legalizarea prostituţiei. Aşa că 
avem prostituate dar nu case de prostituție, cum avem maşini tot mai 
fiţoase dar şosele ioc, cum avem mai mulţi bolnavi şi mai puţine spi- 
tale, mai mulţi infractori şi mai puţin poliţişti, droaie de aspiranţi a fi 
„aleşi ai naţiunii” şi un corp electoral tot mai absenteist. 

Profesorul Crohmălniceanu ne spunea la un curs că o doamnă 
din „Enigma Otiliei”, într-o tiradă de mahala spusă pe nerăsufiate, i-a 
porcăit urgent pe toţi ai familiei. „Nimeni n-a scăpat neîmproşcat de 
venin”, încheia sec şi monoton criticul. 

Semeni de-ai noştri, pe ce avem mai de mândrit, de adorat, de 
arătat şi compatriaţilor, şi celor dinafară, se năpustesc să spurce, să 
scuipe în fântână, să tragă apa (părerea lor). 

Nici măcar răpirea ziariştilor români în Irak n-a fost răpire „ca la 
carte”, tot afacere de spălare de bani, cum cred sau ştiu mulţi, ar fi fost. 
lar de teroristul nr. 1 al României, cel cu conserva, nu Hayssam -,secret 
de stat”, vă mai amintiţi? Păi cu aşa răpiți, cu aşa teroriști, cu aşa... 

De ce ne-om pune singuri c... pe clanţă, cum zicea poetul Pâcă? 


PS. „Dilema Veche” dă un titlu de cover story care face vorbire la 
fix pe cele de mai sus: „Noi+România=Love?”. Şi un citat dărâmător 
din George Bernard Show: „Nu veţi avea o lume liniştită până când 
nu veţi scăpa rasa omenească de patriotism”. Teribil! Simpaticul dra- 
maturg irlandez nu e însă doar prolificul autor de vorbe de duh, ne- 
lipsit din revistele de rebus, nu e doar laureat Nobel şi Oscar, ci şi 
fanul, nu simultan, e drept, al lui Hitler şi Stalin. lar ca eugenist de 
frunte, nu se putea să nu-i treacă şi pe patrioţi printre indivizii inferiori 
ce trebuie exterminați ca să salvăm, ciorilor, omenirea de la pieire. 

18 aprilie 2011 

ISTORIA CREŞTERII, DESCREŞTERII 
ŞI PRĂBUŞIRII COMUNISMULUI (I)JREAL 


In 1989-1991, când timpul nu a mai avut răbdare, şi-a ieşit din 
ţâţâni etc., est-europenii şi sovieticii au avut parte de mai multe eve- 
nimente, de mai multe schimbări, de mai multă istorie decât puteau 
să ducă (şi libertate multă au acum, şi capitalism, şi nu prea ştiu cum 
să le folosească). O răvăşire atât de amplă, de încărcată şi de ne- 
aşteptată nu se mai întâmplase în trecutul omenirii, poate doar în 
trecutul planetei, când au dispărut dinozaurii. Dinozaurul numit 
URSS, care a agonizat sub ochii noştri, a făcut însă parte, pentru 
mulți dintre noi, din propria viaţă, era temutul nostru vecin şi aliat. 
Uriaşul spectacol al prăbuşirii şi schimbării a uluit o întreagă lume. 
Aşa se explică şi neputinţa autorilor de tot felul - istorici, sociologi, 
politologi - de a realiza fenomenul, de a-l fixa, de a da coerenţă lo- 
gică procesului, sau măcar de a face o descriere firească a neobiş- 
nuitului. 

După două decenii de la cele întâmplate şi cu formaţia sa de 
istoric, dar şi cu însuşirile pe care i le dau obârşia sa de ardelean, 
profesorul universitar Adrian Pop se încearcă tocmai într-un aseme- 
nea cutezător demers, într-o carte care dacă ar fi fost tipărită cu o 
literă nu chiar atât de mică, ar însuma vreo mie de pagini. Cartea se 
cheamă „Originile şi tipologia revoluțiilor est-europene” şi cine se 
încumetă să o citească răbdător de la un capăt la altul are, la capătul 
lecturii, senzaţia că faptele narate s-au depănat cum spuneam: coe- 
rent, logic, are senzaţia că totul poate fi înţeles. Autorul pare „o stră- 
ină gură” ce vorbeşte „ca de dureri străine” în vacarmul noianului de 
exegeţi ce se străduiesc, atâţia dintre ei, să tragă spuza realităţii pe 
turte parşiv şi arbitrar plăsmuite. El se singularizează şi prin aborda- 
rea deopotrivă istorică şi politică, teoretică şi evenimenţială, sincro- 
nică şi diacronică. Parcă un computer de mare performanţă, corect, 
(nu corect politic) i-ar fi rânduit volumul uriaş de material faptic după 
un scenariu (căci orice istorie e totuşi scenariu) în care credem mai 
mult decât în atâtea altele. 

Istoria - trăită personal de unii dintre noi - a „secolului scurt” al 
XX-lea a acestei părţi de lume, est-europeană şi nord-asiatică, a fost 

modelată, dar mai degrabă distorsionată decenii de-a rândul de 
ideea comunistă şi mai ales de prelungirile sale nefaste, în chip dra- 
matic. Ar trebui un nou Homer să-i nareze amploarea, un nou Sha- 
kespeare fărădelegile şi pătimirile, un nou Balzac mizeriile şi umilin- 
tele vieţii zilnice. Adrian Pop nu face însă beletristică, el se încumetă 
la o asemenea lucrare ca observator atent şi cercetător aplicat, cu 
acribie şi corectitudine. Avem în această carte o istorie bogată şi 
densă a „socialismului real” şi a împotrivirilor populare la fenomen, 
atâtea câte au fost, dar şi a încercărilor de a asigura supraviețuirea, 
prin înnoire, a constructului care, până la urmă, nu putea să nu dis- 
pară. 

Cum s-a produs miracolul prăbuşirii? În felurite modalităţi, că- 
rora, generic, li se spune revoluţie, deşi profesorul francez Jean- 
Louis Courriol (şi nu doar el) afirma, în urmă cu câţiva ani, la un 
seminar internaţional de la Târgovişte, că „în România a avut loc 
singura revoluţie din Europa de Est”. Profesorul Adrian Pop convine 
însă asupra accepției cea mai răspândită şi defineşte o tipologie a 
revoluțiilor est-europene: negociere în Polonia şi Ungaria, capitulare 
în Germania răsăriteană şi Cehoslovacia (două state care vor şi 
dispărea ulterior), lovitură de stat în Bulgaria, revoltă populară şi 
lovitură de stat în România, revoltă populară în Albania, implozie în 
Uniunea Sovietică şi lugoslavia (şi aceste două state multinaționale 
se vor dezmembra). 

Fără ură, fără patimă, autorul constată, întemeiat pe fapte, că 
acolo unde a fost „negociată”, revoluţia (şi aici, poate, ghilimele?) a 
fost urmată de o stabilizare relativă a democraţiei, iar unde acest 
lucru nu a fost posibil, sau a eşuat (în România, în orice caz), demo- 
cratizarea a fost şi rămâne imperfectă, a fost şi rămâne pe un făgaş 
cu poticneli şi reculuri ce nu se mai opresc. 

Altă constatare (de fapt le putem spune concluzii): exportul- 
importul de democraţie, prin „mantre” de tipul FMI şi Banca Mondi- 
ală, NATO şi UE, au dăunat, în mare măsură (aşadar fără a absolu- 
tiza), dezvoltarea democraţiei indigene. 

O istorie a creşterii şi descreşterii comunismului (i)real, căci 
acest „vis de aur al omenirii:” (pentru unii), nici măcar nu s-a apropiat 
prea mult de parametrii, în bine sau în rău, imaginaţi de Marx şi Le- 
nin. Şi o carte a prăbuşirii unei utopii încă greu de calificat. Aşa 
poate fi definită sintetic cartea profesorului Adrian Pop. 


18 aprilie 2011 

CONSTITUŢIA DIN 1991, _ 
COROLAR AL REVOLUŢIEI ROMÂNE 


Rememorarea emoţionantă, reflecţia istorică, dar şi impactul 
politicii zilei au conferit dezbaterii ştiinţifice asupra Constituţiei din 
1991, iniţiată de Institutul Revoluţiei la Fundaţia Europeană Titulescu 
aura unui eveniment deosebit de istorie recentă a României. Revolu- 
ţia Română nu s-a încheiat nici cu fuga Ceauşeştilor cu elicopterul, 
nici odată cu crearea noii puteri provizorii, ci, la capătul unui parcurs 
al schimbărilor democratice, prin elaborarea, adoptarea şi votarea 
prin referendum popular a legii fundamentale a noii Românii demo- 
crate născută din Revoluţia din decembrie 1989. 

Prin acest act s-au constituit “fundamentele juridice ale 
schimbărilor produse, după victoria revoltei populare din decembrie 
1989”, a apreciat primul preşedinte ale României democrate, lon 
lliescu în expunerea să. Prin Constituţia din 1991 s-a încheiat, după 
periodizarea cea mai larg acceptată, momentul istoric revoluţionar 
declanşat în 1989. 

Dezbaterea “1991. Constituţia României”, la care au participat 
protagonişti ai evenimentelor, jurişti, oameni politici, ziarişti etc., con- 
cepută ca moment aniversar dar şi de consistenta ştiinţifică, a depă- 
şit generos acest cadru, căci, forţamente, a fost prinsă în frământă- 
rile politice ale zilei, când se încearcă revizuirea legii fundamentale a 


tării. 

Deloc întâmplător, comunicarea prof. Valeriu Dorneanu, s-a in- 
titulat “Revizuirea Constituției, un proces perpetuu? Un act necesar?” 
Idee dezvoltată şi în comunicarea prof. Nicolae Popa, care a spus: 
„Constituţia se dovedeşte a fi la fel de vie ca şi în urmă cu atâţia ani. 
Vorbitorul a amintit ca fostul preşedinte al Germaniei, profesorul de 
drept constituţional Roman Herzog, care tocmai se pronunţase în 
legătură cu Legea Fundamentală a Germaniei şi opinase că nu era 
nevoie să se umble la Constituţie, spunea: „De ce vă preocupaţi, de ce 
vă agitaţi pentru că nu este bine să umbli mereu la Constituţie”. 

Profesorul Florin Bucur Vasilescu a fixat, în comunicarea sa, 
un cadru teoretic şi istoric al parcursului constituţionalismului, iar 
prof. Marin Enache, rememorând dezbaterile din Adunarea Constitu- 
antă de acum două decenii, a apreciat că în acel cadru s-au reflectat 

„premisele democratice ale manifestării pluralismului opiniilor politice 
şi a libertăţii de exprimare. (...) Adoptarea şi aprobarea Constituţiei 
din 1991 s-a desfăşurat într-un cadru de competiţie politică, ce a co- 
respuns exigenţelor şi regulilor democratice cele mai înaintate ale 
timpului.” 

Constituţia are ca trăsături universale stabilitatea şi flexibilita- 
tea, a spus prof. loan Muraru. Stabilitatea intră chiar în conceptul de 
Constituţie,” este cea mai profundă reformă faţă de momentul istoric 
în care se adoptă, de aceea o Constituţie are nevoie de timp pentru 
a-şi demonstra eficienţa şi viabilitatea”. Dar stabilitatea nu refuză, ci 
dimpotrivă, permite flexibilitatea. „Aceasta deoarece există acea di- 
namică a dreptului care răspunde dinamicii sociale. Constituţia este 
o lege şi, ca orice lege, trebuie să răspundă cerinţelor economice, 
sociale din statul respectiv. Ca atare nimic nu împiedică revizuirea 
sau chiar înlocuirea Constituţiei în diverse situaţii”. 

În elaborarea propunerilor de elaborare a noii Constituţii, a su- 
bliniat prof. Dumitru Mazilu, membrii Comisiei Constituţionale a Con- 
siliului Frontului Salvării Naţionale au avut în vedere: a) tradiţiile de- 
mocratice româneşti; b) Constituţiile în vigoare în ţări cu democraţii 
consacrate; c) principiile constituţionale proclamate la 22 decembrie 
1989, în Comunicatul către ţară. 

În intervenţia sa, Lorin Fortuna a anunţat că a înfiinţat Grupul 
Constituţional din Timişoara şi că a declanşat "o nouă Revoluţie 
pentru Constituţie”. "Am înființat Grupul Constituţional Timişoara şi 
am pornit de la abuzurile din România, abuzuri care sunt un efect, iar 
cauza este inconsistenţa Constituţiei. (...). În ţara s-a creat o stare de 
dezorganizare bine organizată". Actuala situaţie din România, a mai 
spus Lorin Fortuna, este un efect al handicapării Constituţiei. Con- 
stituţia României de azi nu trebuie aniversată, ci comemorată”. 

Revizuirea Constituţiei trebuie făcută într-un sens democratic, 
a apreciat prof. Adrian Năstase în expunerea sa, aducând dezbate- 
rea pe terenul fierbinte al politicii. “Cred că suntem într-un moment în 
care unii iau în serios Constituţia şi alţii nu. La ce foloseşte referen- 
dumul pentru un parlament unicameral, în condiţiile în care schimba- 
rea se poate face numai prin revizuirea Constituţiei, ceea ce presu- 
pune un alt referendum? Ce se întâmplă dacă se obţin rezultate 
contradictorii?". Vorbitorul a adăugat că textul Constituţiei trebuie 
revizuit în anumite momente şi a menţionat că partidul său are un 
program de revizuire a legii fundamentale. 

Preşedintele lon lliescu a făcut un istoric al "momentelor 
esenţiale" în stabilirea şi implementarea democraţiei din timpul şi de 
după Revoluţie, culminând cu adoptarea Constituţiei din '91. "Eu 
cred că Constituţia adoptată în 1991 este o Constituţie bună. Toţi 

specialiştii străini ne-au spus atunci că avem o Constituţie modernă. 
ntre timp am mai făcut unele adaptări la realităţile sociale”, a decla- 
rat lon Iliescu. 

Dezbaterea ştiinţifică pe tema Constituţiei din 1991 întregeşte 
suita de manifestări similare consacrate anului revoluţionar 1991 şi 
se înscrie în strategia programatică a Institutului Revoluţiei de fixare 
în istorie a unui moment de vârf în devenirea modernă a României. 


17 mai 2011 

REVOLUŢIILE: NIMIC NOU SUB SOARE? 
- Notaţii despre Primăvara Arabă - 


Răsturnarea de la putere a preşedinţilor Tunisiei şi Egiptului, 
eternizaţi parcă în funcţie, în contextul unor ample mişcări populare 
în capitalele şi principalele oraşe din cele două ţări, demonstrațiile de 
stradă şi alte forme de protest şi revendicări, de intensităţi diferite, 
din alte state arabe (Yemen, Iordania, Siria, Irak, Maroc, Algeria, Ba- 
hrein), tulburările din Libia i-au făcut pe mulţi comentatori să teoreti- 
zeze pe seama unui val de revoluţii declanşate şi propagate în lu- 
mea arabă. S-a glosat şi se glosează copios pe temele consacrate 
ale "principiului dominoului”, "revoluțiilor în cascadă”, "noului val al 
democraţiei” etc. Se fac analogii cu perioada decolonizării din dece- 
niile 1950-1980 în lumea a treia, cu anul înnoirilor 1968 din Europa 
Occidentală şi Răsăriteană (Franţa, Germania, Cehoslovacia), cu 
răsturnarea regimurilor comuniste est-europene din 1989-1990 şi 
chiar cu anul revoluţionar 1848. 


Comparaţiile şchioapătă, dar.. 

Comparaţiile şchioapătă, desigur, şi în istorie, căci dacă între 
convulsiile sociale în ţările arabe există suficiente asemănări, şi dife- 
renţele sunt apreciabile, pornind chiar de la simplul fapt că lumea 
arabă este una de o mare diversitate. Unitatea arabă, în spaţiul 
desfăşurat între Mauritania şi Golf este un ideal unanim împărtăşit, 
dar în lumea Realpolitik-ului un obiectiv ambițios, mereu proclamat, 
însă practic imposibil de atins. State mari producătoare de petrol şi 
state subdezvoltate, monarhii autoritariste cu puternice componente 
feudale şi state constituţionale cu elemente de democraţie, regimuri 
cu vocaţie mesianică şi regimuri ce-şi menţin popoarele în înapoiere 
şi izolare, o lume în care fundamentalismul islamic are ponderi dintre 
cele mai diferite, state având ca aliaţi mari puteri sau puteri regionale 
diferite, nu pot fi aliniate unei traiectorii comune în parcursul lor intem 
şi în acţiunea lor pe plan naţional, regional şi internaţional. "Fiecare 
tară arabă cuprinsă de revolte are specificităţile sale, scrie politologul 
francez Pierre Haski. Fie că e vorba de dimensiunea şiită în Bahrein, 
beduină în Iordania, tribală în Yemen sau Libia, de monarhie în Ma- 
roc, de povara istoriei însângerate din Algeria sau de comunitarism 

în Liban, aceste date nu pot fi ignorate într-o viziune mecanică a re- 
petării istoriei.” 

Şi totuşi, din marile mişcări şi încercări - reuşite sau nu - de 
schimbare din statele arabe, declanşate la începutul anului 2011 (de 
fapt, încă în 2010, în Algeria) se pot trage idei instructive, cu valoare 
mai largă, asupra fenomenului revoluţiei în lumea de azi, lume dife- 
rită de cea a secolelor trecute, marcată de globalizare (interdepen- 
denţe, reţele sociale pe internet) şi democratizare în paradigmă oc- 
cidentală. 

Comparaţia între mişcările est-europene din 1989 - 1991 şi 
cele arabe din 2011 este tentantă şi la îndemână, dar pripită şi su- 
perficială. Pe marginea asemănărilor şi deosebirilor dintre cele două 
evoluţii se poate însă comenta mult. 

Natura regimurile vizate de revoluţie - autoritariste / totalitare / 
dictatoriale etc. - sunt o primă trăsătură comună. Mai potrivită pare, 
cel puţin în ce priveşte România, formula de regim sultanistic, adică 
acolo unde forţele administrative şi militare ale statului devin "instru- 
mente pur personale ale stăpânului”. Este regimul ce se defineşte, 
după cercetătorul britanic Peter-Siani-Davies, prin concentrarea pu- 
terii în mâinile unui singur lider, de desubstanţializare ideologică, 
inexistenţa pluralismului politic şi apatia maselor. Aceste regimuri 
forte sunt însă deosebit de preocupate de compunerea unei false 
imagini democratice asupra lor. Simulacru ce se realizează prin aşa- 
zis pluripartidism sau “organizaţii de masă”, prin apel repetat la po- 
por şi la” consultare populară”, prin limbaj democratic etc. Viaţa de zi 
cu zi devine, însă, tot mai insuportabilă şi chiar dacă puterea, dar şi 
observatorii de peste hotare, nu prevăd până în ultimul moment o 
explozie, aceasta se produce. 

Aici intervine însă o deosebire semnificativă: dacă în ambele 
situaţii lumea doreşte o schimbare, est-europenii o numesc în primul 
rând democraţie şi valori occidentale, iar arabii justiţie, echitate şi 
demnitate. 


“Agenturile” 

Diferenţă există şi în ce priveşte contextul regional şi mondial 
al celor două procese. 

Revoluţiile din Est s-au produs în condiţiile războiului rece şi 
ale împărțirii lumii în două blocuri, iar schimbările depindeau şi de 
superputerea dominantă (URSS). Atunci când însăşi Moscova a 
pornit pe cale reformelor şi i-a încurajat pe partenerii de alianţă să 
procedeze similar, asigurându-i totodată că au liber să-şi urmeze 
propria cale şi că nu va interveni brutal şi direct în mersul eveni- 

mentelor, răsturnările de regim în Est s-au produs în cascadă şi, ge- 
opolitic, Estul a trecut la Vest, integrându-se ori aspirând să se inte- 
greze în structurile europene şi euroatlantice. 

Lumea arabă, parte a aşa-zisei lumi a treia, una însă compo- 
zită, asupra căreia s-a exercitat şi influenţă occidentală, şi sovietică, 
o lume însă neînregimentată în structuri de dependenţă strictă, in- 
stituţională, nu a avut de făcut o alegere geopolitică tranşantă, mai 
ales că una dintre superputeri a dispărut şi nici cealaltă nu mai dis- 
pune de aceleaşi pârghii eficiente pentru a înrâuri cursul faptelor. 
Evenimentele din Tunisia şi Egipt n-au dus la o nouă aliniere inter- 
naţională a lor, nici cele din Libia, Yemen, Bahrein, Siria nu-şi propun 
un asemenea obiectiv. Profeţita răsturnare de regim sau chiar re- 
voltele populare în formula de cascadă nu au avut loc şi nici nu ar fi 
putut în această situaţie. Efectul surpriză s-a consumat relativ rapid 
şi împotmolirea insurgenţei din Libia a întrerupt un şir de mişcări po- 
pulare ce păreau la un moment dat să se propage triumfal după 
principiul dominoului. 


Nu numai împotriva privaţiunilor 

Primele şi cele mai ample revoluţii arabe, cele din Tunisia şi 
Egipt, declanşate pe fondul lipsurilor materiale cronice, al flagrantelor 
inechităţi sociale şi al lipsei de libertate, au avut însă resorturi mult 
mai profunde. "”Mulţimile care au precipitat plecarea preşedintelui 
Mubarak nu cereau doar sfârşitul unui regim nedrept, corupt, opresiv 
şi autoritar. Ele nu protestau numai împotriva privaţiunilor şi şomaju- 
lui sau numai împotriva dispreţului cu care le tratau elitele lor. De 
mult timp sufereau de asemenea afronturi, de lipsa hranei şi a cu- 
vântului. Ele s-au luptat pentru ceva diferit, ceva în acelaşi timp mai 
abstract şi mai visceral”, scriau, la 19 februarie 2011, în ziarul “Le 
Monde”, politologul libanez de la Oxford Hussein Agha şi fostul con- 
silier prezidenţial american Robert Malley. Revoltele egipteană, tuni- 
siană şi celelalte nu pot fi înţelese fără a se ţine seama de această 
puternică senzaţie de a nu putea fi tu însuţi, de a te vedea depose- 
dat şi de identitatea ta, constrâns şi forțat a accepta politici la antipod 
de ceea ce eşti. În acest fel, a manifesta în stradă nu este un simplu 
gest de protest. Este o declaraţie de autodeterminare (...). Timp de 
decenii, lumea arabă a fost golită sistematic de orice sentiment de 
suveranitate, de libertate sau de onoare. A fost golită de orice senti- 
ment politic. Această epocă este revolută. Astăzi răsună revanşa 
politicului”, încheie, încrezători, autorii articolului, care anunţă în titlul 
său "Sfârşitul lumii arabe”, de fapt al acestei lumi care a durat dece- 
nii întregi. 

Arabii revoltați îşi cer demnitatea, aşa cum est-europenii îşi 
cereau raţia de libertate. 

Soledad Gallego, directorul adjunct al ziarului spaniol” El 
Pais”, întărea ideea: „Milioanele de arabi, în majoritatea lor musul- 
mani, nu au ieşit în stradă pentru a cere să nu fie criticate anumit 
aspecte ale religiei lor sau pentru a apăra diferenţele lor culturale, şi 
încă mai puţin pentru a cere aplicarea legii islamice. Nu, ei au ieşit 
pentru ceva mult mai direct, ceva exemplar: să fie respectat ceea ce 
ei au în comun cu restul umanităţii: dreptul de a vota liber, dreptul la 
suveranitate şi la aceeaşi demnitate cu toate celelalte popoare şi 
culturi. 

Nu altfel vedea Emil Cioran Revoluţia Română în primele ei 
zile. Atunci mărturisea public că, după ce a suferit multă vreme pen- 
tru faptul de fi român, tocmai se pregătea să scrie un articol” împo- 
triva românilor” despre” Neantul valah”. Decembrie 1989 i-a spulbe- 
rat însă planul şi, în” Le Nouvel Observateur’, avea să afirme: Asis- 
tăm la resurecţia tragică a unui popor pe care-l credeam de mult timp 
lichidat şi care va vedea probabil născându-se salvarea lui dintr-o 
catastrofă sângeroasă”. 


Revoluţie, Televiziune, manipulare 

“În ajunul revoluţiei poporului tunisian, care a cunoscut ziua sa 
de glorie la 14 ianuarie 2011, odată cu fuga tiranului, televiziunea 
tunisiană a fost parcă electrocutată” - scria profesorul Lotfi Midauni 
în blogul colectiv Nawaat. Electrocutată a fost şi Televiziunea ro- 
mână în decembrie 1989. 

Impactul evenimentelor ce au urmat asupra televiziunii, ca şi 
cel al televiziunii asupra a ceea ce avea să urmeze, rămâne în conti- 
nuare un subiect dramatic de dezbatere: Revoluţie şi Televiziune. 
“La 21 decembrie, România va aniversa 20 de ani de la revoltă care 
a dus la căderea lui Nicolae Ceauşescu. Retransmisă în direct la 
televiziune, această revoluţie, pătată de impostura de la Timişoara, a 
marcat evoluţia media” - scria, în decembrie 2009 Marc Drou de la 
France 24. Christian Delporte, istoric al media şi jurnalismului explica 
astfel” impostura” televiziunii în acele momente: "Ştiind că în primă- 
vară evenimentele de la Tien Anmen n-au dus la nimic şi căderea 
Zidului Berlinului s-a făcut în linişte, revolta care a izbucnit în Româ- 
nia cădea pe fază pentru media şi corespundea mai mult imaginii 
care se face de obicei despre o revoluţie, adică violentă şi dure- 
roasă. De unde, ambalarea care a urmat”. Această ambalare, co- 
mentatorul francez o pune pe seama” concurenţei încrâncenate” în- 
tre posturile de televiziune şi a faptului că” la emoția provocată de 

cruzimea imaginilor (de la Timişoara - n.n.) se adăugau bilanţurile 
umane ce vorbeau de 4630 de morţi în oraş. Difuzate de agenţiile 
iugoslave şi ungare, ele au fost reluate de agenţia France Presse. 
Aceste cifre au fost preluate fără verificare de aproape toată media 
franceză. (...) Şi astăzi, această manipulare rămâne simbolul deri- 
velor jurnalistice. Media ar trebui să fie de acum vaccinate împotriva 
unor mari manipulări cum a fost aceea de la Timişoara. Dar nu există 
niciodată un adăpost de un nou tip de derapaj într-un context de 
concurenţă şi de mimetism propriu jurnalismului”. 

Versiuni contradictorii, deloc dezinteresate, s-au vehiculat prin 
televiziunile lumii şi despre evenimentele din Egipt, Tunisia, Libia etc. 
Derapaje şi manipulări, în orice caz prezentare inexactă, în mod 
premeditat sau nu, a evenimentelor s-au produs şi în cazul revoluții- 
lor din lumea arabă. 

“Televiziunea creează iluzia că asişti la o povestire mai mult 
sau mai puţin lineară şi dă impresia că ceea ce se relatează are un 
început, un mijloc şi un sfârşit. Dar lucrurile nu se întâmplă aşa în 
realitate, scria în zilele revoluțiilor din Tunisia şi Egipt, ziarista Anne 
Applebaum de la” The Washington Post”. Nu trebuie niciodată uitat 
că istoria progresează în mod confuz, contradictoriu şi imprevizibil, 
ca şi evenimentele ce sunt pe cale de a se produce şi a fi relatate 
sub ochii noștri. 


Cuvântul de ordine: libertatea 

Despre marile mişcări din lumea arabă se comentează, ca şi 
despre evenimentele similare de acum două decenii din Europa Ră- 
săriteană, că ar fi şi opera unor forţe din exterior (mai ales Statele 
Unite, prin diverse organizaţii neguvernamentale finanţate de guvern 
sau de capitaluri private americane de tipul National Endowment for 
Democracy, Freedom House, Open Society Institute etc.) sau a unor 
forţe ce acţionează la nivel panarab (Al Quaeda, Fraţii musulmani 
sau postul tv Al Jazeira, pe care unii comentatori îl văd ca “noul Nas- 
ser, noul lider al lumii arabe”). Interpretare, desigur simplistă, de ge- 
nul celor ce pun marile schimbări din estul Europei pe seama exclu- 
siv a lui Gorbaciov şi a politicii sale. Fenomenele sunt însă, în am- 
bele cazuri, în mod esenţial endogene şi au anvergură populară şi 
naţională pentru că antrenează, într-un fel sau altul, ansamblul po- 
pulaţiei. "În Tunisia, apoi şi în Egipt, câteva mii de tineri au avut într-o 
zi curajul nemaipomenit de a spune: Destul! Şi ei au văzut venind 
alături de ei oameni mai puţin tineri, mai în vârstă, femei şi bărbaţi, 
intelectuali şi muncitori, musulmani şi creştini, care s-au adunat cu 
sutele de mii, apoi cu milioanele. Ei au făcut un corp. Ei au făcut po- 

porul (...) pentru a smulge despotului dreptul lor la autodeterminare 
personală, dreptul lor la demnitate individuală, dreptul lor la libertate 
cetățenească - scrie comentatorul egiptean Adel Rifaat. În loc de o 
opoziţie, ei au inventat o revoluţie. O revoluţie fără lider, sau mai de- 
grabă cu sute de lideri ridicaţi din rânduri, afirmându-se zi de zi, na- 
vigând între pericole, găsindu-şi cale spre înainte”. Cum se explică 
acest “miracol” cum îl numeşte autorul egiptean, miracolul de a se 
reuni şi a acţiona unitar? Aceste milioane, care până ieri nu-şi vor- 
beau, au găsit în mod spontan cuvântul care să dea sens mişcării 
lor. Cuvântul care permite să-şi articuleze multiplele lor aspirații per- 
sonale şi sectoriale, economice şi sociale, în jurul unei speranţe poli- 
tice unice. Cuvântul prin care fiecare dintre ei poate să-şi vorbească 
lui însuţi dar şi celorlalţi. Un cuvânt imens, are le conţine pe toate 
celelalte: libertate”. 

Fraternizare spontană este cuvântul de ordine ce trebuie apli- 
cat şi revoltei populare din decembrie 1989 din România. 


Puterea e doborâtă, revoluţia nu o poate prelua 

Nici o revoluţie nu izbândeşte pe deplin, clamează cinic sau se 
lamentează cu resemnare diverşi teoreticieni. Dar “înţelepciunea is- 
torică” a unei asemenea afirmaţii este menită să justifice cumva în- 
şelarea aspirațiilor populare, manipularea şi utilizarea în propriul inte- 
res a mersului evenimentelor de către profitorii revoluţiei, în scopul 
acaparării puterii. 

De aici, revoluțiile furate, trădate, nedesăvârşite. 

Spontaneitatea revoluțiilor din lumea arabă a fost, şi ea, rela- 
tivă. Evenimentele erau, în mare măsură, previzibile, revolte de mai 
mică amploare s-au produs în ţările din zonă în toată perioada care a 
trecut de la obţinerea independenţei lor naţionale. Regimurile dictato- 
riale din aceste ţări, care au împiedicat constituirea şi acţiunea opo- 
ziţiei faţă de regim, absenţa vieţii democratice, lipsa instrumentelor 
legale necesare pentru construcţia democraţiei, au făcut ca masele 
să pornească la acţiune fără lideri, fără structuri organizate şi pro- 
grame de guvernare. Aşa se face că, în ciuda înlăturării de la putere 
a echipelor foştilor preşedinţi, în Tunisia şi Egipt, schimbări esenţiale 
în structurile statului nu s-au produs. "Am tăiat capul, dar trupul încă 
se mişcă”, declara un tânăr egiptean de 27 de ani din corturile insta- 
late de demonstranți în piaţa Al Tahrir. 

După înlăturarea dictatorilor şi a echipelor lor restrânse de la 
comandă, la putere s-au instalat, cel puţin provizoriu, tot fruntaşi din 
eşalonul al doilea, ai fostelor regimuri - lideri ai armatei sau politici, 
miniştri în vechiul regim etc. Valul popular a reuşit şi înlocuirea lor, în 

parte, cu alţi lideri, chiar dacă şi ei compromişi în trecutul de până 
mai ieri. Noile-vechile autorităţi au promis alegeri libere în termenul 
cel mai scurt, o altă Constituţie, democraţii au şi luat prime măsuri 
menite să aplaneze nemulţumirile şi să temporizeze revolta. În pa- 
ralel, au fost impuse însă şi restricţii ale libertăţilor democratice, iar 
noile regimuri şi-au consolidat poziţia în pregătirea alegerilor pe care 
le doresc a fi organizate cât mai repede, dar pe care forţele firave ale 
opoziţiei, în plin proces de constituire, le doresc amânate, pentru a 
se putea întruni cadrul şi condiţiile necesare unor alegeri şi unei vieţi 
democratice autentice. 


”Recuzita” revoluţiei 

Încercarea de forță pentru răsturnarea regimului opresiv - de- 
venit, în această împrejurare, şi deschis represiv - şi care, pentru a fi 
cu adevărat revoluţie, trebuie să-şi propună înlocuirea întregului sis- 
tem cu altul, prezintă, în forma sa concretă de desfăşurare, dincolo 
de inerente deosebiri, elemente comune, inclusiv de recuzită (iar cu- 
vântul nu trebuie luat neapărat în sens peiorativ). 

Mulţime ieşită în stradă mai mult sau mai puţin spontan (inclu- 
siv prin apeluri prin reţele electronice de socializare), încercări de 
minimalizare a mişcării populare („grupuri izolate de extremiști sau 
infractori de drept comun” etc) şi de responsabilizare a factorului 
exogen (“agenturi, amestec străin” etc.), însoţite de anunţarea unor 
măsuri sau promisiuni de ultimă oră cu caracter populist, dar, în 
acelaşi timp, blindate printre manifestanți, mobilizare maximă a for- 
telor de ordine (armată, poliţie, servicii secrete), iar, într-o primă fază, 
aşteptare sau ripostă prudentă din partea lor împotriva mulțimilor. Nu 
ne sunt atât de cunoscute, în România, toate acestea? O remarcă: 
forţele de ordine, pentru a nu-şi compromite şansele în cazul victoriei 
revoluţiei, vor împinge în faţă la represiune alte elemente ale structu- 
rilor represive (armata, nu Securitatea în România, poliţia secretă, nu 
armata în majoritatea statelor arabe). Forţele de ordine rămase cu 
imaginea "necompromisă” în timpul evenimentelor se erijează apoi în 
arbitrul situaţiei, preluând în fapt puterea şi exercitând-o în mod di- 
rect sau nu, dar provizoriu (până la noi alegeri, noua Constituţie etc.) 
ori oferă puterea provizorie civililor constituiți în formule ad-hoc de 
guvernare, tot până la instaurarea, prin alegeri, a noii puteri procla- 
mată drept democratică. 

Armata şi serviciile secrete rămase, de regulă, fidele până în 
ultimul moment regimului în agonie şi având grija să nu se compro- 
mită, trec de partea revoluţiei doar atunci când devin conştiente că 
nu mai e nimic de făcut. Până atunci însă încleştarea dramatică şi 

eroică îşi urmează cursul amplu şi deloc linear într-un context inedit 
şi de mare complexitate, cu participanţi dintre cei mai diferiţi. 


Actorii revoluţiei 

Istoricul american Crane Brinton înseriază revoluționarii în şapte 
categorii: 1. Elite ale statului prerevoluţionar, cu nemulțumiri proprii faţă 
de puterea din care a făcut parte; 2. Oportunişti, care profită de situaţie 
tulbure pentru a-şi atinge propriile interese; 3. Nonconformişti; 4. 
Elemente teroriste şi criminale; 5. Oameni practici şi capabili revoltați de 
fărădelegea şi imoralitatea regimului; 6. Idealişti, în special tineri, 7. 
Populişti, cu discurs demagogic dar mobilizator. 

Printre participanţii activi, mai importanţi sau nu, ai evenimen- 
telor din decembrie 1989 din România întâlnim aceleaşi şapte cate- 
gorii. 

În ultimă instanţă, însă, masa critică necesară reuşitei schim- 
bării o constituie mulţimea, dar diversitatea protagoniştilor viciază 
procesul, acţiune la care concură şi manevrele de ultimă oră ale re- 
gimului ce se clatină. Se declanşează războaie informaţionale, diver- 
siuni mediatice (exagerarea numărului de victime, zvonuri alarmiste 
din cele mai incredibile, false culpabilizări etc), se instrumentează 
acţiuni ce produc panică şi teroare (asasinate la întâmplare, în 
stradă, uciderea în spitale a răniților şi a personalului medical etc.). 
Toate aceste elemente de recuzită s-au regăsit, în cele mai diverse 
forme, şi în mişcările populare ale anului 2011 din ţările arabe. 


Viitorul rămâne incert 

La capătul unui proces precipitat şi dens, cu un mare număr 
de victime, între care cele mai multe nevinovate la finalul luptei pen- 
tru putere între protagonişti, se instaurează o conducere care îşi 
asumă legitimitatea revoluţionară, dar care nu este, în mod automat, 
una care să exprime voinţa maselor şi în care se regăsesc, într-o 
măsură sau alta, şi "supravieţuitori” din puterea abia răsturnată.” Po- 
poarele cred că se eliberează, în fapt doar lanţurile se schimbă. În 
realitate, tiranul în slujba poporului a lăsat locul democratului în 
slujba Oligarhiei” scrie universitarul algerian Chems Eddine Chitour 
după înlăturarea de la putere a lui Ben Ali şi Mubarak.” Despre ce 
este vorba? - detalia el. De promovarea unei alternative prin schim- 
barea radicală a politicii ţării. E o schimbare în sistem sau de sistem? 
E vorba de a răspunde aspirațiilor de libertate, demnitate a cetățeni- 
lor şi de a le asigura condiţii de viaţă decente în care să se poată 
împlini? Mimetismul e distrugător şi nu sunt asemănări între revolta 
tunisiană cu consecinţele ştiute şi revolta egipteană”. 

“Viitorul rămâne incert şi după răsturnarea vechilor regimuri. 
Revoltele arabe nu sunt încă împlinite, dacă ne gândim la sistemul 
care ia locul dictaturilor răsturnate”, scrie Marie Costraz în săptămâ- 
nalul francez "Rue 89”. Principalul triumf al revoluţiei este poate vic- 
toria asupra fricii. 

"Popoarele arabe se umanizează, zidul fricii a căzut” - scrie 
Chems Eddine Chitour. Nimic nu va mai fi ca înainte”. 

Nu chiar nimic, pot spune românii la două decenii după Revo- 
luţia lor din 1989. 


22 mai 2011 

VOCI CARE NU TREBUIE AUZITE 


O culegere de articole nu e de obicei o carte grea. În alcătui- 
rea ei intră de toate, iar textul de ziar nu are o viaţă mai scurtă decât 
altele? Dar „Agonia postdecembristă”, autor Claudiu Iordache, chiar 
dacă pare a trece fără a fi luată în seamă, ca toate cărţile sale, nu e 
o antologie gazetărească înjghebată ad hoc. 

E, de la un capăt la altul, un rechizitoriu vehement şi o la- 
mentaţie patetică, revoltată, îndreptăţită, prin nimic exagerată, des- 
pre ce-a ajuns România în primele două decenii de după Revoluţia 
din 1989. 

Tot ce s-a făcut, totuşi, bun sub Ceauşescu, dar de popor, a 
fost diabolizat şi distrus, bogăţiile ţării au fost prăduite pe mai nimic 
de hrăpăreţi conaţionali sau de dinafară, enorma simpatie şi credibi- 
litate a României în lume au lăsat locul perplexităţii, neîncrederii şi 
chiar ostilităţii, ba chiar dispreţului, pe care nu-l ascund faţa de faptul 
românesc, nici foştii parteneri, nici noii parteneri ai ţării, speranţele şi 
planurile românului de rând s-au dus de râpă, ieşirea din dezastru nu 
se întrezăreşte. Nu-i deloc greu nimănui să producă asemenea con- 
statări care ar trebui să ardă, să trezească, să îndemne la acţiune 
conştientă. 

În fruntea statului e un „regim ucigaş”, mereu cam acelaşi, 
chiar dacă combinagiii îi recompun chipurile altfel, dar la fel dacă nu 
chiar tot mai dăunător pentru patrie şi oamenii ei. Oameni care, spre 
uimirea autorului şi a noastră a tuturor, devin „victima complice” a 
dezastrului naţional (pagina 116 şi următoarele). Sau, la pagina 121: 
„România este o ţară, ca şi înainte de 1989, fără propriul sens, fără 
propria sa mistică, fără propria ei vocaţie, o natură trăită în devălmă- 
şia ce ascunde, deopotrivă, forţa instinctelor şi tăcerea spiritului, un 
prezent fără perspectiva de a dăinui, o credinţă de sine care a apus 
până şi dorinţa de viitor”. 

E greu de ales citate dintr-o carte care, deşi de articole, e mai 
densă şi mai coerenta ca un studiu ştiinţific. Claudiu lordache pune 
fierul înroșit al verbului pe toate cangrenele realităţii post decembriste 
româneşti şi o face fără menajamente, pe şleau. De aceea, cartea lui 
e greu de suportat, de îndurat la citit, e o carte, am zice, imposibilă. 

Şi oricum, indezirabilă pentru droaia de vinovaţi de cele întâmplate şi 
care se întâmplă în continuare cu ţara aceasta, într-un dezastru 
perfect concertat (cum or fi ajuns, Doamne, să se găsească, să se 
încârduiască, să se aranjeze între ei şi să „implementeze” un ase- 
menea proiect de distrugere ai unei ţări, toţi aceşti „hoitari”, cum le-ar 
zice Fănuş Neagu?). O carte imposibilă, dar cât de necesară! 

Căci, spunea profesorul Dumitru Mazilu cu ocazia întâlnirii cu 
intelectualul maghiar Gaspar Miklos Tamas, dacă Revoluţia Ro- 
mână, şi toate revoluțiile din Est, n-au avut parte de un proiect al re- 
voltaţilor, profitorii interni şi externi au avut un plan sistemic, perfect 
armonizat, care funcţionează fără greş şi cu rezultate pe care le sim- 
tim direct, clipa de clipă, pe pielea noastră, fiecare dintre noi. 

G. M. Tamas, fost dizident şi în România, şi în Ungaria, şi 
înainte şi după revoluţii, e şi el un incomod pentru putemicii zilei şi 
„boierii minţii” aserviţi lor. Şi el deranjează, nici despre ce scrie şi ce 
spune el nu se face vorbire. Nu sunt „corecţi politic” nici el, nici Clau- 
diu lordache. Adevărurile lor, care ar trebui să fie şi ale noastre, sunt 
ascunse lumii pe cât cu putinţă, nu ajung până unde şi cât ar trebui. 
Cei doi lucizi, şi toţi cei asemenea lor, n-au ce căuta în agora. Inte- 
lectualul maghiar a fost pensionat precipitat, celui român i se pregă- 
tesc tot felul de ticăloşii pentru a-l îndepărta de la conducerea Insti- 
tutului Revoluţiei ori pentru a înăbuşi Institutul. 

Cartea „Agonia postdecembristă” (Editura Irini, 2010), cărțile 
lui Claudiu lordache nu mai pot fi însă distruse, ele pot fi însă citite şi 
adevărul lor, adevărul nostru, însuşit în toată complexitatea şi tot 
dramatismul său, se cuvine să ne ducă, în sfârşit, la faptă. 


2 iunie 2011 

HOITARII REVOLUŢIEI 


Revoluţia Română a existat şi a triumfat. Înainte de a deveni 
ori mai degrabă înainte de a i se da feluritele porecle posibile - com- 
plot, lovitura de stat, schema KGB sau/şi ale altor agenturi. 

Revoluţia s-a produs şi a triumfat. Ce s-a întâmplat după, e cu 
totul altceva. De aceea, îmi explic eu, Institutul Revoluţiei se şi 
cheamă Institutul Revoluţiei Române din Decembrie 1989. Aşadar, 
din decembrie 1989. 

De ce a fost revoluţie? Vrem-nu vrem, explicaţia cea mai 
clară, mai simplă, mai pe înţeles a dat-o chiar figura emblematică a 
momentului, lon lliescu: a fost revoluţie pentru că s-a produs o 
schimbare de sistem. 

Revoluţionarii genuini au fost, mai întâi, cei de la Timişoara, 
dar ei nu puteau izbândi fără toată ţara. Au reuşit, şi ei, şi toată ţara, 
iar sistemul s-a schimbat. Cum? România nu mai este „tară socia- 
listă multilateral dezvoltată”, adică un stat proclamat socialist dar de- 
parte de ce ar fi trebuit să însemne socialism. lar acest socialism 
denaturat a fost înlocuit cu capitalism. Tot denaturat. De fapt, sălba- 
tic. lar în capitalism nu sunt doar câştigători, sunt şi păgubaşi. Cei 
mai mulţi dintre românii de astăzi sunt victime ale proaspătului nostru 
capitalism. Dar schimbare a fost. Aşadar, revoluţie. 

Schimbare de 180 de grade, deci revoluţie, şi pentru că Ro- 
mânia, stat membru al Tratatului de la Varşovia şi al CAER, a deve- 
nit, după câţiva ani de la Decembrie 1989, stat membru al NATO şi 
al UE. 

Cine mai poate să susţină nu a fost revoluţie, e ori fără 
minte, ori interesat. Oricum, merită vorbele cele mai grele, căci pen- 
tru această schimbare radicală s-au sacrificat, conştient sau nu, vieţi 
umane. De aceea, cine contestă Revoluţia Româna săvârşeşte un 
sacrilegiu, spurcă morminte, pângăreşte vieţi şi fapte devenite amin- 
tiri sfinte. 

Dar iată că există şi asemenea hoitari, cum le-ar fi spus Fănuş 
Neagu. Hoitarii care au lucrat şi lucrează nu numai pentru a fura, a 
nega sau a răstălmăci Revoluţia, ci şi pentru a o şterge pur şi simplu 
de pe meningea românilor. Ei vor să îngăleze Memoria Revoluţiei 

care este Institutul Revoluţiei Române din Decembrie 1989 al cărui 
director general este revoluţionarul autentic dar fără certificat - şi 
avantaje - de revoluţionar Claudiu Iordache. De nişte ani de zile, câ- 
tiva dulăi şi haite tot vor să-şi înfigă colții în această Memorie institu- 
ţionalizată a Revoluţiei Române. O amuşină în chip şi fel, le curg 
balele, de atâta poftă cu gândul la prada. Vor nu numai alte victime, 
târzii, ale Revoluţiei, vor, ca victimă, însăşi Revoluţia. Nişte domni, 
mulţi dintre ei foşti tovarăşi, sau fii, sau nepoți, sau gineri, sau profi- 
tori ai unor tovarăşi din perioada - atenţie - a cominternismului româ- 
nesc, nu a comunismului naţional al lui Ceauşescu. Ce-i polenizează 
(ca să n-o spunem chiar pe româneşte) pe ei grija că există un In- 
stitut al Revoluţiei Române? De ce fac ei tot felul de planuri, de 
vreun cincinal şi ceva, cum să înfunde şi să înăbuşe Institutul încer- 
când să-l piardă în diverse făcături birocratice şi ciudate, şi ca ipo- 
chimeni puşi în faţă, şi ca ticluiala, şi ca „locaţii” (de tipul Gării Fila- 
ret), şi ca parşivenii de scop? 

Nu-i voi numi şi eu, din decenţă, pe aceşti făcători de jocuri 
pretins viclene, dar abjecte. Îi ştie oricine, prea bine, căci n-om fi, noi, 
românii din România, chiar atât de naivi. Dar corifeul dânşilor, dom- 
nul Vladimir Tismăneanu, este de luat în consideraţie pentru că dân- 
sul ne lămureşte, în suficientă cunoştinţă de cauză şi sub oblăduire 
prezidenţială, despre vremea anomaliei comuniste în România. Nu- 
mai că Revoluţia a fost, este, altceva, este Ruptura istorică de 
această anomalie a istoriei. Istoria nu e o magazie-debara alandala. 
Nu-l învinuiesc pe jinduitorul de peste Ocean (sintagmă la modă în 
vremea tatălui său) la subordonarea sau moartea Institutului Revolu- 
tiei, nu-l învinuiesc nici că tatăl dumnealui a fost ce-a fost, căci aş 
cădea în păcatul pedepsirii urmaşilor pentru „originea lor socială”, 
nedreptate comunistă, nici pentru că s-a format şi exersat în mar- 
xism-leninism, păcatele tinereţilor, să zicem. 

Dar, vorba lui lon Aldea Teodorovici, lăsaţi-ne în pace, lăsați- 
ne odată-n pace! Lăsaţi-ne Revoluţia şi Institutul Revoluţiei în viaţă. 


18 iulie 2011 

VARA ŞI REVOLUŢIILE 


Suntem în vara de după „primăvara arabă“ şi când se împli- 
nesc 20 de ani de la puciul nereușit de la Moscova, pe care politolo- 
gul american Leon Aron îl înscrie în revoluţia rusă din 1991. Revolu- 
tiile americană şi franceză din secolul al XVIII-lea s-au produs vara, 
cele din 1848 tot vara, dar cele ruse, din 1917, iama şi toamna, cea 
cubaneză iarna şi Revoluţia Română tot într-o iarnă, clementă, 
aproape de Crăciun şi de cumpăna anilor. 

Treaba cu revoluţia, cu revoluțiile, e însă cam relativă şi nu 
neapărat în relaţie cu anotimpurile, deşi unii istorici, mai ales fran- 
cezi, teoretizează şi în chestiune (în ziua de 14 iulie 1789, când a 
căzut Bastilia, dar Ludovic al XVI-lea nota în jumalul său „Nimic“, la 
Paris era o căldură sufocantă). 

Dar tot citind presa acestei veri ajungem să ne întrebăm dacă 
în lumea arabă acum, la Moscova acum două decenii, putem vorbi 
de revoluţii. 

Valul uriaş de schimbări declanşat de Gorbaciov în anii 1980- 
1990 şi care a dus la dispariţia URSS şi renaşterea Rusiei, dar nu ca 
imperiu, necesită o dezbatere amplă, care e de altfel în desfăşurare. 

„Primăvara arabă“, şi ea încă în curs, adică tulburările vio- 
lente, şi chiar sângeroase, care au trecut de apogeu ca răspândire şi 
intensitate, din Tunisia şi până în zona Golfului, mai stăpâneşte două 
redute - în Libia şi în Siria. Avalanşa de schimbări prevestite cam în 
grabă de comentatori entuziaşti nu s-a produs. Cineva observa că de 
fapt iureşul „primăverii“ n-a răsturnat niciun regim în lumea arabă, 
nici măcar în Tunisia şi Egipt, căci dacă preşedinţii autoritari şi eter- 
nizaţi parcă la putere, Ben Ali şi Mubarak, au fost înlăturați, regimu- 
rile lor au rămas, structural, aceleaşi. În Libia, Siria şi Yemen, după 
şase luni de la începutul revoltelor, liderii nr. 1 se menţin în scaun, în 
lordania regimul nici nu a fost ameninţat în mod serios, iar în Bahrein 
trupele saudite au înăbuşit lesne împotrivirea populară. Colapsul ra- 
pid şi complet din Europa răsăriteană, în 1989, nu s-a reeditat în lu- 
mea arabă şi nici în capitalele unde dictatorii au fost alungaţi de la 
putere nu se întrevăd evoluţii cu azimut democratic, liberal, refor- 
mator. 


319 


Corneliu Vlad 


Se mai poate vorbi, atunci, de un val de revoluţii în această 
parte de lume, în prima jumătate a lui 2011? Nu, pentru că într-o re- 
voluţie „adevărată“ şi care izbândeşte, regimul vizat nu-şi mai poate 
gestiona soarta şi dispare, iar odată cu el dispare şi un întreg sistem. 
Aşa ceva nu s-a produs nicăieri în lumea arabă în acest an. 

Despre „primăvara arabă“, afirmă specialiştii de la institutul 
american Stratfor, percepţia occidentală cea mai răspândită a fost că 
regimurile aflate sub presiunea populară au fost impopulare, că re- 
voltele au exprimat voinţa unei părţi covârşitoare a populaţiei şi că 
mişcările izbucnite nu mai pot fi oprite până la atingerea obiectivelor. 
N-a fost chiar aşa. Scopul comun al tuturor revoltelor a fost înlătura- 
rea regimurilor în funcţie. Nu s-a reuşit decât înlăturarea câtorva li- 
deri nr. 1, dar vechiul sistem s-a menţinut, nu a demarat un proces 
de tranziţie spre altceva nici măcar în Tunisia şi în Egipt. lar conse- 
cinţele „primăverii arabe“, despre care se credea că vor fi de am- 
ploare regională sau chiar mondială, sau în relaţiile lumii arabe cu 
Occidentul, nu sunt, cel puţin până acum, semnificative nici măcar la 
nivel naţional. 

Şi atunci, mai putem vorbi de revoluţii în lumea arabă? Nu, şi 
nu numai pentru că aceste mişcări nu au reuşit, căci istoria consem- 
nează şi revoluţii care nu reuşesc, dar ele tot revoluţii se cheamă că 
sunt. De fapt, observă diverşi autori, o revoluţie nu prea duce nicio- 
dată la rezultatul sperat. Revoluţia franceză din 1789 a dus la direc- 
torat, imperiu şi înapoi la monarhie, revoluţia din 1848, tot în Franţa, 
la al doilea imperiu, revoluţia rusă din 1917 şi cea din China la „dic- 
tatura proletariatului“, care primeşte acum infuzie de capitalism săl- 
batic. E drept că revoluțiile cubaneză, iraniană, cele „de velur“ din 
Europa răsăriteană şi cea sângeroasă din România au schimbat ra- 
dical sistemul, dar în ce măsură au răspuns ele tuturor aşteptărilor 
este de discutat. 

De fapt, când se poate spune că reuşeşte o revoluţie? Când 
schimbă total starea de lucruri, când nimic nu mai e ca înainte. O 
revoluţie are sorţi de izbândă când un număr suficient de oameni nu 
mai vor ca lucrurile să fie aşa cum sunt, chiar dacă cei nemulţumiţi şi 
revoltați doresc lucruri diferite şi de aceea, chiar în caz de reuşită, 
mulţi rămân dezamăgiţi şi cu speranţele înşelate. Dar o revoluţie, 
pentru a se putea produce şi a reuşi, trebuie să adune o masă critică 
de revoltați şi mai trebuie să existe şi o minoritate de oameni, un nu- 
cleu ad hoc, care ştie ce trebuie făcut după victorie. De obicei, aceşti 
„Clarvăzători“ nu sunt însă un grup omogen şi de aceea începe o 
nouă fază, cea a luptei pentru putere. De aceea se spune că revolu- 

ţia îşi devorează, ca Saturn, propriii copii. Lucru valabil şi în cazul 
revoluțiilor franceză şi rusă, şi în cazul Revoluţiei Române. 

O situaţie revoluţionară se poate naşte doar pe fondul unei 
nemulțumiri generale faţă de o lume cinic inegalitară, cu o clasă poli- 
tică incompetentă şi coruptă. În Europa de Est, în 1989, aceste două 
condiţii au fost întrunite, în lumea arabă, principiul nu a funcţionat. 

„Revoluţia este o surpriză“, spune politologul american Leon 
Aron. Dar surpriza se produce doar dacă e vorba, într-adevăr, de 
revoluţie. Şi nici atunci întotdeauna. Surpriza Revoluţiei Române nu 
este izbânda ei, ci faptul că a fost întoarsă de pe calea spre o soci- 
etate pe care şi-ar fi dorit-o majoritatea românilor. 


22 august 2011 

REVOLUŢIILE DE AZI AU PROPRIA LOR RECUZITĂ 


În prelungirile ei autumnale, primăvara arabă înregistrează 
continuarea revoltelor sângeros înăbuşite în Siria şi a războiului civil 
din Libia, dar şi o nouă răbufnire a revoltei populare în Egipt. Energi- 
ile revoluţionare par să nu se fi consumat în spaţiul arab. Despre 
aceste revolte sau revoluţii se scrie mult, dar mai nimeni nu poate să 
lămurească unde vor duce ele. Că au apărut cam pe neaşteptate, 
mai treacă-meargă, pentru că, spunea cineva, orice revoluţie e o 
surpriză. Dar care e sensul tulburărilor şi schimbărilor din spaţiul 
arab, de la Atlantic şi până la Golf, nimeni nu se hazardează să pre- 
zică. Poate de aceea, „primăverii arabe” i s-a aplicat principiul domi- 
noului şi revoltele au fost asemănate cu tot felul de precedente isto- 
rice. Cu cascada răstumărilor de regimuri comuniste din Europa de 
Est din anii 1989-1991. Cu proclamarea în şir, a zeci şi zeci de state 
independente în lumea treia, în anii 1970-1980. Cu anul 1968, când 
în ţările vest-europene (Franţa şi Germania în primul rând), Statele 
Unite (prin protestele populare împotriva războiului din Vietnam), dar 
şi în Cehoslovacia („socialismul cu faţă umană” strivit de tancurile 
sovietice). Ba chiar, mai departe în timp, cu mişcările revoluţionare 
care au cutreierat Europa în 1848. 

Dar toate aceste comparații şchioapătă, aşa cum de fapt, nicio 
comparaţie nu e perfectă. Cu mişcările care au dus la prăbuşirea 
comunismului, comparaţia nu rezistă, căci popoarele din Europa Ră- 
săriteană vroiau să scape, toate, nu numai de dictatură, dar şi de 
aservirea lor faţă de Moscova, iar lumea arabă de azi e diversă şi 
animată de prea multe interese contradictorii pentru că statele com- 
ponente să aibă țeluri prioritare comune. Raţionament ce functio- 
nează şi în cazul revoluțiilor de la 1848, care au pornit de la o idee 
iniţială ce s-a răspândit apoi pe continent. Valul decolonizării a avut 
şi el o dominantă unitară, dorinţa africanilor şi asiaticilor din colonii 
de a deveni state independente şi suverane. Comparaţia e poate mai 
apropiată cu mişcările înnoitoare din Europa anului 1968, căci şi ma- 
sele arabe sunt, în acest moment, doritoare de înlăturarea unor 
structuri de putere osificate şi de schimbări. 

Recuzita tulburărilor din lumea arabă este însă cam aceeaşi 

ca în Europa de Est de acum două decenii. Mai întâi, un fapt aparent 
banal (împotrivirea lui Tokes în România, bruscarea şi decesul unui 
tânăr comerciant tunisian) declanşează o revoltă populară care se 
extinde. Puterea dictatorială, luată pe nepregătite, trece la represi- 
une, unele forţe de ordine sunt băgate în faţă (de obicei poliţia şi ar- 
mata), altele stau prudenţe în rezervă (serviciile secrete). Televiziu- 
nea naţională devine portavocea revoltaţilor, iar pe fondul zvonurilor 
celor mai alarmiste regimul, în pierdere de viteză, lansează cifre 
exagerate privind numărul victimelor şi acuză amestecul străin al 
„agenturilor “. Armata se implică tot mai mult în restabilirea situaţiei, 
mai ales după fuga dictatorului (care este prins şi va fi judecat). Se 
declanşează lupta pentru putere în sânul revoluţionarilor, iar solida- 
ritatea lor spontană de până atunci se diluează şi se sparge. Liderii 
militari şi serviciile secrete - aceleaşi din timpul fostului regim - 
cheamă la linişte şi ordine şi se iau măsuri tot mai coercitive. Noul 
regim, provizoriu, promite democratizare, pluripartitism, o nouă Con- 
stituţie şi alegeri libere. Lucrurile încep să se liniştească iar oamenii, 
tot mai sceptici şi deziluzionaţi, se întreabă dacă se va schimba într- 
adevăr ceva şi dacă va fi mai bine sau mai rău ca înainte. 

Revoluţiile de azi par să-şi configureze chiar şi o recuzită pro- 
prie. 


24 octombrie 2011 

Reproduc, în paginile ce urmează, ultimele trei texte publicate 
în ziarul “România liberă” înainte de Revoluţia din Decembrie 1989. 
Primele două au apărut la rubrica zilnică a paginii exteme, un cursiv 
pe o coloană, în partea de stânga jos a paginii, rubrica mai citită de- 
cât altele, căci încerca să fie scrisă mai altfel decât în limba de lemn 
a vremii. Pentru că era un text lung şi pe o coloană, cineva din re- 
dacţie îi spusese “banană” şi aşa i-a rămas numele. Al treilea text, 
redactat după un punctaj impus de Secţia de presă a CC, a apărut în 
ultimul număr al ziarului din timpul lui Ceauşescu, la 22 decembrie. 

Nu sunt texte de disident, ci ale unui gazetar care s-a străduit 
să-şi facă onest meseria. 

lar faptul că ultimul text din cele trei “a fost lăsat” să apară în 
ziar aşa cum a fost scris, fără nici cea mai mică modificare, m-a con- 
vins că la sediul CC al PCR nu se mai lucrează, că regimul se duce. 

VIAŢA 


Mai mult sau mai puţin inspirați, cosmonauţii şi astronauții, 
adică pământenii care au avut putinţa de a contempla, dintr-o privire, 
întreaga planetă din spaţiu, ne vorbesc despre imaginea fascinantă a 
geoidului nostru mirific colorat, proiectat pe imensitatea hăului de 
beznă a Universului. O imagine frapantă, unică, vie. Vie însă nu nu- 
mai la figurat, ci şi la propriu - apreciază savantul James Lovelock. 
Pământul - spune el - se comportă asemenea unui organism viu. lar 
în sprijinul acestei susţineri, savantul a elaborat şi o teorie pe care a 
numit-o Gea, după numele zeiţei Pământului a vechilor greci aşadar, 
planeta noastră trăieşte şi funcţionează ca un superorganism, în 
care elementele vieţii interacționează cu procesele fizice şi chimice 
în vederea asigurării condiţiilor necesare vieţii. 

Ideea lui Lovelock nu este nouă. Încă din 1785 geologul sco- 
tian James Hutton vedea Pământul ca o fiinţă animată. Dar Lovelock 
încearcă să ofere acestei ipoteze vechi de peste două secole un 
fundament riguros, apelând la cele mai noi cercetări ştiinţifice şi teh- 
nologice. Teoria Gea, formulată de el încă de la începutul anilor 
1970, n-a prea fost luată în seamă iniţial de lumea ştiinţifică. Aveau 
să treacă aproape două decenii până când, la o importantă reuniune 
a savanților, desfăşurată sub auspiciile Uniunii Geofizice Americane 
în 1988, comunitatea austeră a savanților avea să-l congratuleze pe 
Lovelock cu ovaţii pentru teoria sa. „Oamenii de ştiinţă au început să 
se aplece mai atent asupra teoriei Gea din cauză că lumea i-a obli- 
gat să o facă” - observa colaboratorul ştiinţific al săptămânalului 
“Time” Eugene Linden. Dacă vor să înţeleagă asemenea probleme 
presante ale mediului cum sunt efectul de seră sau consecinţele dis- 
pariţiei speciilor, ei vor trebui să depăşească îndărătnicia de a privi 
lucrurile doar prin prisma specialităţii lor. 

Cercetătorii au ajuns, bunăoară, la concluzia că atmosfera 
Pământului ar deveni instabilă şi ar primejdui viaţa dacă biosfera n-ar 
acţiona ca un factor regulator absolut necesar în această privinţă. De 
circa 200 milioane de ani, procentajul de oxigen din atmosferă se 
menţine la aproximativ acelaşi nivel - circa 21 la sută. Dacă acest 
procentaj ar creşte către 25 la sută, ar apărea pericolul izbucnirii 

unor incendii spontane; dacă el ar scădea sub 15 la sută, numeroase 
forme de viaţă s-ar asfixia. Se pare, afirmă savanții, că tocmai bio- 
sfera este cea care asigură menţinerea constantă a procentajului 
optim, de 21 la sută. 

Aşadar, Terra ca organism viu. Singurul din universul cunos- 
cut nouă. Viaţa nu numai că asigură Terrei o imagine mirifică, aşa 
cum se vedea ea din spaţiu, dar viaţa este şi un factor de regenerare 
a vieţii pe Terra. Păstrând nealterat acest organism global în faţa 
tuturor sfidărilor - de la deteriorarea mediului până la cursa înarmă- 
rilor şi pericolul războiului nuclear - omenirea asigură de fapt condiţi- 
ile de perpetuare a vieţii pe planetă şi a înseşi vieţii planetei, ca or- 
ganism. 


16 decembrie 1989 

REŢETE... 


De la bun început trebuie precizat şi subliniat că faptele de 
petrec în Statele Unite şi nu în altă parte, oricât de incredibil ar putea 
părea acest lucru. De câtva timp, Parlamentul ţării este antrenat într- 
o dezbatere - calificată drept „furtunoasă de săptămânalul „Time” - 
despre „rolul corespunzător al Guvernului în ceea ce devine o eco- 
nomie tot mai globală”. 

Se pun tot mai des întrebări de genul: "„Este necesară inter- 
venţia federală (adică a statului - n.n.) pentru reorientarea procesului 
de luare a deciziei în partea companiilor, de la câştiguri pe termen 
scurt la planificare pe termen lung? 

Însuşi faptul că această dezbatere are loc - şi se poartă unde 
se poartă - e un lucru peste care nu merită să se treacă aşa de uşor. 
Într-un moment în care se exaltă mai mult ca oricând virtuțile eco- 
nomiei de piaţă şi ale „liberalismului economic” şi când aceste for- 
mule sunt insistent şi virulent recomandate, în dreapta şi în stânga 
(dar cu deosebire în stânga), iată că tocmai în Statele Unite - şi nu 
într-un cadru oarecare - se are în vedere asigurarea unui rol cores- 
punzător statului în economie, la nivel naţional, în scopul afirmării 
planificării pe termen lung. Semnificativ este şi faptul că opinii în 
acest sens se manifestă chiar în guvern. Şi este vorba de ministere 
de prim rang, cum sunt Comerţul şi Apărarea. 

Este mult prea clar şi dacă în Congres şi în Administraţie se 
vorbeşte acum (tocmai acum!) de sporirea rolului statului în econo- 
mie, de planificare economică, ceva trebuie să fie la mijloc. Ce? Intre 
atâtea altele, e vorba de o prioritate presantă şi anume necesitatea 
de a face faţă aşa cum se cuvine competiţiei tehnologice mondiale şi 
îndeosebi sfidării nipone. 

Recent, două instituţii serioase, Comitetul Consultativ Naţional 
pentru semiconductori şi Institutul de politică economică au produs, 
fiecare, câte un studiu şi concluzia lor comună este că „industriile 
americane de înaltă tehnologie au nevoie de mai multă conducere 
din partea guvernului, nu de mai puţină”. Evidenţa unui asemenea 
imperativ este mai clară ca oriunde în domeniul computerelor, ra- 
mura industrială de departe în frunte în SUA. Dar în acest domeniu 

de vârf, Statele Unite alocă mai puţin cu 50 la sută pentru cercetare- 
dezvoltare decât principalul lor competitor, Japonia. Şi aceasta, re- 
marcă „Time”, pentru că „uzinele japoneze de semiconductori bene- 
ficiază de încurajare activă din partea Guvernului”. 

Aşadar, când e vorba de „câştiguri pe termen scurt”, trăiască 
liberalismul economic şi lipsa de planificare, dar dacă e să se poarte 
o bătălie tehnologică îndârjită şi de perspectivă, tot statul, tot planifi- 
carea economică să trăiască! 

Cum rămâne însă atunci cu credibilitatea reţetelor vândute în 
chip şi fel altor ţări, despre binefacerile economiei de piaţă şi nepla- 
nificate, când în propria casă a liberalismului economic factori şi in- 
stituţii de mare influenţă cheamă statul în ajutorul economiei? 


19 decembrie 1989 

DOLARII ÎN SPRIJINUL „DREPTURILOR OMULUI” 


Din noianul de ştiri care fac înconjurul lumii în legătură cu 
agresiunea Statelor Unite împotriva Republicii Panama, act de încăl- 
care gravă a independenţei şi suveranităţii acestui stat, ca şi a prin- 
cipiilor elementare ale dreptului internaţional, una reţine atenţia cu 
deosebire. Declaraţia purtătorului de cuvânt al Casei Albe, prin care 
se anunţă că SUA au pus un premiu de 1 milion de dolari pentru 
capturarea generalului Noriega şi câte 150 de dolari „pentru fiecare 
luptător panamez loial lui Noriega, care va fi elimina”. 

Este de-a dreptul incredibil, în zilele noastre, ca o înaltă oficia- 
litate a unui stat să declare, pe tonul cel mai senin cu putinţă, stabili- 
rea unei recompense pentru prinderea şefului de guvern al unui alt 
stat, independent şi suveran. Nu există - nu ar putea exista - nici un 
fel de justificare pentru un asemenea act de terorism de stat, în con- 
tradicţie flagrantă cu cele mai elementare drepturi ale omului, cu 
principiile de bază ale dreptului internaţional. Şi, se ştie, actele tero- 
riste conduc la exacerbarea violenţei, la materializarea acesteia în 
forme ale terorismului de stat. După cum, în general, nu există - şi nu 
poate exista - nici un fel de justificare pentru a trimite trupe pe terito- 
riul unui stat liber şi independent în numele, chipurile „salvării demo- 
craţiei”. Dar despre ce democraţie este vorba, de fapt? 

Se invocă, în acest sens, la Washington, faptul că alegerile 
desfăşurate în Republica Panama la 7 mai a.c. ar fi dat câştig de 
cauză candidatului prezidenţial. Să presupunem prin absurd că aşa 
ar fi stat lucrurile, ceea ce nu corespunde însă adevărului. Dar cine 
le atribuie autorităţilor SUA prerogativele de a interveni în forţă, ma- 
siv, brutal, pentru reglementarea situaţiei dintr-o altă ţară? Poporul 
republicii Panama este singurul îndreptăţit să-şi hotărască propriul 
destin, conform propriei voințe şi propriilor aspirații. El nu are, în nici 
un caz, nevoie de „socotitori” ai rezultatelor scrutinului desfăşurat în 
urmă cu peste jumătate de an, mai ales că aceşti „socotitori” au venit 
înarmaţi până în dinţi, cu avioane şi nave de răzbi şi sunt departe de 
a se dedica unor paşnice îndeletniciri contabiliceşti de renumărare a 
buletinelor de vot. 

Operaţiunea militară făţişă îndreptată împotriva guvernului le- 

gal al Republicii Panama în care sunt stimulati, prin promisiuni de 
recompense deloc neglijabile, să participe inclusiv „ucigaşi cu sim- 
brie”, nu are nimic comun cu principiile unanim acceptate ale res- 
pectării independenţei şi suveranităţii statelor, cu neamestecul în 
afacerile interne, cu nerecurgerea la forţă şi la ameninţarea cu forţa. 

Frazele despre „democraţie” nu au nimic comun cu realitatea 
brutală a agresiunii împotriva unui stat independent şi suveran. lar 
peroraţiile pe tema drepturilor omului nu au nimic comun cu răsplata 
promisă pentru „capturarea” sau „eliminarea” (adică uciderea) cetă- 
țenilor altui stat. 150 de dolari - atât cotează la bursa politică a Sta- 
telor Unite ale Americii, preţul unei vieţi omeneşti. Şi aceasta într-o 
tară care se erijează în „apărătoare a drepturilor omului”. 

A te erija în campion al drepturilor omului şi a folosi ca argu- 
mente ultime în acest sens armele şi dolarii nu înseamnă desigur 
altceva decât o autodiscreditare totală a respectivei politici. Armele şi 
dolarii nu se pot substitui, în nici un caz, în viaţa internaţională, prin- 
cipiilor relaţiilor dintre state, normelor fundamentale de convieţuire în 
lumea de azi. 


22 decembrie 1989 

NOTE LĂMURITOARE ASUPRA CĂRŢII 


Prin Revoluţia Română, această ţară a avut momentul ei as- 
tral în conştiinţa lumii, iar ziarul „România liberă” a fost în acel mo- 
ment unul dintre cele mai citate titluri în presa mondială. Despre 
România şi „România liberă” a acelei vremi e vorba în această carte. 

Textele cuprinse în prezentul volum au apărut în ziarul „Ro- 
mânia liberă” (cu o excepţie-două, în “Lumea” şi “Tinerama”), între 
16 decembrie 1989 (Timişoara) şi 21 noiembrie 1991 (adoptarea 
Constituţiei), adică durata de timp a Revoluţiei Române, ca proces, 
după aprecierea cea mai larg împărtăşită. 

Am scris aceste texte de presă ca ziarist profilat pe politica 
externă şi viaţa internaţională, ca „externist” ce a practicat gazetăria 
doar în acest domeniu, din 1964 şi până astăzi. Am fost membru al 
conducerii ziarului „România liberă” şi înainte şi după 1989, recon- 
firmat în funcţie de prima adunare generală liberă a redacţiei în ianu- 
arie 1990. În toată această perioadă, de fapt între 1976 şi 1993, am 
fost şi şeful secţiei externe a ziarului. 

Înainte 1989 am încercat prin scrisul meu să fac cât mai 
mult bine, spunând, atât cât se putea, adevărul, după 1989 am în- 
cercat să fac cât mai puţin rău, ţinându-mă departe pe cât posibil de 
patimile momentului, de manipulările de presă şi de mistificările inte- 
resate în care ziarul a fost atras în acele vremuri tulburi, cu credinţa 
că scrisul nostru trebuie să slujească crezurile Revoluţiei şi interesul 
naţional. 

„România liberă” a fost până în 1989 al doilea ziar al ţării şi 
doar limitarea premeditată, “de sus”, a tirajului (la câteva sute de mii 
de exemplare zilnic) a făcut să nu fie pe locul întâi, înaintea ziarului 
“Scânteia”, “organul central al CC al PCR”. După 1989, în vremea 
Revoluţiei, „România liberă” a fost cotidianul românesc cu cel mai 
mare tiraj şi cea mai mare audienţă şi influenţă (la un moment dat 
avea un tiraj de peste 1,5 milioane exemplare) La începutul anilor 
1990, „România liberă” a fost protagonistul unor momente de mare 
confruntare de pe scena politică şi publică postdecembristă. Două 
exemple. 1. A declanşat o campanie împotriva demnitarului nr. 2 al 
FSN, Dumitru Mazilu, cerând înlăturarea sa din funcţie, acţiune în- 


335 


Corneliu Vlad 


cheiată cu succes. Şi 2. A fost principala publicaţie a „fenomenului 
Piaţa Universităţii”, drept pentru care redacţia a fost atacată şi de- 
vastată, iar ziarul suspendat, în iunie 1990, de o ceată de mineri in- 
stigată de ofiţerul de securitate Cămărăşescu. 

Îmi este greu să mă autoapreciez în ce priveşte implicarea 
mea activă, directă şi personală în aceste două evenimente (am fost 
singurul membru al conducerii ziarului, şi chiar al redacţiei, care s-a 
aflat la ziar în timpul atacului minerilor şi am tratat personal cu Că- 
mărăşescu plecarea minerilor din redacţie). Într-o societate normală 
şi în vremuri normale, poate că un ziar cu orientare independentă ar 
trebui să aibă o linie non-partizană, neemoţională şi să-şi facă treaba 
prin informare şi apreciere obiectivă a faptelor, nu să se arunce în 
vâltoarea evenimentelor. 

La un simpozion internaţional de la Lenzburg (Elveţia), din 
toamna lui 1990, asupra condiţiei presei independente în ţările din 
Europa de Est, spuneam: „Îmi amintesc de o noapte incandescentă, 
la câteva săptămâni după răsturnarea regimului comunist de la 
Bucureşti, când după o serie de incidente ce au implicat mulțimile şi 
liderii noii puteri, ziarul nostru a titrat pe prima pagină: „România 
liberă” cere destituirea domnului X”, era vorba de nr.2 în ierarhia noii 
puteri. Şi într-adevăr, după câteva zile, demnitarul avea să 
părăsească scena politică. Dar un ziar ca “New York Times”, “Neue 
Zurcher Zeitung” sau “Le Monde” n-ar fi redactat un titlu de articol în 
asemenea termeni. Să nu uităm însă că nici realităţile de azi din 
Statele Unite, Elveţia sau Franţa nu sunt comparabile cu cele din 
România acelor momente, când instituţiile democratice erau practic 
inexistente. Şi astăzi mai au încă mult până la a corespunde 
exigenţelor statului de drept. Presa din România nu poate fi deci su- 
pusă etaloanelor presei occidentale, care evoluează într-un cadru 
democratic bine articulat şi îndelung șlefuit în timp. Presa indepen- 
dentă din România, ca şi aceea din celelalte {ări din Estul Europei, 
este condamnată la condiţia aparent imposibilă sau inacceptabilă de 
a fi în acelaşi timp şi jucător şi arbitru, şi parte şi judecător, şi partici- 
pant şi critic”. 

„România liberă” a fost - ca toată presa română de altfel - un 
sprijinitor activ al Revoluţiei şi al idealurilor sale, dar s-a distanțat de 
FSN şi de liderii săi după ce Frontul a decis să se transforme în for- 
maţiune politică şi să participe la alegeri. Din acel moment, ziarul s-a 
constituit într-un adversar energic al noii puteri, asupra căreia a 
dezlănţuit campanii de răsunet. Ca membru al „bandei celor 7” (Co- 
mitetul director) care conducea redacţia, am participat la această 

ofensivă de presă, preocupat însă de polemica de idei, argumentată, 
nu prin denigrare şi invectivă populistă. 

În publicistica mea pe teme de politică externă a României şi 
relaţii internaţionale, care a însemnat şi înseamnă partea covârşi- 
toare a muncii mele de gazetar, am eliminat abordarea partizană, 
pătimaşă şi am pus mai presus de orice interesul naţional. L-am în- 
soţit pe şeful statului în grupul de presă al vizitei la sesiunea specială 
a Adunării Generale ONU din 1991. Într-o discuţie neoficială dintre 
preşedintele lon Iliescu şi ziariştii care-l însoțeau, în avionul prezi- 
denţial pe ruta Bucureşti - New York am spus la un moment dat că 
atunci când relatezi despre o misiune a şefului statului în străinătate, 
presa trebuie să fie obiectivă şi să lase deoparte politica intemă şi 
politicianismul. „În străinătate, şeful statului este asemenea drapelu- 
lui naţional, nu poate fi denigrat şi terfelit”. Un redactor de la un ziar 
al Puterii a relatat, în corespondenţa sa, replica mea, şi, la întoarce- 
rea în ţară, în redacţie, doi dintre membrii Colegiului director, Petre 
Mihai Băcanu şi Anton Uncu, mi-au reproşat vehement atitudinea, iar 
unul dintre ei chiar a încercat să mă agreseze fizic. (Săptămânalul 
“România Mare” a relatat o versiune oarecum fantezistă a inciden- 
tului). Această întâmplare şi încă altele (refuzul lui P.M.B de a mai 
accepta deplasarea mea la Chişinău şi Tiraspol pentru a relata des- 
pre soarta lui Ilaşcu, care fusese condamnat la moarte, după ce am 
fost singurul ziarist din România şi din lume care am participat la şi 
am relatat, de la faţa locului, despre toate şedinţele simulacrului de 
proces înscenat lui Ilaşcu şi ai săi), m-au făcut ca, la un moment dat, 
să-mi dau demisia de la ziar şi să părăsesc redacţia în care lucra- 
sem aproape 30 de ani. 

Dar cei câţiva ani din istoria Revoluţiei Române în care am 
practicat ziaristica la „România liberă”, mi-au dat şansa de a fi în 
miezul evenimentelor într-o clipă unică din istoria României, una în 
care acest ziar a fost, mai mult decât oricare altul, la înălţimea mo- 
mentului. 

Am inclus în această culegere de articole şi ultimele trei mate- 
riale apărute în ziar înainte de 23 decembrie 1989, în timpul regimu- 
lui Ceauşescu. Le-am inclus în acest volum, în anexă, pentru de- 
pune mărturie despre cum se putea face, totuşi, presă onestă şi în 
România acelui timp, în al doilea cotidian naţional, ziar controlat şi 
orientat clipă de clipă de secţia abilitată de la Comitetul Central al 
Partidului. Textele cuprinse în volum sunt însă consacrate momen- 
tului internaţional 1989-1991, definit de prăbuşirea prin revoluţie a 
regimurilor din blocul comunist european, desființarea Tratatului de 


337 


Corneliu Vlad 


la Varşovia şi a CAER, dezintegrarea URSS, încheierea războiului 
rece, noile relaţii între fostul Est şi Vest, un Vest rezervat şi reticent 
la schimbările din lumea comunistă, căutările legate de o nouă arhi- 
tectură de securitate şi cooperare în Europa, idei şi demersuri de 
regrupare regională în fosta Europă răsăriteană, Europa Centrală, 
Europa de Sud-Est, escaladarea unui nou tip de conflict internaţio- 
nal, între Occident, în primul rând Statele Unite şi lumea islamică, 
prin războaiele din Golf şi din Irak şi intervenţia armată a SUA şi a 
aliaţilor lor. 

Am urmărit şi am comentat noua politică extemă a României, 
de la primii ei paşi, cu iniţiativele, ezitările, progresele şi eşecurile ei, 
în relaţiile sale cu Statele Unite, Europa Unită, Uniunea Sovietică / 
Federaţia Rusă şi, nu în ultimul rând, Republica Moldova. 

O atenţie particulară a fost acordată modului în care presa lu- 
mii scrie despre România Revoluţiei din decembrie 1989. În cei câ- 
tiva ani ai Revoluţiei Române, prin biroul meu de la etajul al treilea al 
Casei Scânteii / Casa Presei libere, s-au perindat sute de ziarişti din 
presa scrisă şi televiziune, din zeci de ţări ale lumii - din ţările vecine, 
SUA, Franţa, Marea Britanie, Germania, Italia, Spania, Japonia, 
China şi Taiwan, lumea arabă, America Latină, Africa. Între ei, ame- 
ricanul Tad Szulc şi rusoaica Marina Pavlovna Silvanskaia, monştri 
sacri ai presei mondiale. Tad Szulc a dezvăluit în „New York Times” 
că se pregăteşte o invazie asupra regimului Fidel Castro în Cuba 
(acţiune confirmată, dar eşuată, în Golful Porcilor), după care a tre- 
buit să părăsească ziarul, iar Maria Pavlovna Silvanskaia a lucrat şi 
la revista „Problemele păcii şi socialismului”, şi la Fundaţia Carnegie. 
Mi-a păşit pragul redacţiei şi ziaristul francez, originar din Republica 
Moldova, Victor Lupan, de la „Le Figaro Magazine”, trimis precipitat 
la Bucureşti pentru a obţine explicaţii, după ce am denunţat energic 
relatarea sa mistificatoare despre Revoluţia Română în primul articol 
din presa română care a denunţat acţiunile de denigrare a eveni- 
mentelor din România, acţiuni ce aveau să devină campanie de 
presă internă şi internaţională care continuă şi astăzi, după 20 de ani 
de la evenimente. Cu Victor Lupan am purtat atunci o discuţie lămu- 
ritoare, iar stenograma ei a apărut în „România liberă” şi la “Le Fi- 
garo Magazine”. 

România era, în acele zile, cap de afiş în presa mondială, iar 
„România liberă” era citată zilnic în mass-media lumii. 


Şi totuşi, Revoluţia Română 


ÎN REDACŢIA „ROMÂNIEI LIBERE“, 
ÎN TIMPUL REVOLUŢIEI ROMÂNE 


Revoluţia română am „prins-o” şi eu. Mă apropiam, ca vârstă, 
de 50 de ani şi se presupune că îndeajuns de matur pentru a şti ce 
face. Dar am făcut revoluţia nu la CC, nu la casa lui Ceauşescu sau 
la Televiziune, ci la locul de muncă. În redacţia „României libere”, 
unde eram şeful secţiei externe. Cu câteva zile înainte de plecarea 
lui Nicolae Ceauşescu cu elicopterul de pe terasa sediului C.C., scri- 
sesem un articol despre intervenţia armatei americane în Panama. 
Era un subiect impus, nu ales de mine. Era „sarcină" de la secţia de 
presă a CC. 

Trebuia accentuat pe principiile respectării independenţei şi 
suveranităţii statelor, neintervenţiei în treburile interne ale altui stat, 
neamestecului în afacerile interne. Am scris articolul fără caznă, 
intrasem în „în rezonanţă" cu indicaţiile primite, de data aceasta nu 
mi se mai păreau constrângătoare sau absurde. Era clar unde 
trebuia să bată articolul: împotriva unei eventuale intervenţii străine 
în România. Prin Bucureşti circula zvonul că URSS ar putea 
interveni şi militarmente în România pentru a-l răstuma pe Ceau- 
şescu, aşa cum o făceau deja Statele Unite, cu succes, în Panama, 
unde tocmai îl răsturna de la putere pe Noriega. Simultane întâmplări 
de genul acesta se mai produseseră (,„întâmplări”?) în timpul războ- 
iului rece, în relaţiile sovieto-americane. Intervenţia militară sovietică 
în Ungaria, în 1956, s-a întâmplat concomitent cu intervenţia militară 
britanico-franco-israeliană la Suez. Şi una, şi cealaltă, încălcări fla- 
grante ale legii internaţionale. 

Am redactat articolul într-un stil mai personal şi mai sincer pă- 
timaş decât în tonul propagandistico-marţial statuat ca normă de fier 
în presa vremii şi am aşteptat cu nerăbdare, dar mai mult cu curio- 
zitate, cu interes, „observaţiile” şi „modificările” de la Secţie. S-a pri- 
mit răspunsul în redacţie ziua următoare. 

Se publică aşa, nici o schimbare. 

În clipa aceea am ştiut că regimul cade, că e vorba numai de 
ore. Nimănui nu-i mai ardea la Secţie, în CC, de „nuanţe”, de flori- 
cele stilistice în dulcea limbă de lemn, în plină numărătoare inversă. 

A fost ultimul text pe care l-am scris şi publicat în presa comunistă, 
dar nu mi-e ruşine de el, dimpotrivă. 

La 22 decembrie, ora 10.20, un bărbat cu voce gravă anunţa 
la radio că „trădătorul Milea s-a sinucis”. Eram la o şuetă în biroul 
dactilografelor de la ziar. Am ascultat vestea la un tranzistor hârâit şi 
legat cu elastic. Atunci am primit confirmarea sfârşitului regimului. 
Am început să ne vânzolim cu toţii, pe coridoare mai ales decât prin 
birouri, ne intrase în instinct că nu trebuie să vorbim necuviinţe poli- 
tice acolo unde ziceam noi că erau instalate microfoane de ascul- 
tare. Din oraş, din centru, zona CC şi Bulevardul Magheru, câţiva 
colegi urmăreau din balcon ce se întâmplă în stradă şi ne şi ne ti- 
neau la curent prin telefon. Pe străzi se îmbulzea mulţime, dar nu se 
prea ştia ce are de gând să facă. 

Ar fi fost bine să fi notat, clipă de clipă, pe hârtie ce se întâm- 
plă, dar cui îi stătea capul la aşa ceva? Schimbam între noi zvonuri 
şi ne gândeam ce vom face imediat după momentul zero, pe care-l 
vedeam peste nişte minute sau ore. La ora 12.09, când elicopterul 
cu soţii Ceauşescu s-a ridicat de pe terasa C.C, apoi când văzut 
hărmălaia de la televizor şi am auzit că „Dictatorul a fugit, suntem 
liberi, suntem liberi”, ne-am pus să vorbim şi noi despre primul nu- 
măr cu adevărat liber al ziarului. Dar nu înainte de a o destitui pe 
redactorul şef Maria Costache din funcţie. Cineva i-a cerut să pără- 
sească imediat incinta. Altcineva a avertizat-o bădărăneşte, să plece 
„fără maşină”. N-am ales măcar o conducere provizorie a redacţiei, 
dar câţiva ne-am apucat să scriem pentru ziarul de a doua zi, iar se- 
cretarii de redacţie încercau în zadar să găsească pe telexul cu flu- 
xul ştirilor Agerpres ceva texte de pus în pagină. Greu de găsit, căci 
telexul umplea la nesfârşit rolele de hârtie cu corespondenţă între 
diverşi generali din Armată, Miliție şi Securitate. 

Nu luam în seamă metrii de bandă de hârtie cu texte intermi- 
nabile, erau imediat aruncate, ce păcat că nu s-au păstrat. Îmi mai 
amintesc doar că apăreau nume de care nu mai auzisem niciodată 
până atunci şi care mi se păreau că sună ciudat: Mortoiu, 
Stamatoiu... Cam ştiam protocolul persoanelor oficiale, îl aveam la 
îndemână când eram „responsabil de număr”, pentru a putea verifica 
numele şi funcţia exactă a unuia şi a altuia, dar de numele care tot 
apăreau pe panglica de hârtie de pe telexul hârbuit care devenise 
cordonul nostru ombilical cu realitatea din jur, nu auzisem vreodată. 
Ziarul l-am terminat în câteva ore, dar mai târziu decât colegii de la 
alte câteva cotidiane, care scoseseră deja ediţii speciale de câte o 
pagină. Am scos şi noi o ediţie specială, de după amiază, dar după 


340 


Şi totuşi, Revoluţia Română 


„Informaţia Bucureştiului” devenită „Libertatea” şi „Scânteia tineretu- 
lui”, rebotezată „Tineretul liber” a noastră era una vag şi patetic mo- 
bilizatoare din care nu se înţelegea nimic din ce se întâmpla. 

Eram aşadar de-acum ziarist format (sau deformat) la cei 
aproape 50 de ani, când s-a produs Revoluţia Română. Nu am fost 
dintre aceia care au ieşit în stradă cu curaj, din curiozitate sau cu 
inconştienţă în faţa gloanţelor sau împotriva blindatelor, dar am trăit şi 
simţit personal Revoluţia (ca toată lumea, de altfel), mi-am asumat-o 
personal şi i-am fost părtaş la locul meu de muncă, în redacţia noastră 
de la etajul al treilea al Casei Scânteii. Am venit în acele zile zi de zi în 
redacţie, ca în vremuri normale, ceea ce mulţi n-au mai făcut-o. În 
tramvai, în drum spre redacţie, prin dreptul întreprinderii 
„Electroaparataj”, între cartierele Drumul Taberei şi Militari, mai şuie- 
rau gloanţe pe deasupra tramvaiului 41. lar într-o seară pe la ora 9,00 
un glonţ tras de nu ştiu cine dintr-un boschet a ucis un tipograf care 
ieşise din Casa Scânteii să plece acasă. La câteva minute după el, am 
dat şi eu să plec din clădire, văzusem în liftul cu care am coborât 
sânge, era sângele celui ce abia murise. În noaptea aceea m-am 
întors în redacţie şi m-am ocupat, cu alţi câţiva, de numărul de a doua 
zi dincolo de atribuţiile ce-mi reveneau de obicei (dar cine mai ştie cine 
şi ce atribuţii mai avea fiecare pe atunci, când ziarul nu avea încă nici 
conducere, nici orientare). Am mers şi în subsol, la tipografie, unde se 
trăgea ziarul, am supravegheat tirajul, difuzarea, expediţia. Ne-am 
înverşunat să împrăştiem cât mai mult din tirajul ziarului care avea să 
devină principalul ziar al Revoluţiei. „România liberă” fusese până 
atunci al doilea cotidian al României, era cumva mai credibil şi mai 
cordial decât „Scânteia”, iar faptul că unul dintre redactorii săi, de la 
rubrica „Fapt divers”, fusese reţinut de Securitate, în chiar preziua lui 
26 ianuarie 1989, ziua de naştere a lui Nicolae Ceauşescu, îi conferea 
ziarului la care lucram aura unui bastion al anticeauşismului şi 
Revoluţiei. Că respectivul, pretins disident, a făcut alte jocuri, cum 
avea să se dovedească mai târziu, e altceva, el, Petre Mihai Băcanu, 
era atunci „deţinut politic”. Dar când a venit, peste câteva zile în 
redacţie, cu plete, nu tuns zero, ca în detenţie, am început să ne 
întrebăm cam în ce fel de detenţie a fost câteva luni de zile. Băcanu şi 
alţi doi colegi ziarişti şi un tipograf s-au prins să scoată o foaie ilegală 
anticeauşistă şi acest lucru a făcut din „România liberă” ziarul numărul 
1 al Revoluţiei Române. Eram, cu toţii, mândri de asta. 

Băcanu venea zilnic cu o sarsana de materiale ce „trebuiau să 
intre” neapărat în ziarul de a doua zi. Cine i le livra, ce credibilitate 
aveau acele „materiale” e greu de spus şi acum. 

Ce avusese de gând Băcanu, căci ceilalţi doi habar n-aveau, 
urma să se dovedească mai târziu, adică după ce el a acaparat zia- 
rul pe care l-a şi vândut unei firme străine ca pe propria mustață. Dar 
la începuturile Revoluţiei, chiar înainte ca Băcanu să revină în re- 
dacţie de la penitenciarul Rahova, unde, aveam sa aflu peste ani, 
sejurnase ca un belfer, la discuţii cu cafea şi ţigări Kent, în taifasuri 
cordiale cu milițieni şi ofiţeri de securitate, în acele momente, „Ro- 
mânia liberă” era o voce de presă sinceră şi de impact. A contat mult 
că unul dintre tovarăşii de ispravă temerară ai lui Băcanu la scoate- 
rea ziarului ilegal, Mihai Creangă, era un om bine intenţionat şi un 
sufletist şi de fapt el, ca redactor şef al ziarului, reuşise să-i dea 
„duh”, să-l facă de crezare, să atragă asupra acestui titlu de ziar şi 
atenţia străinătăţii, care ne-a trimis, la redacţie, şi fel de fel de aju- 
toare (ce au ajuns aceste ajutoare, iarăşi, nu-i de vorbit acum). 

Fapt e că atunci, în acele zile, „România liberă” şi-a trăit mo- 
mentul ei de apogeu. Scotea la un moment dat cam un milion şi ju- 
mătate de exemplare pe zi, se stătea la cozi pentru cumpărarea zia- 
rului (e drept, nu numai pentru el), aruncam teancuri de ziare, pe 
gratis, desigur, prin pieţe, staţii de tramvai, magazine etc. Era vre- 
mea ziarelor libere şi, de multe ori, gratuite, care se vindeau la 
chioşcuri ca pâinea caldă, erau cozi mari dimineaţa, lumea toată ci- 
tea ziare. Cu aşa ceva nu se va mai întâlni prea curând România. 

Dar spuneam că ziarul trebuia să-şi aibă o nouă conducere, 
iar pentru alegerea ei l-am aşteptat pe Băcanu să iasă din „detenţie”, 
deşi unii (între care un fost redactor şef adjunct), mă îndemnau „să 
ne organizăm” înainte de venirea lui, iar eu să fiu redactor şef. N-am 
făcut-o, l-am aşteptat pe P.M. Băcanu, s-a făcut adunarea generală 
de redacţie şi dintre foştii membrii ai Colegiului de redacţie am fost 
reconfirmaţi în noul Comitet director eu şi Constantin Vrânceanu, fost 
redactor şef adjunct pe probleme economice, un coleg ce părea 
practic şi activ şi chiar versatil, dar care la puţină vreme după recon- 
firmarea în funcţie s-a retras în mod inexplicabil din noua postură. Nu 
ştiu nici până azi de ce. Mihai Creangă şi Anton Uncu au devenit re- 
dactori şefi, Băcanu a refuzat cu o mină funebră să fie el redactor 
şef, a spus că ar mai avea de trăit doar câteva săptămâni probabil, 
pentru că în detenţie i l-ar fi dat „pe Radu” (în limbajul lui Pacepa, 
asta însemna că ar fi fost iradiat). Modest, Băcanu a preferat să fie 
şeful secţiei de informaţii, adică la ce se pricepuse să facă până în 
1989. Numai că şeful de secţie care devenise venea în fiecare dimi- 
neaţă, ceva mai târziu decât noi ceilalţi din conducere, cu servieta 
burduşită de hârtii pe care le scotea una câte una şi i le dădea se- 

cretarului de redacţie să le bage în ziar. Cam aşa se construia numă- 
rul de ziar! Băcanu umplea ziarul cu ce i se furniza cu o zi înainte, 
Dumnezeu ştie de către cine, iar noi ceilalţi încercam să ne mai stre- 
curăm materialele proprii sau temele care ni se păreau la zi, prin 
spaţiul ce mai rămânea. Din fericire, nu aşa se întâmpla şi la pagina 
ultima, "de Externe", unde Băcanu ori nu primea marfă, ori vroia să 
evite vreun refuz sau vreo obiecţie din partea mea. Îmi păstrasem 
suveranitatea pe pagină, privilegiu pe care-l aveam încă de când am 
venit în redacţie, în toamna lui 1976, şi când redactorul şef Octavian 
Paler mi-a promis - şi s-a ţinut de cuvânt, ce-i drept - că nimeni nu se 
va băga peste mine în pagină. 

După câteva săptămâni, din modest şef de secţie dar redactor 
şef de facto, Băcanu a ajuns directorul titrat al ziarului, iar mai târziu 
avea să se treacă pe frontispiciul ziarului şi ca „fondator”. Fondator la 
un ziar care exista de prin 1943-1944 şi pe care-l făcuseră de fapt 
comuniştii Lucrețiu Pătrăşcanu, Grigore Preoteasa şi alţii! 

Revoluţia Română nu a fost furată, cum zic unii, ar fi absurd, 
ea a învins. Dar că roadele ei le-au strâns alţii decât cei ce au făcut- 
o, de fapt decât populaţia acestei țări şi că drumul pe care s-a anga- 
jat Revoluţia nu a fost cel pe care-l dorea majoritatea românilor, e 
altceva. Revoluţia Română nu a fost furată, dar ziarul „România li- 
beră” a fost într-adevăr furat. Băcanu şi echipa lui din afara redacţiei, 
pe care şi-a strâns-o cu grijă - un jurist, câţiva finanţişti etc. - au pri- 
vatizat ziarul - a fost prima privatizare din România - şi au încropit un 
Consiliu de Administraţie al lor, în fruntea căreia s-a instalat Băcanu. 
l-am spus atunci lui Mihai Creangă că trebuie reglementate relaţiile 
dintre Comitetul Director, care fusese ales prin vot de adunarea ge- 
nerală, şi Consiliul de Administraţie, adică patronatul impus de Bă- 
canu. Presimţeam că în noua postură Băcanu va deveni şeful abso- 
lut al ziarului, de fapt proprietarul lui. Dar Creangă mi-a spus, 
uitându-se mirat cu ochii lui albaştri la mine: „Cum, Vlad, tu chiar 
crezi că Petrică ar putea face aşa ceva?” „Bine, i-am răspuns, o să 
vedem. Să dea Dumnezeu să mă înşe!”. În lunile care au urmat a 
trebuit să plecăm de la ziar aproape cu taţii, „cei şapte magnifici” din 
prima echipă de conducere - mai întâi C. Vrânceanu, apoi eu, Uncu, 
Creangă, Tia Şerbănescu, iar primul secretar general de redacţie 
după Decembrie 1989, Theodor Şerbănescu s-a îmbolnăvit grav de 
inimă şi a murit în scurt timp. Aşa se face că, până la urmă, Băcanu 
şi-a făcut o nouă echipă, obedientă lui sută la sută, şi cu ea a dus de 
râpă cel mai citit şi influent ziar al ţării. 


Corneliu Vlad 


MINERIADA DE LA “ROMÂNIA LIBERĂ” 


Andy Warhol spunea că, în zilele noastre, fiecare cetăţean al 
Terrei are parte de sfertul său de oră de celebritate. Mie mi s-a în- 
tâmplat să-l am la 14 iunie 1990. Am fost singurul membru al condu- 
cerii unei redacţii de ziar căzută victimă mineriadei, care a riscat să- 
şi facă drum printre minerii în rebeliune şi să discute fată în faţă cu 
căpeteniile lor suspecte. Am reuşit să-l fac pe numitul (apoi şi pârâ- 
tul) Nicolae Cămărăşescu, „liderul” gloatei care a pătruns în sediul 
ziarului „România liberă” să-şi spună numele (avea să regrete amar- 
nic mai târziu „sinceritatea”), iar într-un final să retragă efectivele de 
ciomăgaşi din incintă, chiar dacă, timp de câteva zile, ziarul n-a mai 
putut apărea, din cauză că tipografii, de frică, n-au mai îndrăznit să 
lucreze pentru noi. 

Când ziarul a reapărut, am scris, marcat încă de eveniment, 
acest text scurt: 


S-a întâmplat ceva 

S-a întâmplat ceva de neînchipuit cu „România liberă”. Ceva 
ce n-a fost în putere să facă nici cutremurul din 1977, care ne-a clă- 
tinat şi avariat clădirea, nici pumnalul de gheaţă ce s-a înfipt în fie- 
care dintre noi în ianuarie 1989, când colegii noştri au fost arestaţi, 
nici ţevile de armă țintite din necunoscut asupra noastră în decem- 
brie 1989 şi care au ucis pe unul dintre prietenii noştri tipografi în faţa 
intrării unde ne apăra. 

Seismul, groaza temnifei, glonțul n-a putut face ce a făcut o 
palmă trântită cu putere peste un ziar despătunit cu violenţă pe o masă. 

„Din acest moment, acest ziar nu mai apare”. Şi n-a mai apă- 
rut câteva zile. Ca niciodată, adică în aproape 50 de ani de când 
acest ziar există. Şi nimeni n-ar fi crezut că un asemenea lucru s-ar fi 
putut totuşi întâmpla vreodată. 

Cine a oprit, cu o palmă ce s-a voit grea, acest ziar? Guver- 
nul? Procuratura? Nu! Poate cititorii? Nici ei! Atunci cine? 

L-am întrebat în acea clipă pe cel-mai-tare-atunci-decât-orice- 
stihie-a-naturii-dezlănţuie-sau-a-represiunii-instituţionalizate-sau-nu, 
cine este EL, de fapt. EL, atotputernicul acelei clipe în acel birou şi în 
această ţară. 

„Sunt reprezentantul tuturor minerilor din România”! El era 
deci, atunci şi acolo, autoritatea supremă, de nimeni şi de nimic 
contestată. Într-adevăr, colonelul plin din armata română, di. 
Maricaş, care-l însoțea, ne-a schiţat o părere de gest, în faţa ilegali- 
tăţii flagrante. Ceilalţi, aşezaţi în jurul mesei „tratativelor”, s-au zăvo- 
rât într-o tăcere de plumb. „Cine v-a ales sau împuternicit, cum do- 
vediţi că sunteţi ceea ce spuneţi?” - am mai avut insolenţa (şi poate 
imprudenţa) să-l întreb. „Ştiţi ceva, să terminăm odată, să nu credeţi 
că minerii sunt proşti!” 

Nici nu mi-ar fi trecut prin cap vreodată să cred că minerii sunt 
proşti. lar interlocutorul meu nici nu era miner. Şi, aşa cum s-a dove- 
dit mai apoi, nici nu era îndrituit să vorbească în numele minerilor. 

Dar ziarul, timp de câteva zile, n-a mai văzut lumina. 

... Numai că, trăind cu toţii într-o fară democratică, începând 
de azi. „România liberă” apare, iată, din nou. 

Corneliu VLAD 
(19 iunie 1990 - “România liberă”) 


e 


Peste zece ani, cei ce scoseseră, în zilele Pietei Universităţii, 
ziarul „Golanul”, m-au cooptat, ca „Golan Discret”, în colegiul redac- 
tional care a scos un număr special al publicaţiei. Atunci am povestit 


ceva mai pe larg cele întâmplate. 


O zi de-a dreptul fierbinte 

ştia vă omoară * Martor în procesul Cămărăşescu 

14 iunie 1990 se anunţa, încă de dimineaţă, o zi caniculară. A 
fost mai mult decât atât. A fost de-a dreptul fierbinte. În faţa corpului 
C al Casei Presei Libere câteva zeci de persoane agitate, majorita- 
tea muncitoare din tipografie, se buluciseră la intrare şi, sub nişte 
lozinci agăţate de ziduri, le scandau din când în când textul: „Jos 
Paler şi Băcanu”, „Jos România liberă”. Paler şi Băcanu nu erau 
însă, în acea zi, nici jos, nici la etajul IV, ci departe, prin Statele 
Unite. „România liberă” însă, cronicarul zilnic cel mai fidel şi mai fe- 
roce al fenomenului Piejei, credea că-şi va începe o nouă zi de 
muncă, luptă şi glorii. N-a fost să fie aşa. Redactorii şi ceilalți salari- 
aţi, veniţi la lucru, îşi încetineau paşii în faţa intrării străjuită de gloata 
agitată şi prefereau să facă, până la urmă, cale-ntoarsă. Doar conta- 
bilul Cornel Stan, secretara Mariana Bandu şi alți câţiva din TESA s- 
au hazardat să-şi deschidă birourile şi să se apuce de treabă. Am 
sosit şi eu la muncă, în jurul orei 10,00. Mda, nu prea era momentul 
de pus gaz pe foc. Ce era de făcut? 

Dinspre soclul leninist se apropia unul dintre redactorii şefi ai 
ziarului, Mihai Creangă. Ne-am sfătuit în grabă şi am decis: toate 
birourile redacţiei să fie încuiate, oamenii să se retragă, iar cei din 
Comitetul Director să ne întâlnim undeva, în oraş. Ne-am strâns în 
casa Floricăi Ichim şi am început să dăm cu telefonul pe la procura- 
tură generală, poliţie şi să ne trimită pază, ca să funcţionăm. Oameni 
de negăsit, răspunsuri rele sau în doi peri, promisiuni la sfântu' aş- 
teaptă. Către prânz aflăm că oaspeţii mineri au ajuns în sfârşit şi la 
noi la redacţie. Pentru că n-am avut contracandidat, m-am erijat în 
numele Comitetului Director, să merg acolo la sfat cu căpeteniile mi- 
nerilor. Uly Vălureanu, redactor la Secţia extemă, m-a depus din 
Renaultul lui rablagit în preajma căuzaşilor şi s-a pitit în aşteptare la 
etajul III, la „Tineretul liber”. Directorul general al Rompres, Neagu 
Udroiu, tocmai fusese printre mineri. E pe rele, vezi cum faci, mă 
avertiză. „Omuleţii negri” se răspândiseră ca gândacii pe holuri, pe 
etaje şi pe coridoarele redacţiei de la etajul IV. Cu bâte, vătraie, 
răngi, sârme groase împletite. Şedeau şi cugetau. La ce oare? Por- 
făreasa îmi şopti: „Domnul Vlad, nu vă duceţi, domnule. Ăştia vă 
moară”. Dar micuţii stăteau blânzi, în aşteptare. La stajul IV, printre 
mărunţeii transpiraţi şi obosiţi, unii mânjiţi de cărbune, văzui câţiva 
mai răsăriţi, mai curăţei, ba chiar în costum şi cravată. M-am învârto- 
şat la ei să-i dau gata. „Cine e şefu' vostru? Eu sunt reprezentantul 
României Libere. Vreau să vorbesc cu şeful vostru. Îl aştept la mine 
în birou, la IV” Peste cinci zece minute, îmi deschide uşa un... colo- 
nel M.Ap.N., în uniformă, care se oferă politicos să mă însoţească 
până la etajul II, în sala de reuniuni, unde sunt aşteptat. „Dar de ce 
nu vin mai marii lor aici, în redacţie?” „Ştiţi, acolo e mai multă lume şi 
de la alte redacţii, şi din tipografie”. M-a convins şi am coborât cu el. 
Despre cele întâmplate în sala de reuniuni aveam să scriu în primul 
număr al ziarului care a apărut abia peste câteva zile şi am dat cu 
subsemnatul ca martor, abia în 1998, la Parchetul de pe lângă Cur- 
tea Supremă de Justiţie, procurorului Francisc Hirşman. 

După întâlnirea „la vârf” cu mai marele minerilor Cămărăşescu 
şi plecarea alor săi, am urcat în redacţie. Ţipenie. Dar peste vreun 
sfert de oră, în liniştea de Hitchcock care învăluia incinta, prinde să 
huruie liftul. Oare cine să fie? Cineva la care nu m-aş fi aşteptat, 
chiar Excelenţa Sa ambasadorul Cosn al Olandei, poate cel mai vioi 
diplomat aflat atunci în Bucureşti. M-a iscodit pa îndeleta de toate 
cele petrecute şi ne-a asigurat că va face el totul pentru că „România 
Liberă” să apară. Dar n-a fost aşa. A doua zi, redactorii, dar mai ales 
mulți din Comitetul Director cam şovăiau să vină la faţa locului. Cå- 

Şi totuşi, Revoluţia Română 


{iva ziarişti se împuterniceau să înjghebeze în pripă un plan redacţi- 
onal pentru o nouă conducere, provizorie, a ziarului. Incercare de 
puci, ce mai. M-am încontrat cum am putut şi, pentru că nu am fost 
singur, complotiştii au lăsat-o baltă. 

În ziua următoare s-a întrunit, în sfârşit, plenul redacţional, cu 
întreaga componenţă a Comitetului Director aflată în acel moment în 


Între altele, s-a hotărât ca trei dintre noi, Mihai Creangă, Cor- 
neliu Vlad şi lon Pavelescu, să mergem la premierul Petre Roman şi 
să obţinem asigurarea că ziarul îşi poate relua apariţia în condiţii 
normale. Am avut inspiraţia să tragem pe casetofon asigurările ofici- 
ale pe care ni le-a dat primul ministru, pentru că numai ascultând 
înregistrarea cu His Master's Voice, tipografii, mai speriaţi decât zia- 
riştii, s-au hotărât în sfârşit să înceapă treaba. 

Peste opt ani, a trebuit să jur că spun adevărul, ca martor, în 
procesul lui Nicolae Cămărăşescu. Un om prăbuşit, speriat, cu totul 
altul decât cel ce făcuse legea, pentru câteva zile, în Casa Presei, cu 
portavocea lui albă care pentru gloata de mineri părea vocea desti- 
nului. 

l-am iertat amenințările şi gesturile violente cu pumnul în 
masă. În mărturia pe care am depus-o am adăugat că, totuşi, dincolo 
de molestarea secretarei şi răvăşirea unor hârtii din biroul conducerii, 
minerii n-au comis alte acte violente la „România liberă”. Cât priveşte 
pagubele pricinuite de neapariţia, pentru câteva zile, a ziarului, de 
teroarea care a planat în acele momente asupra noastră, am lăsat 
instanţa şi bunul Dumnezeu să hotărască. 


Corneliu VLAD 
(“Golanur”, ediţie specială, iunie 2000) 


e 


Acum, după alţi zece ani, rămân încă multe mistere. Cum se 
face că minerii au fost aduşi la „RI” (ca şi în alte locuri „fierbinţi”) de 
un (fost?) ofiţer de Contrainformaţii şi de un colonel din Armata Ro- 
mână? Primul, scriu ziarele, e un om prăbuşit. Cei ce s-au folosit de 
el l-au lăsat baltă. Ce zice el acum, că „nu eu am oprit ziarul, a fost 
decizia celor care erau la discuţii, din interiorul „României libere”, e o 
jalnică minciună. „Din interiorul „RI” eram acolo doar eu, iar discuţiile 
s-au purtat cum am scris în cele două articole şi cum am depus 
mărturie la procuror. Cămărăşescu a fost judecat în 1999, dar scos 
de sub acuzaţie. Nu l-am băgat atunci, ca martor, la apă, am spus 

Corneliu Vlad 


doar adevărul. În schimb, Cămărăşescu minte şi acum prin presă. 
Minte chiar şi când spune că nu cu mine, Corneliu Vlad, a vorbit 
atunci, ci cu Anton Uncu. Dar pe Uncu nu l-a văzut niciodată, nici 
atunci, nici altădată în viaţa lui. Dar asta e doar cea mai evidentă, nu 
şi cea mai perfidă minciună a lui. 

Multe ar mai fi de spus. În zilele din iunie 1990 ce au urmat, s- 
au perindat prin biroul meu de la „RI” multă lume - politicieni şi mili- 
tanţi ong-iști, ambasadori acreditaţi la Bucureşti, ziarişti de presă 
scrisă şi echipe de televiziune din fel şi fel de ţări, victime ale mineri- 
adei, martori şi simpli curioşi. Am dat atunci, în câteva zile, mai multe 
declaraţii şi interviuri decât, să zic, purtătorul de cuvânt al secretaru- 
lui general al ONU în câţiva ani. 

Corespondentul special al lui „The New York Times” la Bucu- 
reşti, Chuck Sudetic, scria de pildă, în ziar, la 20 iunie 1990, că „oa- 
menii s-au aşezat la coadă să smulgă exemplare din „România li- 
beră”, ziarul cel mai independent al ţării, care a reapărut după câteva 
zile de pauză (a dracului pauză - n.n.), din cauza atacului minerilor 
asupra birourilor ziarului şi din cauza refuzului celor de la tipografie 
de a livra hârtia de tipărit. Editorul internaţional al ziarului, Corneliu 
Vlad, ne-a declarat că tipografii se temeau să nu fie din nou atacați 
de mineri”. 

„The New York Times” nu a minţit. 


13 iulie 2010 

